
Konstitucija pagal Sartorį 
Egidijus Kūris 


Skaitytojas, šioje santykiškai nedidelės apimties knygoje norintis 
rasti enciklopedinės informacijos, kaip įvairiuose pasaulio kraštuose su- 
tvarkytos konstitucinės sistemos, arba juo labiau besitikintis ją perskai- 
tęs pretenduoti į lyginamojo konstitucionalizmo faktografijos žinovus, 
greitai įsitikins, kad šitokių jo lūkesčių ji nepatenkins, nes ne tam apskri- 
tai parašyta. Pirma, dėl to, kad konstitucinė (ir apskmtai politinė) faktog- 
rafija pernelyg greitai keičiasi. Jau nėra čia aprašomų prezidentų Collo- 
ro ir Fujimori'o, jau ir Clintonas nebe valdžioje, ir Izraelyje premjeras 
renkamas jau truputį kitaip, negu čia aprašyta, ir Rusijoje valdžios „ver- 
tikalė“ sustiprinta ne tik parlamento atžvilgiu. Bet kur kas svarbiau, kad 
šia knyga nesiekiama „supažindinti“ ar „informuoti“, — veikiau ja siekia- 
ma (argumentuojant ir polemizuojant) parodyti, netgi įtikinti, kad kon- 
stitucijose (kadangi veikalas lyginamasis, tikslinga vartoti daugiskaitą) 
reikšmingiausia yra ne formuluočių ekvilibristika, ne interpretacijų sub- 
tilybės, bet „„materialusis pradas“, t.y. tai, kas konstitucijas daro apskritai 
prasmingas ne tik profesionalams, bet visiems politinės bendruomenės 
nariams. Knygos autorius ne teisininkas, ir tai matyti ne tik 1š jo argu- 
mentų bei akcentų, bet ir iš frazeologijos, kurią, nepaisant tam tikrų sin- 
taksės nenuoseklumų, vertime stengtasi išsaugoti: vienur konstitucijos 
terminu žymimi atitinkami dokumentai, kitur - jau „politinės formos“, 
vienur veto yra formaliai įtvirtinta teisė, kitur — jau ir vyriausybinės ko- 
alicijos partnerių veiksmas, o dar kitur — dvejų parlamento rūmų sugyve- 
nimo arba priešpriešos parametras; vienur monarchijos lyg ir priešprie- 
šinamos demokratijoms, kitur, žiūrėk, nominalaus monarcho (nors pagal 
formaliąją konstituciją ne tokio jau ir bejėgio) buvimas praktiškai nieko 
nereiškia; vienur rinkimų sistemos surūšiuojamos į tam tikras formali- 
zuotas kategorijas, bet čia pat šios kategorijos sujungiamos ir vėl išski- 
riamos, parodant, kad formalieji skirtumai yra beveik niekas, jeigu neat- 
sižvelgiama, kokia yra tos visuomenės partinė struktūra. Apskritai anali- 
zuojant institucijas ir jų sąrangą ne tik vengiama perdėm legalistinio jų 

traktavimo, bet jos ir aprašomos kaip realaus gyvenimo veikėjai su savo 
siekiais, išmanymu ir klaidomis. Jos ne tik funkcionuoja, bet - „veikia“ 
(o jeigu sukonstruotos nevykusiai - neveikia, nors norėtų). Prezidentiz- 
mas, parlamentarizmas ir pusiau prezidentizmas „vaikščioja“ po tekstą 
kaip po gatvę — tai perbėgdami į kitą pusę, tai susidurdami su kitais pra- 
eiviais, tai išvengdami kiekvienoje tarpuvartėje tykančių pavojų, o kar- 
tais — ir pargriūdami; rinkimų sistemos tarsi įgauna savarankišką ,„kon- 
stituciškai įprasmintą“ būtį ir aplenkia visą chrestomatinę konstitucinę 
problematiką, o tarp tradicinių konstitucinių šachmatų figūrų nuolat 
šmėkščioja tokie, atrodo, teisininkui konstitucionalistui nepažįstami pa- 
darai, kaip padalytosios ir nepadalytosios daugumos, drausmingos ir ne- 
drausmingos partijos, politinių pinigų rinkėjai ir partijų aparatų šulai, 
televizijos žinių prodiuseriai (dar viena naujiena!), lemiantys, o ateityje 
dar labiau lemsiantys ne tik visuomenės nuomonę, bet ir prezidentų bei 
parlamentų tarpusavio santykius. 

Trumpai tariant, Sartori's į konstitucijas žvelgia kaip į prietaisus, 
mechanizmus, jo paties žodžiais tariant, — variklius, kaip į žemėlapius, 
kuriais protingai naudodamiesi žmonės gali siekti savo tikslų, — tarsi nu- 
važiuoti iš miesto A į miestą B. Jos, konstitucijos, kaip ir bet kuris me- 
chanizmas, turi atlyginti ir bausti — atlyginti tiems, kurie žino variklio 
veikimo principus, ir bausti tuos, kurie jais naudojasi bet kaip. Pirmieji 
gali viltis pasieksią tikslą, antrieji tikriausiai įstrigs kur nors pusiaukelė- 
je arba nukeliaus suvis ne ten. Ir jeigu mokėti narstyti automobilio varik- 
lį nėra būtino reikalo bet kuriam užsimaniusiam (tam yra meistrai), tai 
konstitucinio variklio veikimo principą privalo išmanyti kiekvienas pi- 
lietis vien dėl to, kad jis — tegu ir ne vienas — sėdi prie vairo. Tačiau kaip 
tik dėl to konstituciniai varikliai neturi turėti pernelyg daug detalių. Sar- 
tori's atvirai pasisako prieš konstitucijas, nuo kurių, pasak jo, šiaušiasi 
plaukai ir kurios panašios į didmiesčio telefonų knygą. Tokie varikliai 
neveikia, tokios konstitucijos kompromituoja patį konstitucionalizmą ir 
kuria iliuziją, kad iš konstitucijų galima ir reikia tikėtis kur kas daugiau, 
negu jos gali duoti. Formalios, nuo realių sąlygų atitrūkusios, tegu ir 
gražiausia teisine kalba surašytos (nors teisinė kalba ir grožis paprastai 
nemėgsta vienas kito) konstitucijos — tai negyvi dokumentai, negalintys 
turėti realios jėgos. Reikalauti, kad politinis gyvenimas vyktų pagal jas — 
naivu, norėti, kad jomis būtų vadovaujamasi — beviltiška. Galima for- 
muoti ir performuoti prezidento ir parlamento bei vyriausybės santykius, 
kiek tik nori skirstyti ir perskirstyti jų įgaliojimus, bet scenoje pasirodo 
paragrafais išmargintame librete nenumatytas veikėjas — bendroji arba 

padalytoji partinė kontrolė, sutampančios arba konkuruojančios daugu- 
mos — ir nustumia į šalį gudriausius stabdžių ir atsvarų sistemos sumany- 
mus. ,„Nuo konteksto niekur nepabėgsi“ (7.4 skirsnis). 

Tai išeities pozicija. Konstitucijų kūrėjai, prieš konstruodami šiuos 
mechanizmus, turėtų nuodugniai išanalizuoti savųjų visuomenių struk- 
tūrą, dominuojančius politinio elgesio modelius, o ne tik postuluoti į am- 
žinybę nukreiptus siekius, projektuoti teisingą visuomenę (kurią, be to, 
kiekvienas galbūt įsivaizduoja skirtingai). Sartori's mini, kad vienas svar- 
biausiųjų akstinų, paakinusių jį rašyti šią knygą, yra nepaprastai aktyvus 
konstitucijų kūrimo 1r „perrašymo“ darbas įvairiose šalyse — taip pat (bū- 
tent paskutiniajame dvidešimtojo amžiaus dešimtmetyje) ir Vidurio bei 
Rytų Europos valstybėse. Jis mano (ir, regis, mato), kad konstitucijų kū- 
rėjai ir politinių sistemų reformuotojai dar nepakankamai pasimokė iš 
svetimų klaidų ir skuba jas pakartoti. Lenkijos rinkimų sistemą jis kriti- 
kuoja už tai, kad ji, nors ir reformuojama, tačiau reformuojama ne taip, 
kad įgalintų sumažinti partinės sistemos fragmentaciją. Rusijos rinkimų 
sistemą jis vadina „šizoidiška“, rusiškąjį „pusiau prezidentizmo“ varian- 
tą kaltina monokratija ir konfrontacijos tarp prezidento ir parlamento 
provokavimu. Italijos rinkimų sistemą (bent iki pastarųjų reformų) tvir- 
tina esant apgaulingą, nes preferencinis balsavimas, pagal pradinį suma- 
nymą turėjęs sudaryti didesnes galimybes rinkėjams apsispręsti, išsigi- 
mė į gėdingą biuletenių klastojimą. Abejoja dėl Japonijos. Įtariai žiūri į 
Jungtinių Valstijų praktiką. Lotynų Amerikos valstybių konstitucijoms 
apskritai gerų žodžių neranda. Šiame kontekste — ir atsižvelgiant į Sarto- 
ri'o teorinius modelius — Lietuvos konstitucinė sistema atrodo gana pa- 
kenčiamai. Joje nėra to, kas galėtų kliudyti mechanizmui veikti, — bika- 
meralizmo, kuris fragmentuotos partinės sistemos sąlygomis būtų rimtas 
stabdys, flibustjerinę elgseną toleruojančių parlamentinių procedūrų, dek- 
retizmo, fasadinės partinės sistemos. Užtat joje įmontuoti bent keli me- 
chanizmai, kuriuos Sartori's laiko gero valdymo prielaidomis per se, — 
tai pusiau prezidentizmas (didelė dalis jo parametrų, nurodytų 7.3 skir- 
snyje), mišrioji rinkimų sistema (žr. 1.1 ir 4.4 skirsnius), subalansuotas 
referendumo naudojimas, dvipakopis balsavimas... ė, ne, čia Lietuva, jei 
pažiūrėsime Sartorio akimis, 2000 m. žengė ryžtingą (ir vargu ar struktū- 
riškai motyvuotą) žingsnį atgal. 

Nesunku pastebėti, kad autorius yra gana kritiškas visų konstitucijų 
(neišskiriant nė Prancūzijos, Vokietijos, Jungtinės Karalystės ir Jungti- 
nių Valstijų) atžvilgiu — vienų daugiau, kitų mažiau. Bet jo kritika yra 
racionali ir selektyvi: nurodydamas ydas, jis kartu pastebi ir privalumus. 
Arba - jam, atrodo, patinka kaip kokiam buhalteriui suvedinėti balansą: 

čia — aktyvai, o čia - pasyvai. Aktyvų, beje, ne taip ir daug. Angliškąjį 
parlamentarizmą jis pateisina tik tuo mastu, kuriuo jį nuo nedarbingumo 
gelbėja dvipartiškumas. Šiaipjau daugmaž palankiai vertindamas Pran- 
cūzijos sistemą, jis negaili piktų žodžių nei jos ankstesnei asamblėjos 
valdymo tradicijai, nei tam institutui, kuris vadinamas giljotina (aišku, 
ne ta, tikroji) — tačiau čia pat nurodo, kad angliškoji giljotina yra nuosai- 
kesnė ir, kadangi parlamentinei obstrukcijai negalima leisti įsisiautėti, 
priimtina. Kitaip tariant, kritika nėra tik dėl kritikos, skeptiškumas — ne 
dėl skeptiškumo, griežti žodžiai — ne dėl mokslo žmogui šiaipjau nelabai 
svetimo nepasitenkinimo, kad reikalai tvarkomi neprotingai. Jeigu, au- 
toriaus nuomone, daromos klaidos, jis nurodo ir būdus joms taisyti. Tie- 
sa, bent jau kai kuriose šalyse (pvz., Lotynų Amerikoje) nelabai tikisi 
būti išgirstas. 

Taip Sartori's prieina prie savosios idėe fixe, prie savojo didžiojo 
sumanymo — pakaitinio prezidentizmo. Esmė paprasta: prezidento ir par- 
lamento kadencijos sutampa, ir jeigu parlamentas bei jo kontroliuojama 
vyriausybė tvarkosi sėkmingai, nekonfrontuoja 1r, geidautina, ne per daug 
konfliktuoja, prezidentas mažai kišasi į valdymą. Tačiau jeigu parlamen- 
tas vyriausybę atstatydina (jis tai gali padaryti tik kartą, o jei kadencija 
ilgesnė — du kartus), vadžias į savo rankas ima prezidentas, — likusią 
kadencijos dalį valstybė tvarkoma jau ne kaip parlamentinė, bet kaip 
prezidentinė demokratija. Tai išties rimta paskata parlamentui nebūti per- 
nelyg smulkmeniškam ir nekaišioti pagalių vyriausybei į ratus; kita ver- 
tus, iš nesėkmingos parlamento sudėties visuomet yra išeitis — visuotinai 
ninkto prezidento valdymas. Beje, čia Sartori's ištikimas savo principui: 
už blogą darbą turi būti baudžiama (parlamentas laikinai netenka dauge- 
lio valdžios svertų); už gerą - turi būti atlyginama. Todėl pakaitinio pre- 
zidentizmo atveju prezidento kadencijų skaičius neturi būti ribojamas: 
prarasti gerą prezidentą - pernelyg didelė prabanga, o ir jis pats turėtų 
būti skatinamas siekti pozityvių rezultatų, o ne būti (kaip sakoma Ameri- 
koje) „šlubąja antimi“. 

Tačiau dėstydamas savąjį planą-panacėją, Sartori's nejučia atsklei- 
džia, kad jo metodologinis antilegalizmas turi ne tik stipriąją, bet ir sil- 
pnąją pusę. Idėja, kaip visuma, sklandi, bet kai kurios detalės abejoti- 
nos. Ką reiškia, pvz., siūlymas nustatyti tokį prezidento veto įveikimo 
kriterijų, kai reikalingas balsų skaičius gaunamas iš viso parlamento na- 
rių skaičiaus atėmus priklausančius prezidento partijai (10.3 skirsnis)? 
Argi tai nepaneigtų parlamento nario laisvo mandato, neverstų jo paties 
traktuoti tik kaip partijos sraigtelio? Arba: siūloma, kad bet kuris prezi- 
dento pateiktas įstatymo projektas, kuriam per mėnesį (kodėl?!) nei bu- 

vo pritarta, nei jis grąžintas prezidentui su pataisomis, turi būti laikomas 
priimtu omisijos (t.y. ,,nutylėjimo“) būdu. O kas, jeigu projektas liečia 
pamatinius valstybės gyvenimo klausimus ir dėl jo iš principo negali 
būti sprendžiama, neatlikus specialių tyrimų ir negavus ekspertų vertini- 
mų, galbūt net nepaskelbus visuotinio svarstymo? Kritikuodamas pran- 
cūziškąją giljotiną, Sartori's paradoksaliai siūlo universaliąją. Apskritai 
pasiūlytoji schema yra įdomi ir patraukli (gal ir dėl to, kad niekur nerea- 
lizuota), kaip ir Sartori'o sukritikuotas Izraelio tiesiogiai renkamo prem- 
jero modelis, — ir šis dar prieš keletą metų atrodė utopija, bet šiandien 
jau svarstomas dar keliose valstybėse, kai tuo tarpu patys pionieriai spė- 
j0 (2001 m.) jį pakoreguoti ir jau, atrodo, neatmeta galimybės jo suvis 
atsisakyti. 

Bet tiek to. Juk svarbu - ieškoti kelių, o argumentuoti pasiūlymai — 
geriau negu jokių. Galų gale knyga jau išleista antrąsyk ir, nors politinė 
aplinka greitai keičiasi, dar ilgai nepraras aktualumo. Reikalas tas, kad 
Lietuvoje ji ateina į visuomenę, kurioje konstitucinis diskursas kol kas 
yra labai neaktyvus, neakademiškas, rinkimiškai proginis ir gana siauro 
spektro. Daugelis klausimų apskritai nėra diskutuojami, o tai, ko turime 
su kaupu, neretai yra arba įstatymų perpasakojimai (tarsi konstitucija 
galėtų būti aiškinama remiantis įstatymais, o ne atvirkščiai), arba, nors 
savaime įdomūs ir profesionalūs, bet su dabartimi nedaug ką bendra tu- 
rintys kelių dešimtmečių senumo konstitucinių procesų tyrinėjimai, arba 
pagaliau savotiški užkeikimai, kaip antai tirados apie žodžio ir spaudos 
laisvę (aišku, neginčijamai svarbų demokratijos elementą), apie Lietu- 
vos, kaip teisinės valstybės, tradicijas (nors joms dar tik dedami pama- 
tai), apie tai, kiek reikia apskričių ir ar iš viso reikia, ir t.t. Na, Žinia, nėra 
taip blogai: konstitucinis diskursas kaip žolė pirma turi užimti visą lau- 
ką, kad galėtų suvešėti. Ir kaip tik šiuo požiūriu Sartori'o knyga yra itin 
naudinga. Pirmiausia — politikams ir į politiką linkusiems teisininkams: 
konsekvencionalistinis požiūris, kurį labai karštai propaguoja knygos au- 
torius, turėtų skatinti prieš pateikiant bet kokios konstitucinės reformos 
1dėją apsvarstyti padarinius, sugretinti siūlomus teisinius mechanizmus 
su visuomenės diferenciacijos „būkle“, socialiniais ir politiniais lūžiais, 
partine sistema, pabandyti numatyti padarinius ir kontrpriemones gali- 
miems neigiamiems padariniams neutralizuoti. Reformas daryti links- 
ma, bet nepatartina išeiti į liūtį be skėčio. Jeigu apie tai būtų daugiau 
galvojama, gal būtų bent šiek tiek atsargiau išsakomi siūlymai mode- 
liuoti itin lengvą parlamento paleidimo konstitucinį mechanizmą! arba 
įtvirtinti asmeninę (?!) teisinę (?!) valstybės vadovo atsakomybę už jo 
promulguojamus parlamento priimtus įstatymus ir už visą (?!) teisėkū- 

TOS procesą, netgi už visą vertybių sistemą (?!), suteikti galimybę pilie- 
čiams (?!) Prezidentą (?!) patraukti į teismą (?!), jeigu jo pasirašytas ir 
paskelbtas įstatymas po tam tikro laiko (o po koki0?!) pasirodė (kas tai 
nustatė?!) esąs žalingas (kam?!)?. Bet ši knyga turėtų tapti parankine ir 
teisės bei politikos mokslų studentams, ypač turint galvoje, kad ji - bene 
pirmoji solidi šiuolaikinė lyginamojo konstitucionalizmo publikacija lie- 
tuvių kalba. Plataus konstitucinio diskurso subrandinimas — įveikiamas 
uždavinys, o kartu — ir daug žadantis akademiniu požiūriu. Pvz., partijų 
relevantiškumo, kaip konstitucinę svarbą turinčio kriterijaus, suvokimas 
ne tik apsaugotų rinkimų (1r apskritai politinį) procesą nuo kai kurių truk- 
džių, apgaulingai pridengtų asociacijos laisvės vėliava (tęsiant analogiją 
su varikliu, — neverstų jo per ilgai veikti tuščia eiga), bet ir padrąsintų 
mokslo žmones nepersistengti ir nesureikšminti to, kas nėra reikšminga, 
bet kiekvienam politiniam dariniui parodyti jo paties susikurtą (vadina- 
si, užsitarnautą) vietą politiniame kraštovaizdyje?. 

Lyginamojoje konstitucinėje inžinerijoje neįkyriai demonstruojami 
racionalus skeptiškumas realių konstitucinių sistemų atžvilgiu, antilega- 
lizmas ir konsekvencionalizmas puikiai dera su Sartori'o bendrąja de- 
mokratijos samprata, išdėstyta gausiuose straipsniuose ir keliolikoje kny- 
gų“. Sąvokas „poliarizuotasis pliuralizmas“, „partinės sistemos forma- 
tas“ 1r daug kitų suformavo būtent Sartori's. Nekonkurencines partines 
sistemas klasifikuoti taip, kad būtų galima skirti sistemas, kuriose domi- 
nuoja kokia nors partija (tai pačios partijos savybė), ir vadinamąsias su- 
perdominuojančios partijos sistemas (sistemos savybė) — taip pat jo idė- 
ja. Pagaliau itin atidi garsiųjų Duverger dėsnių analizė ir kntiškas „per- 
rašymas“ (tiksliau, preciziškas savųjų suformulavimas) - irgi Sartori'o 
nuopelnas. Pro jo akis nepraslysta net, atrodo, labai nuo institucinių da- 
lykų nutolę reiškiniai, kaip antai žiniasklaidos poveikis politiniam pro- 
cesui, politinė korupcija arba (ne)raštingumo lygio įtaka partinės siste- 
mos struktūrinei konsolidacijai, o per ją - mažoritarizmui bei proporci- 
niam atstovavimui. Siauriai legalistiškai suvokiant konstitucinę proble- 
matiką, daugelis šių dalykų atrodo tik labai labai netiesiogiai susiję su 
konvenciškai traktuojamu konstitucionalizmu. Bet ne. Sartori's randa dar 
vieną pievą pajodyti savo mylimą arkliuką — pasisakyti už profesionalu- 
mą ir racionalų apskaičiavimą (taigi už konsekvencionalizmą) valstybės 
sąrangos praktinio modeliavimo reikaluose, parodyti, kaip neigiamai gi- 
luminių socialinių procesų nepažinimas arba ignoravimas atsiliepia ins- 
titucijų sistemai ir skatina jos disfunkcijas. Jo negali paveikti užkeiki- 
mai, esą demokratija — tai „žmonių valdžia“, jie patys save turi „valdyti“, 
„pniminėti sprendimus“ visais įmanomais klausimais, vis daugiau žmo- 

nių turi būti „įtraukiami į valdymą“ 1r pan. Pasak Sartori'o, „demokratija 
negali būti tiesiog žmonių valdžia, nes tai yra santrumpa ilgesnės formu- 
luotės: „žmonių valdžia žmonėms“ (8.1 skirsnis). Jis anaiptol nelaiko 
savęs antidemokratu — priešingai, veikiau jau save mato kaip profesio- 
nalaus ir apgalvoto valdymo adeptą. Demokratinės procedūros ir demo- 
kratinės institucijos turi tarnauti valdymo efektyvumui — tik tuomet jos 
turės prasmę. Tik tuomet bus išvengta tarpinstitucinio pato situacijų bei 
aklaviečių, kurias Sartori's negailestingai kritikuoja ir kurias, jo many- 
mu, sukuria arba toleruoja neracionalios, neapdairiai suręstos, priešta- 
ringos konstitucinės sistemos. 

Skirdamas vadinamąsias vertikaliąją ir horizontaliąją demokratiją 
(pastarąją jis pravardžiuoja „infantiliška“), Sartori's atsiskleidžia kaip 
galingas elitininkas ir savitas neokonservatorius. Jo požiūriu, pasirinki- 
mas yra paprastas ir aiškus kaip dukart du: arba menitokratija, arba neiš- 
manėliškumas; nuopelnų lygybė prieš defektų lygybę. Dalyvavimo de- 
mokratija ne tik įkūnija horizontaliąją demokratijos dimensiją, bet ir trau- 
kia žemyn elitą (kuris pasitelkęs konstitucines procedūras pats turėtų temp- 
ti aukštyn visuomenę). Apie tai rašoma ne tiek šioje, kiek kitose knygose 
bei straipsniuose (nors homo videns ir naiviam demokratiniam primity- 
vizmui čia taip pat nepagailėta lazdų), tačiau Lyginamojoje konstituci- 
nėje inžinerijoje šį teorinį statinį papuošia reikšminga ornamentika. „As- 
piracinės konstitucijos“, įtvirtinančios socialinius, ekonominius siekius 
(dar blogiau - ideologinius vaizdinius) kaip imperatyvias normas, auto- 
raus akyse iškreipia ir kompromituoja konstitucionalizmo esmę: jos už- 
griebia daug ką iš to, kas turėtų priklausyti politikos domenui, o drauge 
— ir pažemina konstitucinius konstruktus iki smulkmeniško reguliavimo 
tų dalykų, kuriuos reikėtų palikti įstatymų leidėjui bei vykdomajai val- 
džiai, gavusiems (taip, be abejo!) rinkėjų mandatą. Tai stipri kritika, bet 
negalima sakyti, kad joje pakankamai atsižvelgiama į „kitą pusę“. Teisių 
biliai, kuriuos Sartori's laiko nebūtinu (nors ne visuomet pavojingu) kon- 
stitucijų elementu, iš tikrųjų turi svarbų normatyvų turinį, kuo labiausiai 
ir tiesiogiai susijusį su konstitucinėmis procedūromis, kurios pagal Sar- 
torį yra ir privalo būti konstitucijų šerdis. Neįtvirtinus teisių bilių konsti- 
tucijų tekstuose (amerikiečiams pakako poros metų, kad padarytų atitin- 
kamas išvadas), prarandamas svarbus pačių konstitucinių procedūrų pa- 
grindas: procedūros per se taip pat gali paneigti konstitucingumo idėją, 
Jeigu pamins žmogaus teises. Pasak Dworkino, teisės — tai koziriai: pa- 
sakius „aš turiu teisę“, institucijos turi trauktis, juo labiau jokios proce- 
dūros negali būti viršesnės už fundamentaliąsias teises. Sartori's tai ig- 
noruoja. Jo konstitucionalizme nėra daug to, ką mes esame pratę ten 


Pratarmė 15 


rasti, - Žmogaus teisių, socialinės santvarkos pagrindų, pilietybės insti- 
tuto analizės. Tai pabrėžtina. Tai ne šiaip akademinio patogumo ar tyri- 
mo ribų (joks tyrimas negali aprėpti visko) padiktuotas atsiribojimas, 
bet principinė nuostata, bumerangu grįžtanti ir pažeidžianti išties sklan- 
džią 1r logiškai nuoseklią teorinę schemą. Juk jeigu ignoruojami piliety- 
bės klausimai, tai, vadinasi, ignoruojami ir esminiai konstitucinių proce- 
dūrų, kuriomis formuojamos konstitucinės institucijos, parametrai, net 
pagrindai; pakanka pažvelgti, kaip savųjų visuomenių struktūrai ir lū- 
žiams, 0 per juos — ir konstituciniams procesams, atsiliepė buvusių di- 
džiųjų metropolijų (britų arba prancūzų) pilietybės bei pilietiškumo sam- 
pratos. Ir kas gi pagaliau yra tie, kurie dalyvauja šiose procedūrose, jei 
ne piliečiai? O ignoruojant teises (ir pilietines, ir socialines), matyt, ne- 
tyčia kertama ta šaka, kuri Sartori'ui jo išaugintame medyje atrodo la- 
biausiai puoselėtina,- socialinis ir politinis stabilumas, taigi ir valdymo 
veiksmingumas: juk „einamoji politika“ negali išspręsti visko; dėl kai 
kurių pamatinių dalykų turi būti konstituciškai susitarta, antraip tvarkin- 
gomis procedūromis galima paneigti tai, dėl ko taip sunkiai statomas 
visas konstitucinis rūmas. Atoveiksmis tokiu atveju daugiau negu tikėti- 
nas, bent jau demokratines vertybes puoselėjančiose bendruomenėse, bet 
tai — kelias į visuomenės 1r valdžios priešpriešą, vadinasi, į didesnį ar 
mažesnį nestabilumą. 

Neatsitiktinai Sartori'o institucionalizme nėra nė užuominos apie 
vieną iš trijų padalytų valdžių - teisminę. Matyt, dėl to, kad šiuo atveju 
partinė diferenciacija negalėtų būti traktuojama kaip lemiantis veiksnys, 
o dar ir dėl to, kad būtent ši valdžios šaka artimiausiai susijusi su tuo, ką 
Sartori's laiko toli gražu ne privalomu konstitucinio audinio elementu, 
su žmogaus teisėmis. Tai savaip paradoksalu, nes Jungtinėse Valstijose, 
kur Sartori's dirbo daugiausia, konstitucionalizmui skirti darbai (ne tik 
teisininkų, bet ir politologų) dažniausiai pradedami būtent teisminės val- 
džios pristatymu, taip pat ir parodant ją kaip realų ar potencialų ginčų 
tarp dviejų kitų valdžių sprendėją. Bet ir šis, ir kiti paminėti bei nepami- 
nėti jo „nepastebėjimai“ nekeičia reikalo esmės: į argumentus reikia at- 
sakinėti ne mažiau svarais kontrargumentais, tad jeigu kas nors nori ne- 
sutikti su autoriumi, turės gerokai paplušėti, kol suformuluos tezes, bent 
kiek stipriau paveikiančias išdėstytąją koncepciją, juo labiau — rimčiau 
ją sukrečiančias. Beje, Sartori'o kritika oponentų adresu yra žaisminga 
(ko verta vien smagi Elstonijos piliečių kelionė į Justopolį, 13 skyrius) 
arba kandi (dvipakopio balsavimo ir alternatyviojo balsavimo santykio 
paralelė su erelio ir musės giminyste, 4.3 skirsnis), 0 jo oponentų - irgi 
visas žvaigždynas: Duverger, Bogdanoras, Elsteris, Linzas, Polsby's, Va- 

lenzuela, Mainwaringas, Lijphartas, Mayhew, Taagepera ir kt. Nesiliau- 
jantis šių autorių disputas, kitaip sakant, argumentų —kontrargumentų— 
kontrkontrargumentų ir t.t. virtinė, — tai ir yra tikrasis mokslinės konsti- 
tucinės (ne tik konstitucinės teisinės) minties judesys (aišku, ne vieninte- 
lis). Manau, jog pamatinė Sartori'o metodologinė nuostata — kad konsti- 
tucijose turi būti sujungtos paskatos ir sankcijos, atlygiai ir bausmės — 
tikriausiai ilgai liks nepajudinta. O tai, kad Sartori's taip aistringai ją 
įrodinėja (ir normatyviai, ir deskriptyviai), skatina galvoti, kad ją, matyt, 
iš tikrųjų nepakankamai apmąstė net patys konstitucionalistai. Kitaip — 
argi konstitucinės demokratijos savaime nepajėgtų uždėti apynasrį (apy- 
nasris nekliudo urgzti, bet neleidžia kandžiotis) bandantiems populistiš- 
kai ir/arba savanaudiškai jas reviduoti, vos užuodus pirmojo socialinių 
permainų vėjelio pūstelėjimą, galų gale argi konstitucijos būtų keičia- 
mos kaip pirštinės (Lotynų Amerikos pavyzdys, 13 skyrius)? Vadinasi, 
jose nesama pakankamai paskatų jų nekeisti ir pakankamai atgrasymo 
priemonių, neleidžiančių ekstrakonstituciniam veiksmui teikti pirmeny- 
bę racionalių konstitucinių procedūrų atžvilgiu. 

Kita vertus, veiksmingos formaliosios konstitucijos yra tik tokios, 
kurios ne tik harmoningai dera su materialiosiomis, bet ir kurios buvo 
konstruotos atsižvelgiant į visas klaidas bei bandymus, (pa)darytus iki jų 
ir kitur. Šiuo požiūriu Lyginamoji konstitucinė inžinerija - labai infor- 
matyvus veikalas, ypač Lietuvos konstitucinės minties kontekste. Tik ne- 
daugeliui atitinkamoje srityje besispecializuojančių teisininkų žinomos 
kai kurios Sartori'o aprašomos rinkimų sistemos (pvz., daugumos per- 
svaros arba japoniškoji). Įpratę šį klausimą matyti tik per mažoritariz- 
mo—proporcionalizmo dichotomijos akinius, dažnai daug ką pražiūri- 
me. Jau minėtas rinkimų sistemos pakeitimas Lietuvoje buvo (akademi- 
niu požiūriu) toks keistas ne tik ir ne tiek dėl politinių implikacijų (tai 
būtų atskiras klausimas), kiek dėl to, kad jokios kitos alternatyvos nė 
nebuvo svarstytos?. Lygiai taip pat vis įsiplieskianti ir vėl prigęstanti dis- 
kusija dėl Prezidento galių dažnai apsiriboja burtažodžiais „per daug“ ir 
„per mažai“ (1r tai paprastai tik — ar Prezidentas turėtų turėti teisę savo 
nuožiūra skelbti pirmalaikius Seimo rinkimus, ar ne). O kaip dėl atskirų 
straipsnių veto teisės? Reikia ar nereikia? O kaip dėl parlamentinių pro- 
cedūrų ir su jomis susijusių omisijos arba vadinamosios giljotinos? O 
kaip dėl konstruktyviojo nepasitikėjimo votumo (pagal Kanzlerdemok- 
ratie pavyzdį), leidžiančio vyriausybes versti tik tiems, kas gali sufor- 
muoti naujas? Tai anaiptol ne konstitucinių novelų skatinimas,- tik pa- 
rodymas, kad konstitucinės problematikos spektras yra dešimteriopai, 
galbūt šimteriopai platesnis, negu ligi šiol įstengė apžioti lietuviškasis 

konstitucinis diskursas. Visa tai ne iš blogos valios ir net ne iš tingėjimo, 
o iš nežinojimo, kurį, beje, turėtų padėti bent per plauką sumažinti ir ši 
knyga. Iš nepatyrimo ir laiko trūkumo. Ir, deja, iš noro supaprastinti tai, 
kas nesupaprastinama. Bet „kiekviena žmogiškoji problema turi spren- 
dimą, kuris yra paprastas, sklandus ir klaidingas“ (8.1 skirsnis). 

Ir dar. Lyginamoji konstitucinė inžinerija, kaip aišku jau ir iš pava- 
dinimo, nėra knyga tik apie konstitucijas, ji - veikiau apie žmones („„in- 
žinierius“), kurie tas konstitucijas kuria, apie tai, kam jie mano jas kurią, 
apie tai, ką jie nori sukurti ir ką sukuria, ir galų gale apie tai, kas iš visos 
tos kūrybos išeina. Konstitucionalizmas nėra tik siauro gurmanų profe- 
sionalų ratelio patiekalas, tai kiekvieno piliečio duona kasdieninė. Dar 
per drąsu, matyt, svajoti, kad kaip Norvegijoje didžiausia mūsų šventė 
būtų Konstitucijos diena — diena, kai žmonės prisimena ir apmąsto, dėl 
ko, kaip dėl valstybės esmių esmės, buvo susitarta, arba kaip Suomijoje 
kiekvienas pilietis, kiekvienas mokinukas (kuris irgi tuoj tuoj eis prie 
balsavimo urnų) pašto dėžutėje rastų Konstituciją. Bet yra sakoma, kad 
blogą valdžią išrenka geri žmonės, kurie neina balsuoti (argi keista, kad 
jie vėliau tai valdžiai turi daugiausia pretenzijų?). Lygiai taip pat ir blo- 
gas institucijas sukuria žmonės, kurie nežino, kokios galėtų būti geres- 
nės, arba laiko, kad jomis užsiimti — ne jų reikalas. Dėl to ir lyginamojo 
konstitucionalizmo študijos neturėtų būti tik teisininkų ir politologų rū- 
pestis. Cotterrellas rašė, jog teisė yra per daug svarbus dalykas, kad būtų 
paliktas tik teisininkams. Ir politika brandžioje pilietinėje visuomenėje 
nėra tik politikų monopolis — juo labiau konstitucinė politika ir pačios 
konstitucijos, nes kol tie, kas jomis nesidomi, žiovauja, jas kas nors, 
žiūrėk, ima ir pakeičia. 


PASTABOS 


1. Plg. Arlauskas S. Parlamentinė demokratija — Konstitucijos tobulinimo 
orientyras // Respublika, 2000 m. rugpjūčio 25 d. Pasak Sartori'o, „palei- 
dimo teisės <...> efektyvumas slypi veikiau grasinime, o ne jo įvykdyme“ 
(10.2 skirsnis). 

2. Plg. Vaišvila A. Teisinės valstybės koncepcija Lietuvoje. — Vilnius: Liti- 
mo, 2000 (ypač VIII skyrių). 

3. Antai dviejuose išsamiuose politinių partijų problematikai skirtuose dar- 
buose daugmaž po lygiai dėmesio skinama ir parlamentinėms partijoms, ir 
toms, kurių žinomi tik pavadinimai, — ir dažnai tik dėl to, kad figūruoja 
Teisingumo ministerijos registruose (plg. Krupavičius A. (sud.). Politinės 
partijos Lietuvoje: Atgimimas ir veikla. - Kaunas: Litterae universitatis, 
1996; Jankauskas A., Kūris E; NovagrocRiėnt'7 (s104.): Lietuvos politi- 

nės partijos ir partinė sistema. — Kaunas: Naujasis lankas, 1997 (2 kny- 
gos). Teisinėje literatūroje taip pat pabrėžiamas politinių partijų lygiatei- 
siškumas ir bandoma rasti jam ne tik įstatyminį, bet ir konstitucinį pagrin- 
dimą (plg. Šileikis E. Politinių partijų institucionalizavimas: Partijų steigi- 
mas, registravimas, teisės, veiklos sustabdymas ir nutraukimas. — Vilnius: 
Onė, 1997, p. 51—54). 

Paminėsiu bent kelias dažniausiai cituojamas ir analizuojamas Sartori'o 
knygas anglų kalba: Democratic Theory. - New York: Praeger, 1965; Par- 
ties and Party Systems: A Framework for Analysis. - New York £ Camb- 
rdge: Cambridge University Press, 1976; The Theory of Democracy Re- 
visited. - Chatham: Chatham House Publishers, 1987. Vis dėlto daugiau 
knygų Sartori's yra išleidęs itališkai. Lietuvoje jo darbų analizė kol kas dar 
skurdi, kaip ir jo teorijos adresavimas lietuviškajam kontekstui; čia pami- 
nėtini gal tik J. Novagrockienės straipsniai „Partinės sistemos ir jų tipolo- 
gija“ (Politologija, 1995, Nr. 1, p. 54—72) ir „Politinių partijų ir partinių 
sistemų analizės metodologiniai pagrindai“ (Jankauskas A. et. al., Op. cit., 
p. 17—49). 

Dvipakopis balsavimas Lietuvoje buvo panaikintas taip skubiai ir beato- 
dairiškai, kad Seimo rinkimų įstatyme (Žin., 2000, Nr. 59—1760, su vėles- 
niais pakeitimais) liko nuostata, jog Seimo rinkimų diena yra „diena, kada 
balsuojama <...> pirmajame rinkimų ture vienmandatėse rinkimų apygar- 
dose“ (6 str. 5 d.). Tai, aišku, nesusipratimas, bet daug ką pasakantis. 


Pirmojo leidimo pratarmė 


Tikrasis politikos mokslas yra ne apie žmogų, o apie institucijas. 
Johnas Plamenatzas 


Benthamas kartą pasakė, kad du galingiausieji tikrovės „varikliai“ 
(engines) — tai bausmė ir atlygis. O „inžinerija“ (engineering), be abejo, 
yra „variklio“ vedinys. Sudėjęs į daiktą metaforą ir etimologiją, gavau 
pavadinimą „konstitucinė inžinerija“ (constitutional engineering), reiš- 
kiantį, pirma, kad konstitucijos panašios (tam tikra prasme) į variklius, 
t.y. mechanizmus, kurie privalo „veikti“ ir duoti tam tikrą produkciją, o 
antra, kad konstitucijos vargu ar veiks taip, kaip sumanyta, jeigu jose 
nebus Benthamo variklių, t.y. bausmių ir atlygio. Išties didelėje šios kny- 
gos dalyje įrodinėjama, jog konstitucijas reikia suvokti bei konstruoti 
kaip paskatomis grindžiamas struktūras. 

Pavadinimas taip pat rodo, jog ši knyga yra lyginamoji. Iš tikrųjų ji 
„labai lyginamoji“. Jos bendroji idėja ta, kad lygindami mokomės iš kitų 
kraštų. Taigi. Tačiau (1r be to) šis veikalas yra „sistemiškai lyginamasis“ 
ir turinio, ir metodo požiūriu. Turinio — nes argumentai parenkami iš 
visų žinomų demokratijos formų bei jas visas aprėpia; metodo - nes ana- 
lizė esmingai priklauso nuo lyginamosios patikros: visi apibendrinimai 
patikrinami juos gretinant su atvejais, kuriems jie taikomi. 

Veikalas suskirstytas į tris dalis, būtent: (1) „Rinkimų sistemos“, (11) 
„Prezidentizmas (presidentialism) 1 parlamentarizmas (parliamenta- 
rism)““, (11) „Problemos ir pasiūlymai“. Nors rinkimų sistemos konstitu- 
cijų tekstuose gali formaliai net nebūti aptariamos, bet iš tikrųjų jos yra 
esminis politinių sistemų funkcionavimo elementas. Rinkimų sistemos — 
ne tik labiausiai manipuliacinis politikos instrumentas, jos dar lemia ir 
partinę sistemą bei daro įtaką atstovavimo spektrui. Dėl to jos ir aptaria- 
mos pirmiausia. Aš apžvelgiu proporcinio atstovavimo (proportional rep- 
resentation) sistemas, vienmandačių apygardų (single-member district) 
sistemą, taip pat įvairias (menkai žinomas arba nepelnytai užmirštas) 
dvipakopio balsavimo (double ballot) formules. Koks kiekvienu atveju 
yra konkrečios sistemos poveikis? Bus parodyta, jog rinkimų sistemoms 
skirtoje literatūroje pateikiama priežastinė analizė gana dažnai yra klai- 

dinga, o kai kas giriama arba peikiama nepelnytai. Lijpharto teiginys, 
esą proporcinis atstovavimas visuomet geresnis, nes sudaro prielaidas 
konsensualinei demokratijai (consensus democracy), nepagrįstas; rinki- 
mų vienmandatėse apygardose „tiesioginis pobūdis“ dažnai yra abejoti- 
nas ir turėtų būti siejamas su „vietininkiškumu“ (/ocalism); dvipakopio 
balsavimo sistemos nebūtinai turi būti mažoritarinės (majoritarian), — 
jos taip pat gali tikti daugiamandatėms (multi-:member), bet mažoms apy- 
gardoms. 

Antrojoje dalyje aptariama prezidentinių ir pusiau prezidentinių (5e- 
mi-presidential) sistemų priešprieša. Aš pasiūlau jų abiejų apibrėžimus, 
išskiriu ribinius atvejus (kaip antai Suomijos), o paskui nuodugniai nag- 
rinėju sąlygas, iš tikrųjų „sąlygojančias“ prezidentizmo ir pusiau prezi- 
dentizmo (semi-presidentialism) funkcionavimą. Kodėl Pietų Ameriko- 
je prezidentizmas retai kada veiksmingas? Ir kokiomis sąlygomis veiks- 
mingiausias jo amerikietiškasis prototipas? Tariant, jog svarbiausioji pre- 
zidentinių sistemų funkcionavimo sąlyga yra nepadalytasis valdymas (un- 
divided government), tenka taip pat aptarti partinę drausmę (party dis- 
cipline) arba, atvirkščiai, jos stoką Kongrese, visuomenės nuomonės po- 
liarizacijos (opinion polarization) laipsnį bei kitus veiksnius. Kalbant 
apie prancūziškojo tipo pusiau prezidentizmą, svarbiausias jam būdin- 
gos dualistinės valdžios (dual! authority) struktūros pivalumas yra tas, 
kad ši formulė suderinama su padalytuoju valdymu (divided government). 

Be to, antrojoje dalyje smulkiai aptariama parlamentinė sistema — 
dažnai šiuo žodžiu klaidingai vadinamos įvainos iš esmės skirtingos for- 
mulės. Angliškoji sistema — aiškiai premjerinė sistema; vokiškoji Kan- 
zlerdemokratie — tai kontroliuojama parlamentinė sistema; bet yra ir prie- 
šybė — asamblėjų sistemos (assembly systems) (Prancūzijos Trečiojoje 
bei Ketvirtojoje Respublikose), kurių gebėjimas veikti — tiek, kiek parla- 
mentus kontroliuoja partijos, — priklauso nuo partinės drausmės. Ir čia 
lemiama reikšmė tenka sąlygų analizei. Angliškąją sistemą lemia vien- 
mandačių apygardų sistema, kurios išdava — vienpartinė vyriausybė (bet 
ši sąlyga neduoda tų pačių rezultatų Indijoje). Vokiškoji formulė supo- 
nuoja dviejų su puse partijų sistemą ir vargu ar gali būti sėkmingai pri- 
taikyta, juolab perkelta ten, kur sistemą sudaro keturios penkios partijos. 

Trečiojoje dalyje, greta kitų dalykų, pagrindžiamas naujas pasiūly- 
mas — pakaitinio arba pamaininio prezidentizmo (alternating or inter- 
mittent presidentialism) sistema, atvirai traktuojanti ir beviltiškų prezi- 
dentinių sistemų (kaip antai Brazilijos), ir neveiksmingų parlamentinių 
sistemų (kaip antai Italijos ir Izraelio) problemas. Šis pasiūlymas tik- 
riausiai adresuotinas ir Meksikai bei Rytų, t.y. postkomunistinėms ša- 

lims (ypač Lenkijai ir Rusijai). Problemos esmė - kaip suderinti stiprią 
parlamentinę kontrolę (parliamentary control) 1 veiksmingą vyriausybę 
(efficient government). Nesvarbu, ar turime reikalą su padalytos (kaip 
grynojo prezidentizmo (pure presidentialism) atveju), ar su vieningos 
struktūros valdžia (shared structure of power), - abiem atvejais vakarie- 
tiškojo tipo politinės bendruomenės (polities) lengvai patenka į pato si- 
tuaciją, jas sukausto paralyžius ir neefektyvumas. Todėl aš siūlau ir ap- 
rašau tokį įstatymų leidybos procesą (/egislative process), kuris susiprie- 
šinimo sąlygomis užkirstų kelią ir parlamentiniam obstrukcionizmui (par- 
liamentary obstructionism), ir kitam kraštutinumui - dekretiniam valdy- 
mui (government by decree), į kurį pavojingai linksta Lotynų Amerikos 
prezidentizmas. 

Kaip rodo santykiškai kukli knygos apimtis, šis veikalas parašytas 
greitai — iš dalies dėl to, kad toks buvo mano sumanymas, o iš dalies dėl 
paspartėjusios įvykių eigos. Imdamasis rašyti, galvojau ne apie didžiai 
prusinantį, bet apie aiškiai į praktiką orientuotą veikalą, kuriame būtų 
nušviečiama, kas demokratinėse politinėse struktūrose yra neteisinga ar- 
ba neteisingai suprantama. Jau tada, maždaug 1991] m. pabaigoje, nujau- 
čiau, kad po gerų penkiasdešimties politinio įšalo metų žengiame į „kai- 
tos ciklą“ — veržlių permainų laikotarpį. Bet nė pats nesitikėjau, kad ins- 
tituciniai pokyčiai bus tokie spartūs ir platūs, kokie jie buvo visame pa- 
saulyje per pastaruosius dvejus metus. Įvykių sparta mane privertė baigti 
šį veikalą kaip galima greičiau, nes kuo dažniau (dirbdamas su rankraš- 
čiu) klausiau savęs, ar mums žinoma, kaip keisti ir ką būtent reikia keisti, 
tuo labiau (savo nusivylimui) įsitikindavau, kad atsakymas į šį klausimą 
yra skambus „Ne“ ir kad mūsų „reformatoriškieji hepeningai“ pažymėti 
baisaus reformuotojų neišmanėliškumo antspaudu. Gal tai ir per griežtas 
vertinimas. Bet vis tiek klausimas, ar žinome, ką ir kaip reikia keisti 
instituciniuose dalykuose, niekur nedingo. 


GIOVANNI SARTORI 
Kolumbijos Universitetas 1994 sausio 1 d. 


Antrojo leidimo pratarmė 


Šis antrasis leidimas buvo parengtas prabėgus dvejiems metams po 
to, kai baigiau pirmąjį rankraščio variantą. Nėra prasmės naujai nurodyti 
kiekvieną įvykį kiekvienoje šalyje iki šių dienų, - lenktynės pralaimėtos. 
Tad apsiribojau tik įvykių, darančių įtaką mano argumentams, patikslini- 
mu. Tiesa, paskatintas knygą „kritiškai perskaičiusios“ dr. Caroline'os 
White iš Johanesburgo politikos studijų centro, šio leidinio stilių daug 
kur pataisiau. Noriu pasinaudoti proga ir padėkoti už jos neįkainojamą 
pagalbą šlifuojant mano tekstą. 


GIOVANNI SARTORI 
Niujorkas 1996 sausio 1 d. 


Pirmoji dalis 
RINKIMŲ SISTEMOS 


1. Mažoritarinės ir 
proporcinės sistemos 


1.1. ĮŽANGA 


Iš pradžių — apie tai, kaip tauta balsuoja. Rinkimų sistemos lemia 
balsų pavertimą vietomis!, vadinasi, daro įtaką rinkėjo elgsenai. Jos 
lemia ir tai, ar rinkėjas balsuoja už partiją, ar už asmenis. Pirmuoju 
požiūriu kriterijus — tai, ar balsų pavertimas vietomis „atitinka propor- 
ciją“, ar ne, tad svarbiausias rinkimų sistemų skirtumas yra tarp pro- 
porcinio ir mažoritarinio atstovavimo (majoritarian representation). 
Antruoju požiūriu kriterijus — tai, kas kontroliuoja kandidatų atranką, 
tad esminė takoskyra yra tarp balsavimo „už asmenis“ (person voting) 
arba ne. Ir pagal vieną, ir pagal kitą kriterijų galimi skirtingi laipsniai 
bei deriniai, tad bendras rinkimų sistemų klasifikavimas bei tipologija 
pasidaro painūs, ir tai nenuostabu. 

Prieš gilindamiesi į subtilybes, pasiinkime tvirtą pagrindą. Mažo- 
mtarinėse sistemose nugalėtojui atitenka viskas; proporcinėse sistemo- 
se (proportional systems) laimikiu dalijamasi — reikia tik gauti pakan- 
kamą dalį (paprastai rinkiminę kvotą (electoral guotient)). Mažoritari- 
nėse sistemose rinkėjų laisvė apribojama, iš esmės susiaurinama iki vie- 
nos alternatyvos; proporcinėse sistemose rinkėjai nėra verčiami kon- 
centruoti balsus, todėl jų pasirinkimo spektras gali būti gana platus. 
Kita vertus, mažoritarinėse sistemose siūlomi atskin kandidatai, asme- 
nys; proporcinėse sistemose dažniausiai siūlomi partijų sąrašai (party 
lists). Bet ir vienose, ir kitose sistemose galima nemaža įvairovė. 

Nors visos mažoritarinės sistemos yra tokios, kuriose „nugalėtojui 
atitenka viskas“, tačiau reikalinga dauguma gali būti arba absoliuti (ab- 
solute majority) (mažiausiai 50,01 procento), arba santykinė, paprasta 
dauguma (relative majority; plurality), t.y. gautas didžiausias balsų skai- 
čius. Kita vertus, nors visose proporcinėse sistemose reikalaujama bal- 
sus paversti vietomis „tam tikru santykiu“, šis santykis įvairuoja nuo kva- 
ziadekvataus (guasi-perfect) iki labai neadekvataus (highly imperfect), 

t.y. visai neproporcingo atstovavimo. Maža to, ne visos rinkimų siste- 
mos priskirtinos mažornitarinėms arba proporcinėms. Dvipakopio balsa- 
vimo sistema gali būti arba mažoritarinė su vienmandatėmis apygardomis 
(constituencies), arba proporcinė su daugiamandatėmis apygardomis. 

Tačiau skirstyti visas rinkimų sistemas į daugumos ir proporcines 
užvis sunkiausia dėl to, kad šiedu apibūdinimai nėra lygiaverčiai. Sa- 
kydami „dauguma“, nurodome tik rinkimų kriterijų (pirmasis laimi vis- 
ką), tuo tarpu „proporcinis atstovavimas“ piršte perša mintį apie kaž- 
kokią proporcingą baigtį - atstovaujamąją instituciją, kurioje balsų pa- 
siskirstymas kažkokiu būdu „proporcingai“ atsispindi. Tiesa, mes vi- 
suomet perspėjame, kad proporcinis atstovavimas gali pasirodyti esąs 
visiškai nereprezentatyvus. Net turėdami tai galvoje, bet sužinoję, jog 
kokia nors sistema vadinama proporcine, tikimės, kad vietų pasiskirs- 
tymas daugmaž tiksliai atitiks balsų paskirstymą. 

Dėl aiškumo, manau, patartina ninkimų kriterijaus arba būdo ne- 
painioti su jų rezultatu — kaip parlamente atsispindi rinkėjų balsų pasi- 
skirstymas. Tuomet mažontarinę ir proporcinę sistemas galima aiškiai 
identifikuoti bei apibūdinti kaip viena kitą paneigiančias, kaip viena 
kitos priešybes. Tai reiškia, kad rinkimų sistemos yra mažoritarinės, jei 
balsuojama apygardose (paprastai vienmandatėse), kuriose nugalėtojui 
atitenka viskas — tai vadinamoji pirmojo pasiekusiojo finišą (first-past- 
the-post) sistema. Ir atvirkščiai: bet kuri rinkimų sistema, kai balsuoja- 
ma dvimandatėse arba daugiamandatėse apygardose ir yra du ar dau- 
giau laimėtojų, išrinktų „didžiausio balsų skaičiaus“ pagrindu, yra pro- 
porcinė. Tiesa, yra du labai skirtingi šių laimėjimo proporcijų nustaty- 
mo būdai: vienas (pasitaikantis dažniausiai) — nustatyti inkimines kvo- 
tas, kitas — lyderius išrinkti pagal eiliškumą (du pirmuosius dvimanda- 
tėje apygardoje ir taip toliau). Pirmuoju atveju kandidatai išrenkami 
lygių dalių (kvotų) pagrindu; antruoju - kandidatai išrenkami didžiau- 
sios balsų dalies pagrindu. 

Iš karto kyla abejonė, ar kvotas ir eiliškumą leistina sujungti ir abu 
šiuos dalykus laikyti proporciniais kriterijais? Manau, leistina, nes jie 
abu duoda proporcingą rezultatą bei gali per se užtikrinti tą patį teisin- 
go proporcingumo laipsnį. 

Mano ką tik pasiūlytas mažoritarinių ir proporcinių sistemų skyri- 
mas nereiškia, jog visas rinkimų sistemas galima dichotomiškai pri- 
skirti arba mažontarinėms, arba ne, nes privalu atsižvelgti ir į „mišrią- 
sias sistemas“ (mixed systems). Bet čia pat reikia pažymėti, jog ši sąvo- 
ka dažnai vartojama klaidingai. Pvz., jeigu dvejų rūmų parlamento že- 
mieji ir aukštieji rūmai renkami pagal skirtingas sistemas, tai dar ne- 

reiškia, kad sistema yra mišrioji. Mišriosios rinkimų sistemos iš tikrųjų 
yra tik tos, kai tie patys rūmai renkami derinant proporcinius ir daugu- 
mos kriterijus“. Tačiau akivaizdu, kad toks hibridas nepaneigia mūsų 
skirstymo, netgi priešingai — jį suponuoja“. 


1.2. DAUGUMOS SISTEMOS 


Daugumos (majority), arba mažoritarinėmis, sistemomis nesiekia- 
ma rinkti parlamento, kuriame atsispindėtų balsų pasiskirstymas; jomis 
siekiama aiškaus nugalėtojo. Jų tikslas - kad būtų išrinktas ne tik parla- 
mentas, bet tuo pat metu ir vyriausybė (nors tai tik padarinys). Kaip jau 
minėta, mažoritarinės sistemos tarp savęs labiausiai skiriasi tuo, ar rei- 
kalaujama santykinės, paprastos, ar absoliučios daugumos. Abiem at- 
vejais apygardos paprastai būna vienmandatės; dėl to nugalėtojas būna 
vienas - jam atitenka viskas; tačiau paprastos daugumos laimėtojas yra 
tiesiog „pirmasis,pasiekęs finišą“, todėl jis dažnai atspindi didžiausią 
mažumą, tuo tarpu absoliučios balsų daugumos laimėtojas atstovauja 
tikrajai (didesnei nei 50 procentų) daugumai. 

Angliškojo tipo daugumos sistemos yra vieno bandymo paprastos 
daugumos sistemos. Jeigu reikalingas absoliučios daugumos laimėto- 
jas, tada tenka pasitelkti (1) alternatyvųjį balsavimą (alternative vote), 
kaip antai renkant Žemuosius Rūmus Australijoje, arba (ii) dvipakopio 
balsavimo sistemą, leidžiančią antrajame rate (run-off) rungtis tik dviem 
pirmojo rato lyderiams. 

Alternatyvusis balsavimas (AB (ATV)) - tai „preferencinio“ bal- 
savimo (,,preferential“ voting) vienmandatėse apygardose sistema, kai 
reikalaujama, kad kiekvienas rinkėjas sunumeruotų visus kandidatus 
pagal jiems teikiamą pirmenybę“. Mažiausiai pirmųjų vietų surinkę kan- 
didatai eliminuojami, o preferencijos perskirstomos, kol paaiškėja ab- 
soliučios daugumos laimėtojas. Tad alternatyvusis balsavimas — tikrai 
mažoritarinė sistema; ji taip pat leidžia bei skatina (nes balsavimas aiš- 
kiai personalizuojamas) peržengti partiškumo ribas. O dėl dvipakopio 
balsavimo sistemų (jas aptarsime vėliau), tai savaime aišku, kad jeigu 
antrajame rate leidžiama dalyvauti tik dviem kandidatams, vienas jų ir 
taps absoliučios daugumos laimėtoju. 


1.3. DAUGUMOS PERSVARA 


Ar yra dar kitokių mažoritarinių sistemų? Galima atsakyti teigia- 
mai ir nurodyti daugumos persvarą (majority premium), kuria siekiama 

daugumą sudaryti dirbtinai arba bent ją sustiprinti. Žinoma, daugumos 
persvarai reikia proporcinio balsavimo. Nepaisant to, verta paklausti, 
koks yra persvaros santykis su proporciniu atstovavimu. 

Viena vertus, yra, pvz., Saenz Pefa sistema, taikyta Argentinoje 
iki 1962 m., pagal kurią du trečdaliai vietų skiriami apygardoje dau- 
giausia balsų surinkusiam sąrašui, o likęs trečdalis — sąrašui, surinku- 
siam antrą pagal dydį balsų skaičių. Nors čia balsuojama už sąrašus 
daugiamandatėse apygardose, mažai kas ginčytųsi, kad Saenz Penia sis- 
tema dirbtinai sukuria triuškinančią absoliučią daugumą, o dvipartiš- 
kumą apygardoms primeta ne prasčiau nei bet koks kitas įmanomas 
būdas. Bet štai dar formulė, praeityje gana ilgai praktikuota Paragvaju- 
je: du trečdaliai vietų — daugiausia balsų surinkusiai partijai, o likęs 
trečdalis proporcingai paskirstomas visiems kitų partijų sąrašams. Nors 
1r Čia persvara yra triuškinanti, šįkart trečdalis formuojamas pagal pro- 
porcinę kombinaciją. O dabar įsivaizduokime, jog persvara suteikia ne 
dviejų trečdalių vietų, o kuklią, tarkime, 55 procentų daugumą. Tuomet 
lemia tai, ar persvara atitenka vienam daugumos laimėtojui, ar partijų 
rinkiminėms sąjungoms (electoral alliances), specialistų vadinamoms 
apparentement; pvz., Prancūzijoje 1951 m. ir 1956 m., Italijoje 1953 
m. Pirmuoju hipotetiniu atveju vis dar ryški analogija su mažoritarine 
sistema; 0 antruoju — neabejotinai vyksta proporcinės varžybos dėl prie- 
do. Bet jeigu apparentement, t.y. sąjungą sudariusios partijos, siekda- 
mos gauti persvarą, turi gauti absoliučią daugumą, tuomet ši persvara 
tik sustiprina jau esamą daugumą. Ir atvirkščiai, jeigu persvarą gali gauti 
1r tie nugalėtojai, kurie nesurinko 50 procentų balsų, dauguma sukuria- 
ma dirbtinai. Tačiau abiem atvejais partinės sistemos fragmentacija 
(fragmentation of the party system) gali likti nepakitusi, tad koalicinės 
vyriausybės yra įprastas dalykas. 

Aišku, ten, kur yra trys keturios relevantinės partijos (relevant par- 
ties) (tokias sistemas aš vadinu „ribotuoju pliuralizmu“ (limited plura- 
lism)), tokia išmonė kaip persvara menkai tepasiteisina, — ji geriausiai 
tinka, kai partinės sistemos yra fragmentuotos ir kai ji priverčia partijas 
kurti rinkimines sąjungas. Jos tikrasis tikslas — ne tik užtikrinti daugu- 
mą, bet ir skatinti agregacinius procesus. Taip yra todėl, kad rinkimuo- 
se kovojančios aljanso partijos vargu ar gali varžytis tarp savęs kaip 
priešininkės, taip pat todėl, kad tikimasi, jog rinkiminė sąjunga trans- 
formuosis į vyriausybinę sąjungą, taigi į koalicinę vyriausybę. Šis agre- 
gacinis spaudimas subtilus, nes, kitaip nei daugumos sistemos daromas 
agregacinis spaudimas, grindžiamas interesais ir nauda. 

Bet štai kabliukas. Tokios tvarkos privalumus lengvai neutralizuoja 
partijos, suvienijusios jėgas vien tam, kad laimėtų priedą, ir kaip ir anks- 
čiau atsiribojančios vienos nuo kitų, vos baigiasi rinkimai. Vis dėlto 
tokiai įvykių raidai įmanoma užkirsti kelią nustačius išlygą, jog visos 
partijos, gavusios persvarą, ją praras, jeigu (ir kai) iširs jų vyriausybinė 
koalicija. Nuo šios klauzulės iš esmės priklauso, ar koalicijos elgesys 
bus vieningas ir darnus. 


1.4. PA SISTEMOS 


Panagrinėkime proporcinį atstovavimą, trumpiau PA (PR). Kaip 
jau minėta, nors visos PA sistemos siekia balsus paversti vietomis pro- 
porcingai, jos gana stipriai įvairuoja pagal proporcingumo arba nepro- 
porcingumo laipsnį. Be to, klaidinga manyti, kad PA proporcingumą 
lemia vien tik balsų pavertimo vietomis formulės, — jį taip pat - ir netgi 
griežčiau — lemia apygardų dydis. 

Pirma, pavertimo formulių, t.y. vietų paskirstymo taisyklių, požiū- 
riu gryniausia sistema — vienas perkeliamas balsas (single transferable 
vote) (VPB (STV)) daugiamandatėse apygardose: rinkėjai turi sunume- 
ruoti kandidatus pagal teikiamą pirmenybę; bet koks balsų perteklius, 
viršijantis kvotą (guota), perskirstomas pagal antrąsias preferencijas; 
tada pabaigoje likę kandidatai sėkmingai eliminuojami, o jų preferen- 
cijos perskirstomos, kol užimamos visos vietos. 

Nuo VPB perėjus prie ne tokių grynų proporcinių sistemų, žino- 
mesnės yra: (1) „didžiausios liekanos“ (largest remainder) metodas; (11) 
D'Hondto, arba „didžiausio dalmens“ (highest average), metodas; (111) 
Sainte-Laguė formulė. Didžiausios liekanos sistema (pvz., iki 1993 m. 
renkant Atstovų Rūmus Italijoje) palankesnė mažesnėms partijoms. Už 
kiekvieną surinktą kvotą (nustatomą padalijant balsų skaičių iš vietų 
skaičiaus) paskyrus po vieną vietą, visos likusios vietos atitenka parti- 
joms, turinčioms didžiausius reziduumus (residues), arba liekanas. Di- 
džiausio dalmens (D'Hondto) metodas — dažniausiai pasitaikanti PA 
sistema (Austrija, Belgija, Suomija, iki 1993 m. Italija renkant Senatą, 
taip pat kai kurios Lotynų Amerikos šalys); ji palankesnė didesnėms 
partijoms ir ne tokia proporcinga. Galiausiai Saint-Laguč metodas, tai- 
komas (modifikuotas) tik Švedijoje ir Norvegijoje, duoda mažiau pro- 
porcingumo negu didžiausios liekanos sistema, bet daugiau negu di- 
džiausio dalmens metodas*. 

Galima sakyti, jog išvardytosios sistemos skiriasi viena nuo kitos 
matematiškai. Bet svarbiausias veiksnys, lemiantis PA proporcingumą 
arba neproporcingumą, yra rinkimų apygardos dydis, - šį „dydį“ nusa- 
ko kiekvienoje apygardoje išrenkamų narių skaičius. Taigi (ir nepai- 
sant matematinių vingrybių) kuo didesnė apygarda, tuo daugiau pro- 
porcingumo“. Kadangi Nyderlanduose arba Izraelyje rinkimų apygarda 
(kurioje renkama atitinkamai 120 ir 150 narių) apima visą valstybę, 
šiose šalyse proporcingumas beveik grynas (pure)'. Ir atvirkščiai, kuo 
mažesnė apygarda, tuo mažiau proporcingumo. Dėl to šalys, kuriose 
apygardos labai mažos (nuo dvimandačių iki penkiamandačių) arba nuo 
mažų iki vidutinių (sakykime, daugiausia devyni dešimt mandatų), - tai 
šalys, kuriose proporcingumas mažiausiai proporcingas“. 

Čia esama pavojaus: mūsų skaičiavimuose mažiausiai proporcin- 
gas proporcingumas gali neatsispindėti vien dėl tos paprastos priežas- 
ties, kad menkas proporcingumas baudžia mažesnes partijas, jos kar- 
tais apskritai nušluojamos. Toks neproporcingumas išeina aikštėn ne- 
gausioje partinėje sistemoje, apimančioje, pvz., tik tris ar keturias par- 
tijas. Tai smulkiau paaiškinsiu vėliau (infra 3.3 ir 3.4); jo logika yra ta, 
kad kuo mažesnės rinkimų apygardos, tuo didesni balsų nuostoliai, t.y. 
balsai, kurių nepakako surinkti kvotai arba laimėti, tiesiog žūva. Žinia, 
čia daroma prielaida, kad varžosi kelios partijos ir kad viskas baigiasi 
apygardos lygmeniu. Bet jei nacionalinis sąrašas surenka visus apygar- 
dose nurašytus balsus ir jei nacionalinė kvota apytikriai atitinka apy- 
gardų kvotų vidurkį, tuomet proporcingumas atstatomas, — ypač kai 
vietų parlamente skaičius gali kisti - vadinamoji papildomo nario sis- 
tema (additional member system)". 

PA sistemoms būtinai reikia daugiamandačių apygardų. Be to, pa- 
prastai PA sistemos — tai sąrašų sistemos, kai rinkėjui pateikiami partiniai 
pavardžių sąrašai (dažnai pavardžių yra tiek, kiek toje apygardoje turi 
būti išrinkta narių). Tie partiniai sąrašai gali būti: (1) „uždari“ (arba griežti) 
— tai reiškia, kad kandidatai renkami tokia tvarka, kokią nustatė partija 
(pvz., Izraelis ir dauguma Lotynų Amerikos šalių); (1i) „atviri“ (arba lanks- 
tūs) — tai reiškia, kad eilės tvarka iš anksto nėra nustatyta, o nnkėjams 
leidžiama nurodyti vieną ar kelias preferencijas, pažymint pavardes sąra- 
še!?, 

Be balsavimo už sąrašus, yra dar dvi formulės — „laisvasis sąrašas“ 
(free list) 1 „ribotasis balsavimas“ (limited vote). Laisvojo sąrašo siste- 
moje rinkėjas turi tiek balsų, kiek turi būti išrinkta kandidatų; jis arba ji 
gali kumuliuoti du balsus bet kuriam vienam kandidatui, taip pat leidžia- 
ma balsuoti už skirtingų partijų kandidatus. Tačiau vienintelis reikšmin- 

gas visų šių laisvių realizavimo atvejis — tai Šveicarija, kurioje vyriausy- 
bės kadencija bei sudėtis apibrėžta iš anksto, todėl, kad ir ką sukurtų 
laisvųjų sąrašų sistema, į ją menkai reaguoja. Pagaliau ribotasis balsavi- 
mas suteikia kiekvienam rinkėjui daugiau nei po vieną balsą, bet mažiau 
balsų, negu turi būti išrinkta atstovų: pavyzdžiui, trimandatėje apygar- 
doje rinkėjai turi po du balsus. Šią sistemą aptarsime kitame skyriuje. 

Mažoritarinių sistemų problema — ta, kad jos yra pernelyg mani- 
puliacinės. Proporcinių rinkimų problema - ta, kad jos leidžia reikštis 
pernelyg dideliam skaičiui partijų. Aišku, negrynajam proporcingumui 
(impure proportionality) tai taikytina mažiau. Dėl to neadekvačiai pro- 
porcingas PA pateisinamas kaip kontrpriemonė, nukreipta prieš parti- 
nės sistemos fragmentaciją. Bet yra ir kitas būdas slopinti partijų proli- 
feraciją (party proliferation) — tai patekimo užkarda, kitaip tariant, 
slenksčio leidimui atstovauti nustatymas. Vokiškai tai vadinama Sper- 
rklausel, užkardos klauzule (barrier clause); vokiškasis slenkstis, nu- 
statytas nuo pat pradžių, yra 5 procentų riba!!. Ši išmonė buvo perimta 
daugelyje šalių, bet konkretūs slenksčiai jose nevienodi. Vienas kraštu- 
tinumas — Izraelis, nustatęs visiškai nenaudingą 1 procento slenkstį (1992 
m. pakeltą iki 1,5); kitas kraštutinumas — Turkija, nustačiusi 10 procen- 
tų atmetimo ribą (1983— 1991 m. rinkimuose), o ypač Graikija, kurios 
labai prieštaringoje rinkimų istorijoje užkardos keletą kartų buvo pa- 
keltos virš 15 procentų ribos (tai buvo aiškinama kaip „sustiprintas PA“ 
(reinforced PR))*. Tarp šių kraštutinumų, bet arčiau žemutinės ribos, 
yra Ispanija, nustačiusi 4 procentų, ir Argentina — 3 procentų patekimo 
(arba, priešingai, atmetimo) ribą. 

Koks slenkstis yra teisingas, a priori ir apskritai nustatyti neįma- 
noma, nes kiekvienoje šalyje jo „teisingumas“ priklauso nuo pasiskirsty- 
mo. Be abejo, nustatyti žemesnę nei 3—4 procentų ribą nelabai prasmin- 
ga, 0 10 procentų slenkstis - sunkokai įveikiama kliūtis. Bet 5 procentų 
užkarda būtų davusi mažai naudos Lenkijoje 1991 m., užtat būtų buvu- 
si labai efektyvi Italijoje 1993 m. Kad ir kaip ten būtų, atmetimo užkar- 
dos šiaip jau tarnauja tam tikslui, kuriam sukuriamos. Kita vertus, kaip 
pamatysime toliau, Vokietijos atveju jų efektyvumas pervertinamas. 


1.5. DVIPAKOPIS BALSAVIMAS 


Aš jau minėjau, kad dvipakopio balsavimo sistema — labai savo- 
tiška sistema. Viena vertus, ji leidžia rinkėjams balsuoti dukart, su sa- 
vaitės ar dviejų savaičių pertrauka, skiriančia antrąjį ratą nuo pirmojo 
balsavimo, o tai reiškia, kad rinkėjai, žinodami pirmojo rato rezultatus, 

gali pakeisti savo pasirinkimą. Tai itin savitas ir, manau, labai svarbus 
bruožas. Kita vertus, dvipakopis balsavimas — labai lanksti sistema, lei- 
džianti derinti mažoritarinę ir proporcinę tvarką. Kai apygardos vien- 
mandatės, dvipakopio balsavimo sistema yra mažontarinė, o daugia- 
mandatėse apygardose — proporcinė. 

Bet pažymėtina, kad ji niekuomet nebūna nei visiškai mažoritari- 
nė, nei grynai proporcinė. Ji niekuomet nėra visiškai mažoritarinė tuo 
požiūriu, kad nepasižymi pirmojo pasiekusiojo finišą sistemai būdingu 
priverčiamuoju poveikiu rinkėjui. Iš tikrųjų pirmajame rate rinkėjai el- 
giasi kaip ir proporcinio atstovavimo atveju: rinkdamiesi iš visų gali- 
mybių, jie laisvai išreiškia savo pirmąją preferenciją". Ir atvirkščiai: 
dvipakopis balsavimas niekuomet nėra visiškai proporcingas, nes dide- 
lėse daugiamandatėse apygardose negali atlikti savo paskirties. Dides- 
nėse nei trimandatės, daugių daugiausia keturių mandatų apygardose 
dvipakopis balsavimas menkai tepasiteisina; o mažose apygardose, kaip 
žinome, proporcingumas yra neproporcingas. 

Tai pasakę pirmiausia panagrinėkime mažoritarinę dvipakopio bal- 
savimo atmainą. Prancūzijos Penktojoje Respublikoje dvipakopis bal- 
savimas yra ir renkant prezidentą, ir parlamentą!“. Pirmuoju atveju pa- 
grįstai reikalaujama absoliučios daugumos. Tad varžytis dėl prezidento 
posto antrajame rate leidžiama tik dviem pirmojo rato lyderiams. Kad 
patektų į Nacionalinį Susirinkimą, laimėtojui antrajame rate pakanka 
paprastosios daugumos; be to, daug kas priklauso nuo to, keliems kan- 
didatams leidžiama dalyvauti antrajame rate. Iš pradžių buvo nustaty- 
tas 5 procentų patekimo slenkstis, bet laipsniškai jis buvo pakeltas iki 
12,5 procento. Vėliau (infra 4.3) matysime, kodėl! šis slenkstis reikš- 
mingas, taigi ir kokiu būdu dvipakopis balsavimas priklauso nuo kan- 
didatų, kuriems leidžiama dalyvauti antrajame ture, skaičiaus. O dabar 
tiesiog pažymėkime, kad Penktosios Respublikos formulė šiaip jau pui- 
kiai pravertė (nuo 1958 m.) mažinant partinės sistemos fragmentaciją 
bei Prancūzijos politinę bendruomenę pertvarkant pagal dvipolį (bipo- 
lar) modelį!*. 

Užtat šiuo metu dvipakopio balsavimo sistema niekur nėra naudo- 
jama, tarkime, trimandatėse apygardose (nors praeityje ši formulė bu- 
vo taikoma). Šios kombinacijos tikslas - sudaryti daugiau galimybių 
trečiosioms partijoms arba mažumų partijoms. Žinia, taikant šią for- 
mulę susilpnėja sistemos redukcinis poveikis (reductive effect) partijų 
skaičiui. Kita vertus, tvirtinimas, esą bet kuriai politinei bendruomenei 
geriausiai tinka dvipartinė schema, būtų nepagrįstas, tad dvipakopio 
balsavimo proporcinės atmainos pamiršti nevertėtų. Pažymėtina, kad 

šiuo atveju nebūtinos jokios užtvaros (gate-keeping), jokios užkardos, 
nes net jei antrajame rate būtų leidžiama dalyvauti visiems kandida- 
tams, beviltiškai atsilikusieji arba pasitrauktų, arba nubyrėtų savaime. 

Ir dar viena pastaba. Mažoritarinio dvipakopio balsavimo pirma- 
jame rate partijų sąrašai nėra būtini (rinkėjams iškart galima siūlyti kon- 
krečius kandidatus), bet proporcinė dvipakopio balsavimo atmaina be 
partijų sąrašų neįmanoma, be to, geidautina, kad šie sąrašai būtų atviri. 
Tačiau galiausiai abu būdai veda į tą patį tikslą: pvz., trimandatėje apy- 
gardoje bus, nepaisant jų partinės priklausomybės, išrinkti trys kandi- 
datai, asmeniškai surinkę daugiausia balsų. 


PASTABOS 


1. Paprastai vietomis parlamente. Prezidento rinkimai, taip pat bet kokie 
rinkimai į nedalų postą (non-divisible office) vertintini atskirai. 

2. Tokio mišrumo reikšmingesni atvejai šiuo metu yra arba netrukus bus 
Rusija, Italija, Japonija ir Naujoji Zelandija. Šios kombinacijos kritikuo- 
jamos infra 4.4. 

3. Padarius šią išvadą, kaip matysime, lieka tik du neaiškumai: (1) ar vokiš- 
koji sistema iš tikrųjų „mišri“ ir (ii) kur derėtų priskirti Japonijos rinkimų 
sistemą. Žr. infra 2.2 ir 2.4. 

4. Preferencinis balsavimas, arba balsavimas pagal preferencijas (preferen- 
ce voting), leidžia rinkėjams nurodyti biuleteniuose vieną ar daugiau pri- 
oritetinių (pasirinktų) kandidatų įrašant arba pažymint jų pavardes. Prefe- 
rencinis balsavimas apskritai būdingas PA sąrašų sistemoms. O taikomas 
alternatyviajam balsavimui jis lydimas prioritetinių kandidatų reitingavi- 
mo (rank-ordering), kuris, priešingai, nėra būdingas PA sąrašų sistemoms. 

5. Toks proporcingumo laipsniavimas yra ginčijamas. Aš iš esmės palaikau 
Lijpharto vertinimą (1986). Čia nepaminėjau /mperiali ir daugelio kitų 
galimų PA atmainų, aprašytų daugelyje vadovėlių. 

6. Čia vertinama iš akies. Douglas Rae (1971, p. 117—118) teisingai pažy- 
mi, jog santykis tarp didesnio dydžio ir didesnio proporcingumo - ne 
tiesinis, bet kreivinis. Bet dydžio veiksnys daugelyje realiai pasaulyje 
esančių apygardų vis tiek yra svarbiausias kintamasis. 

7. Antai Nyderlanduose atstovauti neleidžiama faktiškai tik tokiai partijai, 
kurios nepalaiko 1/150 (tai sudaro 0,67 procento) rinkėjų. 

8. Apygardos mažiausios šiose šalyse: Čilėje (dvimandatės), Airijoje ir Ja- 
ponijoje (nuo trimandačių iki penkiamandačių). Japonai savo apygardas 
laiko vidutinėmis, bet taip yra todėl, kad jų matas — ankstesnioji sistema. 
Bet lyginamuoju požiūriu PA kontekste Japonijos apygardos — vos ne 
mažiausiai įmanomos. 

Papildomo nario sistemą galima suvokti ir aiškinti kaip savarankišką PA 
sistemos atmainą. Bet kol kas ji buvo įdiegta (Vokietijoje) tik siekiant 
„Ištaisyti“ iškraipymus, kuriuos sukelia daugumos balsavimas vienman- 
datėse apygardose. Tad pateikdamas PA pavyzdžius, aš apsiriboju sąrašų 
sistemomis ir VPB. 

Arba rinkėjams gali būti leidžiama keisti kandidatų eilės tvarką partijos 
sąraše. Ši nuostata vadinama panachage. Bet kokiu preferencinio balsa- 
vimo atveju kiekvienas balsas atitenka tos partijos sąrašui. 

Aš ignoruoju Sperrklausel, pavadinkime, subklauzules, kurios įvairiose 
šalyse skiriasi. 

Beveik jokie rinkimai Graikijoje (prieš septynerius metus, nuo 1967 m. 
iki 1974 m., trukusią pulkininkų diktatūrą, ir po jos) nevyko pagal visiš- 
kai tuos pačius rinkimų įstatymus; čia buvo svyruojama nuo PA iki dau- 
gumos 1952 m., vėliau, 1956 m., pereita prie daugumos ir PA derinio, dar 
vėliau sugrįžta prie įvairių PA kombinacijų. Kalbant apie slenksčius, aukš- 
čiausieji buvo nustatyti 1958 m.: 25 procentai pavienėms partijoms, 35 
procentai dviejų partijų sąjungoms ir 45 procentai didesnėms sąjungoms. 
Palikus nuošaly aukščiausiąsias, atmetimo riba Graikijoje ilgą laiką buvo 
15—17 procentų pavienėms partijoms, o kitais dviem atvejais — atitinka- 
mai 25 bei 30—40 procentų (žr.: Seferiades, 1986). Bet per 1993 m. spa- 
lio rinkimus pavienėms partijoms atmetimo riba buvo nuleista iki 3 pro- 
centų. 

Čia darau prielaidą, kad antrajame ture neapsiribojama tik dviem lyderiais, 
bet jis yra atviras trims keturiems varžovams. Tai paaiškinsiu infra 4.3. 
1986 m. Mitterando apsukrumas privertė trumpam grįžti prie PA (su ma- 
žomis apygardomis ir 5 procentų slenksčiu) — taip norėta padidinti jo 
partijos galimybes rinkimuose. Bet dvipakopis balsavimas buvo netru- 
kus grąžintas. 

Deja, kai kurie mokslininkai dvipoliškumą (bipolar) sieja su poliarizaci- 
ja (polarization), dėl to „dvipolį“ (bipolar) ir „bipoliarizuotą“ (bipolari- 
zed) vartoja kaip vienas kito pakaitalus. Ne. Dvipolė sistema (bipolar 
system) laikytina nepoliarizuota, tuo tarpu dvipolė poliarizacija (bipolar 
polarization) nurodo labai konfliktišką ir lūžiams neatsparią (breakdown- 
prone) politinę bendruomenę. Grafiškai dvipolė sistema vaizduotina kaip 
normalinis pasiskirstymas varpo pavidalo kreive (Gausso—Laplace'o krei- 
ve), kurioje rinkėjai išsidėsto pagal kairės—dešinės (arba kitokią) skalę 
(Iefi—right continuum), tuo tarpu bipoliarizacija (bipolarization) vaiz- 
duotina kaip visuomenės politinės nuomonės pasiskirstymas į dvi viršū- 
nes, kur centras beveik tuščias. 


2. Ką išrenka? 


2.1. BALSAVIMAS UŽ ASMENIS 
IR BALSAVIMAS UŽ SĄRAŠUS 


Kol kas rinkimų sistemas klasifikavome iš esmės pagal tai, kaip 
balsai virsta vietomis. Bet - ką gi rinkėjai išrenka? Kaip tampama kan- 
didatu, o paskui laimimas postas? 

Apskritai į šiuos klausimus galima atsakyti taip: savo resursais (fi- 
nansiniais ir/arba kitais) kandidatai naudojasi tik tada, kai partinė siste- 
ma yra silpna, menkai struktūruota 1r labai decentralizuota. Du pavyz- 
džiai - Jungtinės Valstijos ir Brazilija. Žinia, nepriklausomas kandida- 
tas yra nepriklausomas partinės kontrolės požiūriu. Kadangi jis arba ji 
retai teįstengia remtis vien asmeniniu turtu, dažniausiai toks savaran- 
kiškas pretendentas būna susijęs ir palaikomas profsąjungos (union), 
religinės grupės, interesų grupės arba tiesiog „bendraminčių“ (idea 
group). Bet priklausomybė nuo kitokių organizacijų nei partinės vis 
tiek laikytina nepriklausomumu nuo partijos. 

Šiaip ar taip, dažniausiai kandidatų įrašymą į balsavimo biulete- 
nius lemia jų įtakingumas savosios partijos viduje ir yra vidinės parti- 
nės kovos rezultatas!'. O tokiu atveju pagrįsta kalbėti apie partijos nu- 
lemtas ir nuo partijos priklausomas kandidatūras. Trumpai tariant, iš- 
keliantysis subjektas (nominating agent) yra partija. 

Dažnai tenka girdėti, kad demokratiškas būdas išsiveržti iš (aukš- 
čiau apibūdinto) savęs iškėlimo ir partinio paskyrimo alternatyvos yra 
pirminių rinkimų sistema (primary system) — kandidatų atrankos pro- 
cedūra (selection process), būdinga Jungtinėms Valstijoms. Eilinių pi- 
liečių (grass roots) atliekamos ikirinkiminės atrankos demokratinis ver- 
tingumas negali kelti abejonių, nors kai kas galėtų prieštarauti, esą šio- 
je atrankoje dalyvaujanti „uoliausioji visuomenės dalis“ suvis menkai 
1r iškreiptai atspindi galiausiai balsuosiančią rinkėjų visumą. Dar gali- 
ma tvirtinti, jog šiuo metu pirminius rinkimus (primaries) pernelyg vei- 
kia ir jais manipuliuoja žiniasklaida*. Kad ir kaip ten būtų, pirminiai 
rinkimai buvo apgalvotai įdiegti siekiant susilpninti partinę „oligarchi- 

ją“ (pridūmintus kambarius, kuriuose būdavo ieškoma galinčio laimėti 
žirgo). Būtent dėl to pirminiai rinkimai efektyviausi, kai partijos veikia 
mažiausiai. O dėl to manantieji, jog amerikietiškuosius pirminius rinki- 
mus galima sėkmingai eksportuoti į kitas šalis, turi atsižvelgti į tą ap- 
linkybę, kad Amerikos partijos yra gana unikalios, - tai partijos, kurių 
nariai neturi partinių bilietų. Jungtinėse Valstijose asmuo yra demokra- 
tas arba respublikonas, jei pats save juo laiko, tiesiog pareiškia (Žo- 
džiu) apie savo partinį lojalumą. Ir atvirkščiai, daugumą partijų dauge- 
lyje pasaulio šalių, ypač griežtos struktūros masines partijas (mass par- 
ties) sudaro nustatyta tvarka registruojami nariai, kurių prašymus parti- 
ja tikrina. 

Dėl šių aplinkybių sunku įsivaizduoti, kad atviri pirminiai rinki- 
mai, kuriuose leidžiama tarppartinė migracija, plačiai paplistų pasauly- 
je. Trumpai papasakosiu siaubingą istoriją, kaip buvo iškraipytas, tie- 
siog klastojamas preferencinis balsavimas Italijoje; išties galiu lengvai 
įsivaizduoti panašius siaubo scenarijus, pagal kuriuos klostytųsi svetur 
eksportuoti atviri pirminiai (open primaries) rinkimai. Tad atsargumo 
sumetimais daugeliui pasaulio šalių siūlytini uždari pirminiai rinkimai 
(closed primaries). Bet jie neužtikrina rimtesnio poveikio vidiniam par- 
tijos gyvenimui. Atrodo, jog galioja bendra taisyklė: kuo stipresnė par- 
tinė organizacija ir kuo labiau partijos kokiu nors būdu kontroliuoja 
kampanijos lėšas, tuo labiau jos manipuliuos pirminių rinkimų proce- 
su, O šis praras savo demokratinį vertingumą ir vėl produkuos nuo par- 
tijų priklausomus kandidatus. 

Štai ir viskas apie patekimą į varžybas. Bet susiaurinkime klausi- 
mą: kaip kandidatas išrenkamas? Čia reikia skirti balsavimą už asme- 
nis (person voting) nuo balsavimo už sąrašus (list voting); šiame kon- 
tekste darytinos prielaidos, kad balsuojant už asmenis svarbu, kas yra 
kas (kokį pasitikėjimą kelia), ir kad šis veiksnys gali būti lemiamas; tuo 
tarpu balsuojant už sąrašus, balsuojama už tam tikrą partiją (jos simbo- 
lį, ideologiją, programą, platformą), e ši partija savo ruožtu stipriai 
kontroliuoja laimėjusį asmenį. Apskritai abi prielaidos teisingos, bet 
tik tada, jei deramai suformuluotos. 

Balsavimas už asmenis būdingas mažoritarinėms vienmandačių 
apygardų (taigi ir dvipakopio balsavimo) sistemoms. Suprantama, net 
ir čia kandidatai paprastai yra partijų nariai, parinkti partiniais kana- 
lais. Vis dėlto apygardose, kur renkamas tik vienas narys, rinkėjai rea- 
liai mato konkrečius asmenis su savais vardais. Bet toks „„matymas“ 
savaime nereiškia, kad asmuo svarbesnis už partiją. Partijoms tenka 
visais įmanomais būdais ieškoti „gero kandidato“ vienmandatėje apy- 

gardoje, jeigu ir tik jeigu apygarda nesaugi, kitaip tariant, jeigu daugu- 
mos marža (plurality edge) yra menka ir kas nors ją gali pasiglemžti. 
Saugiose apygardose, kuriose tam tikra partija rinkimai po rinkimų su- 
renka aiškią daugumą, partijos nėra verčiamos ieškoti geriausiojo (ku- 
ris laimėtų); jos ramiausiai gali siūlyti savus žmones (insiders). Tad 
klausimas dabar toks: dėl ko apygarda tampa „saugi“? Šiandien tvirti- 
nama, kad daugelyje tradicinių Vakarų demokratijų partinė identifika- 
cija silpnėja, save su jomis identifikuojančiųjų mažėja, o drauge mažė- 
ja ir saugių apygardų. Bet Jungtinių Valstijų lydymo katilas jau „nely- 
do“, todėl stiprėja etninis „grupinis balsavimas“ (block voting); etniš- 
kumas bei kalba tapo nė kiek ne mažiau galingais veiksniais ir kitose 
šalyse; ideologinė arba kitokia identifikacija vis dar stipri ir naujosiose 
arba nelabai stabiliose demokratijose. Tuo tarpu, kai senosios saugios 
apygardos virsta nesaugiomis, atsiranda naujos saugios apygardos. 

Kad ir kaip ten būtų, bendra taisyklė nesikeičia: vienmandatėse 
apygardose partijos turi kreipti bent šiokį tokį dėmesį į kandidato as- 
menines savybes. Romos imperatorius Kaligula paskyrė senatoriumi 
savo arklį, tad rinkimų politikoje posakis „Kaligulos arklys“ (Caligu- 
la 5 horse) reiškia, kad išrinkti gali bet ką. Bet išrinkti Kaligulos arklius 
balsuojant už atskirus asmenis ne taip lengva, kaip sąrašų sistemose su 
daugiamandatėmis apygardomis. 

Pereinant prie PA sąrašų sistemų, svarbu skirti, ar partijų kandida- 
tų sąrašai (party slates) yra uždari, ar atviri (preferenciniam balsavi- 
mui). Aišku, kad partinė kandidatų atrankos bei išrinkimo kontrolė yra 
maksimali, kai sąrašai uždari, t.y. kai pavardžių eiliškumas (rank-orde- 
ring) sąraše nustatytas iš anksto ir rinkėjai jo negali pakeisti. Ir atvirkš- 
čiai, atviri sąrašai ir preferencinis balsavimas suponuoja, kad elektora- 
tui sudaromos sąlygos kontroliuoti atrankos procesą*. Bet tuo pernelyg 
pasikliauti neverta. Stiprios partijos, kurių aparatas (machine) užtikri- 
na jų mobilizacinį pajėgumą, gali neutralizuoti pirminius rinkimus; ly- 
giai taip pat ir dėl tos pačios priežasties jos gali lengvai neutralizuoti ir 
preferencinio balsavimo sumanymą, pasirūpindamos, kad pakankamai 
preferencijų būtų suteikta jų aparato šulams (machine bosses). 

Turint galvoje šį perspėjimą, verta kiek smulkiau panagrinėti Ita- 
lijos 1948—1992 m. preferencinio balsavimo patirtį, nes šiam atvejui 
nė iš tolo neprilygsta joks normalus nuokrypis. Daugumoje Italijos apy- 
gardų rinkėjams buvo leidžiama nurodyti tris preferencijas, tad kiek- 
vienam rinkėjui būdavo suteikiama skirtinga trijų skaičių kombinacija, 
1r tai tapo būdu identifikuoti ir kontroliuoti jo arba jos balsą. Pirmoji 
šią apgaulę išrado Komunistų partija, o vėliau ji tapo kontrolės priemo- 

ne, pietuose naudota mafijos ir į ją panašių struktūrų. Buvo ir kita, ne- 
numatyta, itališkojo preferencinio balsavimo išdava: jis bemat atvėrė 
duris masiniam biuletenių klastojimui (ballot stuffing). Kai būdavo skai- 
čiuojami balsai, kiekvienoje rinkimų apylinkėje (electoral station) par- 
tijas atstovaujantys balsų skaičiuotojai (party scrutineers) išties rūpin- 
davosi, kad partijoms būtų teisingai priskirti už jas paduoti balsai, bet 
užsimerkdavo ir nematydavo, kaip biuleteniuose būdavo žymimos pa- 
pildomos preferencijos. Štai šitaip klastodamos rinkėjų pasirinkimą, 
visos partijos užsitikrindavo, kad būtų išrenkami jų pačių parinkti kan- 
didatai. Pažymėtina, kad apie šiuos piktnaudžiavimus žinojo visos su- 
interesuotos partijos, bet nuo jų jokio vaisto neieškota arba nerasta, kol 
1993 m. preferencinis balsavimas nebuvo visiškai panaikintas. 


2.2. VOKIŠKOJI IR HARE SISTEMOS 


Ar be preferencinio balsavimo nėra kito būdo suderinti PA ir bal- 
savimo personalizavimą? Įprastas atsakymas toks: ir vokiškoji rinkimų 
sistema, ir vienas perkeliamas balsas (VPB) veikia kaip „personalizuo- 
tosios PA sistemos“ (personalized PR systems). 

Vokiškoji sistema (nustatyta 1953 m.) - labai savita ir dažnai klai- 
dingai suprantama tvarka. Rinkdami Bundestagą, rinkėjai gauna po du 
biuletenius: pildydami pirmąjį, renka pusę rūmų taip, kaip tai daro an- 
glai (paprasta dauguma vienmandatėse apygardose); pildydami antrąjį 
biuletenį, iš uždarų partinių sąrašų renka likusią Bundestago pusę pa- 
gal nacionalinį PA. Tačiau bendras vietų pasiskirstymas (tarp partijų, 
įveikusių 5 procentų užkardą) pasirodo esąs visiškai proporcingas. Taip 
yra todėl, kad vietų federaliniame parlamente paskirstymas apskaičiuo- 
jamas išimtinai pagal už sąrašus paduotus balsus (balsus, partijoms ati- 
tenkančius pildant antruosius biuletenius)“. 

Dauguma stebėtojų vokiškąją formulę apibūdina kaip „mišrią“ dau- 
gumos—-PA sistemą. Tiesa; bet kur kas labiau - ne. Ne, nes sudedamų- 
jų dalių samplaika - tai dar ne mišrus produktas. Gautas rezultatas yra 
adekvačiai proporcingas. Pažymėtina, kad šį vokiškosios rinkimų sis- 
temos bruožą klaidingai supranta ne tik jos gerbėjai užsieniečiai, bet ir 
patys Vokietijos rinkėjai: tyrimai rodo, kad to, jog lemtingas (vietų pa- 
skirstymo prasme) yra būtent antrasis balsavimas, dauguma rinkėjų ne- 
suvokia, ne, jie laiko jį savo antrosios preferencijos išraiška. Pakarto- 
kime darsyk: vokiškąją sistemą iš esmės reikia suprasti kaip PA siste- 
mą, papildytą personalizuota (pusės Bundestago narių) atranka?. 

Daugelis stebėtojų neteisingai supranta vokiškąją tvarką dar ir tuo 
aspektu, kad jai nepelnytai priskiria partijų skaičiaus mažinimą, nors 
aplinkybė, kad Vokietija ilgą laiką turėjo tripartinį formatą (format), 
neturi nieko bendra su jos rinkimų sistemos mažonitariniu komponen- 
tu. Bonos Respublikoje partijų sumažėjimą iki trijų visų pirma lėmė 
tai, kad Konstitucinis Teismas uždraudė ir Komunistų, ir neonacistų 
partijas kaip antidemokratiškas, taigi ir kaip antikonstitucines*. Pašali- 
nus iš kelio šias dvi rimčiausias varžoves, Sperrklausel nesunkiai atsi- 
kratė smulkmės. Tad tikrasis vokiškosios sistemos privalumas - ne par- 
tinės fragmentacijos mažinimas, bet tas, kad „personalizuoti“ rinkėjų 
pasirinkimą jai pavyksta geriau (arba patikimiau) negu preferencinio 
balsavimo PA sąrašų sistemai. 

Tačiau visišką PA balsavimo personalizavimą užtikrina vienas per- 
keliamas balsas (VPB), dar kitaip vadinamas Hare sistema; čia parti- 
nių sąrašų visai nėra. Mes jau žinome (supra 1.4), kad pagal VPB rin- 
kėjai surašo savųjų kandidatų pavardes pagal teikiamą pirmenybę be 
nuorodų į partijų pavadinimus ar simbolius. Bet koks balsų perteklius 
perskirstomas pagal antrąsias preferencijas; pabaigoje likę kandidatai 
sėkmingai eliminuojami, 0 jų preferencijos perskirstomos, ko! užima- 
mos visos vietos. Nereikia nė sakyti, kad Hare sistema - nepriekaištin- 
gai proporcinga. Tačiau nors VPB buvo sumanyta siekiant susilpninti 
partijų įtaką, pastarųjų pastangomis šis sumanymas buvo sužlugdytas. 
Nuo 1922 m. Hare sistema naudojama Airijoje, ji taip pat naudojama 
renkant Australijos Senatą bei Maltoje. Visais šiais atvejais partiškumo 
ribos peržengiamos labai retai, partinė identifikacija dominuoja, t.y. 
rinkėjai kuo puikiausiai žino, kurie kandidatai atstovauja kurioms parti- 
joms, ir atitinkamai balsuoja (žr.: Bogdanor and Butler, 1983, p. 8-12). 

Ar jau viskas? Ne, nes Japonijos rinkimų sistema taip pat remiasi 
(rėmėsi iki 1993 m.) balsavimu už asmenis. Tačiau kuriam rinkimų sis- 
temų tipui turėjo būti priskiriama Japonija? Atsakymai įvairūs ir be- 
veik visi migloti, netikslūs. Pati procedūra yra (buvo) štai kokia: Japo- 
nijos rinkėjui įteikiamas tuščias biuletenis, kuriame jis arba ji turi įra- 
šyti tik kandidato pavardę - ir tik vieną pavardę. Biuletenyje išvis ne- 
nurodoma, kas tie kandidatai, jau nekalbant apie jų partinę afiliaciją. 
Todėl neabejotina, kad turime reikalą su balsavimu už asmenis. Šitaip 
kiekvienoje apygardoje išrenkama nuo trijų iki penkių kandidatų, su- 
rinkusių daugiausia balsų. Tad kas gi tai per rinkimų sistema? Leiskite 
kol kas tik nurodyti, jog ir vienas perkeliamas balsas, ir japoniškoji 
formulė rodo, kad PA gali išsiversti be partijų sąrašų, tačiau ir vienu, ir 

kitu atveju rinkėjai žino kandidatų partinę afiliaciją ir implicitiškai bal- 
suoja atsižvelgdami į partiją. Taip vėl patvirtinama, kad nepaisant rin- 
kimų tvarkos svarbiausias kintamasis yra partijų galia. 


2.3. MAŽUMŲ ATSTOVAVIMAS 
IR DŽERIMANDERINGAS 


Svarbu, ne tik ką išrenka (individualus atstovavimas (individual 
representation)), bet ir kitas su tuo susijęs dalykas — kaip palengvinti, 
kad būtų atstovaujama mažumų partijoms ir/arba mažumoms (atstova- 
vimas grupėms (bloc representation)). Teoriškai, atrodo, šiam tikslui 
geriausiai tinka tokie metodai, kaip kumuliatyvusis balsavimas (cumu- 
lative voting) ir/arba balsavimas taškais (point voting) daugiamandatė- 
se apygardose. Kumuliatyviojo balsavimo atveju kiekvienas rinkėjas ar 
rinkėja turi tiek balsų, kiek yra užimtinų vietų, ir gali juos paskirstyti 
savo nuožiūra, net atiduoti juos visus vienam kandidatui. Balsuojant 
taškais, rinkėjas balsų (taškų) turi daugiau nei yra užimtinų vietų, tad, 
paskirstydamas kandidatams taškus, gali nustatyti jų eiliškumą. Abu 
šie būdai panašūs (tik balsavimas taškais sudėtingesnis) ir abu įgalina 
mažumų rinkėjus sutelkti savo balsus arba taškus ir šitaip pasiekti, kad 
jiems būtų atstovaujama"?. Bet tai veikiau neįgyvendinti pasiūlymai. O 
tikrovėje dažniausiai taikomi du būdai, kuriais užtikrinamas mažumų 
atstovavimas ar bent susilpninama „daugumos pergalė“, - tai (1) nibota- 
sis balsavimas ir (11) ad hoc apygardų sudarymas. 

Prisiminkime: ribotasis balsavimas suteikia rinkėjams (daugiaman- 
datėse apygardose) daugiau negu po vieną balsą, bet mažiau balsų, ne- 
gu yra užimtinų vietų. Ribotasis balsavimas yra iš dalies praktikuoja- 
mas Ispanijoje (197 1š 239 senatorių); be to, daug kur rašoma, kad rin- 
kimų į Japonijos Žemuosius Rūmus sistema taip pat yra ribotojo balsa- 
vimo atmaina (pvz., Bogdanor and Butler, 1983, p. ix). Bet ar tikrai? 
Kaip matėme, Japonijos rinkėjas turi vieną ir tik vieną balsą apygardo- 
se, kuriose renkama vidutiniškai po keturis narius; laimėtojai — tai tie- 
siog trys, keturi arba penki kandidatai, surinkę daugiausia balsų (pagal 
taisyklę „vienas Žmogus — vienas balsas“). Dėl to japoniškąją formulę 
laikyti ribotojo balsavimo atmaina reikštų paneigti pastarojo skiriamąjį 
bruožą. 

Be ribotojo balsavimo tikrąja žodžio prasme yra ir kitas atstovavi- 
mo mažumoms užtikrinimo būdas - ad hoc apygardų sudarymas, t.y. 
toks apygardos ribų nubrėžimas, kuriuo sąmoningai sukuriama laimin- 
čioji dauguma. Ši praktika Amerikoje tradiciškai vadinama džeriman- 

deringu (gerrymandering) (pagal Masačūsetso gubernatorių Gerry į, 
kuriam 1812 m. pirmajam šovė į galvą sukta mintis nupiešti salaman- 
dros formos apygardą, tuo būdu sutelkiant savo rinkėjus ir išsklaidant 
oponentus). Privalu aiškiai suvokti, jog džerimanderingas - tai piktnau- 
džiavimas, gėdingas klastojimas (rigging). Tačiau šį klastojimą teismai 
Jungtinėse Valstijose įteisino kaip būdą užtikrinti etninį atstovavimą 
(ypač juodaodžių, taip pat ispanų kilmės gyventojų susitelkimo rajo- 
nuose) ir taip suteikė jam legitimumo bei logiško pagrįstumo. Todėl 
šiuo metu Jungtinėse Valstijose yra rinkiminių apygardų, kurios atrodo 
tarsi Rorschacho dėmės (Rorschach blots)š. 

Esu įsitikinęs, jog kilnių tikslų nedera siekti nedoromis priemonė- 
mis, O manipuliavimas apygardų ribomis dirbtinai ir iš anksto nulemiant 
laimėtojus labai jau primena apgavystę. Dėl to džerimanderingą laikau 
nepateisinamu dalyku net tada, kai jis pasitarnauja „pilietinėms teisėms“, 
— ypač dėl to, kad balsavimas taškais, kumuliatyvusis balsavimas arba 
teisingai suvoktas ir gerai sutvarkytas ribotasis balsavimas padėtų siek- 
ti to paties tikslo nesigriebiant piktnaudžiavimo. Žinia, šiems mažumų 
apsaugos bei atstovavimo būdams reikia daugiamandačių apygardų, o 
džerimanderingas veiksmingiausias vienmandatėse. Bet jokios aiškios 
žalos nepadarytų, pvz., net ir trimandačių apygardų, kur rinkėjai turėtų 
po du kumuliuojamus balsus (cumulable votes), sudarymas tam tikruo- 
se rajonuose, kuriuose etninėms mažumoms vis dar atstovaujama ne- 
patenkinamai. 


2.4. KODA, SKIRTA JAPONIJAI 


Dabar vėl grįžkime prie Japonijos ir klausimo, kaip reikėtų suprasti 
bei kur priskirti joje iki 1993 m. taikytą rinkimų sistemą. Šia tema leis- 
kite pacituoti Lijphartą ir kitus (Grofman and Lijphart eds., 1986, p. 
154— 155), kurie, darydami nuorodą į Japoniją ir Ispaniją, rašo: 


Ribotasis balsavimas rengiamas daugiamandatėse apygardose, kur 
kiekvienas rinkėjas turi mažiau balsų nei yra vietų; kai kiekvienas 
rinkėjas turi tik vieną balsą [1], ribotąjį balsavimą galima vadinti 
vienu neperkeliamu balsu (single non-transferable vote). Nugali 
kandidatai, surinkę daugiausia balsų. Dėl to ribotasis balsavimas 
labai primena paprastąją daugumą [!]. Jam būdingi ir kai kurie 
paprastajai daugumai priskiriami esminiai privalumai, ypač ta ap- 
linkybė, kad rinkėjai balsuoja už atskirus kandidatus... Ribotasis 
balsavimas išties dažnai vadinamas paprastos daugumos metodu 

(plurality method)... Mes teikiame pirmenybę griežtesniam papras- 
tos daugumos sistemos apibrėžimui, kuriame pažymima, kad rin- 
kėjas turi tiek balsų, į kiek vietų renkama toje apygardoje [!]... 
Pats svarbiausias skirtumas tas, kad ribotasis balsavimas skatina 
atstovavimą mažumoms, o paprasta dauguma — ne. Šiuo požiūriu 
ribotasis balsavimas yra panašus į PA. Dėl to būtų tiksliau ribotąjį 
balsavimą, apimantį ir VNPB (SNTV) (vieną neperkeliamą balsą), 
vadinti ne daugumos sistema, bet pusiau proporcine sistema (se- 
miproportional system). 


Būsiu visiškai atviras: šito nesugebu suprasti; tą pabrėžia ir ma- 
nieji šauktukai. Jokiu būdu nepritariu (savo nepritarimą jau esu išsa- 
kęs), kad vienas neperkeliamas balsas (VNPB) gali ar turi būti laiko- 
mas ribotojo balsavimo atmaina. Taip pat manau, jog visas šis argu- 
mentavimas painus ir klaidingas. Bet sutinku, kad japoniškąją sistemą 
galima priskirti VNPB sistemoms, nes Japonijos rinkėjas išties turi vieną 
personalizuotą balsą (single personalized vote), kurio negalima perkel- 
ti. Tačiau kodėl gi Lijphartas ir kt. blaškosi tarp daugumos ir VNPB, 
interpretuojamos kaip PA? 

Mano supratimu, japoniškoji rinkimų sistema neabejotinai yra (bu- 
vo) PA sistema, kuri pasižymi personalizuotu balsavimu (personalized 
voting) (taigi yra VNPB sistema) bei mažomis apygardomis (taigi PA 
yra neproporcingas). Ši sistema proporcinė — pagal manąjį apibrėžimą 
(supra 1.1) - dėl to, kad čia eilės tvarka išrenkami kandidatai, savo 
apygardose gavę didžiausias dalis (proporcijas) rinkėjų balsų. Bet par- 
tijų skaičių ji tikrai riboja, nes jos daugiamandatės apygardos nedide- 
lės. Gal ir norėtųsi jos rezultatą pavadinti „pusiau proporciniu“. Bet 
toks pavadinimas tik patvirtina bendrą taisyklę, jog PA proporcingu- 
mas mažėja mažėjant apygardai. 

Komplikacijas, dėl kurių sujauktas Japonijos kazuso supratimas, 
sukelia ne jos rinkimų sistema, bet (mano manymu) Japonijos partinė 
sistema ir tai, kaip jos svarbiausiasis veikėjas (LDP) prisitaikė prie 
VNPB schemos. Norėdamas gauti ir išlaikyti absoliučią vietų parla- 
mente daugumą, LDP turi laimėti vidutiniškai dvi vietas iš keturių. Ap- 
skritai VNPB turėtų kliudyti didelėms, bet itin tikti vidutinio dydžio 
partijoms. Šis sumanymas iš dalies įgyvendintas. Tarkime, keturių man- 
datų apygardoje (vidutinis dydis) paskutiniojo, ketvirtojo, nugalėtojo 
balsų norma (vote cost) svyruoja ties 20 procentų žyma (o penkiaman- 
datėse apygardose gali smuktelėti iki 15 procentų). Bet minėtąjį suma- 
nymą labai neutralizuoja LDP gebėjimas išvengti dvejopų apskaičiavi- 

mo klaidų - ir perteklinio kandidatų iškėlimo (overnomination), kai jų 
iškeliama per daug ir jie visi pralaimi, ir iškeltų kandidatų stygiaus (un- 
dernomination), kai vienam kandidatui skiriama per daug balsų?. Ši- 
toks rinkimų sistemos eksploatavimas daro itin neigiamą šalutinį po- 
veikį: tokia tvarka skatina pačių kandidatų varžymąsi, t.y. įnirtingą vi- 
dinę kovą tarp tos pačios partijos kandidatų, tuo pačiu ir labai didelį 
vidinį susipriešinimą partijoje. Dėl to LDP labai susiskaidė grupuotė- 
mis (fractionalized) ir įgavo frakcionuotą (factionalized) struktūrą: tai 
ne tiek partija, turinti frakcijų (factions), kiek partija, susidedanti iš 
frakcijų!“. Išties net pats politikos finansavimas (o jis pasidarė be galo 
brangus) vyksta veik išimtinai frakcijų kanalais ir nukreipiamas tiesio- 
giai inkumbentams (incumbents)". 

Nors, mano įsitikinimu, Japonijos rinkimų sistemos nederėjo aiš- 
kinti taip nenatūraliai, kaip tai daroma literatūroje, vis dėlto ji evoliu- 
cionavo ir nebetarnauja jokiam tikslui, bet trūkumų turi daugiau nei 
privalumų. Japonams labai teisingai patarta jos atsisakyti. Bet ar išmin- 
tinga jų naujoji rinkimų sistema, — tai jau kitas klausimas (žr. infra 4.4). 


PASTABOS 


1. Kai partijos decentralizuotos, ši vidinė kova vyksta vietos lygmeniu; kai 
partijos centralizuotos, dažniausiai sprendžiama nacionaliniu lygmeniu. 
Tad decentralizuotos partijos subyra, bet tikėtina, kad jose taip pat bus 
gausu vidinių partinių konfliktų. 

2. Literatūra apie pirminius rinkimus stebėtinai skurdi. Pietų politikoje (Sout- 
hern Politics) (1949) ir Amerikos valstijų politikoje (American State Po- 
litics) (1956) V. O. Key'us labai kritiškai įvertino jiems skirtus darbus. 
Septintajame dešimtmetyje pirminiai rinkimai vis labiau virto tabu, šią 
temą mokslininkai vengė nagrinėti. 1968 m. išleistoje Tarptautinėje so- 
cialinių mokslų enciklopedijoje (International Encyclopaedia of the So- 
cial Sciences) net nėra jiems skirto straipsnio! 

3. Pažymėtina, kad atvirų sąrašų sistemose galimi skirtingi „atvirumo“ laips- 
niai. Neminint panachage, daug kas priklauso (kaip pamatysime vertin- 
dami Italijos patirtį) nuo to, kiek preferencijų gali nurodyti rinkėjas. Kon- 
krečiai partijų sąrašuose gali būti nustatytas eiliškumas arba gali būti siū- 
loma nurodyti preferenciją tik vienam kandidatui (vadinamasis case de 
tėte), arba visų kandidatų pavardės gali būti išvardytos abėcėlės tvarka. 

4. Čia atsirandantys netolygumai išlyginami pasitelkiant jau minėtą papil- 
domo nario sistemą, t.y. skiriant papildomas vietas parlamente partijoms, 
bet kurios vienos Land (regioninės valstijos) apygardose gavusioms dau- 
giau vietų, negu joms atitektų pagal jų surinktą visų balsų dalį. PA ap- 

skaičiavimai iki 1985 m. buvo grindžiami D'Hondto algoritmu. Šios sis- 
temos detalių ir vingrybių, kurias tiksliai apibendrino Maxas Kaase (in 
Lijphart and Grofman, 1984b, p. 157—158), aš neaptariu. Paminėsiu tik, 
kad 5 procentų Sperrklausel nėra taikomas partijoms, kurios bent tris 
vietas laimi tiesiogiai (direct seats). 

Tačiau aplinkybė, kad vokiškosios formulės dėka sukuriamos dvi parla- 
mento narių (MP) rūšys - išrinktieji apygardose ir išrinktieji pagal partijų 
sąrašus, nė kiek nelemia jų vaidmens parlamente, nes pirmosios grupės 
nariai nėra laikomi apygardas aptarnaujančiais nariais (constituency-ser- 
ving members) ir dirba apygardose ne ką daugiau už pagal sąrašus išrink- 
tus atstovus. PA ir daugumos „mišinių“ kritinį vertinimą žr. infra 4.4. 
Tiksliau: 1952 m. buvo paskelbtas nutarimas dėl SRP, o 1956 m. - dėl 
KPD. Komunistai vėl pasirodė kaip DKP ir dalyvavo 1969 m. rinkimuo- 
se Aktion Demokratischer Fortschritt sudėtyje, bet nesėkmingai. Konsti- 
tucinis Teismas daugiau nebesikišo, nepasisakė nei prieš DKP, nei prieš 
kraštutinių dešiniųjų sąjūdžius — veikiausiai dėl jų nerelevantiškumo (ir- 
relevance). 

Nemintu ypatingų sutvarkymų, kaip antai mažumų rinkėjams rezervuotų 
rinkimų apygardų sudarymo, pvz., maorių rinkėjams Naujojoje Zelandi- 
joje (žr.: Lijphart, 1984b, p. 211—213). 

Pažymėtina, kad „kompiuterių naudojimas manipuliavimą ribomis pada- 
rė dar rafinuotesnį ... Vienoje po kitos valstijoje sudarinėjamos keisčiau- 
sios formos apygardos ... kurias politikai teisina, o teisėjai patvirtina, iš- 
kilmingai giedodami: „vienas asmuo —- vienas balsas““ (G. E. Baker, in 
Grofman and Lijphart eds, 1986, p. 271). 

Atminkime, kad visa tai buvo iki 1993 m. liepos rinkimų, kai LDP suski- 
lo ir prarado Parlamente (Žemuosiuose Rūmuose) turėtą absoliučią dau- 
gumą. Labai tikėtina, kad naujoji rinkimų sistema užbaigs 38 metus ne- 
pertrauktą vienos partijos - Liberalų demokratų - valdymą. 

Aš kritikuoju (Sarto, 1976, p. 76—88) neatsakingą žodžio „frakcija“ 
vartojimą nusakant vidinį partijos pasidalijimą ir siūlau bendrą neutralų 
terminą „grupuotė“ (,„faction“'). Bet čia šis dalykas nėra esminis. 
Išsamiau tai aiškinu: Sartori (1976) p. 88—93. 


3. Rinkimų sistemų svarba 


3.1. KIEK JOS YRA SVARBIOS? 


Rinkimų sistemų svarba ilgai buvo menkinama. Didžiulė daugu- 
ma mokslininkų tvirtino, kad (1) jos nėra nepriklausomas kintamasis ir/ 
arba (11) jų poveikis geriausiu atveju neapibrėžtas. Abu teiginiai aki- 
vaizdžiai neteisingi. 

1958 m. Grummas savąją Duverger dėsnių, apibūdinančių rinki- 
mų sistemų poveikį, apžvalgą užbaigė mintimi, jog „PA veikiau yra 
partinės sistemos rezultatas nei priežastis“ (p. 375). Ecksteinas 1963 
m. pareiškė, esą tikriausiai „rinkimų sistemos tėra gilesnių visuomenės 
veiksnių išraiška“ (p. 253). Praėjus dvidešimčiai metų Vernonas Bog- 
danoras vis dar tvirtino, esą „nė vienos teorijos, laikančios rinkimų sis- 
temą pamatiniu priežastiniu partinių sistemų raidos veiksniu, negalima 
įrodyti“, ir padarė išvadą, kad „rinkimų sistemas privalu vertinti atsi- 
žvelgiant į visuomenės istorinę raidą, kuriai, savo ruožtu, milžinišką 
įtaką daro politiniai pasirinkimai“ (1983, p. 254, 261). 

Ką gi, ginčuose dėl priežastingumo nėra nieko, kas neturėtų prie- 
žasties: visa kas turi kokią nors priežastį, bet šios priežasties padarinys 
taip pat yra kurio nors kito dalyko priežastis. Todėl tvirtinimas, esą 
rinkimų sistemos yra „sąlygotos“, nereiškia, jog kaip tik šioje vietoje 
nutrūksta priežastingumo grandinė. Veikiau darytina prielaida, kad kartą 
atsiradusios rinkimų sistemos tampa sąlygojančiais veiksniais, suke- 
liančiais savo ruožtu padarinio padarinius. Išties, jei rinkimų sistemos 
nieko nereikštų, kurių gi galų politikai taip įnirtingai dėl jų kautųsi? Ir 
kodėl reformatoriai taip atkakliai kovoja, kad jas pakeistų? Daug triukš- 
mo dėl nieko? 

Dar tvirtinama, kad net pripažįstant rinkimų sistemų svarbą jų vis 
tiek negalima „sąmoningai konstruoti ir laisvai keisti“, o kalbos apie 
jas „apgaulingai tikina esant pasirinkimo laisvę, kurios iš tikrųjų nėra“ 
(Nohlen, 1984b, p. 217; žr. taip pat: Katz, 1980, p. 123). Pagrįsdam: 
savo poziciją, Nohlenas ir kiti apsiriboja tik Europa po Antrojo Pasau- 
linio karo, visiškai sumenkina reikšmingus pokyčius, turinčius ryšio su 

PA, o savo bylą laimi įrodę, jog per šį laikotarpį mažoritarinės sistemos 
1r liko mažoritarinės, ir tik Prancūzija perėjo nuo PA prie dvipakopio 
balsavimo balsų daugumos sistemos (double ballot plurality system). 
Bet šie įrodymai tikrai nepakankami ir silpni. Ką rodo ankstesnieji lai- 
kotarpiai? O kitos pasaulio dalys? Bet kuriuo atveju vien devintojo de- 
šimtmečio įvykių pakaktų „jokio pasirinkimo“ tezei sudaužyti į šipu- 
lius. Žlugus komunizmui, subyrėjus Sovietų Sąjungai ir Jugoslavijai, 
Afrikos šalims vis labiau — tegu ir nenoriai - priimant formaliai demo- 
kratiškus rinkimus, visame pasaulyje atsirandant naujoms (tegu ir ma- 
žutėlėms) valstybėms, šiandien regime kur kas daugiau tuščioje vietoje 
per force pasirinkimą darančių naujų darinių nei tie 17 atvejų, kuriais 
savo poziciją grindžia Nohlenas. Pagaliau paskutinį smūgį nekintamu- 
mo tezei sudavė 1993 m. radikalios permainos Italijoje — precedento 
neturintis šuolis nuo PA atgal prie vieno rato daugumos sistemos (plu- 
rality single ballot system)!. 

Žinia, keistis persitvarkant visuomet sunku. Kartą nustačius rinki- 
mų tvarką, tie, kam ji naudinga, gina įtvirtintus savuosius interesus ir 
visaip stengiasi, kad ir toliau būtų žaidžiama pagal jiems žinomas tai- 
sykles. Bet faktas lieka faktu: rinkimų sistemos išties yra konstruoja- 
mos ir/arba įvairiai modifikuojamos daugelyje šių dienų pasaulio kraš- 
tų. Tad permainų laikais pats opiausias klausimas yra toks: kad ir ką 
keitėjai norėtų pakeisti, ar jie žino, kaip tai daryti? O apsiribojant nag- 
rinėjama tema ir susiaurinant klausimą: kur ir kaip šių dienų rinkimų 
sistemų kūrėjai (arba perdarinėtojai) ieško įkvėpimo? Dirsčiodami į 
savųjų visuomenių lūžių struktūrą (c/eavage structure)? Braudamiesi į 
savosios istorijos veiksnių gelmes? Aišku, ne. Visur pasaulyje rinkimų 
sistemų kūrėjai peržvelgia jau esančias sistemas, šiek tiek pasikonsul- 
tuoja su apsišaukėliais specialistais ir galų gale pasirenka tą sistemą, 
kurią mano duosiant didžiausią tiesioginę naudą jiems patiems, - kartu 
garsiai šlovindami istoriją, socialinius veiksnius bei taurias tradicijas. 

Mokslininkai beveik negali paveikti politikų egoizmo — nebent pa- 
rodyti, jog šis yra arba gali būti neteisingai suvoktas. Bet iš mokslinin- 
kų laukiama ir reikalaujama svarių patarimų — nepaisant to, ar į juos 
įsiklausoma. Čia ir yra šuo pakastas: ar dabarties politologai sugeba 
protingai patarti? Sprendžiant iš ką tik trumpai apžvelgtų pažiūrų, atsa- 
kymas turėtų būti neigiamas. Specialistų, ilgai tarusių, jog rinkimų sis- 
temos negali nieko lemti (nes negali sąlygoti, bet pačios yra sąlygoja- 
mos politikos) arba jų neįmanoma pakeisti („jokio pasirinkimo“ tezė), 
bei (užvis bjauriausia) išpažinusių nepajudinamą maksimą, esą jų po- 
veikio neįmanoma bent kiek tiksliau ar patikimiau numatyti, - specia- 

listų, ilgai puoselėjusių šitokias pažiūras, arsenale nedaug gali būti likę 
duotinų patarimų. Manau, jog mūsų tariamiems rinkimų žinovams iš 
tikrųjų nepavyko sukaupti žinių, kurių iš jų reikalaujama, o didžiuma jų 
konsultacijų — prastos ar tiesiog neteisingos. Tai aš ir ketinu įrodyti, iš 
pradžių parodydamas, jog (priešingai vyraujančiai nuomonei) rinkimų 
sistemų padarinius įmanoma tiksliai numatyti ir apspręsti. 


3.2. RINKIMŲ SISTEMŲ PADARINIAI: DISKUSIJA 


Ką gi iš tikrųjų veikia rinkimų sistemos, t.y. kokį ir kam jos daro 
poveikį? Kad ir kas sąlygotų jas, - ką gi sąlygoja jos? Duverger, pirma- 
sis šiuos klausimus iškėlęs autorius, suformulavo du dėsnius: pirma, 
„Vieno rato paprastosios daugumos sistema veda į partinį dualizmą (par- 
ty dualism)“; antra, „Dvipakopio balsavimo daugumos sistema ir pro- 
porcinis atstovavimas veda į daugiapartiškumą (multipartism)“ (1954, 
p. 247, 269). Tiesa, savųjų apibendrinimų Duverger nevadino „dės- 
niais“ (bet formulėmis arba schemomis). Tačiau jie išgarsėjo kaip Du- 
verger dėsniai ir (kad ir kaip būtų vadinami) būtent tokie jie ir yra. Taip 
pat tegu bus aišku iš pat pradžių, jog antrasis Duverger dėsnis impli- 
kuoja PA „multiplikacinį poveikį“ (multiplying effects) (žr.: Duverger 
1954, p. 279, 281, 282). Vadinasi, iš esmės Duverger formuluoja du 
dėsnius. Pirmasis teigia, kad daugumos (mažoritarinės) sistemos veda į 
partinį dualizmą. Antrasis tvirtina, jog PA veda į daugiapartiškumą, t.y. 
jis turi multiplikacinį poveikį. 

Duverger formules bei jų įrodymus buvo lengva sumalti į miltus. 
Pirma, Duverger manymu, priežastinį ryšį galima kildinti iš koreliaci- 
jos; kitaip tariant, jis neįžvelgia skirtumo tarp „yra priežastis“ ir „Susi- 
jęs su“. Antra, priežastinį ryšį įmanoma verifikuoti, jeigu ir tik jeigu 
aiškiai apibrėžiama ir priežastis, ir padarinys, bet pirmajame Duverger 
dėsnyje padarinys (partinis dualizmas) stokoja pagrindimo, o antraja- 
me padarinys (daugiapartiškumas) dar ir pernelyg nekonkretus. Tad svar- 
biausia — dėsniuose, postuluojančiuose poveikį partijų skaičiui, privalu 
nustatyti, kaip šis skaičius apibrėžiamas. Tačiau Duverger visai nesi- 
laiko kokios nors vienos skaičiavimo taisyklės. Čia jis už gryną pinigą 
priima ir skaičiuoja visas partijas; kitąkart kai kurias partijas atmeta 
kaip vietines (/ocal), pusiau partijas (hal/f-parties) arba neva vienadie- 
nes (presumably ephemeral). Taigi: numanomojo priežastinio veiksnio 
poveikis taip ir nėra pagrindžiamas, dėl to Duverger labai jau nesunkiai 
geba pritempti įrodymus. Bet net ir tai negelbsti jo dėsnių nuo nemalo- 
nių išimčių. 

Duverger dėsnius lengva sumalti į miltus (tokia dalia ištinka dau- 
gelį pirmųjų bandymų), bet vargu ar dėl to reikia liautis bandžius. Vis 
dėlto didžioji dauguma mokslininkų pasitenkina parodę, jog Duverger 
klydo“. Rinkimų sistemomis vėl susidomėta devintajame dešimtmety- 
je, ypač atkakliai skatinant Lijphartui?. Nors ir atgijo susidomėjimas, 
šią mokslo sritį dar ir šiandien šiaip jau tenkina išvada, jog „santykiai 
tarp rinkimų sistemų, partinių sistemų ir socialinės kaitos ... nėra tokie, 
kuriuos galima apibendrinti moksliniais dėsniais ... Rinkimų sistemų ir 
partinių sistemų lyginamieji tyrimai veikiau naudingesni atskleidžiant 
tai, kas unikalu ... negu darant apibendrinimus...“ (Bogdanor and But- 
ler, 1983, p. 261). Tad specialistai vis dar laikosi nuomonės (ji vyrau- 
ja), jog svarių lyginamųjų apibendrinimų suformuluoti neįmanoma. 

Nejaugi? Nagi pabandykime dar kartą“. Ir pradėkime iš pradžių, 
t.y. apibrėžkime dėsnio sampratą. 

Socialiniuose moksluose „dėsniai“ — tai apibendrinimai, pasižy- 
mintys aiškinamąja galia numatyti dėsningumą. „Aiškinamosios galios“ 
momentas yra lemiantis, nes pagrindžia skirtumą tarp mokslo ir statis- 
tinių dėsnių. Pastarieji kiekybiškai apibūdina nustatytus pasikartojimus, 
bet aiškinamosios galios neturi. Žinojimas, jog vidutinė žmogaus gyve- 
nimo trukmė yra, tarkime, septyniasdešimt metų, dar nieko nepaaiški- 
na. O aiškinamąją galią apibūdinanti bendra taisyklė teigia, kad aiški- 
namoji galia tuo didesnė, kuo tiksliau dėsnis formuluoja priežasties— 
padarinio ryšį. Vadinasi, visų svarbiausia tai, kad dėsnis turi konstatuo- 
ti daugiau negu tik dėsningumą ir negali būti tapatus paprastam apiben- 
drinimui. Maža to: kadangi dėsnis galioja tik tol, kol nėra iškreiptas, jį 
privalu suformuluoti tokiu būdu, kuris įgalintų jį (dėsnį) patvirtinti ar- 
ba paneigti empiriškai. Galiausiai dėsniai vienas nuo kito esmingai ski- 
riasi pagal tai, ar jie numato pavienius atvejus, ar tik atvejų rūšis; ir 
nereikia nė sakyti, jog pirmieji dėsniai vertingesni už antruosius. 

Toliau: dauguma socialinių mokslų dėsnių pavienių atvejų nenu- 
mato. Bet, atrodo, rinkimų sistemų (priežasties) įtakos partijų skaičiui 
(padariniui) dėsniai kaip tiki tam ir skirti, t.y. kad tiktų visiems ir kiek- 
vienam rinkimų atvejui. O jei taip, mūsų dėsnius tikrinti pagal dažnu- 
mo ir koreliacijos koeficientus neteisinga. Statistinė patikra tinka dės- 
niams, taikytiniems atvejų rūšims, bet turi tik pagalbinę vertę, kai dės- 
nio paskirtis — numatyti pavienes baigmes. O tai reiškia, kad čia tikri- 
namos išimtys, kitaip tariant, atvejai, kurių taisyklė neapima, kurie yra 
išimtys iš taisyklės. Pavyzdžiui, Douglas Rae pirmąjį Duverger dėsnį 
(nusakantį mažoritarinių sistemų padarinius) tikrina koreliacijos požiūriu 
ir prieina prie išvados, kad „iš... 107 atvejų 89,796 patenka, kaip numa- 

tyta, į asociacijos (association) kategorijas“; Rae pastebi, jog tai „rodo 
esant šiek tiek silpnesnį ryšį, nei leistų tikėtis terminas „sociologinis 
dėsnis“, bet vis dėlto stiprią sąsają (association)“ (1971, p. 94). Sąsaja 
išties stipri; bet ji nepadeda nustatyti, ar tikrai turime reikalą su dėsniu 
1r ar jis silpnas, ar ne. Tad būtent Rae nuojauta (o ne jo metodologija) 
tiesiogiai ir teisingai skatina tirti šį dalyką remiantis „išimtiniais atve- 
jais“. Belieka klausimas, ką su tomis išimtimis daryti. 

Be abejo, jeigu dėsnis laikomas deterministiniu (tai reiškia, kad 
jeigu Žinoma priežastis, žinomas ir padarinys — taigi jis žinomas ir už- 
tikrintas ex ante), tuomet dėsniui paneigti pakanka net vienos vieninte- 
lės išimties. Bet socialinių mokslų dėsniai negali būti ir niekuomet ne- 
būna deterministiniai', todėl tam tikrus nuokrypius jie gali atlaikyti. 
Bet net kai išimtys (jeigu tai iš tikrųjų išimtys) e0 ipso nepaneigia ne- 
deterministinio dėsnio, ir tokiais atvejais jos visuomet kelia problemas 
bei užduoda galvosūkius. Išspręsti galvosūkį galima kuriuo nors vienu 
iš dviejų būdų: arba įtraukiant būtiną sąlygą, apribojančią dėsnio taiko- 
mumą (o jei taip, išimties nebelieka), arba inkorporuojant išimtį (iš11m- 
tis) į performuluotą dėsnį. Aš siūlau daryti būtent šitaip, o atėjus metui 
paaiškinsiu abi strategijas. Bet tarkime, kad nei viena, nei kita strategi- 
ja nepadeda, kad išimtys lieka. Tik tada, manau, ad hoc sumetimai tei- 
kia pagrindą tvirtinti, jog vienokios ar kitokios išimtys dėsnį susilpni- 
na, bet toli gražu ne iškraipo. 


3.3. DAR KARTĄ APIE RINKIMŲ SISTEMŲ ĮTAKĄ 


Rinkimų sistema daro dvejopą poveikį: vienokį - rinkėjui, kitokį 
— partijų skaičiui. Šiuos poveikius privalu vertinti atskirai, kadangi par- 
tijų skaičius priklauso ne vien tik nuo rinkėjų elgesio, bet dar ir nuo to, 
kaip jų balsai paverčiami vietomis parlamente“. Poveikis rinkėjams pa- 
prastai apibūdinamas kaip ribojantis (restraining), manipuliacinis (ma- 
nipulative), varžantis (constraining) arba net prievartinis (coercive). 
Sustokime prie varžančio poveikio ir pažymėkime, kad šis poveikis svy- 
ruoja nuo stipriai varžančio (mažoritarinių sistemų atveju) iki visiškai 
nevaržančio (grynojo PA atveju). Pastaruoju atveju rinkimų sistema pa- 
prasčiausiai nedaro jokio poveikio, — ir kalba baigta. 

O kalbant apie rinkimų sistemos poveikį partijų skaičiui, šį povei- 
kį geriausia vadinti redukciniu poveikiu, nes arba sumažinamas partijų 
kiekis, arba rinkimų sistema pasirodo esanti neveiksminga. (Kaip pa- 
matysime, multiplikacinio poveikio nebūna.) O tasai mažinimas taip 
pat svyruoja nuo stipraus iki silpno. Bet čia turime stabtelėti ir iš anksto 

susitarti dėl vieno dalyko: kaip reikia skaičiuoti partijas. Juk už gryną 
pinigą priimti ir skaičiuoti visas partijas, kokios tik atsiranda bet kurio- 
je konkrečioje partinėje sistemoje, būtų visiška klaida. 

Lyg ir autoritetingame šaltinyje postringaujama apie rinkimų re- 
formą, remiantis tokiais (partijų) skaičiais: „Partijų sąrašų šalys: Italija 
— 15; Izraelis - 12; Švedija — 7; Vokietija — 6; įvairios sistemos: Airija 
(VPB) - 6; Japonija - 6; Prancūzija —- 4; Australija (AB) - 3; paprasto- 
sios daugumos šalys: Indija - 16; Britanija - 8; Kanada - 4; Jungtinės 
Valstijos — 2“?. Tai štai: šie skaičiai daugiau negu beprasmiai, kadangi 
paneigia pačią galimybę identifikuoti skirtingą partinių sistemų prigimtį 
bei suprasti, kas jas sąlygoja. Jeigu Britanijoje yra aštuonios partijos, 
tai iš kur dar atsiranda kvailių, išpažįstančių dvipartinės sistemos idėją? 
Jeigu Italijoje su jos PA yra 15 partijų, o Indijoje, kur finišą pasiekia 
pirmasis, — 16, tai ko dar sukti galvą dėl rinkimų sistemų? Ką gi, tiems, 
kam tai rūpi, yra arba turėtų būti aišku, jog tokie duomenys, kaip ką tik 
pateiktieji, nieko nesako ir neišvengiamai gimdo nesąmonę. Reikalas 
tas, kad 1š tikrųjų kiekvienoje valstybėje esama nerelevantinių (irrele- 
vant), nereikšmingų partijų, kurios gali atsirasti ar išnykti nė nepastebė- 
tos. Nėra Britanijoje aštuonių įtakingų partijų, Italijoje nėra 15, nei Ain1- 
joje ar Vokietijoje —- šešių. Tad kaip, pagal kokius kriterijus mums at- 
rinkti re/evantines partijas - partijas, lemiančias partinės sistemos pobū- 
dį? Tam reikalui esu pasiūlęs dvi toliau aprašomas skaičiavimo taisykles. 

„Z taisyklė. Antraeilę partiją (minor party) galima atmesti kaip 
nerelevantinę, jeigu ji nuolat lieka nereikalinga — ta prasme, kad jos 
niekuomet nei prireikia, nei ji panaudojama kokiai nors tikėtinai koali- 
cinei daugumai. Priešingai, kad ir kokia maža būtų antraeilė partija, ją 
privalu skaičiuoti, jei jos pozicija nuolat arba tam tikru momentu lemia 
bent vieną iš galimų vyriausybinių daugumų.“ Bet ši taisyklė taikytina 
tik valdžios orientacijos (governing oriented) ir/arba kitoms koalicijos 
partnerėms ideologiškai priimtinoms partijoms. Tad opozicinės orien- 
tacijos (opposition-oriented) arba ideologiškai nesuderinamoms parti- 
joms reikia kitos, pagalbinės ir platesnės, taisyklės. „2 taisyklė. Partija 
laikytina relevantine, jeigu jos buvimas arba atsiradimas paveikia vy- 
riausybinės orientacijos partijų partinės konkurencijos taktiką, o ypač 
tada, kai pakeičia šios konkurencijos kryptį ... arba kairėn, arba deši- 
nėn, arba į abi puses“ (Sartori, 1976, p. 122—123). Tad, trumpai ta- 
riant, relevantinės partijos turi turėti arba koalicijos potencialą (coali- 
tion potential), kaip numato I taisyklė, arba šantažo potencialą (blac- 
kmail potential), kaip numato 2 taisyklė. Partijos, neturinčios nei vie- 
no, nei kito, yra nerelevantinės ir neskaičiuotinos!". 

Nevertėtų nė sakyti (bet gal jau geriau pasakyti), jog nurodytosios 
skaičiavimo taisyklės taikytinos (ir sumanytos) parlamentinėms siste- 
moms. Taip yra todėl, kad būtent parlamentinėse sistemose (ne prezi- 
dentinėse sistemose) vyriausybės atspindi parlamentų daugumas, o „val- 
dymo funkcija“ tampa labai priklausoma nuo to, kiek partijų patenka į 
vyriausybę. Tai nereiškia, kad prezidentinėse sistemose relevantinių par- 
tijų skaičius jau nėra svarbus. Aš, pavyzdžiui, įrodinėsiu (infra 11.2), 
kad prezidentizmas gali būti sėkmingesnis tada, kai partijų mažai, o ne 
kai jų daug. Tačiau skaičiavimo kniterijus šiuokart būtina performuluo- 
ti, kad jie būtų ne tokie griežti, nes čia iš tikrųjų reikšmingos yra parti- 
jos, nors kiek galinčios padėti arba vykdyti obstrukciją (obstruction) 
per prezidento rinkimus bei lemiančios, ar jis turės (arba neturės) dau- 
gumos paramą įstatymų leidybos asamblėjose. 

Mano siūlomos skaičiavimo taisyklės turi dvi reikšmingas kieky- 
bines-matematines alternatyvas. Viena — tai Douglo Rae (1971, p. 53— 
58 ir passim) išvestas „frakcionalizacijos indeksas“ (index of fractio- 
nalization), arba F indeksas; kita - Taagepera'os ir Shugarto (1989, p. 
77—91) sugalvotas „efektyvaus partijų skaičiaus“ (effective number of 
parties) matas. Rae'aus indeksas parodo bet kurių dviejų parlamento 
narių (jei kalbama apie parlamentą) priklausymo skirtingoms partijoms 
tikimybę, jis kinta nuo nulio (visiška koncentracija; yra tik viena parti- 
ja) iki maksimumo - vieneto (tiek partijų, kiek yra vietų) ir iš esmės 
nustato partijų skaičių pagal jų dydį. Šio mato techninis trūkumas tas, 
kad pagal jį didesniosios partijos pernelyg sureikšminamos, o mažes- 
niosios — per anksti nurašomos. Jo esminiai trūkumai - jis nepaiso nei 
partijų „pozicinio vertingumo“ (position values), nei jų „lūžių skirtu- 
mų“ (c/eavage differences)". 

Taagepera'os ir Shugarto „efektyvaus partijų skaičiaus“ matas pa- 
prastesnis. Mums reikia, sako jie, „partijų skaičiaus operacionalaus api- 
brėžimo, kuris priklausytų tik nuo balsų dalies ir nuo nieko daugiau“; 
jie apskaičiuoja partijų „santykinius dydžius“, leisdami balsų dalims 
„pačioms lemti jų svorį“ (pvz., partijų, gavusių 40 procentų balsų, ir 
svoris yra 0,40, tad jos įverčio reikšmė yra 0,40x0,40=0,16), o užbai- 
gia indeksu (Herfindahli0—Hirschmano, trumpiau HH, koncentracijos 
indeksu (concentration index)), kuris gaunamas sudėjus visų partijų 
surinktų balsų įverčių reikšmes (1989, p. 78—79). Nors Taagepera'0s— 
Shugarto metodas skiriasi nuo Rae'aus, abu jie teikia (tuo pačiu 1r pra- 
randa) maždaug tiek pat informacijos. Išties, kaip pripažįsta patys au- 
toriai, „iš HH koncentracijos indekso kyla ir ... Rae'aus frakcionaliza- 
cijos indeksas“ (/oc. cit., p. 80). 

Ar frakcionalizacijos ir/arba koncentracijos matai atstoja maną- 
sias skaičiavimo taisykles? Rae'aus indeksas tikrai verčia visus specia- 
listus tapti užkietėjusiais kompiuterių entuziastais. Mums nieko nerei- 
kia daryti - F indeksas pateikia skaitmenines reikšmes, kurios atleidžia 
nuo poreikio suvokti esmę ir jį atmeta. Dar gražiau: galvojama, jog 
skaičių precizija visuomet yra pranašesnė už vadinamąjį kokybinį ži- 
nojimą. Suprantama, tokioms sirenoms atsispirti sunku. Ir vis dėlto aš 
spiriuosi. Sutinku, kad tęstiniai partijų dydžių matavimai suteikia nau- 
dingos informacijos, kurios manosios skaičiavimo taisyklės negali duo- 
ti'?. Tačiau manieji kriterijai atsižvelgia į kitus aspektus — visų pirma į 
partijų pozicinį vertingumą. Antai Rae'aus matavimuose beveik pra- 
dingsta tokios partijos kaip Vokietijos liberalai (6 procentų lygmuo), 
Italijos respublikonai (3 procentų lygmuo) arba Izraelio smulkios, susi- 
skaidžiusios religinės partijos, nors jos dėl savo centrinės pozicijos ne- 
abejotinai yra relevantinės sistemos požiūriu (systemically relevant). 
Antra, manieji kriterijai taip pat įžvelgia lūžio skirtumą tarp vidinio 
rato partijų (in-parties) ir užribio partijų (out-parties), kitaip tariant, 
tarp koalicijai tinkančių (coalition-available) (santykinai artimų) ir ko- 
alicijai netinkančių (coalition-excluded) (tolimų ir/arba antisisteminių 
(anti-system)) partijų; šis skirtumas savo ruožtu rodo, ar turime reikalą 
su nepoliarizuota (non-polarized), ar, priešingai, su poliarizuota frag- 
mentacija (polarized fragmentation), - šiam skirtumui ir F, ir HH in- 
deksai yra nuostabiai abejingi. Dar pridurkime, kad tada, kai itin svar- 
bu, jog tam tikri dalykai (kaip antai balsavimas bei partijos) būtų leng- 
vai suprantami, matematines formules lydintis visuminis konkretumo 
praradimas yra labai rimta yda. Aišku, manasis konkretumas kiek lais- 
vokas ir impresionistinis; bet jis negali klaidinti taip, kaip matematinė 
precizija, kuri labai jau dažnai pasirodo esanti netikra, matų sistemos 
sufabrikuota (žr., pvz., Vanhanen, 1990). 

Kad ir kaip ten būtų, manieji kriterijai įvertina partijų sisteminį 
relevantiškumą (systemic relevance),; Rae (bei kitų) indeksai - ne. Tad 
kaip galima manyti, esą pastarieji — pirmųjų pakaitalai? Kol nesibaigs 
šis ginčas, tebus aišku, jog „dėsniuose“, kuriuos netrukus pateiksiu, nuo- 
rodos į dvipartines, tripartines, keturpartines, penkiapartines ir daugiau 
nei penkių partijų sistemas taikytinos tik „relevantinėms partijoms“, 
atrinktoms remiantis manosiomis skaičiavimo taisyklėmis. 

Vėl grįžę prie dėstymo sekos, pradėkime nuo pagrindinio mažorita- 
rinių rinkimų sistemų atvejo - daugumos vienmandatėse apygardose sis- 
temos. Čia rinkėjų pasirinkimas suvaržytas ir apsiriboja lyderiais (ne- 


Rinkimų sistemos 53 


bent rinkėjai pageidautų, kad jų balsai pradingtų). Taigi iš tikrųjų „„pir- 
mojo pasiekusiojo finišą sistema“ sukuria — apygarda po apygardos — 
dviejų partijų (arba dviejų kandidatų) varžybas. Bet jei rinkėjas įsprau- 
džiamas tarp dviejų pasirinkimų ten, kur jis balsuoja, tai bent jau nereiš- 
kia, kad būtinai atitinkamai sumažėja ir bendras nacionalinių partijų skai- 
čius. Ribojantis poveikis rinkėjui ir redukcinis poveikis bendram partijų 
skaičiui nėra vienas ir tas pat. Priežastis (verta pakartoti) paprasta: rin- 
kėjas yra varžomas apygardoje. Dėl to nei paprastos daugumos, nei jo- 
kia kita mažoritarinė sistema negali sumažinti relevantinių nacionalinių 
partijų skaičiaus iki dviejų, nebent visose apygardose pagrindinės var- 
žovės būtų tos pačios dvi partijos. Tad problema čia yra štai tokia: kaip 
vietinis dvipartiškumas (fwo-partism) tampa visos valstybės dvipartiš- 
kumu? Aišku, jog argumentas, esą rinkimai, kuriuose lemia dauguma, 
„veda“ į dvipartinę sistemą, kol kas ignoravo vieną būtiną sąlygą. O ši 
trūkstamoji sąlyga, veiksnys arba kintamasis — pati partinė sistema. 
Įtaką rinkėjui daro ne tik rinkimų sistema, bet ir partinė sistema; 
tad argumentas, taikytinas pirmajai, lygiai taip pat taikytinas ir pastara- 
jai. Jau esame pažymėję, kad rinkimų sistemos yra nevienodai varžan- 
čios (rinkėjų atžvilgiu) ir nevienodai redukcinės (partijų atžvilgiu). 
Abiem požiūriais rinkimų sistemas galima skirstyti į „stiprias“ (labai 
efektyvias) ir „silpnas“". Panašiai ir partines sistemas taip pat galima 
dichotomiškai skirstyti į stiprias ir silpnas, nelygu, ar jos, kaip siste- 
mos, yra struktūruotos ar nestruktūruotos. Tad reikalas tas, jog rinkimų 
sistemų poveikio negalima teisingai įvertinti, drauge nevertinant parti- 
nės sistemos kaip tokios manipuliacinių bei kreipiamųjų savybių. 
Dabar viskas priklauso nuo to, kokią prasmę suteikiame „struktū- 
ruotai sistemai“, taigi ir nuo to, kokios sąlygos lemia stiprią, t.y. tvirtai 
struktūruotą, partinę sistemą. Kol rinkėjas balsuoja už vietinę įžymybę 
ar kokį nors vietinį vaduką (personalismo, kuris, sakoma, yra būdingas 
Lotynų Amerikai), partijos tėra mažai ką reiškiantys (jei apskritai ką 
nors reiškiantys) pavadinimai. Tad kol dominuoja šios sąlygos, partinė 
sistema yra nestruktūruota. Bet kai rinkėjai labiau prisirišę prie partijos 
nei prie įžymybių ar vadukų, kai jaučia ryšį su abstrakčiu partijos vaiZ- 
diniu, nuo tos akimirkos jau ne atskiras šulas ar lyderis „išrenka“ parti- 
ją, bet partija „išrenka“ asmenį, t.y. duoda jam postą. Tokiam procesui 
rutuliojantis, būtent partinė sistema imama laikyti natūralia politinę vi- 
suomenę (political society) kreipiančia sistema (channelling system). 
O kai elektoratas ima laikyti savaime suprantamu tam tikrą politinių 
kanalų bei alternatyvų tinklą taip, kaip vairuotojai kaip savaime supran- 

tamą priima greitkelių tinklą, tada partinė sistema, kaip sistema, yra 
pasiekusi struktūrinės konsolidacijos (structural consolidation) stadiją. 

Kaip susiformuoja struktūruota partinė sistema - sudėtingas klau- 
simas, kurio čia negalime aptarinėti (žr.: Sartori, 1968a, p. 288—297). 
Leiskite tik pažymėti, kad rinkėjas negali identifikuotis su abstrakčiu 
partijos vaizdiniu tol, kol to vaizdinio nėra, kitaip tariant, kol jis arba ji 
turi reikalą tik su įžymybių partijomis. Tuo pačiu rinkėjas arba rinkėja 
negali suvokti partijos kaip abstraktaus vieneto tol, kol neįgyja gebėji- 
mo abstrahuoti, o tai savo ruožtu reiškia raštingumą. Išplitusio neraš- 
tingumo sąlygomis partinės sistemos struktūrinė konsolidacija vargu ar 
įmanoma (nebent ji įvyktų etniniu arba religiniu pagrindu)'*. Konkre- 
čiai ir trumpai tariant, struktūruotą partinę sistemą „matome“ tuomet, 
kai organizuotos masinės partijos išstumia ir dideliu mastu pakeičia 
įžymybių partijas". 

Taigi nagrinėjamą problemą galima performuluoti šitaip: daugu- 
mos sistemos nedaro jokios įtakos (už apygardos ribų) tol, kol partinė 
sistema, atsirandant masinėms partijoms arba reaguodama į jų atsiradi- 
mą, netampa struktūruota. Iš to seka svarbi išvada, jog mus šiuo klausi- 
mu ilgai klaidino tai, jog būdavo remiamasi įrodymais, kurių negalima 
pagrįsti. Daugumos sistemų redukcinį poveikį neigiantys autoriai beveik 
visi kaip vienas nurodo nestruktūruotas partines sistemas, šitaip mes- 

Galiausiai reikia paaiškinti dar vieną dalyką. Kadangi tvirtinama, 
kad daugumos sistemos skatina dvipartinių sistemų atsiradimą, kaip rei- 
kėtų pastarąsias apibrėžti? Neužmirškime: dėsnis nieko nevertas, jeigu 
jo numatomi padariniai nėra tiksliai apibrėžti. O šiam tikslui miglota 
Duverger „partinio dualizmo“ idėja tikrai nepasitarnaus. Kada du iš 
tikrųjų yra du? Čia manąsias skaičiavimo taisykles (sukurtas daugia- 
partiškumui apskritai) reikia šiek tiek patobulinti. 

Pradėkime išvardydami tipiškas valstybes, kurios paprastai vadi- 
namos dvipartinėmis; tai Jungtinės Valstijos, Anglija, Naujoji Zelandi- 
ja, Australija ir Kanada!'. Iš šių šalių tik Jungtinėse Valstijose nerasime 
didesnių „trečiųjų partijų“, kurios nuolat dalyvautų rinkimuose. Angli- 
Joje trečioji partija yra Liberalų (įvairiai persigrupuojanti bei persivar- 
dijanti), gaunanti nuo 10 net iki 25 procentų visų balsų. Yra manoma, 
kad Naujoji Zelandija — tai grynojo dvipartiškumo (pure two-party) 
pavyzdys, bet vis dėlto ir čia yra Socialinio pasitikėjimo partija, dau- 
giau nei tris dešimtmečius gaunanti nuo 6 iki 20 procentų balsų. Žino- 
ma, kad Australija — tai anomalija, nes jos tariamai dvipartinėje siste- 

moje viena partija iš tikrųjų yra dviejų - Liberalų ir Agrarinės - partijų 
simbiozė. Tačiau šiose trijose valstybėse „trečiosios partijos“ gauna bal- 
sų, bet beveik niekada - vietų; o jei ir gauna kaip antai Anglijoje, tai jų 
atstovavimas parlamente yra per menkas, kad pridarytų žalos. Užtat 
Kanadoje tikrai yra viena, o kartkartėmis net dvi „trečiosios partijos“, 
gebančios pasiekti tokį atstovavimą parlamente, jog Kanados kabinetai 
(cabinets) dažnai virsta mažumos vyriausybėmis!*. Visa tai turint gal- 
voje, kuo gi Australija skiriasi nuo Vokietijos tipartinio formato? Ir 
kodėl Kanada paprastai yra laikoma dvipartine valstybe? 

Kadį tai atsakytume, privalome skirti dvipartiškumą, kaip forma- 
tą, nuo jo mechanikos (arba funkcinių savybių) bei pripažinti, kad api- 
brėžiant šią kategoriją nepakanka remtis vien partijų skaičiumi (Sarto- 
i, 1976, p. 185—192). Mano supratimu (ir nesitenkinant formatu), dvi- 
partinę sistemą apibūdina trys bruožai: (1) ilgą laiką dvi partijos nuolat 
aplenkia visas kitas tokia aiškia persvara, kad (11) bet kuri iš jų gali 
varžytis dėl absoliučios vietų daugumos ir dėl to gali pagrįstai tikėtis 
pakeisti kitą valdžioje; be to, (111) kai valdo, tai kiekviena iš jų valdo 
viena. Tačiau Australija ir Kanada šio apibrėžimo vis dar neatitinka. 
Kad šios dvi šalys, kaip, matyt, reikalauja consensus scholarum, būtų 
įtrauktos į sąrašą, antrąjį ir trečiąjį bruožus reikia sušvelninti štai taip: 
absoliučios vietų daugumos neužsitikrinusi nugalėtoja, užuot sutikusi 
įeiti į koalicinę vyriausybę, renkasi vienpartinę mažumos vyriausybę 
(Kanada), o nuolatinis dviejų partijų junginys (kaip Australijoje) laiko- 
mas vienos partijos atitikmeniu ir traktuojamas kaip viena partija. 

Žinoma, ir vėl reikia turėti galvoje, kad tai, kas pasakyta, taikytina 
parlamentinėms sistemoms (prezidentines sistemas aptarti reikia atski- 
rai). Be to, čia mus domina formatas, o ne mechanika, t.y. dvipartišku- 
mo sisteminių ir funkcinių savybių visuma. 

Tad padarykime išlygą, kad dvipartinį formatą apibūdina dvi re/e- 
vantinės partijos, kurių kiekviena, nepriklausomai nuo trečiųjų partijų, 
valdo viena (ne koalicijoje). Šioje išlygoje praleidžiamas (aukščiau nu- 
rodytas) valdymo pakaitomis reikalavimas, o tai leidžia įtraukti Airiją. 
Bet Airijoje naudojamas VPB, vienas perkeliamas balsas, o tai grynai 
proporcinė sistema. Be to, yra ir daugiau PA valstybių, kurios yra (arba 
buvo) dvipartinės, — tai Malta ir Austrija. Net jeigu (kaip aš kol kas 
darau) paliksime nuošaly PA grindžiamas dvipartines prezidentines sis- 
temas Lotynų Amerikoje, jau matome, jog be naujų išlygų negalima 
patvirtinti, nei kad daugumos sistemos sąlygoja (yra linkusios sąlygoti) 
dvipartiškumą, nei kad jos kaip nors tvirtai koreliuoja. 

3.4. „DĖSNIAI“ 


Dabar jau esame pasirengę paklausti: ar rinkimų sistemų įtaka gali 
būti apibendrinta kaip dėsnis? Iš pradžios leiskite pasiūlyti veikiau ap- 
rašomųjų taisyklių rinkinį!?. 

1 taisyklė. Daugumos sistema savaime negali sukurti dvipartinio 
formato (koks jis buvo apibrėžtas) visos valstybės mastu, tačiau bet 
kokiomis aplinkybėmis padeda palaikyti jau esantį. Tad jei dvipartinis 
formatas kartą susiformavo, daugumos sistema veikia kaip stabdis ir 
turi įšaldantį poveikį (freezing effect). 

2 taisyklė. Daugumos sistema ilgainiui sukuria dvipartinį formatą 
(bet ne įamžina tas pačias partijas), jeigu tenkinamos dvi sąlygos: pir- 
ma, partinė sistema yra struktūruota; antra, tas elektoratas, kuris atspa- 
rus bet kokiam spaudimui, kurį jam gali daryti rinkimų sistema, yra 
išsibarstęs po apygardas tokiomis proporcijomis, kurių nepakanka dau- 
gumai gauti. į 

3 taisyklė. Atvirkščiai, kad 1r kokia būtų rinkimų sistema, dvipar- 
tinis formatas neįmanomas, jeigu rasinės, kalbinės, ideologiškai susve- 
timėjusios, vieno klausimo (single-issue) ar kitokios nepalenkiamos ma- 
žumos (incoercible minorities), kurioms dvi svarbiausios masinės par- 
tijos negali atstovauti, tam tikrose apygardose arba geografiniuose plo- 
tuose yra susitelkusios tokiomis proporcijomis, kurių pakanka daugu- 
mai gauti. Jei taip yra, daugumos sistema nesutaikomosio0ms mažumoms 
neatstovaujančių trečiųjų partijų atžvilgiu darys tik redukcinį poveikį. 

4 taisyklė. Galiausiai PA sistemos taip pat daro jų neproporcingu- 
mui proporcingą redukcinį poveikį (bet mažesnį ir ne tokį nuspėjamą), 
ypač jeigu jos naudojamos mažose apygardose, jeigu nustatomas atsto- 
vavimo slenkstis arba jeigu suteikiama papildoma persvara (premium). 
Tokiomis aplinkybėmis PA irgi paprastai eliminuoja mažesnes partijas, 
kurių elektoratas išsibarstęs po apygardas; tačiau netgi visiškai negry- 
nas PA negali išstumti mažųjų partijų, tarpstančių citadelėse, kuriose 
koncentracija viršija kvotą. 

Pažymėtina, kad manosios taisyklės dideliu mastu grindžiamos 
elektorato pasiskirstymu. Partinio prieraišumo (partisan allegiances) 
pasiskirstymas yra susiklostęs istoriškai, bet tai įvyksta dar iki susifor- 
muojant struktūruotai partinei sistemai. Manosios taisyklės taikytinos 
laikotarpiui, kai vietinė politinė fragmentacija jau yra įvykusi, ir atitin- 
ka sąlygą, kai nacionalinės masinės partijos jau yra susikūrusios, todėl 
man rūpi tik tas prieraišumo pasiskirstymas, kurio struktūrinė konsoli- 

dacija nepakeičia. Todėl ir pabrėžiu tai, ar reikalingą daugumą gau- 
nančios (above plurality) arba, galimas dalykas, kvotą viršijančios (abo- 
ve guotient) nepalenkiamosi0s mažumos yra arba nėra geografiškai su- 
telktos arba išsibarsčiusios. 

Pažymėtina ir tai, kad jau vien 2 taisyklės pakanka atmesti Indijai 
kaip išimčiai, nes Indija neatitinka struktūruotos partinės sistemos są- 
lygos??. O 3 taisyklė puikiai tinka Kanados atvejui, t.y. ši taisyklė paaiš- 
kina, kodėl Kanadoje, nepaisant daugumos sistemos, formatą sudaro 
trys keturios partijos. 3 taisyklę visiškai patvirtina ir Šri Lankos 1984— 
1977 m. patirtis: išskyrus regionuose susitelkusių tamilų etnines parti- 
jas, paskutiniuosiuose dauguma grindžiamuose rinkimuose 1977 m. ne- 
beliko nė vienos antraeilės partijos?!. Galiausiai 4 taisyklė puikiai tinka 
Airijai ir Japonijai (su mažomis trimandatėmis—penkiamandatėmis apy- 
gardomis), Graikijai, Ispanijai ir Austrijai (kuriose apygardos irgi san- 
tykiškai mažos — atitinkamai penkių, šešių ir septynių mandatų)**, taip 
pat padeda paaiškinti (atsižvelgiant į atmetimo klauzulę) Vokietijos Fe- 
deracinės Respublikos formatą??. 

Kitas žingsnis — keturių nurodytųjų taisyklių numatomų formatų 
susiejimas su sisteminėmis savybėmis, t.y. su skirtingais partinių siste- 
mų tipais. Remdamasis tipologija, kurią esu plačiai paaiškinęs kitur (Sar- 
tori, 1976, p. 125—216), pabandysiu sukonstruoti tris svarbiausius sis- 
temų modelius: (1) dvipartinė mechanika (two-party mechanics), t.y. 
dvipolis tai vienos, tai kitos partijos valdymas; (2) nuosaikusis daugia- 
partiškumas (moderate multipartism), t.y. dvipolė koalicijų kaita vy- 
riausybėje; (3) poliarizuotasis daugiapartiškumas (polarized multipar- 
tism), t.y. sistemos, kurioms būdinga daugiapolė konkurencija (multi- 
polar competition), apie centrą besitelkiančios koalicijos su pokyčiais 
periferijoje bei antisisteminės partijos. Šioje tipologijoje svarbiausias 
kintamasis yra sistemos poliarizacija (polarization), kuri apibrėžiama 
kaip atstumas (ideologinis arba kitoks) tarp labiausiai viena nuo kitos 
nutolusių relevantinių partijų?“. Tad klausimas dabar toks: ar tam tikras 
formatas suponuoja tikėtiną, atitinkamą mechaniką (funkcines savybes)? 
Į struktūrinę konsolidaciją žvelgdamas kaip į būtiną sąlygą, o į poliari- 
zaciją — kaip į tam tikrais laikotarpiais svarbų bei tam tikru mastu pri- 
klausomą kintamąjį, siūlau tokias hipotezes: 

I hipotezė. Kai daugumos formulė vienmandatėse apygardose su- 
kuria dvipartinį formatą (1 ir 2 taisyklės), pastarasis savo ruožtu suku- 
ra dvipartinę mechaniką, jeigu ir tik jeigu politinės bendruomenės po- 
liarizacijos laipsnis yra žemas. Kai poliarizacijos laipsnis aukštas, dvi- 


58 Pirmoji dalis 


partinė mechanika suyra. Tačiau dvipartinė mechanika implikuoja įcen- 
trinę konkurenciją (centripetal competition), todėl ji linkusi veikiau ma- 
žinti, o ne didinti sistemos poliarizaciją (systemic polarization). 

2 hipotezė. Kai nepalenkiamosi0s mažumos (jeigu tokių yra) išsi- 
sklaidžiusios taip, kad nesurenka kvotos, tikėtina, kad dėl negrynų PA 
formulių dvipartinį formatą gali papildyti dar viena arba dvi partijos, 
t.y. gali būti trys keturios partijos. Šis formatas savo ruožtu skatina nuo- 
saikiojo daugiapartiškumo mechaniką, jeigu ir tik jeigu politinės ben- 
druomenės poliarizacijos laipsnis nėra aukštas. Tačiau kadangi nuosai- 
kusis daugiapartiškumas taip pat reiškia dvipolę konvergenciją (bipo- 
lar-converging), t.y. įcentrinę konkurenciją, jis nėra linkęs didinti sis- 
temos poliarizacijos. 

3 hipotezė. Santykiškai gryno (relatively pure) arba grynojo PA 
sistemos leidžia be vargo susidaryti formatui, kur yra nuo penkių iki 
septynių partijų. Bet jeigu poliarizacijos laipsnis yra vidutinis ar Že- 
mas, net ir tokiu atveju koalicinei nuosaikiojo daugiapartiškumo me- 
chanikai niekas negresia. Tačiau kai poliarizacijos laipsnis yra aukštas, 
šis formatas įgaus poliarizuotojo daugiapartiškumo mechanikos savy- 
bių, vadinasi, ir daugiapolę konkurenciją (multipolar competition), ku- 
ri eventualiai didina sistemos poliarizaciją. 

Savo mintis pateikiau taip glaustai, kad jos veikiau tėra tik užuo- 
minos, — bet tegu taip ir lieka?. Šiaip ar taip, dar turiu baigti dėstyti 
savo argumentus. Kol kas nepriklausomas (priežastinis) kintamasis bu- 
vo rinkimų sistema. Bet mums jau žinoma, kad reikia kreipti dėmesį 1r 
dar į vieną nepriklausomą kintamąjį - partinę sistemą, kaip kreipianči- 
ąją sistemą (the party system gua channelling system). Tad imkimės 
įvertinti visumą, kaip tai daroma 3.1 lentelėje, kurioje parodytos ketu- 
rios galimos kombinacijos: (I) stipri rinkimų sistema ir stipri partinė 
sistema; (II) silpna rinkimų sistema ir stipri partinė sistema; (III) stipri 
rinkimų sistema ir silpna partinė sistema; (IV) silpna rinkimų sistema ir 
silpna partinė sistema. Kadangi dichotomiškas supaprastinimas pašali- 
na tarpinių kombinacijų galimybę, reikia suprasti, kad „stiprios rinki- 
mų sistemos“ apima ne vien (tai savaime aišku) daugumos formules, 
bet i1r labai negrynas PA formules (iš esmės visus atvejus, kuriuos ap- 
1ma manosios pradinės taisyklės). Atvirkščiai, „silpnos rinkimų siste- 
mos“ apima PA formules nuo santykiškai grynų iki visiškai negrynų 
(matematiškai ir apygardų požiūriu). 

I kombinacijai jokių paaiškinimų nė nereikia. Čia patenka visos 
anksčiau išvardytos dauguma grindžiamos dvipartinės sistemos, tuo pa- 
čiu patvirtinamas spėjamas redukcinis poveikis. Kita vertus, Indiją ga- 

3.1 Ientelė. Partinių ir rinkimų sistemų įtakų sąveika 


Rinkimų sistemos 
Partinės sistemos 


Stiprios Silpnos 
k, „UD 
Stiprios Rinkimų sistemos Partinės sistemos 
(struktūruotos) redukcinis poveikis išlyginamasis-blokuo- 


jantis poveikis 


(III) (IV) 
Silpnos Ribojantis-redukcinis Jokios įtakos 
(nestruktūruotos) poveikis apygardos 
mastu 


lima priskirti III kombinacijai — tuomet ji jau nėra laikytina svarbia 
Duverger pirmojo dėsnio išimtimi. 

II kombinacija rodo, kad PA (net labai silpnam PA) susidūrus su 
struktūruota partine sistema, rinkėjas vis dar patiria ribojimus, nors ri- 
boja jį ne rinkimų sistema, bet partijų kreipiančioji galia. Vadinasi, šiuo 
atvėju partinė sistema veikia priešingai rinkimų sistemai: aš sakau, kad 
čia turime reikalą su blokuojančiu arba išlyginamuoju poveikiu (bloc- 
king or countervailing effect). Tai tolygu tvirtinimui, kad čia priežasti- 
nis veiksnys, nepriklausomas kintamasis yra partinė sistema. II kombi- 
nacija ne tik paaiškina, kodėl įvedus PA neatsiranda „daugiau partijų“, 
bet gali net susiformuoti dvipartinės sistemos (Malta, Austrija 1966— 
1983 m.) ir/arba formatai (Airija). Ši kombinacija pašalina išimtis — 
dvipartiškumą, kai nėra daugumos sistemos. Bendriausia prasme tvirti- 
nama štai kas: ypač griežtas partinės sistemos struktūravimasis (kaip 
pakankama antroji sąlyga) pakeičia stiprios rinkimų sistemos manipu- 
liacinį poveikį (pakankamą pirmąją sąlygą). 

III kombinacija rodo, kad stiprios rinkimų sistemos susidūrimo su 
nestruktūruota partine sistema padarinys yra tik poveikis apygardos mas- 
tu (constituency effect), tiksliau, — mbojantis poveikis rinkėjui, kuris 
virsta redukciniu poveikiu partijoms toje apygardoje. Tad čia rinkimų 
sistema negali daryti redukcinio poveikio valstybės mastu. Vis dėlto 
apygardos mastu poveikis neišnyksta ir šitaip mažina sistemos nepa- 
stovumą bei skatina, kad apygardos lygmeniu varžytųsi du asmenys. Ši 
kombinacija atspindi padėtį didžiojoje Europos žemyno dalyje prieš 
Pirmąjį pasaulinį karą bei jo metu, taip pat paaiškina, dėl ko šių laikų 

daugumos sistemoms (pavyzdžiui, renkant Senatą Lenkijoje) nepavyksta 
sumažinti fragmentacijos. 

IV kombinacija rodo įtakos nebuvimą, tai reiškia, kad kai santy- 
kiškai grynas PA susijungia su nestruktūruotumu (structurelessness), 
nei rinkimų, nei partinė sistema neįsikiša į politinį procesą ir pačios 
nedaro jam jokio manipuliacinio poveikio. Bendriausias teiginys čia 
štai koks: kuo labiau artėjama prie grynojo PA ir kuo daugiau pašalina- 
ma rinkiminių arba panašių kliūčių, tuo mažiau partinę sistemą, kad ir 
kokia ji būtų, „sąlygoja“ rinkimų sistema. Čia arti atsiduria didžioji 
dalis Lotynų Amerikos, turint galvoje tenykštės partinės patirties ne- 
nuoseklumą, t.y. nuolat pasikartojančius (neleidžiančius konsoliduotis) 
pertrūkius dėl karinių perversmų. Ši kombinacija padeda suprasti ir tai, 
kad naujai susikūrusios valstybės bei buvusios komunistinės šalys, pra- 
dėjusios nuo PA, pasirinko pačias nepalankiausias sąlygas įveikti parti- 
jų atomizaciją (party atomization) ir siekti stuktūrinės konsolidacijos. 

Dabar pagaliau galime nubrėžti taisykles, kurios yra dėsniai, nes 
formuluojamos nurodant būtinas ir pakankamas sąlygas. Mūsų tiriama- 
sis priežastinis veiksnys yra rinkimų sistema, tad rinkimų sistemą lai- 
kysime pakankama sąlyga, tiksliau, reikalinga, bet ne išimtinai pakan- 
kama sąlyga. O kai dėl būtinų sąlygų, tai tyrimas mums davė dvi tokias 
sąlygas, būtent: (1) partinės sistemos struktūravimasis (systemic struc- 
turing), priešpriešinamas nestruktūruotumui; (11) didelės daugumą už- 
tikrinančios koncentracijos (sizeable above-plurality concenrations) ar- 
ba — PA atveju - didelės kvotą užtikrinančios koncentracijos (sizeable 
above-guota concentrations), kurios priešpriešinamos daugumos ne- 
užtikrinančiam (below-plurality) arba kvotos neužtikrinančiam (below- 
guota) pasiskirstymui (rinkėjų pirmųjų preferencijų); jos toliau sutrum- 
pintai vadinamos tarpapygardine dispersija (cross-constituency disper- 
sion). Tuo remdamasis drįstu siūlyti štai tokius „dėsnius“: | 


1 dėsnis Jeigu sistema struktūruota ir yra tarpapygardinė dispersija 
(dvi būtinos sąlygos), daugumos sistemos sąlygoja (yra 
pakankama sąlyga) dvipartinį formatą. 

1.1 Alternatyva: ypač griežtas sistemos struktūravimasis pats 
savaime yra būtina pakaitinė pakankama dvipartinio for- 
mato sąlyga. 

2dėsnis Jeigu sistema struktūruota, bet nėra tarpapygardinės 
dispersijos, daugumos sistemos sąlygoja (yra pakankama 
sąlyga) reikalingos daugumos negaunančių partijų paša- 
linimą, bet negali eliminuoti ir dėl to leidžia būti daugiau 

negu dviems partijoms — tiek, kiek leidžia didelės daugu- 
mą užtikrinančios koncentracijos. 

3 dėsnis Jei sistema struktūruota, proporcinis atstovavimas daro 
redukcinį poveikį, kurį sąlygoja (kaip pakankama sąlyga) 
jo neproporcingumas. Tad kuo negrynesnis PA, tuo 
didesni patekimo kaštai mažesniosioms partijoms ir tuo 
stipresnis redukcinis poveikis; ir atvirkščiai — kuo ma- 
žesnis negrynumas, tuo redukcinis poveikis silpnesnis. 

3.1. Alternatyva: ypač griežtas sistemos struktūravimasis sa- 
vaime yra būtina ir pakankama sąlyga palaikyti tą partinį 
formatą, kuris buvo iki įvedant PA. 

4 dėsnis Jeigu sistema nėra struktūruota, o PA yra grynas (artimas 
grynam), t.y. patekimo kaštai visiems yra lygūs (beveik 
lygūs), tai partijų skaičius gali laisvai didėti tiek, kiek 
leidžia kvota. 


Pateiktasis numeravimas gali kelti šiokią tokią painiavą. Kiek tu- 
rime dėsnių? Daugių daugiausia keturis, nes 1.1 ir 3.1 paprasčiausiai 
leidžia įtraukti 1r/arba atmesti išimtis, darant prielaidą, jog kintant sąly- 
goms galimi tie patys padariniai, kadangi vieną pakankamą sąlygą pa- 
keičia kita. Tiesą sakant, „tikrųjų“ dėsnių (jeigu jie tikri) tėra trys, nes 4 
dėsnis viso labo nustato, kur baigiasi rinkimų sistemų poveikis. Taigi 
taupumo reikalavimą neabejotinai įvykdžiau. Kita vertus, galima gin- 
čytis: girdi, manieji dėsniai yra pernelyg abstraktūs, nepakankamai kon- 
kretūs. Visai ne, jeigu jie skaitomi (kaip ir dera juos skaityti) drauge su 
keturiomis anksčiau pateiktomis taisyklėmis. Konkrečiau: 1 dėsnį de- 
talizuoja 1 ir 2 taisyklės; 2 dėsnį - 3 taisyklė, o 3 dėsnį - 4 taisyklė. 

Kaip aiškėja iš ankstesnio aptarimo, tariamojo PA „multiplikaci- 
nio poveikio“ niekur nerasime. Tai logiška: juk jei PA paskirtis — at- 
spindėti „proporcingai“, tai kaip jis gali ką nors gausinti? Kas čia per 
keistas veidrodis? Manau, kad PA multiplikacinis poveikis yra istori- 
nės rinkimų sistemų sekos sukelta optinė iliuzija. Pirmoji PA įsivedusi 
valstybė buvo Belgija (1899 m.), ja pasekė Švedija (1907 m.). Kitur 
PA daugiausia atsirado iškart po Pirmojo pasaulinio karo; prieškario 
Europos šalyse dar iki PA egzistavo daugumos arba (dažniau) dvipako- 
pio balsavimo formulės, irgi dariusios ribojantį poveikį, panašų į dau- 
gumos sistemos. Prisimintina ir tai, kad PA įvedimą dažnai lydėdavo 
rinkimų teisės suteikimas (enfranchisement), įsitraukimas į politiką iki 
tol šios teisės neturėjusių žemesniosios klasės rinkėjų, paprastai reika- 
lavusių naujų partijų, — „jų pačių“ partijų. Tad įvedus PA iš tikrųjų bu- 

vo aplinkiniu keliu pašalintos kliūtys, senieji rinkėjai gavo didesnę laisvę 
išreikšti savo pirmąsias preferencijas, o naujieji gavo teisę balsuoti. 
Vadinasi, teigdami, esą PA gausina partijų skaičių, pamirštame baigti 
sakinį: lyginant su ankstesne padėtimi, kai mažą partijų skaičių palaikė 
mažas elektoratas ir/arba „griežtos“ rinkimų formulės. Įtraukus šią pa- 
taisą, optinė iliuzija pradingsta. 

Tad teisingas aiškinimas yra štai koks: kai PA įvedimą lydi naujų 
relevantinių partijų antplūdis, tai iš tikrųjų yra ne PA padarinys, bet 
ankstesnių kliūčių pašalinimo šalutinis poveikis. Jeigu istorinė seka ei- 
tų nuo PA prie daugumos, mums vargu ar atrodytų, jog PA „sąlygoja“ 
partinės sistemos fragmentaciją. Aišku, kuo labiau PA atspindi, tuo ma- 
žiau jis sudaro sunkumų bei kliudo rastis naujoms arba skilti jau esan- 
čioms partijoms. Bet laisvė augti yra augimo priežastis ne ką labiau, 
negu laisvė valgyti yra valgymo priežastis. Tariamasis PA multiplikaci- 
nis poveikis geriausiu atveju yra netiesioginis poveikis, tuo pačiu -— ir 
nepatikimas poveikis. Taigi ta aplinkybė, kad PA įvedimas gali ir nesu- 
kurti naujų partijų, jau nėra joks galvosūkis. 

Reziumuoju: grynasis PA - tai jokio poveikio nedaranti rinkimų 
sistema (no-effect electoral system)**. Atvirkščiai, PA daro poveikį par- 
tinei sistemai tokiu mastu, kiek jis yra neproporcingas, ir dar priklau- 
somai nuo įvairių aplinkybių: santykiškai mažo apygardų dydžio, at- 
metimo klauzulių, daugumos persvaros ir galiausiai - balsų pavertimo 
vietomis neproporcingumo. Išvada tokia: kai PA daro manipuliacinį po- 
veikį, šis poveikis yra ribojantis, o ne multiplikacinis. Vadinasi, PA įta- 
ka — tai tos pačios įtakos, kurią daro absoliučios ir paprastos daugumos 
sistemos, silpnesnė atmaina. 

Iki šiol nekalbėjau apie dvipakopį balsavimą, nors ir nurodžiau 
(supra 1.5), kad tai svarbi savarankiška sistema. Dvipakopį balsavimą 
palikau dėl to, kad jį galima apibūdinti ir kaip mažoritarinę, ir kaip 
proporcinę formulę. Pirmuoju atveju dvipakopis balsavimas partijų skai- 
čiui daro tipišką redukcinį poveikį (nors šiek tiek silpnesnį); tačiau toks 
mažinimas atliekamas kur kas švelniau, kitaip tariant, manipuliacinis- 
prievartinis spaudimas rinkėjui yra kur kas silpnesnis. Antruoju atveju 
— jis prasmingas iš esmės tik trimandatėse ar keturmandatėse (ne dides- 
nėse) apygardose — dvipakopio balsavimo sistema funkcionuoja kaip 
proporcinė sistema, kuri neproporcingai palanki vienoms partijoms ki- 
tų atžvilgiu. Bet dėl dvipakopio balsavimo lankstumo yra tiek daug jo 
atmainų, kad, prieš bandydami jų poveikį susisteminti dėsniu, privalo- 
me (kitame skyriuje) aprašyti visą įvairių galimų dvipakopio balsavi- 
mo schemų spektrą. 

Akivaizdu, kad stačiau ir kaupiau savo teiginius ant Duverger pa- 
dėto pagrindo. O kadangi Taagepera ir Shugartas taip pat siūlo perfor- 
muluoti „Duverger posakius ... į vieną taisyklę“, kurią jie vadina „api- 
bendrinta Duverger taisykle“, baigdami palyginkime, kokius nuotolius 
įveikiame eidami atitinkamai vienu ir kitu keliu. Taagepera'os ir Shu- 
garto apibendrinta Duverger taisyklė atrodo taip: „Efektyvus rinkimuose 
dalyvaujančių partijų skaičius paprastai yra +1 vieneto nuo 
N=1,25(2+/ogM)“ (1989, p. 145). Jų vieningosios taisyklės glaustu- 
mas tiesiog kvapą gniaužia. Bet argi tai paaiškinantis dėsnis? Autoriai 
patys savęs klausia: „Ar naujoji partijų skaičiaus taisyklė yra dėsnis ar 
hipotezė, ar empirinių duomenų patikros matas?“ — ir patys atsako, gir- 
di, „praktikos požiūriu tai tikrai nesvarbu“ (ibid.). Bet per lengvai išsi- 
suka. Beje, kaip jie ir patys pripažįsta (žr. p. 146—155), taisyklės em- 
pirinis patikrinimas yra skurdus. Pavyzdžiui, „iš daugumos sistemų to- 
kiose šalyse kaip Indija, o iš PA sistemų — Suomijoje ir Šveicarijoje 
partijų skaičius yra didesnis nei tikėtasi. Šalyse, kur arba partijų yra 
mažiau nei tikėtasi pagal matmenis (issue dimensions) (Italija), arba 
matmenys, nepaisant PA, yra maži (Austrija), partijų esama mažiau nei 
tikėtasi“ (p. 155). Vadinasi, vieningoji Taagepera'os—Shugarto taisyklė 
neapima Indijos, Suomijos, Šveicarijos, Italijos, Austrijos, užtat jas vi- 
sas apima manieji dėsniai. Tad kokia gi jų „vienos kiekybinės Duverger 
taisyklės išraiškos“ aiškinamoji galia? Kas konkrečiai ką konkrečiai 
sąlygoja? Man apskritai atrodo, kad šitaip kiekybiškai išvertus Duver- 
ger pasiekiama ne kažin kiek daugiau, negu tik suformuluojamas labai 
neapibrėžtas „,„dažnumo dėsnis“, be kitų dalykų, labai nuskurdinantis tą 
informaciją, kurią, priešingai, manasis būdas suteikia. 


PASTABOS 


1. Tai, kad Italijoje pagal naujuosius 1993 m. rinkimų įstatymus abejuose 
rūmuose išlieka 25 procentų proporcinis atstovavimas, ne paneigia refor- 
mos radikalumą, bet jį sušvelnina. O aplinkybė, kad reformai pradžią 
davė referendumas, nepaneigia, kad permainos Italijoje yra taikaus ir sa- 
vanoriško persitvarkymo pavyzdys. 

2. Išverčiau aš, nes pirmojo Les Partis Politigues leidimo (1951) įprastas 
Northso 1953 m. vertimas į anglų kalbą netikslus ir klaidinantis. Platesnį 
Duverger aptarimą ir kritiką žr.: Sartori, 1986, p. 43—45. 

3. Vengdamas nukrypti, neaptariu, kaip Duverger sujungia (antrajame dės- 
nyje) dvipakopį balsavimą ir PA; šis sujungimas aiškiai neteisingas. Štai 
kaip anksčiau šiuos du atvejus skyrė pats Duverger: (1) PA veda į gau- 

sių, griežtų ir nepriklausomų partijų sistemą, (2) dvipakopio balsavimo 
daugumos sistema veda į gausias, /anksčias ir nepriklausomas partijas“ 
(Duverger et a/., 1950, p. 13. Kursyvas mano). Tai tiksliau, bet vis tiek 
nepatenkinama. Reikia turėti galvoje, kad Duverger tuo metu rėmėsi tik 
Prancūzijos Trečiosios Respublikos patirtimi. 

Tai pasakytina ir apie autorius, kuriems nesvetimos Duverger dėsnių paieš- 
kos, - pavyzdžiui, Rae (1971) ir Rikerį (1982). Rae nesiremia Duverger, 
bet siūlo savo požiūrį, užtat Rikerio pataisos tik dar labiau viską pablogi- 
na. Abiejų autorių kritišką įvertinimą žr.: Sartori, 1986, p. 45—48. 
Greta Lijpharto ir Grofmano redaguoto dvitomio (1984b; 1986) dar ypač 
remiamasi Katzu (1980), didžiausią dėmesį skiriančiu vidinei partinei 
konkurencijai, bei Taagepera'os ir Shugarto (1989) rafinuotu kiekybiš- 
kai-matematiniu veikalu. 

Toliau aš daug ką perimu iš savo skyriaus knygoje: Grofman and Lijphart 
(1986), p. 43—68, kuriame iš dalies remiuosi dar ankstesniu darbu, iš- 
leistu 1968 m. (žr. „Bibliografiją“), bet 1966 m. paskelbtu kaip mokslinis 
pranešimas. 

Tai reiškia, kad esant priežasčiai C, padarinys E yra neapibrėžtas ir negali 
būti tikrai žinomas ex ante. Tačiau priežastinė prielaida vis tiek pateisi- 
nama ta prasme, kad tikrai žinome, pirma, jog beveik neabejotinai bus 
koks nors padarinys, o antra, jog šis padarinys kur kas labiau tikėtinas už 
bet kurį kitą. Išsamesnį paaiškinimą žr.: Sartori, La Politica, 1979, p. 
52—54. Taip pat žr.: Sartori, 1986, p. 49—51. 

Žinia, yra ir netiesioginis bei tolimas rinkimų sistemų poveikis. Bet apie 
jį plačiau rašysiu vėliau. 

“Electoral Reform", The Economist, May 1, 1993, p. 24. 

Visi argumentai yra: Sartori, 1976, p. 119—125, 300—319. 

Rae frakcionalizacijos indekso silpnąsias vietas bei trūkumus smulkiau 
nurodau: Sartori, 1976, p. 307—315. 

Vis dėlto šios informacijos reikšmė pervertinama. Mano manymu, šuo- 
liški dydžių slenksčiai kur kas svarbesni už tęstinius santykinius dydžius. 
Dėl to aš superdominuojančias (predominant) partijas (absoliuti daugu- 
ma) skiriu nuo dominuojančių (dominant) (santykinė dauguma), o pas- 
kui Žiūriu, kokie intervalai skiria vieną partiją nuo kitos jų parlamentinės 
galios požiūriu. Žr.: Sartori, 1976, p. 192—201. 

Žinoma, „stiprumas—silpnumas“ dichotomizuoja skalę, kurią galima su- 
skaidyti į mažesnes padalas (žr.: Sartori, 1968b). Nohlenas pastebi, jog 
šis skirtumas grindžiamas „normatyviomis prielaidomis“ (1984a, p. 85); 
bet, bijau, nelabai suprantu, ką jis nori tuo pasakyti. 

Šis apibendrinimas nelabai tinka Indijai ir Pietų Afrikai. Apie Indiją žr. 
žemiau, 20 pastabą. Pietų Afrikoje apartheido sąlygomis tikrai buvo ge- 
rai struktūruota partinė sistema, susibūrusi aplink (baltųjų) Nacionalinę 

15. 


16. 


19. 


partiją. Nuo 1994 m. valdančioji ir aiškiai dominuojanti yra ANC (Afri- 
kiečių nacionalinis kongresas), kurio rinkėjai daugiausia beraščiai. Bet 
vis tiek manau, kad ANC veiks Pietų Afrikoje panašiai, kaip Kongreso 
partija Indijoje. Tad Pietų Afrikos atveju nenumatau partinės sistemos 
destruktūrizacijos (destructuring of the party system). 

Vakarų Europoje partinių sistemų struktūrizacija apskritai atitinka tai, ką 
Lipsetas ir Rokkanas vadino „įšaldymu“ (freezing) (1967). Nuo septinto- 
jo dešimtmečio vidurio iki aštuntojo dešimtmečio vidurio tasai įšalas, 
atrodo, virto atlydžiu; bet per tą dešimtmetį padidėjusį lakumą (volatili- 
ty) atsvėrė tradicinės partijos. Paskutinysis amžiaus dešimtmetis, matyt, 
rodo naują (ir šiuokart stipresnį) atlydį. Tuo metu, kai rašau, daugumoje 
struktūruotų partinių sistemų, regis, yra prasidėjęs „destruktūrizacijos“ 
procesas, bet ne toks galingas, kad paneigtų manąjį apibrėžimą. 

Tai labiausiai taikytina devynioliktojo amžiaus daugumos ir dvipakopio 
balsavimo rinkimų sistemų patirčiai. Bet lygiai tinka ir šių dienų Lenki- 
jai, kur 199] m. spalio Senato rinkimai balsų dauguma sukūrė - kaip aš ir 
teigiu — maždaug tokią pat fragmentaciją, kaip ir PA rinkimai į žemuosius 
rūmus — Seimą. (Abeji rūmai 1993 m. gegužę buvo paleisti; bet Senato 
atžvilgiu naujasis rinkimų įstatymas liko nepakitęs). 

Nors visais šiais tipiškais įprastiniais atvejais renkama balsų dauguma, 
vis dėlto Duverger labai klydo, tvirtindamas, kad „niekur pasaulyje PA 
nesukūrė ar nepalaikė dvipartiškumo“ (1954, p. 276). Tuoj pamatysime, 
kad ir esant PA visiškai galimi dvipartiniai formatai (ir net sistemos). Bet 
iškart noriu perspėti, kad dvipartiškumas parlamentinėse sistemose ski- 
riasi nuo dvipartiškumo prezidentinėse sistemose. Šiuo aspektu aš kol 
kas apeinu prezidentines Lotynų Amerikos šalis, kaip antai Argentiną, 
Kosta Riką ir Venesuelą, kurios turi arba turėjo dvipartinį formatą (Ko- 
lumbijos ir Urugvajaus atvejai labai abejotini), taip pat atidedu ir Jungti- 
nių Valstijų analizę. 

Nuo 1896 m. Kanadoje pirmavo Liberalų partija, o kita relevantinė parti- 
ja - Konservatorių — buvo antroji. Tačiau CCF (socialdemokratų parti- 
jai), 1965 m. pervadintai Naująja demokratine partija (NDP), nuolat pa- 
vykdavo laimėti pakankamai vietų (nuo mažiausiai 6,1 iki daugiausiai 
11,3 procento 1980 m.) ir sudrumsti vienos partijos absoliučios daugu- 
mos ramybę. Be to, praeityje Socialinio pasitikėjimo partija taip pat įsteng- 
davo — nors su pertrūkiais — laimėti didoką atstovavimą (beveik iki 12 
procentų 1962 ir 1963 m.). Šias konfigūracijas visiškai pakeitė rinkimai 
1993 m. spalį, per kuriuos iškilo dvi naujos partijos, tvirtai užimančios 
dalį vietų (maždaug po 18 procentų kiekviena): „Kvebeko blokas“ ir ,,„Re- 
formų partija“. Bet vis tiek kaip ir anksčiau dvipartinis formatas nesusidarė. 
Šiame poskyryje nekeisdamas (kol kas nėra reikalo) pakartoju taisykles 
bei dėsnius, išdėstytus: Sartori, 1986, p. 58—64. 

Indijos partinę sistemą galima priskirti prie „pusiau struktūruotų“ (,,se- 
mistructured“), turint galvoje aplinkybę, kad viena iš jos partijų — Kon- 
greso partija (įkurta 1885 m., taigi dar gerokai iki atgaunant nepriklauso- 
mybę buvusi vienintelė indų nemusulmonų partija) — pasiekė tokį struk- 
tūrinės konsolidacijos laipsnį, koks tik įmanomas šalyje, kurioje neraš- 
tingumas tiesiog veši tarp daugiau nei 850 milijonų gyventojų. Bet vis 
tiek iki šiol ten vyrauja „asmenybių politika“; tai rodo milžiniški poslin- 
kiai aštuntojo dešimtmečio pabaigoje: dramatiškas Kongreso partijos pra- 
laimėjimas 1977 m. (iš turėtų 6874 vietų beliko 2876), o vėliau triuški- 
nanti pergalė 1980 m. Kita vertus, Indija neabejotinai turi tai, kam dau- 
gumos sistemos bando užkirsti kelią. Galima drąsiai spėti, kad jeigu Indi- 
ja pereitų prie PA, ji greitai taptų viena labiausiai fragmentuotų iš visų 
žinomų partinių sistemų. 

Tiksliau, Šri Lankoje antraeilės neetninės partijos bei nepriklausomieji 
nuo 26 vietų 1960 m. nusmuko iki 2 vietų 1970 m. ir 1977 m.; tuo tarpu 
dvi marksistinės partijos (Komunistų ir LLSP), 1970 m. gavusios 25 vie- 
tas, 1977 m. negavo nė vienos. Deja (mūsų nagrinėjimo požiūriu), 1978 
m. Konstitucija panaikino daugumos sistemą. 

Tai suapvalinti vidurkiai, nekeliantys problemų, kai reikšmės vienskait- 
menės. Tačiau didėjant apygardoms vidutinis (ir net vidutinis tikėtinas) 
jų dydis gali būti labai klaidinantis matas, jei dispersija (dispersion) nėra 
kontroliuojama. Fisichella'os (1982, p. 251—252) kintamumo indeksas 
(index of variability) mažiausią dispersiją (0,81) priskiria Airijai, o di- 
džiausią (11,77) — Argentinai, kur apygardų dydžiai svyruoja nuo dvi- 
mandačių iki penkiasdešimtmandatės (Buenos Aires). Panaši dispersija 
ir Brazilijoje, kur apygardų dydžiai svyruoja nuo aštuonmandačių iki še- 
šiasdešimtmandačių. Pažymėtina, kad iš dalies ydingi ir Rae apygardų 
dydžio apskaičiavimai. Lijphartas teisingai nurodė (1985, p. 9), kad „PA 
sistemose, kuriose yra du apygardų lygiai... Rae paprasčiausiai suskai- 
čiuoja visas abiejų lygių apygardas. Tai rimta klaida: šitaip gaunami san- 
tykiškai maži apygardų dydžiai, tuo tarpu... aukštesniojo lygio apygardos 
turėtų žemesniojo lygio apygardas padidinti". 

Bet atminkime, kad 5 procentų Sperrklausel Vokietijoje yra ne vienintelė 
ir net ne svarbiausia tripartinio formato priežastis (supra 2.2). 

Apie „poliarizaciją“, kaip ši sąvoka apibrėžiama, matuojama bei atitinka 
lyginamųjų tyrimų duomenis žr.: Sani and Sartori (1983). 

Yra kitų (plačiau žinomų) sąsajų ir implikacijų — kaip daugumos ir PA 
sistemos atitinkamai veikia valdymo pajėgumą (governability) ir patį at- 
stovavimo principą. Bet apie tai vėliau. 

Suprantama, „jokio poveikio“ partijų skaičiui, kuris yra mūsų aptariama- 
sis priklausomas kintamasis. Nes, be abejo, PA daro poveikį kitose srity- 
se,- ir apskritai rinkimų sistemos visuomet kam nors sukelia padarinius. 


4. Rinkimų sistemos 
pasirinkimas 
4.1. MAŽORITARIZMO ĮVERTINIMAS 


Kalbėdami apie balsų pavertimą vietomis parlamente, dėl to, kad 
čia svarbiausias kintamasis yra apygardos dydis, taip pat dėl to, kad 
apygardų dydžiai, kurie laipsniškai (nuosekliai) kinta nuo 1 iki maž- 
daug 50, visi yra vienoje ar kitoje šalyje, rinkimų sistemas galime lai- 
kyti tęstinėmis. Bet pagal jų paskirtį ir gilumines atsiradimo priežastis 
primygtinai reikalauju, kad rinkimų sistemos būtų tvarkingai suskirsty- 
tos į mažoritarines ir proporcines. Alternatyva gali būti suformuluota 
šitaip: „„Atstovavimo sistemos priskirtinos vienam iš dviejų pagrindi- 
nių modelių ... Angliškasis tipas aukoja parlamento reprezentatyvumą 
(representativeness of parliament) veiksmingos vyriausybės poreikiui, 
o prancūziškasis tipas aukoja veiksmingą vyriausybę parlamento rep- 
rezentatyvumui ... [0] mes negalime sukonstruoti tokios atstovaujamo- 
sios sistemos (representational system), kuri tuo pat metu maksimizuo- 
tų ir darbinę funkciją, ir atspindėjimo funkciją“!. 

Prieš pradėdami šių klausimų aptarimą, prisiminkime, kad mažo- 
mtarinės sistemos nebūtinai turi būti paprastos daugumos sistemos (pvz., 
alternatyvusis balsavimas reikalauja absoliučios daugumos) arba per- 
sonalizuoto balsavimo sistemos (nes ir balsuojant pagal sąrašus gali 
būti vienas nugalėtojas — Turkijoje šeštajame dešimtmetyje taip ir bu- 
vo). Nors daugumos kriterijumi remiamasi dažniausiai, reikia suvokti, 
kad iš tikrųjų turime reikalą su skirtingais absoliučios daugumos laips- 
niais (majority levels), kurie dažnai painiojami, - dar ir dėl to, kad pai- 
nūs jų pavadinimai. Tie laipsniai yra, pirma, „kvalifikuota dauguma“. 
(gualified majority), kuri turi būti didesnė negu 51 procento dauguma 
(paprastai tarp 55 ir 75 procentų), o toliau seka „absoliuti dauguma“, 
kuri pasiekiama vos peržengus 50 procentų slenkstį. Tokia absoliuti 
dauguma irgi vadinama „paprasta dauguma“ (simple majority), prieš- 
priešinant ją kvalifikuotai daugumai. Kas toliau? 

Ką gi, paprastai sakoma, kad toliau eina „santykinė dauguma“ — 
tai tas pat, kas ir „paprasta dauguma“ (plurality). Bet ir taip, ir ne. Juk 
daugumos (majorities) svyruoja aukštyn ir žemyn, nelygu koks yra jų 
pagrindas — tai gali būti visų turinčių teisę balsuoti visuma, t.y. į sąrašus 
įtrauktasis elektoratas, arba tik faktiškai balsavę rinkėjai (actual vo- 
ters), t.y. tie, kurių balsai skaičiuojami. Šiuo požiūriu absoliuti daugu- 
ma — tai (teisingai sakant) paprasta elektorato dauguma (simple majori- 
ty Of the electorate), o paprasta rinkėjų dauguma (simple majority of 
the voters) — tai (teisingai sakant) santykinė dauguma. Užtat dauguma 
(plurality) - tai „bet kokia dauguma“, kuri beveik visada yra „didžiau- 
sia mažuma“. Bet dėl praktinių sumetimų palikime šias subtilybes nuo- 
šalyje ir susitarkime, kad vadovausimės nelabai tikslia nuostata, jog 
dauguma (plurality) yra tas pat, kas santykinė dauguma (relative majo- 
rity). 

Jau sakiau, kad angliškoji atstovavimo teorija ir praktika aukoja 
parlamento reprezentatyvumą veiksmingos vyriausybės poreikiui. Iš- 
ties „pirmojo pasiekusiojo finišą“ rinkimų sistema siekia veiksmingos 
vyriausybės (effective govenment), dirbtinai sukurdama valdžią remian- 
čią daugumą (governing-supporting majorities). Mažoritarinės siste- 
mos iš tiesų nepaiso „tikslaus atstovavimo“, yra palankesnės didesniam 
stipresnių varžovų atstovavimui ir visiškai nesuka galvos dėl to, kad 
silpnesniesiems atstovaujama nepakankamai. Atstovavimo iškraipymai 
gali net suteikti galimybę formuoti vyriausybę (gauti absoliučią vietų 
daugumą) partijai, pagal rinkėjų balsus likusiai antroje vietoje?. O tai 
mažonitarizmo (majoritarianism) kritikams - nedovanotina yda. 

Kita vertus, jo gynėjai dažnai įrodinėja, kad daugeliu atvejų dau- 
gumos ir PA proporcingumo skirtumai yra gana menki*. Pavyzdžiui, 
Jungtinėse Valstijose vienmandačių apygardų sistema paramą Demok- 
ratų ir Respublikonų partijoms atspindi pakankamai proporcingai. Tai 
tiesa; bet į kovą įsitraukusi trečioji partija kaipmat patiria kitokią tiesą 
— baisų daugumos sistemos nereprezentatyvumą savo atžvilgiu“. O svar- 
biausia — šis įrodinėjimas neteisingai grindžiamas. Išvada, esą rinkimai 
balsų dauguma nebūtinai suponuoja neteisingą atstovavimą (unfair rep- 
resentation), arklidės duris uždaro, kai arkliai jau išleisti. Kitaip ta- 
riant, toks įrodinėjimas remiasi rinkimų rezultatais (election returns), 
jau inkorporavusiais patį rinkimų sistemos poveikį, būtent tai, kad rin- 
kėjai griebėsi „strateginio balsavimo“ (strategic voting), ir tai, kad tre- 
čiosios partijos buvo eliminuotos. Taigi kuo mažoritarinės sistemos ge- 
miau „veikia“ (kaip tikėtasi), tuo mažiau mūsų išvadose, t.y. balsų ir 
vietų koreliaciją nustatančioje statistikoje, matomas jų manipuliacinis 

poveikis. Tad tvirtinimas, kad rinkimai balsų dauguma kliudo „teisin- 
gam atstovavimui" ir jį iškraipo, lieka nepaneigtas. 

Pripažinę, kaip ir dera, šį trūkumą, imkimės privalumų. Mažonta- 
rinės sistemos vertinamos dėl keturių dalykų arba keturiais požiūriais: 
pirma, jos išrenka (padeda išrinkti) valdančiąją daugumą (governing 
majority), tuo pačiu — ir vyriausybę; antra, jos sumažina partijų frag- 
mentaciją —- eventualiai iki dviejų partijų; trečia, jos sukuria glaudesnį 
ryšį tarp rinkėjų ir jų atstovų; ketvirta, jos pagerina išrinktų pareigūnų 
(elected office holders) kokybę. 

Pirmasis privalumas — vyriausybės išrinkimas - pasireiškia tik ta- 
da, kai jis yra, t.y. kai mažoritariniai rinkimai sukuria dvipartinę siste- 
mą; O tai nustatyta mūsų jau aprašytose (supra 3.4) 1 ir 2 taisyklėse, 1 
hipotezėje bei dėsnyje Nr. 1. Jeigu tvirtinama jį esant tada, kai nėra 
užtikrinančių sąlygų, toks tvirtinimas nepagrįstas. Tad svariausias ar- 
gumentas už rinkimus balsų dauguma drauge yra ir stipriausiai „sąly- 
gotas“ argumentas — jis tampa netikru argumentu, kai tik partinė siste- 
ma esti nepakankamai struktūruota bei kai nepalenkiamieji elektoratai 
nepakankamai išsibarstę (taip, kad jiems dauguma neužtikrinama) po 
apygardas?. Kita vertus (ir esant kitoms lygioms sąlygoms), daugumos 
sistema paprastai iš tikrųjų yra palankesnė veiksmingai vyriausybei ne- 
gu PA sistema. Bet tai silpna valdymo pajėgumo pretenzija, deja, tik 
pretenzija. 

Antrasis privalumas - partinės fragmentacijos sumažinimas - pa- 
prastai įrodomas lengviau. Rinkimų balsų dauguma mažinantis povei- 
kis yra nustatytas mano 3 taisyklėje ir dėsnyje Nr. 2. Tad nors pirmojo 
pasiekusiojo finišą sistema ir negali pati sumažinti partijų skaičiaus iki 
dvipartinio formato, vis dėlto ji labai dažnai šį skaičių apriboja arba 
palaiko jo santykiškai žemą lygį. Ir net kai toks apribojimas ne iškart 
pastebimas tokioje milžiniškoje ir be galo nevienalytėje valstybėje kaip 
Indija (o ateityje, matyt, ir Kinijoje), vis tiek tikėtina, kad Indija ir įją 
panašios valstybės įklimptų į nevaldomą fragmentaciją, jei tvarkytųsi 
pagal proporcinę schemą. 

Trečiasis tariamas rinkimų balsų dauguma privalumas tas, kad jie 
užtikrina tiesioginį ryšį tarp rinkėjų ir išrinkto atstovo. Šios sąsajos iš 
principo negalima ginčyti, nes vienmandačių apygardų sistemoje parti- 
jų sąrašams įsiterpti nėra kur, todėl (beveik pagal apibrėžimą) ryšys 
tarp balsavimo ir išrinkimo yra tiesioginis. Tačiau praktikos požiūriu 
šitokio ryšio tiesioginio pobūdžio reikšmė kvestionuotina. Visų pirma 
bet koks santykis, pretenduojantis teikti reikšmę tiesioginiam pobūdžiui, 
turi būti grindžiamas jį sąlygojančiais skaičiais. Apygardų dydžiai ne- 

paprastai skiriasi. Mažos valstybės gali sau leisti turėti vieną atstovą 
nuo 20000 rinkėjų (Naujoji Zelandija), bet vidutinio dydžio valstybėse 
paprastai reikia nuo 50000 iki 70000 tūkstančių rinkėjų (Jungtinė Ka- 
ralystė) vienam parlamento nariui, o didžiųjų valstybių (nuo JAV iki 
Indijos) vienmandatėse apygardose būna šimtai tūkstančių rinkėjų. Idant 
būtų vaizdingiau, pasirinkime santykį 50000 rinkėjų —vienas išrinkta- 
sis; čia mano balsas vertas vienos penkiasdešimttūkstantosios. Argi toks 
santykis užtikrina prasmingą ryšį? Antra, pirmasis pasiekęs finišą nu- 
galėtojas gauna viską, surinkęs 50 procentų arba daugiau balsų, jeigu 
varžybose dalyvauja tik du varžovai; o kadangi taip retai būna, papras- 
tai lyderis laimi viską, nesurinkęs nė 50 procentų balsų. Tad dažnai 
atsitinka taip, kad daugiau nei 50 procentų rinkėjų balsai paprasčiau- 
siai pražūva. Ko jie verti? Jeigu atkakliai laikomės tiesioginio pobū- 
džio nuostatos, tuo pačiu turime pripažinti, kad daugumai apygardos 
rinkėjų labai jau dažnai yra visiškai neatstovaujama. 

Dėl to, matyt, protingesnis būtų argumentas, kad daugumos laimė- 
tojas atstovauja apygardai — ir taškas. Bet jeigu taip, tai „tiesioginis 
ryšys“ įgauna kitokią prasmę ir iš tikrųjų virsta „artimu ryšiu“, kitaip 
tariant, į vietovę, arba dar tiksliau, į apygardą orientuota politika (/oca- 
lity-centered, constituency-centered politics). Tai svarbus dalykas, tad 
netrukus prie jo grįšiu. 

Ketvirtasis privalumas — politikų asmeninės sudėties (personnel 
of politics) kokybės pagerinimas — yra abejotinas pirmiausia dėl to, kad 
tokią „kokybę“ sunku įvertinti. Kuo plačiau rinkėjas susiduria su blo- 
gais vyrukais — korumpuotais, godžiais ir išties nesąžiningais politi- 
kais, tuo labiau švarūs, dori ir geros valios politikai neabejotinai reiš- 
kia kokybės pagerinimą. Bet sukčių išspyrimas automatiškai nereiškia, 
JOg į jų vietą ateina „geri“ politikai - gerai dirbantys savo darbą, kitaip 
tariant, turintys kompetenciją, įžvalgą ir gebantys vadovauti. Geri žmo- 
nės nebūtinai yra vaistas nuo blogos vyriausybės, nes privačios ir vie- 
šosios dorybės nėra tapačios. 

Pripažinus, kad „kokybinė atranka“ yra slidus dalykas, reikia pri- 
pažinti ir tai, kad vienmandačiuose rinkimuose balsų dauguma dėl pos- 
to besivaržančių kandidatų asmeninės savybės bei bruožai įgyja dides- 
nę svarbą nei PA sąrašų sistemose. Tačiau ar „balsavimas už asmenis“ 
tikrai lemia, kas parenkamas kandidatu į postą? Kaip matėme (supra 
2.1), atsakymas į šį klausimą yra toks, kad kandidato asmenybė kai ką 
reiškia bei lemia nesaugiose apygardose, bet mažai — saugiose. Ten, 
kur tarp varžovų skirtumas mažas, o elektoratas yra lakus (volatile), 
partijoms arba politiniams aparatams tenka ieškoti paties patraukliau- 

sio rinkėjams kandidato, kokį tik galima rasti. Užtat saugiose apygar- 
dose partijos gali sau leisti pasiūlyti — o iš tikrųjų primesti —- savo apa- 
rato Žmones (personnel), nesivadovaudamos kokybės sumetimais. 

Dabar pakalbėkime apie tai, kad rinkimai balsų dauguma skatina 
arba gali skatinti vietininkiškumą arba į apygardą orientuotą politiką. 
„Tiesioginės demokratijos“ demokratas ploja šitokiai raidai, nes ji tik- 
rai priartina politiką prie žmonių. Be to, Jungtinėse Valstijose ji laiko- 
ma savaime suprantama, kur tapo įprasta tvirtinti, jog „visa politika yra 
vietinė politika (/ocal politics)“. Ir vis dėlto — jeigu visa politika yra 
vietinė, kaipgi įmanoma dorai tvarkyti nacionalinę politiką? Kadangi 
prezidentinė sistema su išcentrine ir vietininkiška trauka susidoroja ge- 
riau nei parlamentinė, amerikiečiai vis dar nesuvokia, kiek problemų 
riogso jų valdymo sistemos kelyje, apygardas aptarnaujančiai „,„mažme- 
ninei politikai“ vis labiau žlugdant Kongreso politiką. Bet ar supranta 
tai naivūs demokratai ir amerikiečiai, ar ne, problema sunkiai išspren- 
džiama: jei visa politika — vietinė, kas ištinka visą politinę bendruome- 
nę, bendrąjį interesą ir bendrąjį gėrį? 

Atminkime: mažoritarines sistemas labiausiai pateisina tai, kad jos, 
stabdydamos ir mažindamos partinę fragmentaciją, didina valdymo pa- 
jėgumą. Na, jeigu partinė fragmentacija - blogis, tai fragmentacija apy- 
gardų pagrindu bei išsibarstant po apygardas (distric-based and district 
dispersed fragmentation) turi būti laikoma kur kas didesniu, tiesiog 
naikinančiu blogiu. Išties, būtų didžiausia ironija, jei rinkimų sistema, 
sumanyta kaip veiksmingos vyriausybės užtikrinimo priemonė, virstų 
tikra bet kokio įmanomo gero valdymo žudike. 

Tad klausimas iškyla šitaip: ar vienmandačių apygardų sistemos 
raida vietininkiškumo kryptimi laikytina „natūralia“ ir neišvengiama, 
ar, atvirkščiai, jai galima priešintis. Apsidairę aplink matome, kad ame- 
rikiečių keliu kai kurios kitos angliškai kalbančios balsų daugumos vals- 
tybės dar nepasuko. Ir šio skirtumo priežastį nesunku rasti. Tuo tarpu, 
kai valdžių atskyrimu (division ofpower) grindžiama prezidentinė sis- 
tema yra šiek tiek apsaugota nuo klaidingo ir vietininkiško parlamento 
narių elgesio, to negalima sakyti apie parlamentines sistemas, ypač apie 
dvipartines. Žinome, kad dvipartinės politinės bendruomenės sine gua 
non sąlyga - struktūruota (stipri) valstybės masto partinė sistema; tai 
reiškia, kad į apygardas orientuota politika ir dvipartinė politinė ben- 
druomenė yra nesuderinamos: įsiviešpatavus vietininkiškumui, dvipar- 
tinė būsena tiesiog paprasčiausiai žlunga. Tad Anglijoje ir Sandraugos 
valstybėse vietininkiškumui priešinasi bei jį atsveria partinės sistemos 
savisaugos logika. Visai gali būti, kad daugumos sistemos puoselėjama 

vietininkiškos orientacijos politika (/ocalistic-driven politics) ir teiš- 
liks tik Jungtinėse Valstijose. Bet didėjančio, plintančio partijų silpnė- 
jimo akivaizdoje siauraprotė, „(bendruoju interesu nesuinteresuota“ 
(common-disinterest) politika dar tars savo paskutinį žodį. 


4.2. PROPORCIONALIZMO ĮVERTINIMAS 


Proporcinis atstovavimas įgyvendina bei iškelia vieną itin svarbų 
dalyką — lygų, „proporcingą“ vietų paskirstymą pagal balsus. Tad jo 
neginčytinas privalumas yra atstovavimo teisingumas (fairness). Dau- 
geliui žmonių tai svariausias argumentas. Vis dėlto PA rimtai kritikuo- 
tinas dviem susietais aspektais: pirma, jis sukuria (arba, tiksliau, lei- 
džia) pernelyg didelę partinę fragmentaciją; antra, jis netenkina arba 
menkai tenkina valdymo pajėgumo reikalavimą, veiksmingo valdymo 
(efficient governance) poreikį. 

Kaltinimą fragmentacija galima greitai atmesti, nes jo validumo 
mastas jau yra nustatytas (supra 3.4) 4 taisyklėje, 2 ir 3 hipotezėse bei 
dėsniuose Nr. 3 ir Nr. 4. Atminkime, kad esmė yra ta, jog kuo negrynes- 
nis PA, tuo mažiau partijų. Tad dauguma negryno PA sistemų palaiko 
trijų ar keturių, daugiausia penkių „relevantinių partijų“ skaičių; o tai 
savaime nėra labai jau kenksmingas fragmentacijos laipsnis (degree of 
fragmentation). Tiesa: daugumoje tripartinių—penkiapartinių sistemų, 
kurias vadinu nuosaikiuoju pliuralizmu (moderate pluralism) (Sartori, 
1976, p. 173—185), reikia koalicinių vyriausybių“. Bet prieš i1mdamie- 
si šio klausimo, tą, kurį nagrinėjame dabar, išspręskime šitaip: gryno 
arba pusiau gryno PA (guasi-pure PR) sukeliama partinės sistemos frag- 
mentacija iš tikrųjų kelia problemų tik esant kraštutiniam pliuralizmui 
(extreme pluralism), ypač jei šis susijungia su poliarizacija. Dėl to kal- 
tinimas fragmentacija neabejotinai taikytinas arba buvo taikytinas Pran- 
cūzijai (Ketvirtoji Respublika), Italijai (1948—1992 m. PA sistemai), 
Izraeliui ir, žinoma, tokiems kraštams, kaip šių dienų Lenkija?. Proble- 
ma čia yra arba buvo rimta, bet ją sukelia pernelyg grynas PA, tad ją 
išspręsti galima paties PA priemonėmis - įvedant negrynos formos PA. 

Užtat antrąjį kaltinimą, jog PA neužtikrina valdymo pajėgumo, verta 
išnagrinėti nuodugniau. Žinia, esant PA atstovavimo procesas (repre- 
sentational process) - tai tvarkingas dvipakopis procesas, kai rinkėjai 
išrenka tik parlamentą, o jau po to parlamentas nepriklausomai ir savo 
nuožiūra sprendžia, kas ir kaip ilgai turi valdyti?. Be to, kaip ką tik 
pažymėta, esant PA dauguma vyriausybių būna koalicinės. Bet ar koa- 
licijos — būtinai „prastesnės“ vyriausybės? Ar koalicinės vyriausybės 

neišvengiamai tvarkosi prasčiau už vienpartines vyriausybes? Yra trys 
šio klausimo aspektai: (1) vyriausybių ilgaamžiškumas arba stabilumas; 
(11) atsakomybės prisiėmimas; (1ii) ar koalicijos iš tikrųjų gali valdyti. 
Pirmąjį aspektą aptarsime atėjus metui (infra 6.6). Antrąjį galime taip 
1r palikti, pripažinę, jog koalicinių vyriausybių atveju sunku tiksliai nu- 
rodyti, kas kaltas, t.y. kas atsako už tai, kad kas nors daroma arba neda- 
roma. Tačiau svarbiausias yra trečiasis aspektas — ar kaip tik koalicinės 
vyriausybės reiškia, jog valdymas bus neveiksmingas, nenuoseklus ar- 
ba neryžtingas? O atsakymas čia štai koks: nelygu aplinkybės. 

Pirma, nelygu kiek partnerių sudaro koaliciją. Pavyzdžiui, galima 
tikėtis, kad dviejų partijų koalicija bus lengviau valdoma nei, tarkime, 
penkių partijų koalicija. Antra (ir svarbiau), nelygu, ar koalicijos yra 
(nesvarbu, kiek partijų jas sudaro) vieningos, ar konfliktuojančios, ar 
jų sudedamosios dalys veikia harmoningai, ar viena prieš kitą. O šiuo 
požiūriu svarbiausias kintamasis yra visuminė politinės sistemos polia- 
rizacija. 

Poliarizacija, paprastai tariant, yra „atstumas“ — arba ideologinis 
kairės—dešinės tipo, arba kokios nors kitos rūšies. Tad poliarizuotoje 
politinėje bendruomenėje rinkėjai ir partijos yra vieni kitų atžvilgiu su- 
svetimėję, nutolę vieni nuo kitų, o tai reiškia, kad beveik bet kuriuo 
klausimu jiems sunku (rinkimų požiūriu — ir neapsimoka) susitarti. To- 
kiomis aplinkybėmis koalicijos yra heterogeniškos, tuo pačiu — ir ne- 
linkusios bendradarbiauti, besiginčijančios, lengvai patenkančios į pa- 
to situaciją. Atvirkščiai, santykiškai nepoliarizuotoje politinėje bendruo- 
menėje (taigi tokioje, kuriai būdingas pragmatiškas požiūris į politiką) 
rinkėjai ir partijos veikiau nėra įsikibusios savo principų, yra palyginti 
artimi vieni kitiems, todėl jiems nesunku sukirsti rankomis ir susitarti 
dėl kompromisų. Šitokiomis aplinkybėmis koalicijos yra komogeniš- 
kos, tuo pačiu — ir gebančios kartu žaisti žaidimą". 

Tad proporcinis atstovavimas nebūtinai suponuoja besivaidijan- 
čią ir į pato situaciją klimpstančią koalicinę vyriausybę. Kaip ir kaltini- 
mas fragmentacija, kaltinimas valdymo nepajėgumu PA netaikytinas 
besąlygiškai. Bet jis tikrai taikytinas tuomet, kai PA pagimdo heteroge- 
niškas partnerių arba, tikriau — ne-partnerių koalicijas, kuriose vieni 
prieš kitus žaidžia veto žaidimus. O kai taip atsitinka, PA nusipelno 
visos tos kritikos, kurios ir susilaukia. 

Nepaisant nurodytųjų trūkumų, nereikia užmiršti, kad kai praėju- 
sio šimtmečio pabaigoje buvo įvestas PA, tai buvo nepaprastai naudin- 
ga, išties būtina antisisteminių, užribyje susikūrusių partijų (daugiausia 
socialistų bei katalikų partijų) pažangaus integravimo į liberalią demo- 

kratišką tvarką priemonė!“. Bendra nuomonė yra tokia, kad PA pirmiau- 
sia buvo įvestas Belgijoje siekiant išgelbėti Liberalų partiją nuo išnyki- 
mo, koks vėliau ištiko Anglijos Liberalų partiją. Taip. Bet netrukus pa- 
sirodė, kad nenumatyta nauda (visoje žemyninėje Europoje) buvo kur 
kas didesnė už abejotiną siekį išgelbėti devynioliktojo amžiaus profe- 
sionalų (opinion) ir/arba įžymybių (notables) partijas, veikusias iki vi- 
suotinės rinkimų teisės nustatymo (pre-enfranchisement). Ši nenuma- 
tyta nauda buvo ta, kad koalicinis valdymas sudarė galimybes net so- 
cialistų partijoms įeiti į vyriausybes, todėl jos laipsniškai de facto pri- 
pažino (nepaisant revoliucinės marksistinės doktrinos) buržuazinę vals- 
tybę. Vien tik socialistų vyriausybė, ypač dvidešimtojo amžiaus trečia- 
jame dešimtmetyje, būtų buvusi labai nemalonus ir rizikingas eksperi- 
mentas, tuo tarpu socialistų dalijimasis valdžia koalicijoje su nuosai- 
kiosiomis partijomis sumažino baimę ir atrodė priimtinas. Aišku, kaip 
jau pripažinau anksčiau, koalicinės vyriausybės slepia atsakomybę ir 
užmaskuoja susitarimus. Bet yra ir kita medalio pusė: tokia priedanga 
visada palengvina (šiandien ne mažiau nei praeityje užribio partijų atžvi!- 
giu) abipusį „nuolaidžiavimą“, kurio reikalauja koalicinė partnerystė. 
Tai, kas pasakyta, yra pamoka, kad PA ir koalicinės vyriausybės 
gali padėti „„sunkioms visuomenėms“ išsikapstyti ir nesužlugti. Tai reiš- 
kia, kad be PA sunkios visuomenės lengvai gali virsti „neįjmanomomis 
visuomenėmis“. Skyriaus pabaigoje apie tai dar šiek tiek kalbėsime. 


4.3. DVIPAKOPIO BALSAVIMO ĮVERTINIMAS 


Praeityje dvipakopis balsavimas buvo labai paplitęs vienmandatė- 
se apygardose Prancūzijoje (Antrosios Imperijos laikotarpiu, vėliau Tre- 
čiojoje Respublikoje 1885—1936 m.), Ispanijoje (1870— 1931 m.), Ny- 
derlanduose (1906— 1918 m.), Vokietijoje (1906—1919 m.), Austrijo- 
je (1906— 1919 m.), Norvegijoje (1906—1921 m.); o daugiamandatė- 
se apygardose — Belgijoje (iki 1900 m.), Norvegijoje (iki 1906 m.), 
Italijoje (1882—1891 m.), Šveicarijoje (iki 1919 m.), Ispanijoje (iki 
1870 m. ir 1931—1936 m.)"!. Šie pavyzdžiai rodo, kad dvipakopis bal- 
savimas paprastai buvo praktikuojamas ir veikė „jokio poveikio“ arba 
minimalaus poveikio sąlygomis. Nors išvardytosios valstybės daugeliu 
atžvilgių buvo skirtingos (Vokietiją ir Austriją, kaip monarchines siste- 
mas, geriausia palikti nuošaly), tuo metu jos apskritai turėjo nestruktū- 
ruotą arba prastai struktūruotą partinę sistemą,- o mes žinome, jog kai 
partijos yra silpnos ir „nominalios“, rinkimų sistema beveik nieko ne- 
reiškia (supra 3.4). 

Vėliau dvipakopio balsavimo sistemą nušlavė PA. Šiaip jau dvi- 
pakopis balsavimas turėjo nusileisti naujam ir, atrodo, neįveikiamam 
teisingo atstovavimo principui; o ryžtingų gynėjų nesulaukė, nes kaip 
tik PA leido išlikti tradicinėms įžymybių partijoms. Dėl to rinkimų sis- 
temų padarinių ėmęsi mokslininkai nerado nė vieno atvejo, kad dvipa- 
kopis balsavimas funkcionuotų struktūruotoje partinėje sistemoje. Pri- 
siminkime: kai Duverger maždaug 1950 m. formulavo savuosius dės- 
nius, jis taip pat žvelgė į PA sistemą, buvusią Prancūzijos Ketvirtojoje 
Respublikoje. O kadangi Trečioji Respublika buvo fragmentuota ne ma- 
Žžiau nei Ketvirtoji, tikriausiai kaip tik dėl to Duverger supanašino dvi- 
pakopį balsavimą su PA'*. Vėlesni autoriai šią klaidą taisė ir dvipakopį 
balsavimą traktavo kaip mažoritarinę sistemą; bet vertino jį lygiai ne- 
teisingai. Pvz., Richardas Rose'as šitaip supanašina dvipakopį balsavi- 
mą su alternatyviuoju balsavimu: 


Prancūzijos Penktojoje Respublikoje naudota dviejų ratų daugu- 
mos sistema — tai alternatyviojo balsavimo atmaina... Skirtumas 
tarp alternatyviojo balsavimo australiškosios ir prancūziškosios for- 
mų yra nežymus, bet turi praktinę politinę reikšmę. Abi sistemos 
... skaudžiai baudžia tas partijas, kurios gauna daug balsų, bet turi 
daugiau priešų negu šalininkų. Abi prašo rinkėjo nurodyti daugiau 
nei vieną preferenciją. Bet australiškoji sistema palieka rinkėjui 
spręsti, kokia yra jo preferencija, viename biuletenyje išrikiuoda- 
ma iškart visus kandidatus. Prancūziškoji sistema, priešingai, lei- 
džia kandidatų ir partijų iniciatyvą tik po to, kai gauti pirmojo rato 
rezultatai. (Rose, 1983, p. 32—33. Kursyvas mano.) 


Man atrodo, kad Rose'o aiškinime nematyti to, ką jis aprašo. Visų 
pirma, jeigu dvipakopis balsavimas sutraukiamas tik į vieną iš daugelio 
galimų jo atvejų — vienmandatę daugumos formulę, tai nebeišvysime 
+ visos šios sistemos didybės. Išties įrodinėti, esą dvipakopis balsavimas 
tėra alternatyviojo balsavimo atmaina, tolygu įrodinėti (pripažįstu, kad 
tai hiperbolė), jog erelis — tai musės atmaina. Maža to, Rose'o pastebė- 
tieji panašumai yra ne kas kita, kaip nepanašumai. Alternatyvusis bal- 
savimas reikalauja absoliučios daugumos. Dvipakopis balsavimas ren- 
kant Prancūzijos parlamentą reikalauja tik daugumos; pirmasis kandi- 
datus „išrikiuoja“, antrasis - ne; pirmasis neleidžia rinkėjams pakeisti 
savo balso, antrasis — leidžia. Vargu ar šie skirtumai yra „nežymūs“. 
Bet kam tada dvipakopį balsavimą su kuo nors panašinti? Šitaip pra- 
žiopsoma, kad unikalus šios sistemos bruožas — jog rinkėjas perbal- 
suoja, taip pat yra ir svarbiausiasis jos bruožas. Visos kitos rinkimų 


76 Pirmoji dalis 


sistemos yra tik vieno bandymo; dvipakopis balsavimas, ir tik dvipako- 
pis, — dviejų bandymų sistema. Bandydamas tik vieną kartą, rinkėjas 
šauna gana aklai; o jei turi du šūvius, jis arba ji antrą kartą šauna aiškiai 
žinodami kur. Bet į visa tai turime pažvelgti atidžiau. 

Pirmajame balsavimo rate rinkėjas gali laisvai išreikšti ir laisvai 
išreiškia savo pirmąją preferenciją. Jo laisvė maksimali, kai nėra kan- 
didatų patekimo į antrąjį ratą slenksčio (arba yra tik minimali užkarda); 
ji taip pat labai didelė daugiamandatėse apygardose. Kita vertus, ap- 
skaičiuojančiojo rinkėjo laisvė „ne tokia laisva“, kai patekimas į antrąjį 
ratą filtruojamas santykiškai aukštais slenksčiais, o ypač - kai į antrąjį 
ratą patenka tik du lyderiai. Nepaisant šių skirtumų, dvipakopis balsa- 
vimas vis tiek teikia rinkėjui ne mažiau laisvės, negu jis arba ji turi 
esant PA. Pažymėtina, kad pirmasis ratas — tai atranka (selection), bet 
ne rinkimai (election) (nebent kandidatas iškart laimėtų absoliučią dau- 
gumą), dėl to pirmasis ratas yra beveik pirminių rinkimų funkcinis ek- 
vivalentas: jame atrenkami daugumai rinkėjų priimtiniausi kandidatai. 
Šio panašumo nereikėtų pernelyg sureikšminti. Bet vis tiek galima teig- 
ti, kad pirmasis ratas yra tarsi pirminiai rinkimai (like-a-primary), ku- 
rie nesusiduria su amerikietiškiesiems pirminiams rinkimams būdingo- 
mis problemomis". 

Toliau, antrasis ratas paprastai rengiamas po dviejų savaičių, re- 
miantis pirmojo rato rezultatais. Dabar jau rinkėjas tikrai verčiamas 
griebtis „strateginio balsavimo“ už galimus nugalėtojus. Tačiau — ir tai 
svarbiausia — verčiamas balsuoti už savo antrąją/trečiąją preferenciją 
(arba blogiausiu atveju už mažesnę blogybę), dėl šitokio suvaržymo jis 
negali kaltinti rinkimų sistemos, jis pirmiausia ir labiausiai turi kaltinti 
kitų rinkėjų daugumos valią: tai jie jį verčia. Šios rinkimų sistemos 
suvaržymai pirmiausia yra konkretaus balsų pasiskirstymo (voting di- 
stributions) suvaržymai. 

Ir kodėl turėtume tai laikyti suvaržymais? Balsavimo teorija už- 
vertė mus idėjomis apie „racionalųjį rinkėją“ („rational voter“) ir ra- 
cionalųjį balsavimą (rational voting). Šios idėjos paprastai pernelyg 
išpučiamos. Tačiau jos labai prasmingos kalbant apie rinkėjo antrąjį 
bandymą. Išties rinkėjas, žinantis rezultatus, galintis skaičiuoti varžo- 
vų galimybes laimėti, tikrai yra „racionaliai balsuojantis “ ir/arba ge- 
bantis racionaliai veikti. Išdava yra ta, kad tuo tarpu, kai bet kuri rinki- 
mų sistema, siekianti slopinti partijų proliferaciją, turi kaip nors varžyti 
rinkėjo pasirinkimą, dvipakopis balsavimas tokį varžymą sušvelnina ir 
tam tikra prasme paverčia protingu pasirinkimu. 

Bet antrasis pasirinkimas, taigi - racionalusis pasirinkimas (ratio- 
nal choice), leidžiamas ne vien rinkėjui. Lygia greta laisvė pasirinkti 
antrą kartą suteikiama ir partijoms bei jų kandidatams. Juk po pirmojo 
rato partijos pradeda tarp savęs racionalių mainų (retional exchanges) 
žaidimą, duodamos viena kitai suprasti, girdi, ,„mano kandidatas“ pasi- 
trauks apygardoje A, jeigu „tavo kandidatas“ mainais pasitrauks apy- 
gardoje B. Be abejo, sudaryti tokius mainų sandorius tikrai nelengva. 
Juos lengviau sudaro giminingos partijos, nes jų artumas leidžia tikėtis, 
kad jų rinkėjai persiorientuos giminingos partijos naudai. Priešingai, 
tarp svetimų ir/arba santykiškai tolimų partijų mainų sandorius ne tik 
sunku sudaryti, dar sunkiau pagal juos perorientuoti elektoratą. Kad ir 
kaip būtų, svarbus šių dalykų padarinys yra tas, kad kai partijos žino, 
Jog bus priverstos tarpusavyje mainytis, jos lygiai bus „racionaliai ver- 
čiamos“ mažiau kreipti dėmesį į savo ideologinius skirtumus, taigi ir 
konkurencinį žaidimą žaisti nuosaikiau. Dvipakopio balsavimo siste- 
mos padarinys yra ne tik tas, kad dėl jo atsiranda (Duverger žodžiais 
tariant) „lanksčios“ partijos, bet ir tas, kad jis daro politiką nuosaikes- 
nę. Apskritai dvipakopis balsavimas baudžia ideologinę politiką ir at- 
lygina pragmatiškai politikai. 

Kątik aprašytąjį „mainų žaidimą“ aš vertinu, aišku, teigiamai. Bet 
jį galima vertinti ir neigiamai. Šiuo požiūriu mainų žaidimas pernelyg 
lengvai virsta „nederamais mainais“, t.y. nederamais šalutiniais atly- 
giais — grobio (spoils) dalybomis bei įvairiausiomis šešėlinėmis politi- 
nėmis paslaugomis. Galbūt tai ir dažni atvejai; bet, manau, šis argu- 
mentas — ne tuo adresu. 

Jei yra blogų politikų (o jų yra), tai dar nereiškia, kad reikia pada- 
ryti taip, kad apskritai politikai išnyktų. Jei pinigai sudaro (0 jie suda- 
ro) sąlygas lupikauti, tai dar nereiškia, kad reikia panaikinti pinigus. 
Politika iš tikrųjų nemaža dalimi susideda iš mainų ir sandorių; bet jei 
šie sandoriai išsigimsta į nedorus sandėrius, negalima daryti išvados, 
ką italai vadina mercato delle vacche, galvijų turgumi!“, išvada nebū- 
tinai teigia, kad negerovė glūdi rinkimų sistemoje. O iš kur karvės? 
Kodėl yra jų pasiūla? Galų gale tos karvės yra dėl to, kad valstybė 
braunasi į ekstrapolitinius laukus, ji įsiveržia į ekonomikos sritį (in- 
dustrinės ir menedžerių valstybės sub specie); ir, priešingai, jų nebėra, 
jei valstybė priverčiama susitraukti ir grąžinama į natūralias ribas. Jei 
mums kelia nerimą grobio dalybos, teisingas problemos sprendimas — 
mažiau grobio. 

Vis dėlto įsivaizduokime, kad kurioje nors šalyje užkulisinės gro- 
bio dalybos ir valstybės lėšų eikvojimo politika (pork-barrel politics) 
pasiekė patologinį mastą. Jei šitaip atsitinka, sistemos lankstumas lei- 
džia panaudoti štai kokią priemonę - įvesti uždarą antrąjį ratą (closed 
run-oOff), t.y. antrajame rate leisti varžytis tik dviem lyderiams. Taip 
sutvarkius nebelieka erdvės derėjimuisi, vadinasi, problema pakertama 
iš pašaknių. Kita vertus, nevertėtų pernelyg lengvai atsisakyti derėji- 
mosi teikiamų privalumų. Realiame pasaulyje kas nors turi nusileisti; O 
Jeigu didžiausia blogybė yra valstybės lėšų eikvojimas, tuomet už tai, 
kad jo nebeliktų, sumokėkime tiek, kiek tai kainuoja. Bet kai taip nėra, 
tuomet atviras antrasis ratas (open second ballot) priimtinesnis nei už- 
daras. 

Uždaro antrojo rato gynėjai tvirtina, kad dvipakopio balsavimo 
sistemoje partijos gali derėtis ir derasi bet kokiu atveju, t.y. net tada, 
kai antrajame rate apsiribojama dviem lyderiais. Įrodinėjama, kad šiuo 
atveju partijos gali derėtis dėl abipusio do ut des, abipusių mainų iš pat 
pradžių. Bet tai nelabai tikėtina. Pirma, partijos, kurios pasitraukia iš 
varžybų dar prieš bandydamos laimę, prisipažįsta pralaimėjusios bei 
(11gesnėje perspektyvoje) deda pamatus savo išnykimui. Antra, labai 
sunku sudarinėti susitarimus aklai, t.y. dar nežinant, kiek kas iš tikrųjų 
turi (ir gali atiduoti) balsų tose apygardose, kuriose mainytis prasmin- 
ga. Tad labiausiai tikėtina, kad uždaras antrasis ratas paskatins daugu- 
mą partijų bandyti laimę savarankiškai, tarus, jog pasirodyti blogai yra 
geriau, negu išvis nepasirodyti, ir kad balsai, prarasti balsuojant už jas, 
šiaip ar taip, yra balsai, atimti iš artimiausių ir labiausiai nemėgstamų 
konkurentų. 

Primygtinai pabrėžiu: skirtumas tarp atviro ir uždaro antrojo rin- 
kimų rato — tai neišgalvotas ir svarbus skirtumas. Tačiau kiek atviras 
arba, priešingai, kiek uždaras turėtų būti patekimas į antrąjį ratą? Čia 
pusiau atviras (semi-open) arba pusiau uždaras (semi-closed) sprendi- 
mas, pagal kurį leidžiama dalyvauti trims arba keturiems kandidatams'?, 
man priimtiniausias dėl dviejų priežasčių. Pirma, jei antrajame rate lei- 
džiama dalyvauti daugiau nei keturiems lyderiams, tuomet skatinami 
„dalyviai-šantažistai“, neturintys šansų laimėti, bet vis tiek galintys pa- 
siekti, kad kita partija pralaimėtų. Tuo pat metu (tai antra) trijų ar ketu- 
rių paskutiniojo rato dalyvių pakanka, kad tarppartinis derėjimasis bū- 
tų galimas tokiu mastu, kuris užtikrintų nuosaikią politiką ir sumažintų 
dirbtinai išpūstą supriešinimą. 

Dabar jau esame pasirengę klausti, ar dvipakopis balsavimas (ne- 
paisant jo didžiulės įvairovės) paklūsta kokiam nors dėsnio tipo api- 

bendrinimui. Šiaip jau nuojauta kužda, kad vienmandatėse apygardose 
dvipakopis balsavimas daro tokį pat redukcinį poveikį kaip ir visos ma- 
žoritarinės sistemos, tik mažesnį ir sunkiau nuspėjamą, ir kad mažose 
daugiamandatėse apygardose dvipakopis balsavimas funkcionuos kaip 
labai negryna proporcinė sistema, tik sunkiau nuspėjamu būdu. Kodėl 
gi šitaip yra? Kodėl sunkiau nuspėjama? Atsakymas visiškai aiškus — 
čia įsikiša nauji kintamieji: (1) mažiau dalyvių apimantis antrasis ratas, 
(11) kuriame susiduriama su tarppartiniu manevravimu bei mainais. O 
galutinis rezultatas labiausiai priklauso nuo (11), to, kaip sumaniai (arba 
ne) partijos geba tarpusavyje sudaryti sėkmingus susitarimus. Tai, Ži- 
noma, labai neapibrėžtas veiksnys, bet jis vis dėlto paklūsta bendrai 
taisyklei, kad prastas derėjimasis daro didesnį redukcinį poveikį, o įžval- 
gus derėjimasis leidžia išlikti didesniam partijų skaičiui!*. 

Ar galima numatyti dar tiksliau? Sakyčiau, kad nors dvipakopio 
balsavimo redukcinio poveikio partijų skaičiui paprastai negalima nu- 
matyti itin tiksliai, dvipakopis balsavimas leidžia aiškiai prognozuoti, 
kurioms partijoms (kokios rūšies partijoms) bus labai jau menkai atsto- 
vaujama, dažnai netgi nustumiant jas už relevantiškumo ribos. Išties 
dvipakopis balsavimas skaudžiai baudžia antisistemines partijas!'. 

Vadinamosios antisisteminės partijos būna įvairaus plauko!*; jas 
galima suskirstyti į ekstremistines (extremist), kraštutines (extreme) ir/ 
arba izoliuotąsias (isolated) partijas. Ekstremistinės partijos yra iš tik- 
rųjų antisisteminės: jos pasisako (bent žodžiais) už revoliucinį valdžios 
užgrobimą, atmeta ir atsižada „savosios“ politinės sistemos bei pagal 
savo veiklos pobūdį yra aktyvistinės. Kraštutinės partijos reiškia, kad 
politinėje bendruomenėje politinių nuostatų spektras itin platus, šios 
partijos atsiduria kuriame nors tolimiausiame šio spektro krašte. Taigi 
kraštutinė partija —- nebūtinai ekstremistinė partija. Galiausiai izoliuo- 
tosios partijos — tai, trumpai ir paprastai tariant, nepripažįstamos parti- 
jos, atstumtos dominuojančios visuomenės nuomonės (ypač vertybių 
pagrindu)!?. 

Žinia, ekstremistinės, kraštutinės ir izoliuotosios partijos susipina 
tarpusavyje, bet nėra nepripažįstamos tuo pačiu mastu ar laipsniu. Ta- 
čiau jos visos turi bendrą ydą - balsams persiskirstant jos lieka užriby- 
je. Dvipakopio balsavimo sistemoje rinkėjai, netekę jiems priimtiniau- 
sio kandidato, antrajame rate atiduoda savo balsą ne tokiems priimti- 
niems, bet vis dėlto priimtiniems kandidatams. Tačiau balsavimo po- 
slinkiai baigiasi ties tam tikra neperdavimo riba (n0-transfer point), 
kurią peržengti rinkėjas atsisako. O ekstremistinės-izoliuotosios parti- 
jos lieka už balsavimo lankstumą apibrėžiančios neperdavimo ribos (n0- 

transfer border of voting flexibility). Jų aukščiausias rezultatas — pir- 
masis. Antrajame rate jų balsai gali atitekti kitoms partijoms (vengiant 
didesnių blogybių arba baudžiant artimiausius varžovus), bet papildo- 
mai balsų jos negaus. Taip jos ir nugrimzta į dugną. 

Ar visa tai galima suformuluoti kaip taisyklę? Kadangi dvipako- 
pis balsavimas grindžiamas ir mažoritariniais, ir proporciniais kriteri- 
jais, ankstesniąją stiprių—silpnų rinkimų sistemų dichotomiją čia turė- 
tume pakeisti tikslesniu suskirstymu į (1) stiprias, (11) vidutinio stipru- 
mo (strong-to-weak) ir (111) silpnas dvipakopio balsavimo sistemas. Dvi- 
pakopis balsavimas stiprus, kai jis reikalauja absoliučios daugumos, 
vadinasi, kai apygardos yra vienmandatės, o antrasis ratas uždaras. Dvi- 
pakopis balsavimas yra veikiau stiprus nei silpnas (strong-feeble), kai 
nustatytas aukštas patekimo į antrąjį ratą slenkstis (pvz., šiuo metu Pran- 
cūzijoje — 12,5 procento); ir, atvirkščiai, veikiau silpnas nei stiprus (fe- 
eble-strong), kai patekimo slenkstis santykiškai žemas (pvz., 5—6 pro- 
centai). Galiausiai jis silpnas tada, kai visai nėra nustatyto slenksčio 
arba kai dvipakopis balsavimas vyksta daugiamandatėse apygardose. 
Pagal šią klasifikaciją taisyklės būtų tokios: 


l taisyklė. Stiprus dvipakopis balsavimas pašalina (kaip nerelavanti- 
nes) antisistemines partijas, dėl jo taip pat labai menkai 
atstovaujamos trečiosios „išbarstytosios“ partijos, kurios 
neturi didesnių atsparos taškų regionuose arba apygardose. 

2taisyklė. Veikiau stiprus nei silpnas dvipakopis balsavimas vis dar 
šalina antisistemines partijas, bet leidžia trečiosioms iš- 
barstytosioms partijoms derybomis siekti relevantiškumo. 

3taisyklė. Esant veikiau silpnam nei stipriam dvipakopiam balsavi- 
mui, ir antisisteminės, ir antraeilės partijos yra menkai at- 
stovaujamos, bet išlaiko tam tikrą relevantiškumo laipsnį. 

4 taisyklė. Silpnas dvipakopis balsavimas daro 3 taisyklėje nurody- 
tą antireprezentacinį (unrepresentative) ir galbūt reduk- 
cinį poveikį, tik mažesnį ir sunkiau nuspėjamą". 


Aišku, šios taisyklės — tai bendros „tendencijos taisyklės“. Tačiau 
kiekvienos šalies atžvilgiu jas galima papildyti pakankamai tiksliomis 
prielaidomis, t.y. įtraukiant kontekstą ir konkrečias konfigūracijas?!. 

Palikus nuošaly prielaidas ir detales, svarbiausia yra tai, kaip dvi- 
pakopis balsavimas susijęs su valdymo pajėgumu. Jau nesyk esu pabrė- 
žęs, kad jokia rinkimų sistema, net pirmojo pasiekusiojo finišą daugu- 
mos sistema negali per se užtikrinti vyriausybių gebėjimo valdyti. Be 

to, rinkimai balsų dauguma netinka labai poliarizuotoms visuomenėms 
ir partinėms sistemoms. Priešingai, vienokią ar kitokią dvipakopio bal- 
savimo formą galima sklandžiai pritaikyti net labai poliarizuotai aplin- 
kai. O rinkimų sistema, baudžianti (o dvipakopis balsavimas tikrai bau- 
džia) labiausiai nutolusias, t.y. pačias kairiausias ir pačias dešiniausias 
(kraštutines) partijas, be abejo, gerokai padidina valdymo pajėgumą 
susipriešinimo sąlygomis. Tai nemažas privalumas. 


4.4. KURI SISTEMA GERIAUSIA? 


Mažonitarinės rinkimų sistemos šiuo metu yra retenybė; jos daž- 
niausiai egzistuoja todėl, kad jau yra ir rinkėjai su jomis apsipranta; jos 
jau senokai puolamos net pačioje Anglijoje?*. Mes žinome, kad puoli- 
mo pagrindas — samprotavimas, jog pats svarbiausias atstovaujamosios 
demokratijos (representative democracy) reikalavimas - teisingas atsto- 
vavimas, 0 atstovavimas teisingas tik tada, kai jis proporcingas. Aš ne- 
nuvertinu tokio samprotavimo svarumo. Bet esu įsitikinęs, kad vis dėl- 
to neteisinga tvirtinti, esą proporcinės sistemos iš prigimties pranašes- 
nės už mažoritarines sistemas, ir kad dėl to joms visuomet reikia teikti 
pirmenybę. Pastaruoju metu pats įtakingiausias šios pažiūros skelbėjas 
yra Arendas Lijphartas, tad į jo argumentus verta kiek labiau įsigilinti. 
do ir kitų nuomonei, kad darbingosios demokratijos (working democ- 
racies) esą priklausančios arba angliškajam, arba skandinaviškajam ti- 
pui (pvz., Švedija ir Norvegija) ir kad PA bei koalicinis valdymas - tai 
tik „nedarbingosios“ sistemos. Jis pasirinko priešingą pavyzdį — Ny- 
derlandus; apibūdindamas Nyderlandus, Lijphartas sukūrė „konsoci1a- 
cinės demokratijos“ (consociational democracy) teoriją (1968b), kurią 
vėliau išplėtojo, įtraukdamas Šveicariją, Austriją ir (gana rizikingas 
žingsnis) Libaną. Lijphartas buvo visiškai teisus, manydamas, kad jei- 
gu demokratija remiasi nemažoritarine (non-majoritarian), konsoc1a- 
cine praktika, ji gali būti darbinga net susipriešinimo sąlygomis (ypač 
fragmentuotosios politinės kultūros (fragmented political culture) są- 
lygomis); jo konsociacinės demokratijos konstruktas tapo prasmingu ir 
reikšmingu įnašu į demokratiško valdymo sampratą. Tačiau vėliau Lij- 
phartas šiuos pamatinius teiginius išpūtė iki „didžiosios teorijos“ apie 
aukščiausiąją demokratijos formą - konsensualinę demokratiją. Ir to- 
dėl, nors seku ankstyvuoju Lijphartu, sekti juo taip toli jau negaliu. 

Laipsniškas perėjimas nuo atskirosios prie bendrosios didžiosios 
teorijos daugiausia susijęs su terminija. Konsociacinė demokratija - tai 

perkrikštyta „„konsensualinė demokratija“; konsociacinis konstruktas su- 
ponuoja segmentuotą socialinę struktūrą (segmented social structure), 
bet ši struktūra jau gauna naują vardą - „pliuralistinė visuomenė“ (plu- 
ral society). Dar daugiau, pradinė konstrukcija buvo tipologinė: konso- 
ciacinė demokratija buvo „tipas“. Su tipais tvarkytis (logiškai ir meto- 
dologiškai) mes mokame. O kas yra modeliai, mes net nežinome, ta- 
čiau laikome juos gerokai aukštesnio rango dalykais. 

Bet pakeisti Žodį — tai ne šiaip imti ir pakeisti Žodį: šitaip pakei- 
čiama reikšmė. Žodžiai turi semantinį aspektą, kitaip tariant, jie išreiš- 
kia prasmes**. Taigi sakydami „konsensualinė demokratija“, jau laiko- 
me rankoje kozirį. Ar kas nors kada nors galėtų bent pamanyti, kad 
demokratija be konsensuso (non-consented democracy) prilygsta de- 
mokratijai, kuri turi konsensusą (consented democracy)? Lygiai taip 
pat, jei sakome „pliuralistinės visuomenės“ (išties labai švelnus ir ne- 
griežtas pavadinimas), neišvengiamai peršasi mintis, kad dėl to, jog 
visos visuomenės tam tikra prasme ir tam tikru mastu yra pliuralistinės, 
Lijpharto receptas iš tikrųjų tinka kiekvienai visuomenei. 

Aišku, ankstyvasis ir vėlyvasis Lijphartas skiriasi ne vien frazeo- 
logija. Sėkmingo konsociacinės demokratijos funkcionavimo būtina są- 
lyga — „elitų bendradarbiavimas“ (elite cooperation), kurio tikslas — 
atsverti tos visuomenės dezintegracines tendencijas; bet konsensuali- 
nės demokratijos apibrėžime ši būtina ir lemiama sąlyga pradingsta. 
Panašiai ir Lijpharto iš pradžių turėtas mintyje segmentuotų visuome- 
nių skiriamasis bruožas buvo tas, kad jų lūžių struktūra diferencijuota 
ne pagal tam tikrus pjūvius, bet ši diferenciacija yra kumuliatyvi bei 
save stiprinanti. Dabar perskaitykime, kaip Lijphartas apibrėžia savą- 
sias pliuralistines visuomenes: „visuomenės, kurios religiniu, ideologi- 
niu, kalbiniu, kultūriniu, etniniu arba rasiniu pagrindu yra griežtai pasi- 
dalijusios į faktiškai atskiras subvisuomenes (subsocieties)“ (184a, p. 
22). Šiame apibrėžime yra du verti dėmesio dalykai: pirma, jis perne- 
lyg stiprus tam, kas vadinama „pliuralistiniu“ (žodis „pliuralistinis“ čia, 
atrodo, visiškai netinka), o antra, „kumuliatyviojo lūžio“ (,„cumulative 
cleavage“) pagrindas sukonstruotas netvarkingai. Dėl to skaitytojui pa- 
liekama pačiam spręsti, kiek „griežtumo“ reikia, kad visuomenė būtų 
griežtai pasidalijusi, ir kiek turi būti „atskirumo“, kad būtų faktiškai 
atskiros subvisuomenės. Pagaliau juk ne žodžio „pliuralistinis“ apibrė- 
žimas, bet pats šis žodis ima viršų dėl savo semantinio skystumo. 

Viską sudėjus į daiktą, kas gi ta konsensualinė demokratija? Pats 
Lijphartas apibendrina šitaip (1984a, p. 23, 30): 

Konsensualinį demokratijos modelį galima apibūdinti nurodant aš- 
tuonis elementus, griežtai skirtingus nuo Vestminsterio modelio 
(Westminster model) mažontarinių savybių ... Visų šių aštuonių 
elementų tikslas — apriboti daugumos valdžią, reikalaujant arba 
skatinant daugumos ir mažumos bendrą valdžią (sharing of po- 
wer) (plačiosios koalicijos (grand coalitions)), valdžios išsklaidy- 
mą (dispersal of power) (tarp vykdomosios valdžios ir įstatymų 
leidėjo, tarp dviejų įstatymų leidybos institucijų rūmų, taip pat tarp 
kelių mažumos partijų), teisingą valdžios paskirstymą (fair distri- 
bution of power) (proporcinis atstovavimas) ... ir formalų valdžios 
apribojimą (formal limit on power) (naudojant mažumos veto (mi- 
nority veto)).* 


Štai kaip aplinkiniu keliu iš tikrųjų išskerdžiama valdžia. Gražu? 
Kažin, nes galima pastebėti, jog kiekvieno paminėtojo elemento priva- 
lumus atitinka tolygūs arba net juos pranokstantys trūkumai. (1) Plačio- 
sios koalicijos beveik absoliučiai užmaskuoja atsakomybę, nes papras- 
tai yra heterogeniškesnės ir dėl to mažiau ryžtingos, nei nedidelę dau- 
gumą turinčios koalicijos (minimum-winning coalitions). (1) Valdžios 
išsklaidymas tarp vykdomosios valdžios ir įstatymų leidėjo lengvai tam- 
pa sujaukta ir neekonomiška valdžios painiava; o valdžios išsklaidy- 
mas tarp kelių mažumos partijų šią painiavą dar labiau padidina. (111) 
Proporcinis atstovavimas per se - geras dalykas, bet vargu ar jis geras 
Lijpharto rekomenduojama kraštutine forma, apimančia ir proporz, t.y. 
valstybės tarnybos ir viešųjų reikalų finansavimo dubliavimą bei pa- 
skirstymą lyg ir pagal kvotas. (iv) Galiausiai pripažinti mažumos veto 
svarbia ir normalia valdžios apribojimo priemone, vadinasi, pripažinti 
principą, kuris kelia šiurpą. Bet visa tai pranoksta mažoritarinio ir kon- 
sensuso modelių (majoritarian and consensus model) priešpriešinimas 
— jis yra ir šališkas, ir pernelyg sureikšmintas. 

Šis priešpriešinimas šališkas, nes frazeologija, kuria jis apibūdi- 
namas, išduoda, jog mažoritarizmas - sąmoningai arba ne - traktuoja- 
mas kaip didinantis konfliktus arba, šiaip ar taip, kaip prastai juos val- 
dantis. O aš teigčiau priešingai: valdymas konsensuso pagrindu (con- 
sensus management) yra bet kokio ir viso demokratinio valdymo pati 
esmė, todėl nėra jokio pagrindo a priori manyti, esą Vestminsterio me- 
todas nepajėgia išpainioti konsensuso-konflikto mazgo taip pat sėkmin- 
gai arba netgi sėkmingiau už konsensualinį-konsociacinį metodą (con- 
sensus—consociational method). Tiesą sakant, Lijpharto teiginį gali- 
ma apversti aukštyn kojomis. Ką nors lengvindamas, darai, kad tai ir 

įvyktų. Kuo daugiau nusileidi, tuo daugiau nuolaidų iš tavęs reikalauja- 
ma. O tai, kam nekliudoma, iš tikrųjų yra skatinama. Jei apdovanoji 
segmentus ir pasidalijimą (o proporz ir veto teisė būtent tai ir daro), 
padidini ir eventualiai sustiprini segmentus ir pasidalijimą. Tad galiau- 
siai Lijpharto schema gali būti labiau konsensusą griaunanti nei jį už- 
tikrinanti. Juk taika bet kokia kaina - pats blogiausias įmanomas būdas 
išvengti karų. Toliau (tai antra), Lijpharto priešpriešinimas pernelyg 
sureikšmintas, nes bet kokioje demokratijoje, demokratijoje apskritai 
daugumos principas (majority principle) yra ir privalo būti įtvirtintas 
štai kaip: daugumos valia turi teisę dominuoti tose ribose, kurias nu- 
brėžia pagarba mažumų teisėms. Taigi mažomtarizmas visuomet yra 
apribotas arba suvaržytas. Jeigu yra kitaip, tokia demokratija sunaikina 
pati save (Sartori, 1987, p. 31—34, 132—133). 

Baigdamas Lijphartas sklandžiai ir beveik nepastebimai nuo te- 
zės, kad konsociacinė demokratija geriausiai tinka segmentuotoms, he- 
terogeniškoms ir/arba poliarizuotoms visuomenėms, nuveda mus prie 
visiškai kitokios tezės, esą tai aukščiausiasis „konsensuso modelis“, iš 
esmės tinkantis visoms visuomenėms. Na, ne. Konsociacinė demokra- 
tija yra kryžminius spaudimus patirianti sistema, kuriai subyrėti nelei- 
džia atsveriantys, solidarizuojantys elitai, besistengiantys neutralizuoti 
savųjų visuomenių išcentrinę trauką; tuo tarpu konsensualinė demo- 
kratija — tai vienkryptis šlaitas, kuriuo slystama į save stiprinančią ma- 
žumos apetitų sistemą. Dėl to aš pritariu pirmajai formulei, bet negaliu 
pritarti antrajai??. 

Agituojant už PA, nėra jokio reikalo, kaip tai daro Lijphartas, regzti 
kokios nors didžios teorijos. PA naudai byloja paprastas ir tiesus argu- 
mentas, kuriam galima pajungti visus kitus: demokratinės politikos es- 
mė, pati esmė, — ne geras valdymas, bet atstovaujamasis valdymas (rep- 
resentative government). Ar šis argumentas neįveikiamas, ar jis galin- 
gas? Aš manau, kad ne, nes tie, kas taip teigia, atrodo, pamiršta, kad 
atstovaujamasis valdymas — tai atstovaujamojo ir atsakingo valdymo 
(representative and responsible government) santrumpa ir kad šios dvi 
savybės veikia išvien. Be to, atsakingasis valdymas turi dvi puses - du 
„veidus“. Viena vertus, „atsakingas“ reiškia „gebėjimą atliepti“ (res- 
ponsiveness); kita vertus, jis reiškia nepriklausomą atsakingumą (inde- 
pendent responsibility) t.y. tokį elgesį, kai atstovaujamųjų atžvilgiu „vei- 
kiama atsakingai“ (responsibly), kai bet kuris atstovas privalo veikti, 
sutelkdamas visą savo kompetenciją, išmanymą ir sugebėjimus**. Tad 
išbaigtas ir teisingas argumentas yra toks: demokratija reikalauja gero 

(atsakingo) valdymo lygiai taip pat, kaip ji reikalauja atliepiančio val- 
dymo, todėl šių dviejų elementų negalima atskirti. 

Tad kas yra geriausia? Ankstesniuosiuose įvertinimuose aš patei- 
kiau kiekvienos rinkimų sistemos privalumus ir trūkumus. Mažoritari- 
nės daugumos sistemos geriausiai tinka, kai jos sukuria dvipartinę sis- 
temą, savo ruožtu kuriančią vienpartinę „atsakingą“ vyriausybę (,, res- 
ponsible“ government), - arba bent joms šitai geriausiai pavyksta. Bet 
tai nėra lengvai pasiekiama. Todėl rinkimus balsų dauguma labiau tiktų 
pateisinti pasitelkiant tai, ką aš pavadinau silpnąja valdymo pajėgumo 
pretenzija (supra 4.1), t.y. įrodinėjant, jog jos kliudo partinei fragmen- 
tacijai ir dėl to sudaro palankesnes nei PA sistemos sąlygas atsirasti 
veiksmingai vyriausybei. Kita vertus, reikia pripažinti ir visiškai prie- 
šingą dalyką: vienmandačių apygardų sistema taip pat gali sudaryti pa- 
lankias sąlygas politinei bendruomenei susiskaldyti į vietinę ir vietinin- 
kišką politiką. 

Kalbėdamas apie PA, pripažinau jo didžius istorinius nuopelnus 
bei patvirtinau, kad savo negrynosiomis formomis jis paprastai suderi- 
na adekvatų atstovavimą (adeguate representation) 1 pakankamą val- 
dymo pajėgumą. Tad PA geriausias tada, kai yra pakoreguotas. Aš lygiai 
pripažįstu, kad PA gali būti naudingas ir išties būtinas ypač sunkioms 
visuomenėms - kaip tai argumentavo Nordlingeris (1972) ir ankstyva- 
sis Lijphartas. Kita vertus, savo grynąja forma PA paprastai duoda prie- 
šingą rezultatą; o Lijpharto siūlomame „kraštutinumų pakete“ jo ydos 
grįžta bumerangu, todėl PA gali pasirodyti esąs mirties pabučiavimas. 

Dabar reformatoriai pradėjo žaisti su idėja, kad geriausia —- daugu- 
mos ir PA mišinys, jų derinys. Ši idėja kilo klaidingai supratus vokišką- 
ją sistemą, kuri yra mišri balsavimo kriterijų, bet ne rezultatų požiūriu, 
nes viso Bundestago atžvilgiu rezultatai yra visiškai proporcingi (sup- 
ra 2.2). Mišrioji sistema, priešingai, turėtų sukurti organą, kurio narių 
sudėtyje būtų derinamas ir proporcinis, ir neproporcinis atstovavimas, 
taigi — pusiau proporciniai ir pusiau mažoritariniai (semi-majoritarian) 
rezultatai, todėl Vokietijos atveju čia remtis negalima. Vadinasi, iš tik- 
rųjų mišrioji sistema — tai sistema, kur parlamento narių sudėties at- 
spindimą proporciją atsveria neproporcingumas. Tad ryškūs šiuolaiki- 
niai tikrai mišrių parlamentų pavyzdžiai - tai Italijos, Japonijos ir Ru- 
sijos atvejai. Tiksliau, 1993 m. rugpjūtį Italija įsivedė 75 procentų bal- 
sų daugumos ir 25 procentų PA derinį; po kelių mėnesių Japonija atsi- 
sakė savo senosios rinkimų sistemos ir pakeitė ją daugumos ir PA san- 
tykiu 50:50 (iš tikrųjų grynuoju PA); o 1993 m. gruodžio mėnesį Rusi- 

jai teko skubiai balsuoti renkant naujuosius žemuosius rūmus (vadina- 
mus Valstybės Dūma) tokia pačia lygių dalių kombinacija??. 

Esu įsitikinęs, kad ir koks būtų dalių santykis, šie daugumos ir PA 
suporavimai yra netikusi sąjunga, labai neprotinga ir kontrproduktyvi 
tvarka. Rusijos atveju bet kokia rinkimų sistema būtų davusi keistus 
rezultatus; bet rusai iš tikrųjų paklausė neišmintingo patarimo, tuščioje 
vietoje pradėję nuo šizoidiškos rinkimų sistemos, kuri skatina arba šau- 
dymą aklai (balsų dauguma), arba subyrėjimą (PA), o tai anaiptol nepa- 
deda brėžti ateities kontūrų. Italijai aš pranašavau, kad jos daugumos 
elementas nesuprojektuos jokio rišlaus dvipolio persiskirstymo (rea- 
lignment), tuo tarpu proporcinė dalis palaikys partinę fragmentaciją to- 
kiu lygiu, kuris bus pražūtingas. Per 1994 m. rinkimus taip ir atsitiko. 
Japonijos atžvilgiu negaliu pasakyti (jei reforma nebus pakeista), ko- 
kiais keistais iškraipymais ilgainiui baigsis rinkimai apygardose balsų 
dauguma, bet visą valstybę apimanti PA apygarda tikrai nesukliudys 
fragmentacijai, todėl netrukus teks gailėtis. 

Žinoma, yra skirtumas, ar prie daugumos ir PA derinio pereinama 
nuo anksčiau buvusios mažoritarinės, ar nuo buvusios proporcinės sis- 
temos. Pirmuoju atveju kraštas netenka vienpartinės vyriausybės, ta- 
čiau pernelyg didelė partinė fragmentacija bent artimiausioje ateityje 
neįvyksta (nes dvipartinio balsavimo (two-party voting) įprotis neišga- 
ruoja pernakt). Vadinasi, tokiu atveju perėjimas laikytinas švelniu nu- 
tūpimu prie pakoreguotos, aštrumą praradusios daugumos. Antrasis at- 
vejis — perėjimas nuo PA prie daugumos arba dalinės daugumos (par- 
tial plurality) — tai paprasčiausiai klaidingas žingsnis. Tačiau manau, 
jog bet kuriuo atveju reikia remtis principu, kad rinkimų sistemos turi 
vadovautis viena logika, atitinkančia jų paskirtį. Farguharsono (1969) 
žodžiais tariant, PA reikalauja „nuoširdaus balsavimo“ (sincere voting), 
t.y. leidžia rinkėjui arba rinkėjai laisvai išreikšti savo pirmąją preferen- 
ciją, tuo tarpu mažoritariniai rinkimai reikalauja „strateginio balsavi- 
mo“, t.y. rinkėjai sutelkia savo balsus tikėtiniems nugalėtojams (taigi iš 
rinkėjų reikalaujama išreikšti antrąją ir „apskaičiuotą“ preferenciją). 
Tad negali ir neturi būti reikalaujama, kad rinkėjai vienu metu darytų ir 
mažoritarinį (strateginį), ir proporcinį (nuoširdųjį) pasirinkimą, nes tai 
tikras būdas juos supainioti ir, galimas dalykas, išrinkti niekam tikusius 
parlamentus. Daugumos ir PA hibridų advokatai tiki, kad jie sudeda į 
daiktą tai, kas abiejuose pasauliuose esą geriausia; bet veikiausiai atsi- 
tiks priešingai — bus susilaukta jų abiejų ydas turinčio pavainikio miš- 
rūno. 

Suprantama, PA atvirumo pakeitimas mažoritarizmo gniaužtais bet 
kurioje šalyje pažeidžia įsitvirtinusius interesus bei įpročius. Bet jeigu 
jau toks perėjimas įvyksta, tada geriausia tai daryti per atviro dvipako- 
pio balsavimo sistemą?*. O tai dar viena priežastis paraginti mokslinin- 
kus atkreipti dėmesį į formulę, kurią dauguma specialistų atvirai igno- 
ruoja arba tiesiog nesupranta. Tad ar darau išvadą, kad jei ir esama 
„geriausios“ rinkimų sistemos, tai - dvipakopio balsavimo sistema su 
jos plačiu pritaikymo spektru ir galimų formulių įvairove? Taip, iš es- 
mės pirmenybę teikčiau jai, bet su išlyga, kad jokia rinkimų sistema 
nėra geriausia visais atžvilgiais. 


PASTABOS 


1. Sartori, 1968a, p. 469. (Nuoroda į prancūziškąjį tipą, žinoma, yra istori- 
nė.) Aš cituoju savo seną rašinį, nes buvau apkaltintas, esą užmirštąs, kad 
„rinkimų sistemos turi būti klasifikuojamos bei vertinamos pagal atsto- 
vavimo principus“ (Nohlen, 1984a, p. 84—87). Tai akivaizdi netiesa. 

2.  Pvz., Anglijoje 1974 m. vyriausybę sudarė leiboristai, gavę 37,2 procen- 
to balsų — prieš 39,9 procento, kuriuos gavo konservatoriai. Naujojoje 
Zelandijoje 1978 m. ir 1981 m. vyriausybę sudarė partija, pagal surinktus 
balsus buvusi antra, bet gavusi absoliučią vietų daugumą. 

3. Richardas Rose'as (1983, p. 40—41) nurodo, kad „proporcingumo skir- 
tumas tarp vidutinių tikėtinų rinkimų proporcinio atstovavimo ir daugu- 
mos sistemose yra labai nedidelis - 796“; jis pateikia įrodymus (8 lentelė- 
je), kad kai kuriose daugumos valstybėse proporcingumo daugiau nei kai 
kuriose PA valstybėse. Šis argumentas pakartojamas: Rose 1984 (p. 74— 
75 ir 7.1 lentelėje), kur proporcingumo skirtumas jau yra 870. Bet Ro- 
se'as nepastebi to, ką netrukus pasakysiu. 

4. Tai patyrė Anglijos liberalai. Pvz., Britanijoje per 1986 m. rinkimus Al- 
jansas (jų tuometinis pavadinimas) gavo 25,49 balsų ir tik 3,590 vietų. 
Šiuo atveju vienos vietos Bendruomenių Rūmuose kaštai leiboristams 
buvo 40000 balsų, o Aljansui - 400000 balsų (dešimteriopai didesni). 

5. Prieš nurodant šias sąlygas, būtina prisiminti, kad visas šis įrodinėjimas 
grindžiamas taisyklėmis, pagal kurias skiriamos nerelevantinės ir rele- 
vantinės partijos. Antai Rose'as tvirtina: „Tokios tendencijos, kad ne PA 
rinkimų sistemos sukurtų dvipartinį parlamentą, nėra. Šešiose čia apžvelg- 
tose [daugumos] valstybėse vidutiniškai yra penkios partijos kiekviena- 
me parlamente, o Britanijos parlamente — net devynios partijos" (Rose, 
1984, p. 78). Bet tai toks žaidimas su statistika, kai žaidžiama bereikš- 
miais skaičiais. 

11. 

14. 


Pirmoji dalis 


Nebent tai yra superdominuojančios partijos sistemos (predominant par- 
ty systems), kur vyriausybė vienpartinė (Sartori, 1976, p. 192—201). Taip 
buvo, pvz., Japonijoje 1954—1993 m., Norvegijoje ir Švedijoje nuo ket- 
virtojo iki devintojo dešimtmečio bei Ispanijoje 1982—1996 m. 
Lenkijos parlamento 1991 m. rinkimuose vietas Seime laimėjo 29 politi- 
nės grupės, o aštuonios partijos gavo nuo 16,9 iki 6,0 procentų, taigi — 
neišėjo už relevantiškumo ribų. 1993 m. rugsėjo rinkimuose įvestas 5 
procentų slenkstis padėjo sumažinti šią fragmentaciją iki šešių partijų, 
bet jų vis dar per daug ir jos viena kitai per tolimos (ideologiškai), kad 
galėtų atsirasti darbingos (homogeniškos) koalicinės vyriausybės. 

Vėl reikia perspėti, kad tai taikytina parlamentinėms sistemoms. Prezi- 
dentinėms sistemoms reikia kitokios analizės (infra 5 sk.). 

Tačiau reikia turėti galvoje, kad manasis argumentas yra struktūrinis ir 
kad kai aš tvirtinu, esą homogeniškos koalicijos tvarkosi arba gali tvar- 
kytis geriau nei heterogeniškos, aš tiesiog nurodau palankią sąlygą. Sa- 
kyti nihil obstat (niekas nekliudo) reiškia tik tai ir pasakyti. Tad net ho- 
mogeniškos koalicijos gali pasirodyti besančios labai linkusios į ginčus. 
Devynioliktojo amžiaus įžymybių ir/arba specialistų partijos buvo „su- 
kurtos viduje“ ta prasme, kad jos iš pradžių atsirado parlamento arenoje 
(kaip parlamento narių sąjungos bei grupuotės), o tik paskui išeidavo 
išorėn kaip rinkiminės, balsų siekiančios partijos. Socialistų, katalikų ir 
panašūs sąjūdžiai, priešingai, gimdavo už nustatytos tvarkos ribų, jai opo- 
nuodami arba ją neigdami, ir Duverger juos dėl to vykusiai pavadino 
„sukurtais išorėje“. 

Plačiau žr.: Fisichella, 1982, p. 254—255, 263—266, 274—285. 

Būsiu sąžiningas ir priminsiu, kad Duverger vėliau, jau pasimokęs iš Penk- 
tosios Respublikos patirties, dvipakopį balsavimą atkakliai gynė ir pri- 
mygtinai (nors nesėkmingai) rekomendavo jį priimti 1993 m. reformuo- 
jant rinkimus Italijoje. 

Kalbama apie tai (žr. supra 2.1), ar išankstiniai pirminiai rinkimai turi 
būti atviri, ar uždari, apie iškraipymus, kuriuos sukelia tai, kad juose da- 
lyvauja tik „uoliausioji“ visuomenės dalis, ir apie tai, su kokiu lengvumu 
pirminiais rinkimais galima manipuliuoti ir kaip nesunkiai jie pritraukia 
perdėtą Žiniasklaidos dėmesį. Turint galvoje šias problemas, atranka, ku- 
ri primintų pirminius rinkimus, bet būtų rinkimų proceso neatskiriama 
dalis, yra problemų nesukeliantis sprendimas. 

Įprastinis itališkojo posakio angliškasis vertimas būtų „prekyba arkliais“. 
Bet mercato delle vacche reiškia, kad sandėriai yra kur kas nedoresni. 
Yra du būdai pasiekti tokį atvirumo lygį. Paprasčiausias būdas — nustaty- 
ti, kad antrajame rate patenka trys ar keturi pirmojo rato lyderiai. Alter- 
natyva — nustatyti patekimo slenksčius, atitinkančius numatomus balsų 
pasiskirstymus. 

Tai, mano manymu, paaiškina, kodėl Fisichella (1982, p. 267) galvoja, 
kad dvipakopis balsavimas gali nesumažinti partijų skaičiaus. Bet tokia 
baigtis reiškia, jog (tai būna retai) derėjimasis beveik tobulas. 

Sakoma, kad tai taikytina, tik jei antisisteminė partija nėra santykinės 
daugumos partija. Ir taip, ir vis dėlto ne. Uždaras dvipakopis balsavimas 
nušluos net 40 procentų gavusią partiją, jeigu, visų kitų rinkėjų nuomo- 
ne, ji pernelyg pavojinga, kad visus suvienytų balsuojant prieš jos kandi- 
datą. 

„Antisistemingumo“ sąvoką ir apibrėžimą nagrinėju: Sartori, 1976, p. 
132—134. 

Pvz., Italijos neofašistų partija, MSI, kuri visais atžvilgiais yra „normali 
partija“, bet vis tiek niekada iki 1993 m. neįsileista į vyriausybę. Lygiai 
1z0liuojamos šiuo metu yra ksenofobinės partijos, nusistačiusios prieš 
imigrantus (pvz., Le Peno Nacionalinis Frontas Prancūzijoje). Tai tinka 
ir griežtai religinei partijai laicistinėje aplinkoje arba krikščionių partijai 
islamo krašte. Atstūmimo ir segregacijos priežasčių gali būti daug. 

Šiek tiek kitokį taisyklių rinkinį esu pasiūlęs: Sartori, 1984a, p. 39—40. 
Aš traktuoju ankstesniąsias taisykles kaip papildančias tas, kurias formu- 
luoju čia. 

Pvz., imkime kraštutinį atvejį - Prancūzijos 1993 m. rinkimus, kai 39 
procentai balsų, atitekusių centro—dešiniųjų sąjungai, suteikė jai 80 pro- 
centų vietų Nacionaliniame Susirinkime. Pagal formaliai nustatytą tvar- 
ką Prancūzija atitinka mano 2 taisyklę; bet kadangi šiuo metu jau neliko 
relevantinių trečiųjų partijų, jos negali išsiderėti, kad būtų įleidžiamos 
vidun. Tad taisyklė, kuri čia iš tikrųjų taikytina, — tai 1 taisyklės dalis, 
prognozuojanti antisisteminių partijų eliminavimą arba nužeminimą iki 
nerelevantinių (ir išties „izoliuotoji“ Le Peno partija gavo nulį vietų, ne- 
paisant 12 procentų balsų). O dėl milžiniško neatitikimo tarp balsų ir 
vietų skaičiaus — toks nenormalus nereprezentatyvumas yra „normalus“ 
bet kurioje daugumos sistemoje, kur, kaip antai Prancūzijoje, tarp nuga- 
lėtojų ir pralaimėjusių socialistų yra 20 procentų intervalas. Pvz., 1990 
m. Naujojoje Zelandijoje mažiau nei 10 procentų balsų pranašumas davė 
konservatoriams (Nacionalinei partijai) vienerių rūmų parlamente 68 vietas 
iš 97; o per 1993 m. spalio rinkimus Kanadoje buvo nušluota valdančioji 
konservatorių partija — iš 157 jai liko tik dvi vietos. 

O dar labiau Naujojoje Zelandijoje, kur 1992 m. rugsėjo referendume 
buvo pritarta perėjimui prie mišriosios daugumos—PA (lygiomis dali- 
mis) sistemos. Angliškieji argumentai už PA puikiai išdėstyti klasikinia- 
me Lakemano ir Lamberto veikale (1955). Vėlesnė daugumos sistemos 
kritika yra: S. E. Finer ed. (1979). 

Ypač žr.: Sartori, 1979, passim; Sartoni, 1984b, p.15—22. 

Glaustesnį apibūdinimą žr.: Lijphart, 1977, p. 24; čia belieka keturi ele- 
mentai. 1977 m. knygoje jau priimamas „pliuralistinis“, bet vis dar laiko- 
masi „„konsociacinio“. 

Platesnis konsociacinės demokratijos temos aptarimas: Sartori, 1987, p. 
238—240; ten darau išvadą, jog „tikėtina, kad išilgai kontinuumo, kurio 
priešinguose poliuose yra „„mažoritarizmas visuomet“ ir ,mažoritarizmas 
niekuomet“, konkrečios demokratijos bus tuo dažniau mažoritarinės, kuo 
labiau jos konsensualinės, homogeniškos (kultūros požiūriu) ir neseg- 
mentuotos (lūžių struktūros požiūriu), ir tuo rečiau mažoritarinės (t.y. 
konsociacinės), kuo labiau joms šių savybių trūksta“. 

Žr.: Sartori, 1968a. Ši papildoma reikšmė aiškiai iškyla, kai kalbame apie 
„neatsakingą vyriausybę“ (irresponsible government), - šis posakis, visi 
supranta, reiškia nekompetentingą, kvailą, demagogišką ir/arba biudžetą 
žlugdančią vyriausybę. 

Atminkime, jog Naujoji Zelandija pereina nuo pirmojo pasiekusio finišą 
prie mišriosios daugumos—PA sistemos. 1993 m. Venesuela įsivedė for- 
mulę, panašią į vokiškąją. Bet čia man rūpi rinkiminių derinių poveikis 
parlamentiniam, o ne prezidentiniam valdymui. 

Pagal šią formulę nutūpimas gali būti dar labiau sušvelnintas, pvz., paša- 
linant visus patekimo į antrąjį ratą slenksčius, taip pat paliekant truputį 
(tarkime, 15 procentų) proporcinio perskirstymo nacionaliniuose partijų 
sąrašuose partijoms, pasitraukusioms iš varžybų po pirmojo rato. Šiuo 
būdu antraeiles partijas galima išgelbėti nuo visiškos žūties ir neiškreipti 
rinkėjų elgesio logikos esant dvipakopiam balsavimui. 

5. Prezidentizmas 


5.1. „PREZIDENTINĖS SISTEMOS“ APIBRĖŽIMAS 


Kaip rinkimų sistemos skirstomos į mažoritarines ir proporcines, 
taip demokratinės politinės sistemos paprastai skirstomos į prezidenti- 
nes ir parlamentines. Tačiau apibūdinti pastarąjį skirstymą sunkiau nei 
pirmąjį. Aišku, prezidentines ir parlamentines sistemas galima apibrėžti 
kaip viena kitą paneigiančias. Be abejo, prezidentinė sistema yra ne 
parlamentinė, 1r atvirkščiai - parlamentinė sistema yra ne prezidentinė. 
Bet, skirstydami į šias dvi klases realaus pasaulio atvejus, sutinkame 
neleistinai daug prisiplakėlių. To priežastys, viena vertus, tos, kad daž- 
niausiai prezidentinės sistemos apibrėžiamos neadekvačiai, kita ver- 
tus, parlamentinės sistemos taip smarkiai skiriasi viena nuo kitos, kad 
jų bendras pavadinimas pasidaro neteisingas, nes sukuria apgaulingą 
įspūdį, esą jos yra panašios. Tai apžvelgsime vėliau. Dabar mums pir- 
miausia reikia apibrėžti prezidentines sistemas ir šitaip užtikrinti, kad 
jos nebus painiojamos su prezidentinių formų parodijomis arba klai- 
dingai laikomos mišriuoju, kvazi- arba beveik parlamentiniu (guazi- or 
near-parliamentary) prezidentizmu. 

Pirmasis prezidentinės sistemos skiriamasis kriterijus — tiesiogi!- 
niai (direct) arba beveik tiesioginiai (direct-like) visuotiniai (popular) 
valstybės vadovo rinkimai nustatytam laikotarpiui (kuris gali įvairuoti 
nuo ketverių iki aštuonerių metų). Šis kriterijus neabejotinai yra būtina 
apibrėžianti sąlyga — bet jokiu būdu ne vienintelė. Austrijos, Islandijos 
1r Airijos prezidentai renkami tiesioginiuose visuotiniuose rinkimuose, 
bet vis dėlto tai veikiau tik fasadinis prezidentizmas. Kad ir kas apie šių 
prezidentų galias įtvirtinančias prerogatyvas (power prerogatives) bū- 
tų rašoma konstitucijose!, jie nėra kas nors daugiau nei nominalūs va- 
dovai, nes Austrija, Islandija ir Airija visais atžvilgiais tvarkosi kaip 
parlamentinės sistemos. Dėl to šių valstybių, nors jų prezidentai renka- 
mi visuotinai, negalima priskirti prezidentinėms*. 

Antrasis skiriamasis kriterijus — tas, kad prezidentinėse sistemose 
vyriausybė, arba vykdomoji valdžia (the executive), parlamento nėra 

nei skiriama, nei atšaukiama. Vyriausybės — prezidento prerogatyva: 
būtent prezidentas savo nuožiūra skiria ir atleidžia kabineto narius. Ži- 
noma, prezidentai gali parinkti ministrus taip, kad jie patenkintų parla- 
mentą; bet net ir tokiu atveju kabineto nariai yra ir lieka preziden:o 
paskirti. Iškart pažymėkime, kad aptariamasis kriterijus nėra pažeidž 1- 
mas, jei parlamentas turi galią pasmerkti atskirus kabineto ministrus, 
arba net tais retais atvejais, kai parlamento pasmerkimas (censure) reiš- 
kia, jog koks nors ministras turi būti atleistas iš pareigų?. Kriterijus 
nepažeidžiamas dėl to, kad bet kuriuo atveju tik prezidentas išlaiko 
galią siūlyti kandidatą (nominating power) ir paskirsto kabineto postus 
taip, kaip jam ar jai atrodo tinkama. 

Ar šių dviejų kriterijų jau pakanka identifikuoti prezidentinei sis- 
temai? Sakyčiau — beveik, bet ne visiškai. Nes reikia labai aiškiai su- 
prasti, kad grynai prezidentinė sistema nepripažįsta, jog prezidentas ir 
jo kabinetas galėtų dalytis kokia nors „dualistine valdžia“. Šiuo požiū- 
niu Lijphartas siūlo „vieno asmens vykdomosios valdžios“ (a one per- 
son executive) kriterijų. Bet jis tikriausiai yra per griežtas, nes impli- 
kuoja, kad valstybės vadovas privalo būti 1 vyriausybės vadovas. Tie- 
sa, dažnai taip ir yra. Vis dėlto aš teikiu pirmenybę šiek tiek laisvesnei 
formuluotei, kaip antai: valdžios linija nuo prezidento tvarkingai lei- 
džiasi žemyn. Trumpai tariant, trečiasis kriterijus tas, kad prezidentas 
vadovauja vykdomajai valdžiai. 

Taigi politinė sistema yra prezidentinė tada ir tik tada, kai valsty- 
bės vadovas (prezidentas) (i) išrenkamas visuotiniuose rinkimuose, (ii) 
jo arba jos iš anksto nustatytos kadencijos metu negali atleisti parla- 
mentas ir (iii) pirmininkauja arba kitaip vadovauja vyriausybėms, ku- 
ras pats arba pati skiria. Kai visos šios trys sąlygos tenkinamos vienu 
metu, tada neabejotinai turime grynai prezidentinę sistemą, — ar bent 
taip sako manasis apibrėžimas“. 

Mums dar reikia surišti kai kuriuos palaidus galus. Pirmasis krite- 
rijus (nesutrumpintas) skelbia, kad prezidentas turi būti išrenkamas tie- 
sioginiais arba „beveik tiesioginiais“ rinkimais. Kokios to „beveik“ ri- 
bos? Beveik tiesioginiais laikytini rinkimai Jungtinėse Valstijose, taip 
pat Argentinoje bei (anksčiau, iki Allende'ės) Čilėje ir į jas panašiose 
valstybėse, kur, nė vienam kandidatui negavus absoliučios balsų dau- 
gumos visuotiniuose rinkimuose, prezidentą išrenka parlamentas. Ka- 
dangi pagal susiklosčiusią praktiką tokiais atvejais išrenkamas kandi- 
datas, visuotiniuose rinkimuose gavęs santykinę daugumą, šitokius ne- 
tiesioginius rinkimus (indirect elections) galima prilyginti tiesioginiams. 

Užtat Bolivijoje įprasta, kad parlamentas atrenka vieną iš trijų lyderių 
(1r 1985 m., ir 1989 m. jis pasirinko antrąjį), dėl to abejotina, ar tai yra 
beveik tiesioginių rinkimų atvejis. Kita vertus, Suomijoje iki 1988 m. 
rinkimai tikrai nebuvo beveik tiesioginiai: kas bus prezidentas, iš tikrų- 
jų spręsdavo išrinkta prezidento rinkikų kolegija (electoral college), — 
jos pasirinkimo laisvė nebuvo ribojama. Tad svarbiausias skirtumas tas, 
ar tarpinei institucijai (rinkikų kolegijai arba parlamentui) leidžiama 
pasirinkti savarankiškai. Jeigu ji tik uždeda antspaudą, tai skirtumas 
tarp tiesioginių ir netiesioginių visuotinių rinkimų yra nereikšmingas; 
Jeigu ji gali pasirinkti, tai pirmasis kriterijus tam tikru mastu yra pažei- 
džiamas (bet žr. infra 7.3). 

Apskritai prezidentinės sistemos (kaip ir parlamentinės sistemos) 
yra tokios ir lieka tokios dėl to, kad paklūsta tam tikrai savajai sistemos 
logikai. Todėl prieš priskirdami tam tikrą prezidentizmą kitai klasei — 
pusiau prezidentizmui, beveik parlamentarizmui ir pan. - turime patik- 
rinti, ar toji atmaina pažeidžia minėtą logiką, ar ne. O kas, jeigu prezi- 
dentas turi teisę paleisti parlamentą? Kas, jeigu parlamentas turi teisę 
priversti atleisti kabineto narius? O jeigu prezidentą galima atšaukti 
visuotiniu balsavimu? Ar šios ir kitos anomalijos reiškia, jog tai kitoks 
mechanizmas, paklūstantis kitokiai logikai? Jei atsakymas teigiamas, 
pažiūrėkime, koks tas naujasis mechanizmas, o tada atitinkamai per- 
klasif1ikuokime prezidentinę sistemą. Bet nepulkime galvotrūkčiais at- 
radinėti arba išradinėti „naujų sistemų“ kiekvienąkart, kai tik kokia nors 
šalis ką nors pasiskolina iš kitos sistemos. 

Padarę šią išlygą, manau, jau turime apibrėžimą, tvarkingai atren- 
kantį, ką „prezidentinės sistemos“ apima ir ko, atvirkščiai, neapima. 
Juo remdamiesi, šiandien skiriame maždaug 20 valstybių, daugiausia 
susibūrusių Lotynų Amerikoje?. Tai, kad nors Europoje nėra grynai pre- 
zidentinių sistemų, kai tuo tarpu jas aptinkame nuo Kanados sienos leis- 
damiesi žemyn per abi Amerikas, yra grindžiama ne kokiu nors sąmo- 
ningu pasirinkimu, bet istorinėmis priežastimis. Pereidamos prie kon- 
stitucinio valdymo, visos Europos valstybės (išskyrus Prancūziją, ta- 
pusią respublika 1870 m.) buvo monarchijos, - o monarchijos ir taip 
turi (paveldimą) valstybės vadovą. Bet tuo metu, kai Europoje nebuvo 
vietos (bent iki 1919 m.) renkamiems prezidentams, Naujajame Pasau- 
lyje beveik visos naujos valstybės tapo nepriklausomos kaip respubli- 
kos (laikinos išimtys buvo Brazilija ir tam tikra prasme Meksika), todėl 
turėjo išsirinkti valstybės vadovus, t.y. prezidentus. Tad prezidentinių 
ir parlamentinių sistemų atsiskyrimas nebuvo kokios nors teorijos, pa- 

gal kurią viena kuri nors forma esti pranašesnė už kitą, išdava. Bet to- 
kiai teorijai atėjo metas atsirasti, taigi ir lyginamuoju požiūriu įvertinti 
šių dviejų sistemų funkcionavimą. 

Apskritai prezidentizmas pasirodė prastai. Išskyrus vienintelę 1š- 
1mtį — Jungtines Valstijas, visos kitos prezidentinės sistemos buvo tra- 
pios (fragile): jas nuolat ištikdavo perversmai ir suirutės“. Bet net ir 
vieniša Jungtinių Valstijų išimtis yra nepaprastai svarbi. Negana to, Jung- 
tinės Valstijos — tai originalas, pagal kurį sukurtos visos kitos preziden- 
tinės sistemos. Tad nuo jos ir pradėsime. 


5.2. AMERIKIETIŠKASIS PROTOTIPAS 


Jokia kita viena savybė neapibūdina Vašingtono modelio (Was- 
hington model) geriau nei Prezidento ir Kongreso valdžių atskyrimas 1r 
padalijimas (division-separation of power). Suvokti šį padalijimą nėra 
lengva. Neustadto nuomone (1960, p. 33), Tėvai įkūrėjai, užuot sukūrę 
„atskirtų valdžių“ (separated powers) valdymą, sukūrė „valdymą, kur 
atskiros institucijos dalijasi bendra valdžia“ (sharing power). Bet Jo- 
nesas (1990, p. 3) pataiso: mes dabar „turime atskirų institucijų, besi- 
varžančių dėl vieningosios valdžios, valdymą“; galiausiai jis Ameri- 
kos politinę bendruomenę traktuoja kaip „apkarpytą sistemą“. Nepai- 
sant šių bei kitų svarbių niuansų, reikalo esmė yra štai kokia: padaliji- 
mas reiškia vykdomosios valdžios „atskyrimą“ nuo parlamento para- 
mos, tuo tarpu valdžios bendrumas (power sharing) reiškia, kad vyk- 
domoji valdžia priklauso nuo parlamento paramos, o be jos - žlunga'. 
Pagal šį kniterijų tai, ką turi Jungtinės Valstijos, iš tiesų yra valdžių 
padalijimas. 

Tad kai yra valdžių padalijimas, parlamentas negali kištis į vykdo- 
mosios valdžios vidaus reikalus, jos inferna corporis, jos erdvę, o ypač 
— negali (neminint apkaltos (impeachment)) atleisti prezidento. Pagal 
tą pačią logiką arba tą patį principą valdžių padalijimas reiškia, jog 
prezidentas negali paleisti parlamento. Taip iš tikrųjų yra Jungtinėse 
Valstijose ir daugelyje prezidentinių valstybių. O kas, jeigu prezidentui 
suteikta tokia teisė? Ar tai pažeidžia padalijimo principą? Taip, tačiau 
aš linkęs laikyti teisę paleisti parlamentą anomalija, nepaverčiančia — 
jei tenkinami visi trys manieji skiriantys kriterijai - prezidentinės siste- 
mos kokia nors kitokia sistema. Teisė paleisti parlamentą, žinia, sustip- 
rina prezidento valdžią; bet šio sverto veiksmingumas paprastai per- 
vertinamas, tad, šiaip ar taip, nemanau, kad vien šio pagrindo pakaktų 
perklasifikuoti prezidentinei struktūrai. 

Dauguma autorių amerikietiškąją sistemą taip pat apibūdina kaip 
stabdžių ir atsvarų (checks and balances) sistemą. Teisingai; bet vargu 
ar tai yra išskirtinis bruožas, nes visos iš tiesų konstitucinės sistemos 
yra stabdžių ir atsvarų sistemos. Reikalas tas, kad gali būti stabdžiai ir 
atsvaros be valdžių padalijimo ir kad amerikietiškojo tipo prezidentiz- 
mo unikalumas tas, jog čia valdžia kontroliuojama ir atsveriama skai- 
dant. Dėl to (aš tai primygtinai tvirtinu) skiriamasis ir svarbiausias Va- 
šingtono modelio bruožas — būtent vykdomoji valdžia, egzistuojanti 
atskirai ir savarankiškai kaip autonomiška institucija. 

Tai nė kiek nereiškia, jog Amerikos prezidentui nerūpi, ar jis gali 
tikėtis Kongreso paramos, ar ne. Išties kuo labiau valdžios struktūra 
suskaidyta, tuo (atrodo) reikalingesnis yra „vieningasis valdymas“, t.y. 
kad ta pati dauguma, kontroliuotų ir vykdomąją valdžią, ir Kongresą. 
Tokia buvo pusantro šimtmečio Amerikos valdymo ir teorija, ir prakti- 
ka. Bet dabar dominuoja „padalytojo valdymo“ modelis. 1954 m., taip 
pat ir 1957 m. Eisenhoweris buvo pirmasis prezidentas, per septynias- 
dešimt dvejus metus turėjęs reikalų su opozicinės partijos kontroliuo- 
jamu Kongresu. Vėliau „nuo 1955 m. iki 1992 m. valdymas buvo pada- 
lytas dvidešimt šešerius iš trisdešimt aštuonerių metų“, o „nuo 1969 m. 
iki 1992 m. valdymas buvo padalytas dvidešimt iš dvidešimt ketverių 
metų“ (Sundguist, 1992, p. 93). Clintono prezidentavimas nepadalytą- 
ją daugumą (undivided majority) atkūrė, bet tai truko tik dvejus metus 
(1993— 1994 m.). Tad per pastaruosius keturiasdešimt metų nedvip- 
rasmiška buvo mažumos prezidentų (minority presidents) tendencija — 
prezidentų, kurių partijos parlamento rūmuose neturėjo daugumos. Tuo 
tarpu, kai Baltieji Rūmai nuo 1968 m. iki 1992 m. visą laiką, išskyrus 
ketverius metus (valdant Carteriui), priklausė respublikonams, demok- 
ratai nuolat (iki 1994 m.) kontroliavo Kongresą, o nuo 1955 m. (su 
šešerių metų pertrauka) —- abejus rūmus. 

Stebėtojus šis, jų manymu, įspūdingas tampymasis, stumiantis Ame- 
rikos sistemą į aklavietes ir neryžtingumą, glumina. Tačiau, anot Davi- 
do Mayhew,, nėra ko nerimauti, nes, daro išvadą jis, „,vieningoji kontro- 
lė, priešpriešinama padalytajai, nedarė didesnės įtakos... priimant svar- 
biais laikomus įstatymus: ... svarbūs įstatymai pasirodydavo beveik ne- 
priklausomai nuo partijų kontrolės“ (1991, p. 4). Bet, manau, Mayhew 
labai klysta. Sumenkinti skirtumo tarp nepadalytojo ir padalytojo val- 
dymo neleistina, o tai, dėl ko šis skirtumas neatsispindi Mayhew išva- 
dose, Amerikos sistemos atvejį daro išties nepaprastai sudėtingą“. Prie 
šio klausimo greit grįšiu. Iš pradžių noriu išdėstyti, kaip visą šį dalyką 
matau aš. 

Pagrindinė prielaida: prezidentinės sistemos yra — ir per se, ir ly- 
ginant su parlamentinėmis sistemomis — palankios stipriai bei veiks- 
mingai vyriausybei. Bet ši prielaida nesiremia į tvirtą pagrindą. Ta ap- 
linkybė, kad Amerikos sistema nuo seno susitvarko su jai kylančiais 
sunkumais, nesumenkina kitos aplinkybės - kad padalytosios valdžios 
struktūra geriau nei bet kuri kita veda į paralyžių ir pato situaciją. Ir 
išties — ar amerikietiškoji sistema vis dar veikia? Atsigręžę atgal mato- 
me, kad valdžių atskyrimą kompensavo ne tik daugumų suderinamu- 
mas — prezidento daugumos sutapimas su parlamento dauguma, bet ir 
susiklosčiusi konsociacinė elgsena, ypač abiem partijoms sutariant dėl 
užsienio politikos. 

Tačiau (ir atmetus nelabai tikėtiną ilgalaikių nepadalytojo valdy- 
mo ciklų grįžimą) šeštajame dešimtmetyje ir vėliau susiformavęs mo- 
delis prieš mūsų akis atskleidžia suskilusią, susipriešinusią politinę ben- 
druomenę, kurios kiekviena iš dviejų svarbiausiųjų sudedamųjų dalių 
savo rinkiminį interesą apskritai suvokia kaip kitos institucijos nesėk- 
mę. Demokratų kontroliuojamam Kongresui palaikyti prezidentą res- 
publikoną tolygu šauktis dar vienos prezidento respublikono kadenci- 
jos. Ir atvirkščiai, mažumą (Kongrese) turintis prezidentas, siekiantis 
atkurti nepadalytąjį valdymą, negali išsiversti nemėtęs kaltinimų Kon- 
greso adresu. 

Tad ironiška, kad įsitikinimas, esą prezidentinės sistemos yra stip- 
rios sistemos, kyla iš pačios blogiausios struktūrinės konstrukcijos — 
padalytosios valdžios (divided power), bejėgės prieš padalytąjį valdy- 
mą; čia nesuvokiama, kad Amerikos sistema vargu ar veikia (arba vei- 
kė) paisydama konstitucijos, veikiau nepaisydama konstitucijos. Kad 
būtų pašalintos kliūtys, sistemai - tiek, kiek ji vis dar įstengia veikti, — 
reikia trijų dalykų: ideologinio neprincipingumo, silpnų ir nedrausmin- 
gų partijų bei į vietoves orientuotos politikos. Kaip tik dėl šių dalykų 
prezidentas, už reikalingus Kongreso balsus „atsimokėdamas“ apygar- 
doms teikiamomis paslaugomis, gali Kongresą palenkti savo pusėn. Ši- 
taip galiausiai institucionalizuojama valstybės lėšų eikvojimo politika 
— ne itin žavingas dalykas. O struktūros požiūriu tai, ką matome, iš 
tikrųjų yra silpna valstybė. 

Dabar galime grįžti prie Mayhew išvados, kad padalyta preziden- 
to ir Kongreso kontrolė nedaro rimtesnės įtakos ir nepablogina Kon- 
greso įstatymų leidybos rezultatų. Argumentavimo labui tarkime, kad 
ši išvada šiek tiek atspindi padėtį. O jeigu taip, ji rodo ne tai, ką nori 
pasakyti Mayhew, bet didėjančią Amerikos partijų atomizaciją. Vadi- 
nasi, aptariamasis veiksnys arba kintamasis — tai partiškumo ribų per- 

žengimas balsuojant Kongrese. Ar prezidentas turi Kongrese „savąją 
daugumą“, ar jos neturi, — vis tiek išvada prasminga tik darant prielai- 
dą, kad yra „dauguma“, kad yra kažkas, kas laikosi drauge ir veikia 
vieningai. Bet jeigu dauguma egzistuoja tik popieriuje, jeigu ją tenka 
kiekvieną kartą burti iš naujo, tada galima manyti, kad skirtumas tarp 
vieningojo (united) ir padalytojo valdymo mažai ką reiškia. Vadinasi, 
net kai popieriuje dauguma yra nepadalyta, joks Amerikos prezidentas 
Kongrese tikros ir patikimos daugumos šiandien 1š tikrųjų neturi. 

Žinoma, demokratų kontroliuojamam Kongresui rūpi, kad prezi- 
dentui demokratui sektųsi. Akivaizdu ir tai, kad įtikinant visuomenę 
reikia kažkaip pademonstruoti, jog vieningasis valdymas iš tikrųjų už- 
tikrina paramos „vieningumą“, t.y. didesnę paramą nei priešingu atve- 
ju. Tačiau susiklostė taip, kad kiekvienam Kongreso nariui užvis 1a- 
biausiai rūpi, kaip jo arba jos balsavimas Kongrese (voting record) — 
kiekvienas atskiras balsas — vertinamas jų apygardose. Plačiai pripa- 
žįstama, kad Amerikos partijos yra ne ką daugiau nei rinkiminės parti- 
Jos ir tik silpnąja prasme, jog prilipdo etiketes dviem kandidatams, kad 
šie vienmandatėse apygardose vienas prieš kitą vykdytų savo kampani- 
jas. Bet ar jos, kaip parlamentinės partijos, reiškia ką nors daugiau? 
Sakyčiau, kad didėjantis rinkiminės partijos skaidymasis turi kaip nors 
atsispindėti ir Kongreso lygiu?. Tad esame liudininkai, kaip yra padidė- 
jusi ir darosi vis vietininkiškesnė, orientuota į apygardas (nors Senate 
dėl savaime suprantamų priežasčių šiek tiek mažiau) Amerikos Kon- 
greso-legislatyvinių partijų (congressional-legislative party) fragmen- 
tacija. O parlamentas, kuriame politika virsta mažmenine politika (sup- 
ra 4.1), kurio nariai vis labiau ir labiau tampa savųjų apygardų lobis- 
tais, apygardų berniukais pasiuntinukais, — tai parlamentas, kuriame dau- 
gumos lengvai pavirsta kažkuo plaukiojančiu, išgaruojančiu. Įžvalgus 
stebėtojas Nelsonas Polsby's rašo (1993, p. 33): 


Praktinėje šių dienų politikoje įstatymų leidyba dažnai reikalauja 
sudėtingų susitarimų: turi būti sudaryta koalicija, peržengianti... 
partiškumą. Tokia koalicija sudaroma tik po to, kai buvo ilgai de- 
rėtasi ne tik dėl įvairių priemonių esmės, bet ir dėl to, kaip bus 
pasidalyta garbe už galimą tų priemonių teikiamą naudą bei kalte 
už galimą jų sukeltą skausmą ... Taigi išrinktiesiems pareigūnams 
pavojinga leisti įstatymus, kurie sukelia skausmą ... Nuostabu, bet 
kartais jie tai daro, jei pavyksta susiderėti dėl kaltės pasidalijimo. 


Polsby's pažįsta savuosius veikėjus ir juos taikliai vaizduoja. Bet 
ar jo aprašomas procesas gali būti vadinamas koalicijų sudarinėjimu? 

Mano manymu, Amerikos politikoje terminas „koalicija“ vartojamas 
neatsakingai, kaip priedanga vos ne bet kam. Šiaip ar taip, čia koalici- 
jos terminas klaidina. Praeityje tikrų koalicijų Kongrese išties būta — 
kaip koalicija veikė Pietų demokratų blokas. Galbūt tikrų koalicijų esa- 
ma dar ir šiandien. Bet tai, ką aprašo Polsby's, jokiu būdu nėra koalici- 
nė situacija. Koalicijos tikrai yra susitarimai, bet ne susitarimai atskiru 
klausimu, kurie kiekvienąkart sudaromi iš naujo. Kad koalicijos sąvo- 
ka turėtų prasmę, reikia, kad koalicija turėtų bent kiek tvirtumo, kitaip 
tariant, kad būtų kažkoks patvarus sutarimas dėl tam tikro klausimų 
spektro. Vienadienės koalicijos — jokios koalicijos; Polsby'o aprašy- 
tieji susitarimai irgi nė neprimena koalicijų, jie veikiau primena lopo 
siuvimą prie lopo. Tad darsyk pabrėžiame, kad tikros daugumos neatsi- 
randa kasdien iš gabalėlių lipdant kombinacijas. Vienas iš rizikingiau- 
sių prezidento Clintono pirmosios administracijos „grąžinto vieningo- 
jo valdymo“ išbandymų, be abejo, yra ekonominių bei deficito mažini- 
mo priemonių paketas, pateiktas Kongresui 1993 m. rugpjūtį - paketas, 
kuriam Atstovų Rūmai (ilgai svarstę ir derėjęsi) pritarė dviejų balsų 
persvara, o Senatas — vos plika vieno balso (pirmininkaujančio vice- 
prezidento) persvara. Ar tai ir yra daugumos parama prezidentui? Sa- 
kyčiau — vargu bau. 

Turint visa tai galvoje, esmė štai kokia: tuo tarpu kai bendra partinė 
1 vykdomosios valdžios, ir legislatūros (/egislature) kontrolė negaran- 
tuoja veiksmingos ir energingos vyriausybės, partinės kontrolės padali- 
jimas ją žlugdo. O svarbiausia, kad bendra partinė kontrolė jokiu būdu 
neužtikrina bendros partinės daugumos. Vadinasi, nesvarbu, ar Ameri- 
koje valdymas yra padalytas, ar nepadalytas, - abiem atvejais sprendimų 
priėmimas paprastai ir kaskart vis kitu klausimu reikalauja vietininkiškų 
užkulisinių atsilyginimų, o viso to išdava — veikiau netikusios mozaikos 
nei sveiki kompromisai. Amerikos sistema veikia (savotiškai ir nepakar- 
tojamai), nes amerikiečiai atkakliai verčia ją veikti. Tai taip paprasta ir 
tuo pačiu - sudėtinga. Juk iš tikrųjų amerikiečių konstitucinė mašina yra 
sukonstruota taip, kad strigtų,- šis trūkumas visa savo grožybe atsisklei- 
džia, kai jų prezidentizmas eksportuojamas svetur. 


5.3. LOTYNŲ AMERIKOS PATIRTIS 


Palikę Jungtines Valstijas, aišku, atsiduriame Lotynų Amerikoje. 
Kaip tik čia gyvuoja daugiausia prezidentinių sistemų. Ir kaip tik čia 
prezidentinės sistemos pasakoja neraminančią savo trapumo bei nesta- 
bilumo istoriją. 

Gyvavimo trukmės prasme geriausiai sekasi Kosta Rikai, kuri „ne- 
palūžta“ nuo 1949 m., iš paskos eina Venesuela, tverianti nuo 1958 m., 
Kolumbija (nuo 1974 m.) bei Peru (grįžusi prie civilių valdymo 1979 
m.)'?. Dauguma Lotynų Amerikos šalių (paminėtinos Argentina, Urug- 
vajus, Brazilija, Čilė) atkūrė prezidentinę demokratiją tik devintajame 
dešimtmetyje!!. Ir nors 1989 m. krito paskutinioji Pietų Amerikoje se- 
no sukirpimo diktatūros tvirtovė - Paragvajus, daug šio regiono kraštų 
vis dar yra nepatikimos demokratijos ir/arba politinės bendruomenės, 
kurios „labai pažeidžiamos perversmų požiūriu“ (Diamond et al. 1989, 
p. xviii), pvz., Ekvadoras, Bolivija, Hondūras, Gvatemala ir Domini- 
kos Respublika!“, jau neminint Nikaragvos, kuri 1990 m. grįžo į demo- 
kratiją po sandinistų sparnu. Kituose regionuose — nuo 1986 m. vėl 
prezidentiškai demokratiški yra Filipinai, bet jie dar turi įrodyti galį 
vykusiai tvarkytis'?. Tad apskritai prezidentų valdomų valstybių patir- 
tis (su vienintele išimtimi) įvairuoja nuo pasigailėtinos iki pasibaisėti- 
nos ir kelia įtarimą, ar jų politinė problema nėra pats prezidentizmas. 

Politikos atskyrimas nuo jos ekonominės, socialinės ir kultūrinės 
terpės visuomet spekuliatyvus. O Lotynų Amerikos atveju tiesiog būti- 
na suvokti, jog prezidentinio valdymo sunkumai sietini (ir juos ypač 
padidina) su ekonomikos sąstingiu, akis badančia nelygybe ir sociali- 
niu-kultūriniu palikimu. Bet mes neturime kito įrankio sunkumams at- 
remti bei įveikti — tik politiką. Žinia, politika gali pabloginti ir dažnai 
pablogina padėtį, bet vis tiek tų gerų dalykų, kurių siekiame, tikimės 
būtent iš „geros politikos“. 

Tad kas gi Lotynų Amerikos prezidentizme ne taip? Atsakymą pa- 
lengvina ankstesniojo modelio, JAV prototipo, analizė. JAV niekuomet 
iš tikrųjų nepasitvirtino nuomonė, jog prezidentinės sistemos yra stip- 
rios sistemos su energinga vyriausybe, o šalims, ieškančioms įkvėpimo 
Vašingtono modelyje, ši iliuzija — tai tikras savęs apgaudinėjimas. Lo- 
tynų Amerikos prezidentizmas dažnai remiasi „blogomis“ partinėmis 
sistemomis!“, bet tai tik pusė bėdos. O svarbiausias dalykas - ir jį reikia 
aptarti pirmiausia — yra tas, kad Lotynų Amerikoje prezidentai jokiu 
būdu nėra tokie visagaliai, kokie gali atrodyti. Kaip tik priešingai: „įgy- 
vendindami savo darbotvarkę (agendas), dauguma Lotynų Amerikos 
prezidentų susiduria su sunkumais. Inicijuoti politiką (initiating poli- 
cy) valdžios jiems beveik pakanka, bet, ieškodami paramos politikai 
įgyvendinti (implementing policy), jie patiria, kaip tai nelengva“ (Main- 
waring, 1990, p. 162). 

Bet jei jau taip yra, kodėl nepabandžius išeities ieškoti stiprinant 
prezidentų galias? Tiesą sakant, šis būdas jau išbandytas: daugumos 

Lotynų Amerikos prezidentų galios yra kur kas platesnės už Amerikos 
prezidento. Labai dažnai jie turi atskirų straipsnių veto teisę (/ine-item 
veto), kokios Baltieji Rūmai neturėjo iki 1995 m.; jiems dideliu (nors 
nevienodu) mastu leidžiamas dekretinis valdymas; jie dažnai taip pat 
turi plačias ypatingąsias galias (emergency powers)". Ir vis dar didina- 
mos prezidentų galios'“. Bet šiuo metu įsivyrauja nusiteikimas, kad pre- 
zidentams sparnelius vertėtų apkarpyti!'', nes manoma (kartais teisin- 
gai, nors dažnai klaidingai), jog ankstesnieji nuolat kartojami diktato- 
riški perversmai kildavo dėl prezidentų visagalybės. Kad ir kaip ten 
būtų, problemos galiausiai kyla iš valdžių padalijimo principo — pada- 
lijimo, verčiančio Lotynų Amerikos prezidentizmą nuolat blaškytis tarp 
piktnaudžiavimo valdžia ir valdžios nepakankamumo. 

Atrodo, kad tai tikras Gordijaus mazgas, kurio, Juano Linzo 1r kai 
kurių įtakingų jo sekėjų nuomone, neįmanoma išpainioti kitaip, kaip 
tik patarlės siūlomu būdu — perkertant. Linzas ir kiti padarė išvadą: 
išeitis (Lotynų Amerikai) yra ne prezidentizmo tobulinimas, bet visiš- 
kas jo atsisakymas, jo vietoje įvedant parlamentinę valdymo formą. Sa- 
vuosius argumentus Linzas suformulavo 1985 m., o jų esmė buvo ir 
lieka: kad prezidentizmas palaikys stabilius demokratinius režimus, ma- 
Žiau tikėtina, negu kad tai darys parlamentarizmas (žr.: Linz, 1990, 
1994). Tačiau jo svarbiausioji mintis yra ne ta, kad prezidentinė struk- 
tūra skatina struktūrinį patą, bet veikiau bendresnio pobūdžio: prezi- 
dentinės sistemos yra „griežtos“, o parlamentinės sistemos — „lanks- 
čios“, todėl šitam lankstumu! turi būti teikiama pirmenybė prieš griež- 
tumą — ypač dėl to, kad lankstumas mažina riziką. Vadinasi, Linzo po- 
zicija iš esmės grindžiama mintimi, kad dėl to, jog lanksčioms parla- 
mentinėms politinėms bendruomenėms yra būdingi savikorekcijos me- 
chanizmai, jos rizikuoja kur kas mažiau už griežtas. Tai taikliai ir glaustai 
apibūdina Valenzuela: „parlamentinių sistemų krizės yra valdymo, bet 
ne režimo krizės“ (1987, p. 34). Puikiai pasakyta. Be abejo, su rimto- 
mis krizėmis prezidentinės sistemos susidoroti nepajėgia!*. Vis dėlto, 
manau, tai pasakius baigti dar negalima. Pirma, viena iš galimų alterna- 
tyvų prezidentizmui yra pusiau prezidentizmas, — ir aš įrodinėsiu, jog 
pusiau prezidentizmas dideliu mastu išsprendžia griežtumo problemą, 
nes turi lankstumo, kurio stinga prezidentizmui (infra 7 sk.). Antra (ir 
tai svarbiausia), Linzo planas įtikinamai nepaaiškina, kodėl ir kaip per- 
ėjimas prie parlamentarizmo išspręstų valdymo pajėgumo problemas, 
kurias prezidentizmas arba sukelia, arba palieka neišspręstas!*. 

5.4. AR PARLAMENTARIZMAS - IŠEITIS? 


Ar parlamentinės sistemos pranašesnės už prezidentines, - tai klau- 
simas, kurį reikia atidėti, kol išanalizuosime parlamentarizmą (infra 6 
sk.). Kol kas galiu aptarti tik perėjimą nuo amerikietiškojo prie euro- 
pietiškojo tipo sistemų, primindamas štai tokį paprastą dalyką: parla- 
mentinė demokratija (jokia iš gausybės savo formų) negali funkcio- 
nuoti, jei nėra parlamentui tinkančių partijų (parliamentary fit par- 
ties), kitaip tariant, tokių partijų, kurios (dėl patirtų nesėkmių, ilgos 
veiklos trukmės ir su tuo susijusių paskatų) socializavosi į vientisas ir/ 
arba drausmingas organizacijas. Dėmesio: tai ne visuomet pasakytina 
apie prezidentines sistemas, kurios (šį argumentą mes žinome) padaly- 
tojo valdymo sąlygomis pato išvengia kaip tik dėl partinės drausmės 
stokos. Užtat drausmingos partijos yra parlamentinių sistemų „darbin- 
gumo“ būtina sąlyga. Ir atvirkščiai, su nedrausmingomis partijomis par- 
lamentinės sistemos pavirsta nedarbingomis asamblėjų sistemomis. 

Tad klausimas štai toks: jeigu Lotynų Amerikos šalys įsivestų par- 
lamentinę sistemą, ar jų parlamentų veikla būtų bent kiek geresnė už 
tas, kurios buvo didžiojoje žemyninės Europos dalyje ligi pat trečio- 
jo—ketvirtojo dešimtmečių? Labai tuo abejoju, nes akivaizdu, kad dau- 
gelyje Lotynų Amerikos šalių nėra ir dar negreit atsiras parlamentui 
tinkančių partijų. Tai kuo puikiausiai įrodo Brazilijos pavyzdys; o kadan- 
gi Brazilija nužengė taip toli, jog parlamentarizmo pasirinkimą 1993 
m. net pateikė referendumui, leiskite man stabtelėti prie Brazilijos atvejo. 

Šiuo metu pasaulyje, matyt, nėra kitos tokios antipartinės (ir te- 
oriškai, ir praktiškai) valstybės, kokia yra Brazilija. Politikai žvelgia į 
savo partijas kaip į partido de alugue! - kaip į kažką išnuomotą. Parti- 
jas jie dažnai keičia, balsuoja prieš partijos liniją ir nesutinka laikytis 
jokios partinės drausmės, tvirtindami, esą į jų laisvę atstovauti savo 
apygardai niekam nevalia kištis (žr.: Mainwaring, 1991). Tad partijos 
yra išties paslankūs dariniai, taigi Brazilijos prezidentas paliekamas plū- 
duriuoti tuščioje erdvėje, virš nevaldomo ir nepaprastai susiskaidžiu- 
sio parlamento. Ar galime tikėtis, kad tokioje dirvoje perėjimas prie 
parlamentinės sistemos sutvirtins partijas — dėl to, kad naujoji sistema 
reikalaus, kad partijos palaikytų iš parlamento kilusią vyriausybę? Bū- 
tent šitaip įrodinėjo referendumo iniciatoriai; jie patyrė pralaimėjimą. 
Bet nėra nei lyginamųjų, nei istorinių įrodymų, galinčių patvirtinti to- 
kius lūkesčius. 

Palyginus su Brazilijos partijomis, Vokietijos Veimaro laikotarpio 
partijos buvo „pavyzdingos partijos“; bet ir joms nepavyko įveikti frag- 
mentacijos, 0 jų parlamentinė veikla 1919—1933 m. valdymo pajėgu- 
mą nei pagerino, nei užtikrino. Nei partijų elgesys, nei jų prigimtis nė 
kiek nepasikeitė ir Prancūzijos Trečiojoje bei Ketvirtojoje Respubliko- 
se. Trečiojoje Respublikoje per keturiasdešimt metų (1875—1914 m.) 
vyriausybių trukmės vidurkis buvo devyni mėnesiai. Tai tinka ir Italijai 
iki fašizmo. Reikalas tas, kad partinė konsolidacija (party solidifica- 
tion) bei drausmė (balsuojant parlamente) niekuomet nebuvo parlamen- 
tinio valdymo grįžtamojo ryšio rezultatas. Jeigu sistemos pagrindas — 
asamblėja, jeigu ji atomizuota, nevaldoma, išskydusi, dėl savosios iner- 
cijos ji ir liks tokia, kokia yra. Negaliu prisiminti jokios partinės siste- 
mos, kurios išsivystymas į tikrą „sistemą“, sudarytą iš stiprių, organi- 
zuotų masinių partijų, būtų grindžiamas tuo, ko buvo išmokta parla- 
mento viduje. Nestruktūruotos partinės sistemos virsmą struktūruota 
partine sistema visuomet paskatina išorinė prievarta bei užkratas. Se- 
nosios įžymybių ir profesionalų partijos arba numirė, arba pasikeitė, 
atsiliepdamos į iššūkį, mestą išoriškai susikūrusių (ir daugiausia anti- 
sisteminių) masinių partijų, pasižyminčių stipriais ideologiniais saitais 
bei užsidegimu. O visų išvardytųjų dalykų Brazilijoje akivaizdžiai nė- 
ra. Maža to, visame krašte įsivyravę antipartiniai įsitikinimai bei retori- 
ka (jau neminint ryškiai antipartinių rinkimų įstatymų) daro bet kokias 
parlamentui tinkančias partijas ne tik sunkiai tikėtinas, bet apskritai ne- 
įsivaizduojamas. Reikalas tas, kad Brazilijos šių dienų politinė kultūra 
bei tradicija ugdo parlamentui netinkančias (parliamentary unfit) par- 
tijas. Mano nuomone, negalima nė įsivaizduoti, kad šitokiomis aplin- 
kybėmis parlamentinė patirtis ištrauktų Braziliją iš chaoso ir nuvestų į 
bet kokios rūšies, tačiau veiksmingą parlamentinį valdymą. 

Kita vertus, Lotynų Amerikoje yra trys didelės valstybės, kurios 
savųjų partinių sistemų požiūriu tikriausiai įstengtų pereiti prie parla- 
mentarizmo - Čilė ir dvipartinės Argentina bei Venesuela. Tame žemy- 
ne Čilės daugiapartinė sistema labiausiai atitinka europietiškąją. Ta- 
čiau Čilė anksčiau taip pat yra patyrusi „poliarizuotąjį pliuralizmą“ — 
ryškią poliarizaciją, prie kurios dar prisidėjo didelė partinė fragmenta- 
cija. Ar esant tokiai patirčiai Čilei būtų išmintinga įsivesti parlamenti- 
nę sistemą? Abejoju. Jei čiliečiai nutartų atsisakyti savosios preziden- 
tinės sistemos, jie, mano manymu, pasielgtų išmintingiau, pasirinkę ne 
parlamentinį, o pusiau prezidentinį sprendimą. 

Užtat Argentinos dvipartinė prezidentinė sistema nepadalytąsias 
daugumas jau beveik turi*?. Galima paspėlioti: ar Argentina išloštų, jei 

pavirstų parlamentine? Ir vėl abejoju. Argentinos partijos nėra „tvir- 
tos“. Joms iširti neleidžia ir jų vientisumą palaiko būtent prezidentinė 
sistema, t.y. visa kita nustelbiantis poreikis laimėti nedalomą laimikį — 
prezidento postą?!'. Dėl to, manyčiau, kitokia tvarka paskatintų partijų 
fragmentaciją, — o jos Argentinai nereikia. Na, ir Venesuela; atrodo 
(atrodė), kad tai vienintelė Lotynų Amerikos valstybė, galinti sau leisti 
surizikuoti ir atlikti parlamentinį eksperimentą, nes turi dvi stiprias ir 
drausmingas partijas. Bet Venesuelos dvipartiškumas 1993 m. patyrė 
stiprų sukrėtimą??. Tad turiu daugiau neaušinti burnos ir baigti: toji par- 
lamentarizmo atmaina, kuri atsirastų daugumoje Lotynų Amerikos ša- 
lių, veikiausiai būtų asamblėjos formos parlamentarizmas, pasirodantis 
pačia blogiausia savo puse?. 

Tikra tiesa, kad, kaip tvirtina Lincas (1990, p. 52), stipriai pasida- 
lijusiose 1r fragmentuotų partinių sistemų šalyse prezidentizmas funk- 
cionuoja prastai. Ar esant kitoms lygioms sąlygoms, joms geriau sektų- 
si su parlamentinėmis formomis? Ceteris paribus, manau, ne. 


PASTABOS 


1. Airijos prezidentas turi išties labai mažai valdžios, o Austrijos ir ypač 
Islandijos prezidentai turi nemažas valdžios prerogatyvas, bet tai tik ne- 
gyvos raidės. Kodėl taip yra, paaiškinsiu infra 7.2. Čia pažymėsiu tik tai, 
kad nors tiesioginiai visuotiniai rinkimai neabejotinai suteikia nepriklau- 
somą legitimumą, vien šis veiksnys per se dar nieko nelemia. 

2. Duverger jas priskiria pusiau prezidentinėms. Tačiau Duverger klasifika- 
cija yra grynai legalistinė, ir jis pats tai pripažįsta: „pusiau prezidentinės 
valdymo formos samprata... nustatoma vien tik iš konstitucijos turinio“ 
(1980, p. 166). Atėjus metui, įrodinėsiu, kad net tokia klasifikacija klai- 
dina ir yra nepriimtina (infra 7.2 ir 7.3). 

3. Minėtuoju pagrindu vadinti Čilę (nuo 1891 m. iki 1925 m.) ir Peru siste- 
momis, artimomis parlamentinėms (parliamentary-like systems), tolygu 
jas klasifikuoti neteisingai, sukeliant rimtus nesusipratimus. Šiuo metu 
bandoma panašiai vertinti Urugvajų, bet ir vėl nepagrįstai (ar bent aš taip 
tvirtinu toliau, 11 pastaboje). 

4. Kitus apibrėžimus bei aptarimą žr.: Shugart and Carey, 1992, p. 18—22. 
Manajame apibrėžime praleidžiamas jų ketvirtasis kriterijus, kad „prezi- 
dentas turi tam tikras konstitucijoje įtvirtintas teisėkūros galias (/lawma- 
king authority)“. Man tai pernelyg neapibrėžta, kad būtų kriterijus, be to, 
tai jau įtraukta į manuosius kriterijus. Jei prezidentas pirmininkauja/va- 
dovauja vykdomajai valdžiai, ir be sakymo aišku, kad jis arba ji turi bei 

privalo turėti tam tikras teisėkūros galias. Bet jei šis kriterijus ad abun- 
dantiam pridedamas prie trijų mano pasiūlytųjų — nieko blogo. 

S. Šios valstybės išvardytos mano lentelėje p. 172. Manajame išvardijime 
apeinamos labai mažos valstybės bei kol kas „nepastovios politinės ben- 
druomenės“ (fluid polities) (dėl priežasčių, paaiškintų: Sarto, 1976, 8 
sk.). Taip pat dar per anksti įtraukti ir imtis analizuoti Rytų Europos ir 
buvusios Sovietų Sąjungos valstybes. Čia palieku nuošaly ir Meksiką — 
unikalų atvejį, prie kurio grįšiu vėliau (infra 9 ir 11 sk.). 

6. Mainwaringo skaičiavimu (1993, p. 204—207), pasaulyje bent nuo 1967 
m. būta 31 ilgalaikės demokratijos; iš jų tik keturiose (Kolumbijoje, Kos- 
ta Rikoje, JAV ir Venesueloje) yra prezidentinės sistemos. Riggso skai- 
čiavimu (1993, p. 219—220), „iš 76 atvirų politinių bendruomenių 33 
buvo prezidentinės... Jų žlugimo tempas buvo kur kas spartesnis nei par- 
lamentinių sistemų: pirmųjų — 91 procentas (30 atvejų), palyginti su 31 
procentu (13 atvejų) antrųjų“. Suprantama, be loginio pagrindo šie skai- 
čiai nedaug ką įrodo. 

8. Mayhew išvadų pagrįstumo neaptarinėsiu. Gerai žinoma, kaip sunku įsta- 
tymų leidybos rezultatus įvertinti kokybiškai; Mayhew taip pat linkęs ne- 
pastebėti neveikimo, t.y. kiek projektų apskritai nė nesiūlomi įtraukti į 
darbotvarkę iš anksto žinant, kad jie neturi jokių šansų. Maža to, vienaip 
susitarimai sudaromi esant padalytajam valdymui, kitaip — esant vienin- 
gajam valdymui. Dėl visų šių bei dar dėl kitų dalykų Mayhew įrodymai 
man atrodo įtartini ir labai neįtikinami. Bet jei Mayhew būtų teisus, ma- 
no argumentai taptų dar stipresni. 

9.  Takoskyra čia eina tarp situacijos, kai prezidentas gali derėtis ir susitarti 
su Kongreso partijų vadovais, kurie po to gali užtikrinti saviškių balsus, 
ir to, kokiu mastu turi būti deramasi ir susitariama su kiekvienu atskiru 
Kongreso nariu. 

10. Tačiau Venesuela (išsiskirianti ne vien trukme, bet ir ekonomine gerove 
kaip viena „tvirčiausių“ Lotynų Amerikos demokratijų) 1992 m. ir 1993 
m. patyrė — aiškiai kiekvieno nusivylimui - du bandymus įvykdyti karinį 
perversmą; o Peru geriems 18 mėnesių įklimpo nekonstitucinėje santvar- 
koje. Būtent, prezidentas Fujimoris 1992 m. balandį surengė autogolpe 
(perversmą prieš save) ir valdė, naudodamasis ypatingosiomis galiomis 
bei kariškių parama, kol per plauką laimėjo 1993 m. spalio 31 d. referen- 
dumą dėl naujos konstitucijos (leidžiančios jam inter alia balotiruotis 
naujai kadencijai), kurią parengė Steigiamasis Kongresas, išrinktas 1992 
m. lapkritį gana abejotinu būdu. Šiaip ar taip, viskas baigėsi tuo, kad 
1995 m. Fujimonis buvo pergalingai perrinktas. 

11. Urugvajus pasižymėjo nebūdingais konstituciniais svyravimais — nuo 
„Kkvaziprezidentizmo“ (guasi-presidentialism) (1830 m., 1934 m., 1942 
m., 1966 m.) iki neprezidentizmo (1918 m., 1952 m.), bet dabartinę te- 

14. 


15. 
16. 


20. 


nykštę sistemą (po 1973 m. perversmo ir 1973— 1984 m. pertraukos) aš 
neabejodamas laikyčiau prezidentine. Tai, kad legislatūra gali pasmerkti 
ministrus, o prezidentas turi teisę paleisti legislatūrą, yra nukrypimas nuo 
Jungtinių Valstijų modelio, bet jis neprieštarauja maniesiems preziden- 
tizmo apibrėžimo kriterijams (supra 5.1) ir vargu ar keičia esmę. 
Ekvadoras yra vos ne permanentinėje krizėje; Bolivijoje nuo 1952 m. iki 
1982 m. kariškiai įsikišo maždaug 17 kartų; sunkiai kapstosi iš esmės de 
facto kariškių kontroliuojami Hondūras ir Gvatemala; o Dominikos Res- 
publikos patirtis tiesiog apverktina. 

Ponia Aguino 1986 m. atėjo į valdžią tik todėl, kad Manilos gatvių „liau- 
dies valdžia“ (prie kurios prisidėjo ir JAV įtikinėjimas) privertė Marcosą 
sprukti. Tad prezidento Ramoso išrinkimas 1992 m. buvo pirmas laisvas, 
normalus valdžios perdavimas per 26 metus. Ponia Aguino buvo simbo- 
linė „paskelbtoji“ prezidentė, užtat Ramosas yra autsaideris (buvęs gene- 
rolas), turintis gana neapibrėžtą parlamento paramą. 

Tai analizuosiu bei aptarsiu infra 11.2, nes dar turiu paaiškinti, kaip pre- 
zidentizmas siejasi su daugiapartine situacija ir/arba partijų atomizacija. 
Visa tai nuodugniai aptariama infra 10 sk. 

Pvz., Čilės 1989 m. konstitucija suteikia prezidentui teisę paleisti Atsto- 
vų Rūmus (32 straipsnis, 5 d.). Aš jau aptariau (supra 5.2), kaip ši ano- 
malija paveikia valdžių padalijimo principą, tad čia tik parodoma, kad 
prezidento galių stiprinimas yra svarbus dalykas. 

Tokį nusiteikimą rodo, pvz., siūlymas Venesueloje įvesti prezidento at- 
šaukimą visuotiniu balsavimu (popular recall). 

Šiuo požiūriu simboliškas yra Allende'ės atvejis Čilėje. Kaip apibendri- 
na Mainwaringas (1993, p. 208), „Čilėje 1973 m. Liaudies vienybės vy- 
riausybės priešininkai bijojo, kad leisdami Allendei baigti jo šešerių me- 
tų kadenciją (1970— 1976 m.), jie atvertų duris autoritariniam socializ- 
mui. Allende prarado legislatūros daugumos paramą ir parlamentinėje 
sistemoje būtų atstatydintas balsuojant. Bet prezidentinėje sistemoje ne- 
buvo kaip jį pakeisti — tik perversmo keliu“. Tuo remdamiesi apibendri- 
name, jog „daugeliu atvejų perversmas yra vienintelis būdas atsikratyti 
nekompetentingo arba nepopuliaraus prezidento“. 

Linzas irgi pritaria Lijpharto kritikai, esą prezidentizmas yra pažymėtas 
polinkio į mažoritarizmą žyme. Bet tai abejotina; ir aš tikrai nepritariu 
Lijpharto antimažoritarinei manijai (supra 4.4). Mano manymu, proporci- 
nė politika gali būti, švelniai tariant, ne mažiau žalinga nei mažoritarinė. 
Prezidentas Alfonsinas 1983—1987 m. turėjo nedidelę daugumą Atsto- 
vų Rūmuose, bet ne Senate; o prezidentas Menemas 1989— 1995 m. tu- 
rėjo daugumą Senate, bet ne žemuosiuose rūmuose (jei niekas neprisi- 
jungdavo). Tad tai nėra tikros nepadalytosios daugumos situacijos. Žvel- 
giant istoriškai (ir neminint Perono laikotarpių) daugumą abiejuose Kon- 

greso rūmuose turėjo tik prezidentas Frondizi's (1958— 1962 m.). O 1995 
m. gegužės rinkimai baigėsi Argentinos dvipratiškumui blogą ateitį pra- 
našaujančiu radikalų antplūdžiu. 

21. Radikalų ir peronistų partijoms išties būdingos „centralizacijos“ tradici- 
jos; vis tiek sakyčiau, nors peronistų partija praranda, o iš tikrųjų atmeta 
savo įkūrėjo mokymą, o ideologiniai skirtumai tarp abiejų partijų mažė- 
ja, prezidentinis veiksnys tampa vis svaresnis. Bet nemanau, kad dėl to 
prezidentinis laimikis būtų — Argentinoje arba kitur - pakankama dvipar- 
tiškumo sąlyga. 

22. Turimi galvoje 1993 m. gruodžio prezidento rinkimai, kuriuos laimėjo 
17 politinių grupių remiamas nepriklausomasis kandidatas Caldera, o dvi 
nuo 1958 m. valdžioje buvusios partijos (socialdemokratinė Demokra- 
tinio Veiksmo ir socialinė krikščionių COPEI) - pralaimėjo. Taip pat pa- 
žymėkime, kad pagal rinkimų rezultatus Caldera yra mažumos preziden- 
tas ir kad jo veiklos šiame poste teisėtumas kol kas abejotinas. 

23. Partijų „institucionalizacijos“ (arba ne) („„institutionalisation“ (or not) 
of parties) įvairių laipsnių Lotynų Amerikoje įvertinimą žr.: Mainwaring 
ir Scully eds. 1994, ypač 1 sk. 


6. Parlamentinės sistemos 


6.1. PARLAMENTARIZMO RŪŠYS 


Parlamentinių sistemų pavadinimas susijęs su jas lemiančiu prin- 
cipu, būtent, — kad parlamentas yra suverenas. Taigi parlamentinės sis- 
temos nepripažįsta valdžių padalijimo tarp parlamento ir vyriausybės: 
jos visos yra grindžiamos įstatymų leidybos ir vykdomosios valdžios 
bendrumu (/egislative-executive power sharing)'. O tai tolygu sakyti, 
kad visos sistemos, kurias vadiname parlamentinėmis, reikalauja, jog 
vyriausybės būtų skiriamos, remiamos ir (kaip gali atsitikti) atleidžia- 
mos parlamento valia. Bet pasakyti, kad parlamentai remia vyriausy- 
bes, vadinasi, nedaug ką pasakyti. Tai nė iš tolo nepaaiškina, kodėl to- 
kiose politinėse bendruomenėse vyriausybės esti stiprios arba silpnos, 
kodėl stabilios arba nestabilios, veiksmingos arba imobilios (immobi- 
lism), ir apskritai — kodėl jos tvarkosi gerai arba vidutiniškai, arba netgi 
itin bjauriai. 

Reikalas tas, kad žodžiu „parlamentarizmas“ nežymima kokia nors 
vientisa visuma. Parlamentinės sistemos veikia labai nevienodai, 0 jei 
taip, tai todėl, kad jos susijusios ir jas lemia labai skirtingos jungtys 
tarp vykdomosios ir įstatymų leidybos valdžių (executive-legislative 
linkage). Iš tikrųjų yra bent trys svarbiausios parlamentinių sistemų at- 
mainos: vienas kraštutinis atvejis - tai angliškojo tipo premjerinė (pre- 
miership), arba kabineto, sistema (cabinet system), kur vykdomoji val- 
džia ryškiai dominuoja parlamento atžvilgiu; kitas kraštutinis atvejis — 
prancūziškojo (Trečiosios ir Ketvirtosios Respublikų) tipo asamblėjos 
valdymas (assembly government), kuris valdymą padaro beveik neįma- 
nomą; yra ir kompromisinė formulė — partijų kontroliuojamas parla- 
mentarizmas (party-controlled parliamentarism). 

Tad parlamentarizmas gali mus nuvilti lygiai taip pat ir taip pat 
lengvai, kaip ir prezidentizmas. Jei norime tvirtinti, esą pirmasis yra 
pranašesnis už pastarąjį, čia pat turime pareikšti, kurį parlamentarizmą 
pasirinkome, taip pat užtikrinti, kad iš grynojo prezidentizmo nebūsi- 
me paprasčiausiai ir mažiausio pasipriešinimo būdu nuvesti į grynąjį 

parlamentarizmą, t.y. į asamblėjos valdymą bei blogą valdymą (misgo- 
vernment). 

Kiekvienos parlamentarizmo atmainos savitumus trumpai aprašy- 
siu artimiausiuose poskyriuose. Pamatinė, visam parlamentarizmui ben- 
dra problema — kad būtų partijos, kurios, balsuojant parlamento rū- 
muose, neperžengtų partiškumo mibų. Amerikos atveju partinės draus- 
mės stoka (party indiscipline) galbūt ir yra aktyvas (asset), bet parla- 
mentarizmo atveju partinės drausmės stoka visuomet ir neišvengiamai 
yra pasyvas (liability). Parlamentui tinkančios partijos, kaip jas pava- 
dinau, yra visų pirma partijos, kurios laikosi drauge, remdamos jų pa- 
čių paskirtą vyriausybę (paprastai koalicinę). 

Todėl norint suprasti parlamentarizmą, reikia suvokti, kas ir kaip 
kontroliuoja partijas bei ką savo ruožtu kontroliuoja partijos. Tai ne 
toks jau paprastas ir ne toks jau lengvas tyrimas, kuriam skirsiu įvairias 
šio veikalo vietas (bet ypač žr. infra 12.2). Tačiau 1š pat pradžių turėtų 
būti aišku, jog tai tirdami visada privalome įvertinti, ar „tikrasis viene- 
tas“ yra partija, ar jos grupuotės bei frakcijos, o jei ne — tai ar ir partija, 
1r subpartiniai vienetai jau nebėra branduoliai. 


6.2. VALDŽIOS BENDRUMAS 


Jau esu nurodęs, kad visos parlamentinės sistemos yra sistemos, 
kuriose valdžia bendra (power-sharing systems). Bet valdžios bendru- 
mo negalima apibūdinti taip tiksliai kaip valdžių padalijimo. Ši formu- 
lė yra neaiški, nes bendrumas reiškia difuziją ir difuziškumą. Kas, kaip 
arba kokiu mastu ką ir su kuo turi bendra? Valdžios bendrumas, švel- 
niai tariant, gali būti labai įvairus. Vis dėlto, pažvelgus į valdžios struk- 
tūros šerdį, kur galias veikti turi vykdomosios valdžios vadovas (chief 
executive) — ministras pirmininkas, šioje painiavoje galima įvesti šio- 
kią tokią tvarką. Iš šio taško vyriausybės vadovo santykis su jo arba jos 
nariais gali būti kaip: 


(1) pirmojo virš nelygiųjų; 
(11) pirmojo tarp nelygiųjų; 
(111) pirmojo tarp lygiųjų. 


Tai bendrosios valdžios formulės, nes jos visos atmeta valdžios 
koncentraciją viename asmenyje - primus solus, kaip antai Amerikos 
prezidento atveju, kurio vyriausybė yra tik jo asmeninis kabinetas. Bet 
šios formulės iš tikrųjų labai skirtingos. Britanijos ministras priminin- 

kas iškilęs kaip primus (pirmasis) virš nelygiųjų, nes jis arba ji išties 
vadovauja vyriausybei ir, parinkdamas arba atleisdamas tikrai „paval- 
džius“ ministrus, turi laisvas rankas; Vokietijos kancleris ne taip 1šsi- 
skiria, bet vis dar yra primus tarp nelygiųjų (ne tarp lygiųjų); o papras- 
toje parlamentinėje sistemoje ministras pirmininkas yra primus inter 
pares - tarp lygiųjų, taigi ne toks jau ir primus. Žinoma, galime ginčy- 
tis dėl niuansų. Vis dėlto kriterijus, pagrindžiantis visas tris šias formu- 
les, yra gana grakštus. 

Pirmasis virš nelygiųjų vykdomosios valdžios vadovas yra ir par- 
tijos lyderis, kurį vargu ar gali balsavimu pašalinti iš posto jo paties 
parlamento nariai ir kuris skina bei keičia kabineto ministrus kaip jam 
arba jai patinka. Tad šitoks „pirmasis“ išties vadovauja savo minist- 
rams. Pirmasis tarp nelygiųjų gali ir nebūti oficialus partijos lyderis, 
bet vis dėlto jis negali būti pašalintas iš posto vien parlamentui pareiš- 
kus nepasitikėjimą (n0-confidence parliamentary vote), 17 yra didelė 
tikimybė, kad jis liks poste net pasikeitus jo kabineto nariams. Tad ši- 
toks „pirmasis“ gali pašalinti ministrus, o jie jo — negali. Galiausiai 
pirmasis tarp lygiųjų - tai ministras pirmininkas, žlungantis drauge su 
savo kabinetu, paprastai turintis priimti į vyriausybės komandą „pr1- 
mestus“ ministrus ir menkai šią komandą (veikiau vadintiną ne-koman- 
da, kurios neliečiamieji žaidžia savus žaidimus) kontroliuojantis. 

Svarbiausia štai kas: aptariamosios formulės apibūdina, kokia yra 
bendrosios valdžios mechanizmų įvairovė, pakertanti tradicinę nuomonę 
apie tai, ką atitinkamai prezidentinės bei parlamentinės sistemos esą 
darančios geriausiai. Pirma, ši įvairovė rodo, kad Anglijos ministras 
pirmininkas gali valdyti kur kas efektyviau už Amerikos prezidentą“. 
Todėl prezidentinė primus solus formulė neturi daugiau „valdymo pri- 
valumų“. Dar daugiau, ši įvairovė perša mintį, kad primus solus, prezi- 
dento pakeitimas primus inter pares apskritai nesuteiktų pranašumo. 
Išties negali būti tikras vadovas toks ministras pirmininkas, kuris nega- 
li kontroliuoti savo ministrų (nes negali jų atleisti) ir net nėra laisvas 
juos pasirinkdamas. 

Tad bendrosios valdžios formulės, teikiančios „valdymo perspek- 
tyvų“, yra: (1) pirmasis virš nelygiųjų ir (11) pirmasis tarp nelygiųjų. Tai 
tolygu užuominai, kad įdomūs darbingo parlamentinio valdymo atvejai 
yra premjerinės sistemos, —- pradedant Britanija 1r baigiant Vokietija. 
Bet tai jokiu būdu nereiškia, kad visų kitų formų parlamentarizmas — 
nedarbingas. Kituose dviejuose poskyriuose ir tyrinėsime sąlygas, paaiš- 
kinančias bei palaikančias visų esančių parlamentinių sistemų veikimą. 

6.3. PREMJERINĖS SISTEMOS 


Premjerinės, arba kabineto, sistemos geriausias pavyzdys — britiš- 
koji valdymo sistema*. Visiems žinoma, kad britiškajai valdymo siste- 
mai būdinga vienpartinė vyriausybė (ji žlugtų, jei vyriausybė būtų koa- 
licinė), 0 šioji savo ruožtu suponuoja vienmandačių apygardų sistemą, 
sąlygojančią dvipartinę sistemą. Taip pat pabrėžkime, kad būtent vien- 
partinė vyriausybė reikalauja griežtos partinės drausmės, kokia viešpa- 
tauja Vestminsteryje, nes čia balsuoti prieš savąją vyriausybę reikštų 
vyriausybę atiduoti opozicijai“. 

Tai rodo, kad Vestminsterio valdymo sistema grindžiama trimis 
svarbiomis sąlygomis. Be to, manau, kad šios sąlygos viena kitą papil- 
do štai tokia seka: (i) rinkimai balsų dauguma; (11) dvipartiškumas; (111) 
griežta partinė drausmė?. Tai reiškia, kad jei pakeičiama pirmoji sąly- 
ga, įvyks domino efektas (domino effect), - šio dalyko, atrodo, nepa- 
stebi britų mokslininkai ir politikai, primygtinai reikalaujantys įvesti 
kokią nors PA sistemą ar bent atsisakyti sistemos, kurioje nugalėtojui 
atitenka viskas. 

Tad britiškąją premjerinę sistemą lengva sugriauti, bet, kita ver- 
tus, ją nelengva sukurti. Ta proga prisiminkime, kad pagal manuosius 
rinkimų sistemų padarinių dėsnius (supra 3.3 1r 3.4) nnkimai balsų dau- 
guma negali sukurti dvipartinės sistemos, jei nepalenkiamųjų trečiųjų 
partijų rinkėjų išsibarstymo po visą kraštą lygmuo nėra toks, kuris ne- 
užtikrina daugumos, — tai sąlyga, kurią išties sunku patenkinti. Dėl to 
bet kuriai valstybei, įsivedusiai vienmandačių apygardų sistemą, vado- 
vaujantis prielaida, esą iš čia atsiras premjerinė valdymo sistema, gali 
tekti rimtai nusivilti. Taip pat prisiminkime, kad sistema, kurioje nuga- 
lėtojui atitenka viskas, yra nerekomenduotina, kai politinė bendruome- 
nė poliarizuota ir/arba jai būdinga heterogeniška politinė kultūra (sup- 
ra 4.2). 

Eikime toliau: tuo tarpu, kai Jungtinė Karalystė bei britiškojo mo- 
delio valstybės iliustruoja stipraus premjerinio parlamentarizmo atve- 
jus, Vokietija yra silpno arba silpnesnio šios rūšies atvejo pavyzdys. 
Vokietijos Federacinėje Respublikoje dvipartinės sistemos nebuvo nie- 
kada (net CDU ir Bavarijos CSU laikant, kaip darau aš, viena partija), 
o vienpartinė vyriausybė - tik trumpai. Užtat ten nuo seno buvo tripar- 
tinė (kai kas sako — dviejų su puse partijų) sistema, kuriai būdingos 
dviejų partijų koalicinės vyriausybės ir kuri apsieina be mažoritarinės 
rinkimų sistemos. Dar daugiau, Vokietijos kancleris renkamas parla- 
mento ir niekaip formaliai (teisiškai formaliai) nėra savosios partijos 

lyderis. Bet vis tiek Kanzlerdemokratie — į kanclerį orientuotą (chan- 
cellor-centered) vokiškąją valdymo tvarką — drąsiai galima priskirti 
premjerinėms sistemoms. 

Ar britiškosios ir vokiškosios tvarkos skirtumai reiškia, kad prem- 
jerinė sistema nebūtinai grindžiama lyderystės principu (leadership prin- 
ciple)? Sakyčiau, ir taip, ir ne, nes Vokietijos partijos jau per rinkimus 
elektoratui konkrečiai nurodo savo būsimąjį kanclerį (šitaip pažeisda- 
mos ar bent susilpnindamos parlamentarizmo principą). Bet šio dalyko 
pernelyg sureikšminti negalima. Juk ministro pirmininko priešrinkimi- 
nis nominavimas (electoral pre-designation) yra prasmingas tokioje par- 
tinėje sistemoje (nesvarbu, dvipartinėje ar dviejų su puse partijų), ku- 
rioje galimi tik du tikėtini varžovai, bet turi kur kas mažiau prasmės 
daugiapartinėse sistemose, reikalaujančiose plačių (daugiau nei dviejų) 
partijų koalicijų, ir jau visiškai yra beprasmis, kai plačių koalicijų vy- 
nmausybes sudaro partijos, kurių jėgos apylygės. Tokiomis sąlygomis 
ministro pirmininko postas neišvengiamai yra neatskiriama koalicinių 
derybų dalis ir negali būti „pažadėtas“ iš anksto. Reikalas dar ir tas, 
kad ministro pirmininko priešrinkiminio nominavimo nedera painioti 
su visiškai kitokia tvarka (šiuo metu nustatyta Izraelyje ir svarstoma 
Italijoje, Japonijoje bei Nyderlanduose), pagal kurią ministras pirmi- 
ninkas yra renkamas tiesiogiai ir visuotinai“. 

Kaip susiformavo vokiškoji premjerinė sistema? Drįstu nurodyti 
tokius Vokietijos Kanzlerdemokratie veiksnius bei ją paaiškinančias 
priežastis: (1) antisisteminių partijų paskelbimas už įstatymo ribų; (ii) 
Sperrklausel,; (11) vadinamasis konstruktyvusis nepasitikėjimo votu- 
mas (constructive vote of no confidence) — būtent tokia tvarka. Ir leis- 
kite man pradėti nuo paaiškinimo, kodėl pirmoji priežastis iš tikrųjų 
yra „pirmoji“. 

Daug (jei ne dauguma) stebėtojų mano, kad Vokietijos tripartinę 
sistemą sąlygoja 5 procentų atmetimo klauzulė, Sperrklausel, ją deri- 
nant su mišriąja (pusiau mažoritarine (half-majoritarian)) rinkimų sis- 
tema. Tai aiškiai neteisinga. Vokietijos rinkimų sistema duoda beveik 
grynai proporcingą atstovavimą (supra 2.2), taip pat mažai tikėtina, 
kad 5 procentų slenkstis kur nors (taip pat ir Vokietijoje) sumažintų 
kurios nors partinės sistemos formatą iki trijų partijų. Tad Vokietijos 
politinės sistemos šaltinis — ne jos rinkimų sistema, bet aplinkybė, kad 
teismo sprendimai iš pamatų pakeitė partinės sistemos „natūralią rai- 
dą“. Karlsrūės Konstitucinis Teismas iš pat pradžių paskelbė už įstaty- 
mo ribų ir neonacių Socialistinio Reicho partiją, ir Komunistų partiją; 
jeigu jis to nebūtų padaręs, nebūtų ir vokiškosios tripartinės sistemos. 

Norėdamas pabrėžti, kad konstitucinės struktūros su šiuo vienkartiniu 
aktu neturi nieko bendra, tai ir vadinu sąlyga. Pažymėtina ir tai, kad 
minėtieji teismo sprendimai buvo itin „sąlygoti aplinkybių“, kadangi 
jie aiškiai buvo šeštojo dešimtmečio klimato dalis ir — dar daugiau — 
ypatingo juos pateisinančio konteksto dalis. Ar juos būtų galima pakarto- 
ti bet kurioje šių dienų susiformavusioje demokratijoje? Aš tuo abejoju. 

Tad antisisteminių partijų paskelbimas už įstatymo ribų iš visų 
veiksnių tikrai yra pirmasis, nes įduoda kitiems dviems svertą, kurio šie 
patys savaime neturi. Jau pakankamai pasakyta apie Sperrklausel. Už- 
tat dabar turime stabtelėti prie trečiojo veiksnio — konstruktyviojo ne- 
pasitikėjimo votumo, kuris taip pat yra Kanzlerdemokratie ypatingas 
konstitucinis elementas. Pagal šią išlygą balsavimu pareiškęs nepasiti- 
kėjimą parlamentas negali kanclerio pašalinti iš posto, jeigu nėra ir kol 
nėra nominuotas jo įpėdinis. Nors šis konstitucinis mechanizmas nėra 
nenugalima kliūtis, su ja reikia skaitytis, nes kur kas lengviau surinkti 
negatyviąją daugumą (negative majority), paprasčiausiai pašalinančią 
vyriausybę, negu sutelkti pozityviąją daugumą (positive majority), su- 
tariančią ir dėl naujojo kanclerio". 

Britiškojo ir vokiškojo premjerinio valdymo įtvirtinimo būdų pa- 
lyginimą anksčiau baigėme pažymėdami, kad vokiškojo lyderystės prin- 
cipo pamatai iš pažiūros silpnesni už britiškojo. Bet dabar reikia pa- 
brėžti, kad šį silpnumą ištaiso konstruktyvusis nepasitikėjimo votumas. 
O papildomai Vokietijos premjerinę sistemą sustiprina tas dalykas, kad 
parlamentas — priešingai nei daugumoje parlamentinių sistemų — skiria 
tik kanclerį, o ne visą vyriausybę. Tai procedūra, dėl kurios premjeras 
iškyla virš savosios vyriausybės, jis arba ji tikrai yra, kaip jau minėjau, 
pirmasis farp nelygiųjų. 

Dabar galime imtis klausimo, kurį iš šių dviejų modelių lengviau 
kopijuoti. Vyrauja nuomonė, kad šalims, nepatenkintoms savąja parla- 
mentine demokratija ir ieškančioms, kaip pagerinti padėtį, prieinames- 
nis vokiškasis modelis, kurį palyginti nesunku pamėgdžioti. Bet mano- 
ji analizė skatina daryti kitokią išvadą. Britiškąją sistemą gan dideliu 
mastu sąlygoja konstitucija, vokiškąją sistemą — toku pat mastu sąlygo- 
ja aplinkybės; o struktūras, žinoma, nukopijuoti lengviau nei aplinky- 
bes (ką tik paaiškinta prasme). Jei pasirenkame Vestminsterio modelį, 
visa, ką mums reikia padaryti, — tai priimti rinkimų sistemą, kurioje 
nugalėtojui atitenka viskas; ir jei mus lydės sėkmė, t.y. jeigu elektora- 
tas rinkimų apygardose bus „pasiskirstęs normaliai“, tai likusioji kon- 
strukcija iš dalies susitvarkys savaime, o jei ne — tai gali būti sutvarkyta 
konstitucinės intervencijos būdu. 

Bet ką gi mums reikia daryti, jei pasirenkame vokiškąjį modelį? 
Žinome, kad Sperrklausel nustatymas nepadės, nes jis savaime nesu- 
mažins partinės sistemos iki tos ribos, iki kurios ją būtina sumažinti, 
kad atsirastų premjerinė sistema. Tad kaip mes tai padarysime? Nėra 
ko tikėtis, kad pagelbės konstitucinio teismo chirurginė operacija, už- 
tat, žinoma, galime atsisakyti PA ir pereiti prie balsų daugumos rinki- 
mų sistemos. O jeigu taip, tai mes einame jau ne neskausmingu vokiš- 
kuoju, o — skausmingesniu britiškuoju keliu. Leiskite perspėti dar ir 
štai dėl ko: gali būti, jog Vokietijos partinė sistema — tokia, kokia ji 
buvo iki dešimtojo dešimtmečio vidurio, — jau nyksta“. Tarkime, kad 
dėl Vakarų ir Rytų Vokietijos susivienijimo šalies partinis formatas il- 
gainiui padidės iki keturių penkių partijų. Ar šitokiomis aplinkybėmis 
vokiškoji Kanzlerdemokratie išsilaikys? Veikiausiai ne. Juk kanclerio 
galios nesiekia toliau savosios partijos ribų. Šios ribos nėra reikšmin- 
gos tol, kol antroji vokiškųjų koalicijų partnerė, FDP, yra šešiskart sep- 
tyniskart mažesnė. Esant tokiam santykiui, Liberalų partija negali nei 
siekti kanclerio posto, nei lemti jo parinkimo; ji gali tik paskatinti so- 
cialistų arba krikščionių demokratų dominuojamos koalicinės vyriau- 
sybės žlugimą. Dabar tarkime, kad relevantinės tampa dar dvi partijos 
1r dėl to būsimosios koalicijos turės apimti mažų mažiausiai tris parti- 
jas, kurių jėgos yra apylygės arba bent jau ne tokios nelygios. Tokiomis 
sąlygomis vokiškojo tipo premjerinė sistema tampa neefektyvi, nes, ma- 
tyt, jai palaikyti jau nepakaks dviejų likusiųjų ramsčių — „vienišųjų“ 
rinkimų parlamente bei konstruktyviojo nepasitikėjimo votumo. 


6.4. DARBINGASIS PARLAMENTARIZMAS 


Ar išvada, kad premjerines sistemas nelengva nukopijuoti, neska- 
tina daryti ir išvados, jog „„darbingasis parlamentarizmas"' yra ir liks 
retas dalykas? Žinoma, ne. Kalbant apie gebėjimą valdyti, žodis „dar- 
bingasis“ reiškia du dalykus, būtent - veiksmingą vyriausybę ir/arba 
stabilią vyriausybę; iš šio skirtumo kyla trys galimos kombinacijos, t.y. 
vyriausybė yra: (i) ir veiksminga, ir stabili; (11) stabili ir galbūt veiks- 
minga; (iii) nestabili. Šioje konstrukcijoje galima plati darbinių atvejų 
įvairovė, kurioje neapsiribojama Britanijos ir Vokietijos patirtimi. 

Pirmoji kombinacija aiškiai apima premjerines sistemas, bet taip 
pat — ir „superdominuojančios partijos sistemas“ tokiose šalyse, kaip 
Švedija bei Norvegija (ilgi laikotarpiai pradedant ketvirtuoju dešimt- 
mečiu), Japonija (nuo 1954 m. iki 1993 m.) ir Ispanija (nuo 1982 m. iki 
1996 m.), kuriose gali nė nebūti nei premjerinių struktūrų, nei dviparti- 

nio ar tripartinio formato, bet jose nuo dešimties iki net keturiasdešim- 
ties metų be pertraukos valdė vienpartinės vyriausybės (tos pačios par- 
tijos) — ir tik dėl tos paprastos priežasties, kad viena partija gaudavo 
legislatūra po legislatūros absoliučią vietų daugumą parlamente?. Tad 
superdominuojančios partijos sistema užtikrina tokį stabilumą ir gebė- 
jimą veikti efektyviai, kokį užtikrina visos vienpartinės vyriausybės — 
nors tokiais atvejais trukmės ir efektyvumo santykis nebūtinai yra pozi- 
tyvus, nes valstybėse, kur alternatyvios vyriausybės nėra (arba jos yra 
nedažnos), nėra ir stimulų, teikiamų dviejų partijų rotacijos. 

Reikalas tas, kad tai, ko neįmanoma pasiekti remiantis lyderystės 
principu, gali būti pasiekta tam tikru partinės sistemos struktūravimu. 
Tai tolygu pasakyti, kad darbingų parlamentinių demokratijų sąrašas 
išplečiamas įtraukiant atvejus, kurių nepaaiškina jokia konkreti konsti- 
tucinė tvarka. Už šios ribos, žinoma, galima rasti dar ir daugiapartinių 
valstybių, kurių vyriausybės yra koalicinės, bet stabilios bei gana dar- 
bingos. Bet tai - pasakojimai apie paskirų valstybių sėkmę, o ši sėkmė 
— vykdomos politikos (policies) bei lyderių asmeninių savybių, o ne 
kokios nors struktūros nuopelnas, kai tenkinama viena esminių sąlygų, 
būtent — partijos yra tinkančios parlamentui, vadinasi, jas įmanoma kon- 
troliuoti ir jos yra kontroliuojamos. 

Ar galima padaryti bendrą išvadą, dėl ko parlamentinės demokra- 
tijos gali būti ir yra darbingos? Mūsų apžvalga siūlo tokį atsakymą: 
parlamentinis valdymas yra darbingas (darbingesnis), kai jo pavadini- 
mas šiek tiek neteisingas, kitaip tariant, kai parlamentas nevaldo, kai 
Jis yra pažabotas. Ir priešingai, darbingasis parlamentarizmas niekuo- 
met nėra „grynasis“ parlamentarizmas, visiškai įkūnijantis parlamento 
suvereniteto (sovereignty of parliament) principą. Parlamentarizmas vei- 
kiau yra darbingas, kai jo sparnai pakirpti, kai jis, galima sakyti, įgauna 
pusiau parlamentarizmo formą. Lyg ir paradoksalu, bet kuo mažiau val- 
dymas tikrai parlamentinis, tuo jis sėkmingesnis. 


6.5. ASAMBLĖJOS VALDYMAS 


Diktatūros atsikračiusios šalys tikriausiai turi nedidelį pasirinki- 
mą — tik parlamentinį kelią. Bet siūlant žmonėms, nepatenkintiems pre- 
zidentinėmis sistemomis, vietoje jų rinktis parlamentinę sistemą, juos 
reikia perspėti apie pastarosios keliamus pavojus. Vis dėlto parlamen- 
tarizmo garbintojai retai kada pripažįsta jo tamsiąją pusę. Perskaityki- 
me šią santrauką: 

Tie, kam kelia neviltį Amerikos sistemos aklavietės ... 11gesingai 
žvelgia kitapus Atlanto... ir gėrisi kitų demokratinių vyriausybių 
organizuota vienove... Parlamentinėse demokratijose suverenas yra 
legislatyvinė dauguma (/egislative majority), o šios daugumos ko- 
misija — kabinetas — ir kreipia legislatūrą, 1 vadovauja vykdoma- 
jai valdžiai. Valdžia suvienyta. Atsakomybė aiškiai apibrėžta. 
Griežta partinė drausmė užtikrina, kad ministrai pirmininkai bei 
jų kabinetai galės veikti greitai ir ryžtingai... Dvipartinėse parla- 
mentinėse sistemose, kurių prototipas yra Didžioji Britanija, ne- 
pasitikėjimo votumai retenybė... Europos žemyno daugiapartinė- 
se parlamentinėse sistemose vyriausybes paprastai sudaro koalici- 
jos... [bet] tol, kol jos sugeba išspręsti nesutarimus... pačiuose ka- 
binetuose, jos gali tikėtis tokios pat įstatymų leidėjo paramos kaip 
1r Britanijos vyriausybės. Bet kurioje iš šių parlamentinių sistemų 
vyriausybes galima sudaryti pagal Lloydo Cutlerio posakį. Jos ga- 
li veikti. Jos gali kalbėti ... vienu, aiškiu balsu.!? 


Ištrauka puikiai atskleidžia, jog šio parlamentarizmo garbintojo 
teleskopas mato ne toliau Britanijos ir aptemsta, vos pasiekęs Lamanšą 
prie Duvro. Žemyninės Europos parlamentinė patirtis prisimenama tik 
kaip šiek tiek netobulas angliškojo mokymo atspindys; o parlamenta- 
rizmo asamblėjos forma praslysta nepastebėta ir nepaminėta. Galima 
užginčyti, girdi, mūsų garbintojai asamblėjos valdymą (assemblearism) 
praleidžia ne dėl to, kad nieko apie jį nežino, bet dėl to, kad laiko jį 
nukrypimu, išsigimusia forma. O ne! Jeigu visų parlamentinių sistemų 
pamatinis principas tas, kad parlamentas yra suverenas, tai asamblėjos 
valdymas — tiesioginė šio principo išvestinė. Reikalas ne tik tas, kad 
asamblėjoje sutelktas valdymas (assembly-centered government) yra 
parlamentarizmo principo „natūralus“ raidos kelias, bet dar ir tas, kad 
toks valdymas ateina savaime, varomas savosios inercijos. 

Asamblėjos valdymo prototipas - Prancūzijos Trečioji Respubli- 
ka, taikliai vadinama „deputatų respublika“ (republic of deputies). Bet, 
pvz., Prancūzijos Ketvirtoji Respublika ir Italija jo išvengė tik tuo mastu, 
kokiu parlamentinė „partokratija“ (partycracy) (partitocrazia, t.y. par- 
tijų valdžia) jį prirėmė prie sienos. Šiuo metu dauguma postkomunisti- 
nio parlamentarizmo atvejų yra asamblėjos tipo. Manau, tikėtina, kad 
ir dauguma Lotynų Amerikos demokratijų (jei jos atsisakytų savųjų pre- 
zidentinių formų) nusiristų stačiai į asamblėjos valdymą. Kalbant apie 
jo savybes, jas galima tučtuojau išvesti iš mūsų ankstesniosios citatos, 
pliusus pakeičiant minusais. Asamblėjos valdyme: (1) kabinetas nekrei- 

pia legislatūros; (11) valdžia yra ne suvienyta, o išblaškyta ir atomizuo- 
ta; (111) atsakomybė apskritai ištirpsta; (1v) partinė drausmė svyruoja 
nuo prastos iki visiško jos nebuvimo; (v) ministrai pirmininkai ir jų 
kabinetai greitai ir ryžtingai veikti negali; (vi) koalicijos retai išspren- 
džia savo nesutarimus ir niekada nėra tikros dėl įstatymų leidėjų para- 
mos; (vii) vyriausybės niekada negali veikti ir kalbėti vienu, aiškiu balsu. 

Visa tai, kas pasakyta, šiame dėstymo etape nereikalauja kokio 
nors ypatingo paaiškinimo, išskyrus vieną dalyką: kodėl vyriausybės 
kartą per metus ar net dažniau su pasigardžiavimu suvalgomos. Mįslė 
štai kokia: šiaip ar taip, juk net kai vyriausybės yra koalicinės, jų šali- 
ninkams jos vis tiek - „savosios vyriausybės“. Bet nieko panašaus. Dau- 
geliu atvejų žlugusią koalicinę vyriausybę pakeičia kita tų pačių partijų 
koalicinė vyriausybė. Dėl to pribaigti savąją vyriausybę — reiškia ne 
užleisti vyriausybę kaip Britanijoje, bet - suteikti sau šansą patekti į 
kabinetą. Kabineto nestabilumas laukiančiam parlamento nariui — tai 
durys į karjerą". Ir argi kam nors tuomet išties rūpi kabineto nestabi- 
lumas? 


6.6. STABILUMAS IR EFEKTYVUMAS 


Literatūroje „stabilumas“ dažniausiai traktuojamas kaip darbingo- 
sios demokratijos pats svarbiausias rodiklis. Manoma, kad jeigu parla- 
mentinė sistema gauna stabilią vyriausybę, ji tuo pačiu gauna veiks- 
mingą vyriausybę. Ir atvirkščiai, nestabilios vyriausybės reiškia ir ne- 
veiksmingas vyriausybes. Bet tokia nuomonė įdėmesnį žvilgsnį atlaiko 
tik iš dalies. 

Pradėkime nuo „valdymo pajėgumo“ — valdymo veiksmingumo 
arba jo efektyvumo. Iškart perspėju, kad šios sąvokos sietinos ne su 
faktine veikla, bet su struktūriniais pajėgumais. Veikla priklauso nuo 
veikėjų, kaip vairavimas priklauso nuo vairuotojų'*. Bet vairuotojams 
reikia kelių, panašiai ir veikėjams reikia veikti leidžiančių struktūrų. 
Tad negali būti ryžtingos vyriausybės be ryžtingo ministro pirmininko; 
tačiau net ir ryžtingas ministras pirmininkas negalės būti ryžtingas, jei- 
gu sprendimų priėmimo mechanizmas stringa ir veikia prieš jį. Kitas 
momentas: „veiksmingos vyriausybės“ nedera painioti su „aktyvistine 
vyriausybe“ (activist government). Pirmoji — tai vyriausybė, kuri geba 
įgyvendinti užsibrėžtą politiką; tačiau ji gali išpažinti antiaktyvistinę 
(non-activist) valdymo filosofiją ir dėl to apsispręsti (jeigu jau pati taip 
nusprendžia) likti neaktyvi. Skirtumas tarp veiksmingos ir bejėgės vy- 

mausybės tas, kad pirmoji gali nuspręsti ko nors nedaryti, o tuo tarpu 
antroji negali daryti to, ką norėtų daryti. Analogiškai ir skirtumas tarp 
veiksmingos ir aktyvistinės vyriausybės - tas, kad pirmoji gali pasiekti 
rezultatą, ko nors nedarydama arba apleisdama kokią nors sritį, o iš 
aktyvistinės vyriausybės laukiama, kad ji būtų „darytoja“, kadangi ji 
galvoja, jog nėra tokios problemos, kurios politika negalėtų išspręsti. 

Vis dėlto vyriausybė, turinti įgaliojimus veikti, kelia rūpestį dau- 
geliui žmonių. Mes esame palankūs veiksmingai vyriausybei, jeigu da- 
rome prielaidą, kad ji valdys gerai. Bet jeigu galvojame, kad vyriausy- 
bės valdo blogai, arba jeigu jų bijome, tuomet kuo mažiau jos gali val- 
dyti — tuo geriau. Tad trečiasis momentas yra toks: neveiksminga vy- 
riausybė gali būti geriausia apsisaugojimo nuo blogo valdymo priemo- 
nė,- kuo ji mažiau veiksminga, tuo mažiau žalos padaro. 

Neneigsiu — šis argumentas turi racijos, bet nėra triuškinantis. Vi- 
sų pirma neveiksminga vyriausybė taip pat gali pridaryti nemažai ža- 
los, nes vienas iš aiškių neefektyvumo požymių - išteklių švaistymas, 
toks išteklių naudojimas, kai nepasiekiama jokio rezultato, kai ištekliai 
paprasčiausiai paleidžiami vėjais. Bet svarbiausia, jaučiu, jog mes vis 
labiau skverbiamės į nepaprastai painų, sudėtingą ir trapų dirbtinį pa- 
saulį, kuris negali „natūraliai“ pats savęs išgelbėti (nei, tiesą sakant, 
išsigelbėti pats nuo savęs). Norime to ar ne, bet nematomoji ranka ne- 
begali veikti nepadedama matomosios — trukdančių ir besikišančių vy- 
nausybių. Sutinku, kad blogį, kurį atneša blogos vyriausybės, gali su- 
mažinti vyriausybės neveiksmingumas. Bet nesutinku, jog galime sau 
leisti turėti sustabarėjusias, nepaslankias ir bejėges vyriausybes. Veiks- 
minga vyriausybė — tai rizika, kuriai turime ryžtis, — bent jau dėl to, kad 
alternatyvos dar blogesnės. 

Pereidami prie „stabilumo“, pirmiausia paklauskime: koks tai sta- 
bilumas arba kieno stabilumas? Stabili demokratija (t.y. režimo stabi- 
lumas (regime stability)) yra vienas dalykas, o stabili vyriausybė - vi- 
sai kitas. O mes dažnai leidžiame stabiliai vyriausybei dabintis stabi- 
lios demokratijos spindesiu. Bet tai - nepateisinama ekstrapoliacija. 
Be abejo, svarbu, kad demokratija nežlugtų. Bet kodėl svarbu, kad ne- 
žlugtų vyriausybės? Dažniausiai atsakoma, jog stabili vyriausybė „liu- 
dija“ valdymo efektyvumą. Deja, ne. Vyriausybės stabilumas reiškia 
tik trukmę; vyriausybės gali būti ilgalaikės ir kartu bejėgės: jų trukmė 
jokiu būdu nerodo, juo labiau nesustiprina jų veiksmingumo arba efek- 
tyvumo. Išties daugumoje koalicinio valdymo reikalaujančių parlamen- 
tinių sistemų vyriausybės pratęsia savo išlikimą beveik nieko nedary- 

damos. Tokiomis aplinkybėmis tie kuklūs darbai, kuriuos gali nuveikti 
koalicinės vyriausybės, paprastai atliekami per pirmuosius šešis mėne- 
sius - pradinį medaus mėnesio laikotarpį, per kurį padorumas neleidžia 
jų nuversti. Po to jos bando laimėti laiko netriukšmaudamos, neišsiū- 
buodamos laivelio. Tad problema — ne ilgaamžiškumas, ne tai, kiek 
ilgai vyriausybės išsilaiko, o tai, ar vyriausybės turi pajėgumų valdyti. 
Stabili vyriausybė gali būti valdymo veiksmingumą lengvinanti sąlyga, 
bet tikrai — ne jo pakankama sąlyga. 

Pagrindęs, kad vyriausybė gali būti stabili ir niekam tikusi, ilga- 
amžė ir bejėgė, esu linkęs mielai sutikti, kad veiklos trukmė pasitar- 
nauja politikos įgyvendinimui (implementation of policies). Bet kuo 
labiau esame įsitikinę, jog stabili vyriausybė yra būtina (nors nepakan- 
kama) veiksmingo valdymo sąlyga, tuo labiau turime būti įsitikinę, jog 
stabili vyriausybė pateisina savo pavadinimą, kad tai yra fa pati išlie- 
kanti vyriausybė. Mums aiškinama priešingai, - girdi, po nestabilių vy- 
riausybių kaukėmis gali slėptis stabilios vyriausybės, o „regimasis ne- 
stabilumas“ — tai tik išorė, dengianti tikro tęstinumo realybę. Taigi įro- 
dinėjama, esą nestabilios (trumpalaikės) vyriausybės yra ne prastesnės 
už stabilias, kol rotuojantis politinis personalas (political personnel) 
lieka daugmaž tas pats (nepakitęs). Na ne, - aš nesutinku. 

Jei, kaip teigiu, vyriausybės stabilumas per se nėra tikrasis rūpes- 
tis, tai lygiai taip pat „personalo stabilumo“ (vyriausybėje) idėja nėra 
tikroji išeitis. Dar pridurčiau, kad toks argumentas yra ydingas, o jam 
pritardami — tik dar labiau pabloginame padėtį. Garbusis Amžinasis 
(Eternity) — skaitome jo charakteristikoje — septynis kartus buvo Mi- 
nistras Pirmininkas, o laikotarpiais tarp pirmininkavimo bei kitokiomis 
progomis kokius keturiasdešimt metų ėjo pareigas vyriausybėje — pvz., 
užsienio reikalų, gynybos, švietimo, vidaus reikalų ministro ir t.t. Jam 
gerai: jo asmeninis stabilumas pareigose yra neginčytinas. Bet kokiu 
būdu jo asmeninis stabilumas pasitarnauja sistemai, tampa politinei ben- 
druomenei naudą duodančiu stabilumu? Sakyčiau - jokiu. Išties nuolat 
išbarstydamas savo gyvenimo kelyje galbūt ir įgytas žinias, garbusis 
Amžinasis aplink skleidžia savo begalinio nekompetentingumo nenuo- 
seklumą (0 ne tęstinumą). O nuolatinis visų reikalų ministras garbusis 
Amžinasis yra būtent dėl to, kad puikiai Žino, jog jo gebėjimas būti 
kabinete neturi nieko bendra su tuo, kaip jis atlieka savo pareigas (nei, 
beje, su jo prigimtiniu intelektu), užtat visapusiškai susijęs su jo frakci- 
jos galia bei manevravimu partijos viduje. Na, jeigu tai ir yra „realusis 
stabilumas“, tuomet, manau, mums kur kas geriau be jo. 

6.7. TIESIOGIAI RENKAMAS PREMJERAS 


Kol kas veiklos trukmę aš aptarinėjau kaip nepagrįstai svarbiu lai- 
komą dalyką bei klaidinantį prioritetą. Bet būna dar blogiau, kai turime 
reikalą su jau minėtu siūlymu (supra 6.3) ministrą pirmininką rinkti 
tiesiogiai, visuotinai, visai legislatūros kadencijai. Dar blogiau - dėl to, 
kad šitai siūlant nesirūpinama, kaip užtikrinti, kad tasai stabilus, „išlie- 
kantis“ ministras pirmininkas lygiai tiek pat ilgai turėtų parlamento pa- 
ramą. Mes išrenkame generolą, neduodami jam kareivių, ir tikimės, jog 
jis laimės mūšius, nes jo negalima pašalinti iš posto. Ar tai įtikina? 
Manęs - ne. 

Šiuo metu yra viena tiesioginius ministro pirmininko rinkimus (ket- 
veriems metams) įsivedusi valstybė, — tai Izraelis. Ši nuostata įsigalio- 
jo drauge su Kneseto rinkimais 1996 m. viduryje, bet į Pagrindinį įsta- 
tymą ji buvo įtraukta 1992 m. Ji nesuteikia ministrui pirmininkui dau- 
gumos (šios problemos suvis nepaisoma); ji paprasčiausiai duoda jam 
lazdą parlamentui paleisti!'?. Bet anokia ten lazda, jeigu premjeras, pa- 
siuntęs Knesetą namo, paleidžia ir pats save, taigi bet koks Kneseto 
paleidimas reiškia jo paties žlugimą. Ką gi, galbūt maža valstybė, tu- 
rinti apie penkis milijonus gyventojų (mažiau nei Niujorke), ir gali sau 
leisti nesibaigiančius rinkimus. Bet ir tokiu atveju nėra garantijos, kad 
parlamento perrinkimas duos kitokį parlamentą, užtat visiškai neabejo- 
tina, kad valstybė, tarsi epidemijos krečiama rinkimų karštinės, t.y. nuolat 
dirginama realios arba potencialios rinkimų politikos, sulauks blogos 
politikos. Kita vertus, kam gi parlamentui žaisti ir balsuoti, kad minist- 
ras pirmininkas būtų pašalintas iš posto? Jis gali Žaisti visiškai kitokį 
žaidimą — palaikyti ministrą pirmininką arba ministrę pirmininkę, kai 
balsuojama dėl pasitikėjimo, ir tuo pat metu visu frontu trukdyti jo arba 
jos siūlomiems įstatymams. 

Vienas šios reformos šalininkų, Bogdanoras, rašo: „TMesioginiai 
ministro pirmininko rinkimai duos Izraeliui valdymo sistemą, labai pri- 
menančią Prancūzijos Penktosios Respublikos“ (in Sprinzak and Dia- 
mond, 1993, p. 97). Bet kitame skyriuje pamatysime, kad tai visiškai 
neteisingas teiginys. Prancūziškoji pusiau prezidentinė sistema pasižy- 
mi tuo, kad čia ministras pirmininkas visuomet gali vadovauti parla- 
mento daugumai (ir gali būti pakeistas, jeigu ši dauguma pasikeičia). 
Užtat tiesiogiai išrinkto ministro pirmininko pakeisti negalima, ir jis 
arba ji negali nusikratyti rinkėjų pareikštos paramos arba jos nebuvi- 
mo. Bogdanoras tvirtina, kad tiesiogiai renkamą premjerą išrinkti rei- 

kia prieš parlamento rinkimus, kad elektoratas žinotų, kaip balsuoti, 
jeigu jis nori išsirinkti daugumą, palaikančią ministrą pirmininką (ibid., 
p. 98—99). Tai labai neįtikinama. Amerikos rinkėjai gauna padalytąjį 
valdymą ne dėl to, kad balsuoja aklai, nežinodami, kas tokie yra būsi- 
mieji prezidentai, bet dėl to, kad apgalvotai padalija savo balsus skir- 
tingų partijų kandidatams (splitting their tickets). Kita vertus, tikimy- 
bė, kad tokiose fragmentuotose daugiapartinėse šalyse kaip Izraelis, 
Italija arba Nyderlandai frako skvernų efekto (coattails effect) dėka 
išrinktojo ministro pirmininko partija būtų užtempta iki absoliučios dau- 
gumos, yra menka arba lygi nuliui. 

Bijau, jog turiu paprieštarauti Bogdanorui ir dėl to, kad jis sąmo- 
ningai ignoruoja aklavietę, į kurią veda padalytoji dauguma (divided 
majority). Parlamentinėse sistemose mažumos vyriausybės išties yra 
dažnos (Danijoje jos beveik tapo taisykle)!“, bet jos atsiranda ir laikosi 
dėl derybų su labiau ar mažiau besikeičiančiomis parlamento daugu- 
momis, kurios iš tikrųjų ir leidžia joms išlikti valdžioje. Užtat bet kokia 
analogija su parlamento mažumos vyriausybėmis visiškai subliūkšta, 
kai ji taikoma mažumos premjerui (minority premier), dėl kurio posto 
negalima nei derėtis, nei iš jo pašalinti. Tad tvirtinimas, esą opozicijos 
kontroliuojamas Knesetas viso labo suponuoja bei reiškia „atsvarą mi- 
nistro pirmininko galioms“ (i1bi1d., p. 99) — tai mažų mažiausia didžiulis 
šio dalyko sumenkinimas!?. 

Tiesiogiai renkamą ministrą pirmininką prilyginti prancūziškajai 
pusiau prezidentinei schemai - klaida, bet lygiai tokia pat klaida - pri- 
lyginti jį prezidentizmui!*. Jau nurodžiau, kad prezidentinei sistemai 
sukurti nepakanka tiesioginių prezidento rinkimų (žr. supra 5.1). Dar 
daugiau, šitoks ministras pirmininkas vis dar yra priklausomas nuo par- 
lamento pasitikėjimo arba nepasitikėjimo votumų; svarbiausiasis jo ar- 
ba jos galios šaltinis — tipiškas parlamentinėms sistemoms legislatūros 
paleidimas; prezidentai paprastai turi įvairias veto, ypatingąsias bei ne- 
paprastąsias (extraordinary) galias, bet tiesioginių ministro pirmininko 
rinkimų ši ginkluotė nelydi. Vienas ir vienintelis renkamojo premjero ir 
renkamojo prezidento panašumas tėra tik bendra yda, - buvimo poste 
arba kadencijos trukmės griežtumas. Jei prezidentas tapo nepaprastai 
nepopuliarus arba jeigu jis yra siaubingai nekompetentingas, arba jeigu 
Jis atvirai ir piktybiškai peržengia savo galias, jo pakeisti negalima (ne- 
bent apkaltos būdu) tol, kol nesibaigė jo kadencija. Tiesiogiai išrinktas 
ministras pirmininkas gali žlugti drauge su savuoju parlamentu, bet ki- 
tais atžvilgiais suteikia to paties griežtumo ir tą pačią ydą ne-preziden- 
tinei sistemai, t.y. tokiai, kurios prigimtis to nereikalauja. 

Tad tiesioginiai premjero rinkimai nėra koks nors prezidentinės 
schemos ersatz, arba pakaitalas. Jeigu norime prezidentizmo, turime 
pertvarkyti visą mechanizmą. Per contra į parlamentinę sistemą įbrukti 
nepašalinamą, visuotinai renkamą premjerą tolygu į variklį įkišti akme- 
nį. Gal jis variklio ir nesulaužys, bet jo veikimą būtinai apsunkins. 


PASTABOS 


1. Pažymėtina, kad valdžios bendrumas nesuponuoja parlamentinių siste- 
mų kaip sistemų, kuriose tarp parlamento ir vyriausybės yra „abipusė 
priklausomybė“. Prielaida, kad parlamentas yra suverenas, atmeta atvirkš- 
tinę priklausomybę, t.y. tikrą įstatymų leidybos ir vykdomosios instituci- 
jų savitarpio priklausomybę. Teisės paleisti parlamentą negalima prily- 
ginti parlamento galiai vyriausybės atžvilgiu. Pirmoji yra atsitiktinė gali- 
mybė, antroji — nuolatinė kiekvieno leidžiamo teisės akto (piece of legis- 
lation) kontrolė. Be to, parlamento paleidimo teisę dažniausiai turi vals- 
tybės vadovas, o ne ministras pirmininkas. 

2. Polsby'o apskaičiavimais (1993, p. 31), „prezidentai respublikonai Ei- 
senhoweris, Nixonas, Fordas, Reaganas ir Bushas per paskutiniuosius 
dvejus buvimo poste metus visi turėjo reikalų su demokratų kontroliuo- 
jamais Kongresais ir savo pasiekdavo maždaug tik kas antru siūlomu bi- 
liu (bi//) ... Kadencijų pirmoje pusėje jų rezultatas paprastai būdavo du 
trečdaliai ir daugiau“. Užtat jokiam Britanijos ministrui pirmininkui nie- 
kuomet neteko patirti, kad jo biliai parlamente būtų atmetami santykiu 
1:3 arba net 1:2. 

3. Čia aš abu pavadinimus vartoju kaip vienas kitą pakeičiančius, nors sa- 
vaime aišku, kad „premjerinė sistema“ rodo esant stiprų asmeninį prana- 
šumą, tuo tarpu „kabinetinė sistema“ pabrėžia kolegialumo aspektą. Pas- 
taruoju metu konservatoriai pabrėžia premjerinę formą, o Leiboristų par- 
tijos statutas nuo 1981 m. riboja jų lyderio galias ir reikalauja, kad jis 
arba ji į vyriausybę atsivestų opozicijos laikotarpio šešėlinį kabinetą. Ši- 
tie skirtumai bei pokyčiai ilgainiui nėra esminiai, bet tik tuo mastu, ku- 
riuo parlamentą kontroliuoja vykdomoji valdžia. 

4. Iš tikrųjų virš Vestminsterio eilinių narių (back-benchers) pečių partijos 
botagas (party whip) švaistosi ne be paliovos ir kartais jiems leidžiama 
„balsuoti laisvai“. Bet kai reikalas yra svarbus, ministras pirmininkas bet 
kokią opoziciją partijos viduje gali nuslopinti ir nuslopina, jeigu (ir kol) 
klausimas — kaip antai Britanijos įsijungimas į Europą - giliai ir iš pa- 
grindų nesupriešina ir partijų, ir viso krašto. 

5. Partinės lyderystės elementą praleidžiu - iš dalies dėl to, kad šį klausimą 
sieju su Vokietijos atveju ir ketinu išnagrinėti vėliau. 

10. 


11. 


12. 

Šį būdą vertinu labai atsargiai; bet čia paprasčiausiai pabrėžiu, kad tie- 
sioginiai ministro pirmininko rinkimai grindžiami melagingu teiginiu, nes 
nei Britanijos, nei Vokietijos atvejai negali to patvirtinti. Savo prieštara- 
vimus išdėstau infra, 6.7. 

Iš tikrųjų parlamentas kanclerį yra pakeitęs kol kas tik vieną kartą - 1982 
m. (socialdemokratą Schmidtą krikščioniu demokratu Kohliu), ir tai įvy- 
ko iširus liberalų —SPD koalicijai. 

Šiame kontekste pažymėtina, jog žalieji ir Republikaner jau įstengia per- 
žengti 5 procentų užkardą, o Lūnder lygmeniu - išties griauna tradicinę 
struktūrą. 

Literatūroje superdominuojančios partijos sistema dažnai painiojama su 
dominuojančia partija, kuri yra tik partija, turinti, palyginti su kitomis, 
patenkinamą santykinę daugumą. Pvz., Italijos DC (Krikščioniškoji de- 
mokratija) maždaug 40 metų be pertraukos (neskaitant pirmosios 1948 
m. legislatūros) buvo dominuojanti partija, bet šalyje superdominavimo 
modelis (predominant pattern) taip ir nesusiformavo. Tai pasakytina ir 
apie Izraelio Mapai — svarbiausią socialistų partiją, iki 1977 m. Knesete 
dominavusią partiją. Šį skirtumą plačiai aptariu: Sartori, 1976, p. 192— 
201; bet, atrodo, dauguma specialistų nesuvokia, kaip svarbu skirti pa- 
vienę partiją nuo sistemos savybių. 

Citata iš Sundguist, 1992, p.18—-19, bet turiu pabrėžti, kad ji neatspindi 
jo paties požiūrio. 

Argumentas, kad parlamento nariai, nepalaikantys vyriausybės, į kurios 
koaliciją įeina jų pačių partija, kelia pavojų savo pačių perrinkimui, ga- 
lioja tik tais retais atvejais, kai jų išrinkimą kontroliuoja labai suvienyta 
partija, be to, kai balsavimas yra vardinis (ro//-call vote). Bet vyriausybės 
dažnai sugriaunamos prisidengus slaptu balsavimu. 

Manoma, kad struktūralizmas, arba struktūrinė politikos paradigma (struc- 
tural approach to politics), teigia, jog lyderystė bei pasirinkimas rezulta- 
tams daromo poveikio atžvilgiu vaidina (jei apskritai vaidina) tik antraei- 
lį vaidmenį. Dabar jau turėtų būti aišku, kad aš struktūralizmą suvokiu 
visai kitaip. Šiame veikale dauguma mano argumentų yra struktūriniai, 
bet vis dėlto aš teigiu, kad rezultatus lemia lyderystė bei pasirinkimas. 
Tiksliau, nepasitikėjimo ministru pirmininku ir/arba jo arba jos vyriausy- 
be votumą automatiškai lydi Kneseto paleidimas ir nauji rinkimai. Mi- 
nistras pirmininkas arba ministrė pirmininkė taip pat turi teisę paleisti 
Knesetą savo iniciatyva, jei sutinka prezidentas. 

Žr.: Strom, 1990, ir Daalder, 1971. Pažymėtina, kad daugelis mažumos 
kabinetų tokie yra iš pažiūros, o ne iš esmės, tuo tarpu, jeigu išrinktasis 
ministras pirmininkas turėtų reikalą su daugumą turinčia opozicija, šitaip 
niekuomet nebūtų. 

15. 


16. 


Ir vėl - šis sumenkinimas kyla iš klaidingo teiginio, esą tokiu atveju po- 
litinė sistema pereitų į „kohabitacijos (cohabitation), arba bendrosios val- 
džios, laikotarpius, primenančius sistemą, nuo 1986 m. iki 1988 m. bu- 
vusią Prancūzijoje“. Turiu griežtai pareikšti, kad tai netiesa. Prancūzijoje 
1986— 1988 m. daugumą prarado ne kas kitas, o prezidentas Mitteran- 
das; bet ministras pirmininkas Chiracas buvo daugumos palaikomas. Tas 
pat pasakytina apie 1993 m., kai Mitterandas vėl atsidūrė tokioje situaci- 
joje, kai privalėjo skirti nesocialistą Balladurą - daugumos remiamą mi- 
nistrą pirmininką. 

Žr., pvz.: Shugart and Carey, 1992, p. 164: „siūlymuose... apibūdinan- 
čiuose tiesioginius ministro pirmininko rinkimus ... išrinktasis vyriausy- 
bės vadovas pagal mūsų apibrėžimą būtų prezidentas“. Kadangi autoriai 
konkrečiai nurodo, kad „ministrui pirmininkui būtų leidžiama paleisti 
asamblėją, bet tuomet ji arba jis tuo pačiu turėtų balotiruotis siekdami 
perrinkimo“, aš neįžvelgiu, kaip šis bruožas atitinka kurį nors preziden- 
tizmo apibrėžimą. 


7. Pusiau prezidentizmas 


7.1. PRANCŪZIŠKASIS PROTOTIPAS 


Įsitikinome, kad gali nuvilti ir prezidentizmas, ir parlamentariz- 
mas, ypač savo grynosiomis formomis. Tad būtent abu šie nusivylimai 
skatina mus ieškoti „mišraus“ sprendimo - politinės formos, esančios 
kryžkelėje tarp prezidentinių ir parlamentinių sistemų, turinčios jų abiejų 
bruožų. Ši mišri forma tapo žinoma (mano nuomone, taikliu) pusiau 
prezidentizmo pavadinimu!. Nors šio pavadinimo neturėtume suprasti 
pernelyg pažodžiui, jis iš tikrųjų perteikia mintį, kad mišriąją sistemą 
geriau suvokti ir interpretuoti pradedant prezidentizmu, o ne parlamen- 
tarizmu. Dėstyti argumentus leidžiantis iš viršaus žemyn - įtikinamiau, 
negu kilti nuo parlamentinio pagrindo. 

Ir prezidentizmo, ir pusiau prezidentizmo bendras vardiklis — vi- 
suotinai renkamas prezidentas arba bent prezidentas, kuris nėra renka- 
mas parlamente bei parlamento. Bet palikusios šį bendrą pamatą abi 
formos iš esmės nutolsta viena nuo kitos, nes pusiau prezidentizmas 
yra „pusiau“ būtent dėl to, kad jis, dualistinę valdžios struktūrą pakeis- 
damas monocentrine valdžios struktūra (monocentric authority struc- 
ture), prezidentizmą dalija perpus. Prezidentinėse sistemose nuo parla- 
mento kišimosi prezidentą saugo bei izoliuoja valdžių padalijimo prin- 
cipas. Užtat pusiau prezidentinės sistemos veikia valdžios bendrumo 
pagrindu: prezidentas turi dalytis valdžia su ministru pirmininku; o mi- 
nistras pirmininkas savo ruožtu privalo užsitikrinti nuolatinę parlamen- 
to paramą. 

Ar šito pakanka apibrėžti pusiau prezidentizmui? Atsakymas vi- 
siškai aiškus: ne. Bet kol kas šį klausimą palikime. Kalbant apie prezi- 
dentines sistemas, leistina pradėti apibrėžimu, nes yra nenuginčijamas 
šios formos prototipas — JAV prezidento institucija (presidency), o di- 
dokame skaičiuje valstybių susiformavo aiškiai identifikuojamas jos 
modelis. Bet kai kalbame apie pusiau prezidentizmą, turime įsisąmo- 
ninti bei vengti „vištos ir kiaušinio“ uždaro rato. Viena vertus, mes ne- 
sutariame, kurios valstybės yra laikytinos pusiau prezidentinėmis; O taip 

atsitinka dėl akivaizdžios priežasties - neturime apibrėžimo. Kita ver- 
tus, kaipgi galime apibrėžti rūšį, jeigu nežinome, iš kurių valstybių pa- 
1mti jos skiriamuosius bruožus? Išeitis — daryti prielaidą, jog šią kate- 
goriją atskleidžia vis dar egzistuojantis atvejis — Prancūzijos Penktoji 
Respublika, ir pradėti nuo čia. 

Vienas bruožas, kurį (jau vien dėl savo pavadinimo) turi turėti bet 
kuri pusiau prezidentinė sistema - tai dualistinė valdžios struktūra, dvi- 
galvė konfigūracija. Tad bet kuri pusiau prezidentinė konstitucija turi 
nustatyti kokią nors prezidento, kuris yra valstybės vadovas, ir ministro 
pirmininko, kuris vadovauja vyriausybei, diarchiją (diarchy). Prancū- 
zijos 1958 m. konstitucijoje premjero „galva“ aiškiai apibūdinama 20 
1r 21 straipsniuose, kuriuose atitinkamai sakoma, kad „Vyriausybė nu- 
stato ir įgyvendina nacijos politiką“ ir kad „Ministras pirmininkas va- 
dovauja vyriausybės veiklai“. Užtat prezidento „galva“ konstitucijos 
11, 12, 15, 16 1r 52 straipsniuose apibūdinama kur kas migločiau ir 
padrikiau; ir šis padrikumas atitinka aplinkybę, kad „svarbiausios pre- 
zidento galios... yra spazminio pobūdžio... Tai ne paprastosios prero- 
gatyvos (normal prerogatives)... bet išimtinės galios (exceptional po- 
wers), kuriomis pasinaudojama gali būti tik retkarčiais. Maža to, dau- 
guma prezidento galių — tai ne sprendimų darymo galios (powers of 
decision). Jomis siekiama arba užkirsti kelią sprendimui, arba pateikti 
spręsti Prancūzijos tautai (paleidimas, referendumas)“*. Užtat visiškai 
aišku štai kas: konstitucijos rengėjas Michelis Debrė neketino įtvirtinti 
dominuojančio, „imperinio“ prezidento. 

Tačiau gyvoji (living) arba, kaip sako italai, „materialioji“ konsti- 
tucija (,, material“ constitution) šiuo atveju labiau nei kitais netruko 
paimti viršų prieš „formaliąją“ (formal). Be to, klaidinga kildinti Pran- 
cūzijos pusiau prezidentinę sistemą vien tik iš 1958 m. konstitucijos 
teksto, kadangi dabartinę sistemos konfigūraciją 1962 m. iš esmės nu- 
lėmė naujas elementas - tiesioginiai ir visuotiniai prezidento rinkimai. 
Tad prancūziškasis modelis kyla iš 1958 m. konstitucijos, kurios pu- 
siausvyra buvo pakoreguota 1962 m. ir kurios įgyvendinimo praktiką 
suformavo pradinis, tempą nustatęs generolo de Gaulle'io prezidenta- 
vimas*. Ir daugiau nei po 30 metų funkcionavimo tai, ką prancūzai turi 
iš tikrųjų, yra iš esmės dvigalvė sistema, kurios galvos yra nelygiavertės, 
bet ir patiriančios svyravimus viena kitos atžvilgiu. Tiksliau pasakius, 
pagal paprotį (konstitucijos konvencijas (conventions of the constitu- 
tion)) „pirmoji galva“ yra prezidentas, o pagal įstatymą (rašytinį konsti- 
tucijos tekstą) - ministras pirmininkas, o svyravimai atspindi jų vienas 
kito atžvilgiu atitinkamai turimos daugumos statusą (majority status). 

Pažymėję pastarąjį dalyką, grįžtame prie amerikietiškosios „pa- 
dalytojo valdymo“ problemos (supra 5.2). Mes žinome, jog prezidenti- 
nės sistemos negali lengvai susidoroti su pasidalijusiomis daugumomis 
(split majorities). Vadinasi, lemiamas tampa klausimas, ar pusiau pre- 
zidentinės sistemos paskęsta užplaukusios ant tų pačių rifų, ar jos tikrai 
yra pranašesnės už prezidentines tuo, kad gali tvarkytis esant padalyto- 
sioms daugumoms. Suformuluokime klausimą šitaip: ar daugumoms 
pasidalijus, t.y. kai prezidentą išrinkusioji dauguma nėra parlamentą 
kontroliuojanti dauguma, tarp prezidentizmo ir pusiau prezidentizmo 
yra skirtumas, o jeigu taip, koks tas skirtumas? 

Yra trys galimi atsakymai. Vienas — kad galiausiai nėra jokio skir- 
tumo: abiejose sistemose padalytoji dauguma neišvengiamai veda į kon- 
fliktą ir pato situaciją. Prezidentinėje sistemoje konfliktas kyla tarp pre- 
zidento ir kongreso; pusiau prezidentinėje sistemoje konfliktas kyla tarp 
prezidento ir parlamento remiamo premjero; bet esmė ta pati. Antrasis 
atsakymas — tas, kurį siūlo Vedelis ir Duverger, būtent: pusiau prezi- 
dentizmas yra ne „parlamentinės ir prezidentinės sistemų sintezė, bet 
prezidentinės ir parlamentinės fazių kaita“ (Duverger, 1980, p. 186). 
Šiuo būdu interpretuojama prancūziškoji sistema yra prezidentinė, kai 
prezidento ir parlamento daugumos sutampa, o parlamentinė - kai jos 
nesutampa. Kadangi aš nepritariu nė vienai iš šių dviejų interpretacijų, 
tai netrukus pateiksiu trečią. Bet iš pradžių pažiūrėkime, kaip šis reika- 
las ligi šiol buvo tvarkomas praktiškai. 

Pirmoji pasidalijusioji dauguma Prancūzijoje susidarė palyginti 
vėlai — nuo 1986 m. iki 1988 m.- ir truko santykiškai trumpai. Naujas 
sambūvio, arba cohabitation (kaip tai vadina prancūzai), laikotarpis 
tęsėsi nuo 1993 m. iki 1995 m., kai prezidentu buvo išrinktas Chiracas. 
Pirmasis sugyvenimas praėjo sklandžiai; kol kas sklandus yra ir antra- 
sis. Be abejo, remiantis tokiais skystais duomenimis negalima daryti 
jokių tvirtų išvadų. Be to, žinia, viskas puikiai klostėsi dar ir dėl to, kad 
Mitterandas ir jam „priešingi“ ministrai pirmininkai žaidė savo korto- 
mis santūriai bei sumaniai. Bet vien žaidėjų asmeninėms savybėms jų 
sklandaus sugyvenimo aiškinti negalima. Karštakošiai lyderiai ir kom- 
promisų griovėjai gali suardyti bet kokį bendrosios valdžios mechaniz- 
mą, bet prancūziškoji dvigalvė schema veikia dėl to, kad ji gali veikti. 
Grynasis prezidentizmas yra į aklavietes linkusi struktūra, tuo tarpu pu- 
siau prezidentizmas siūlo pato išvengimo mechanizmą. Ar bent taip 
man atrodo. 

Aš jau sakiau, kad nepritariu Duverger (ir kitų) nuomonei, esą pran- 
cūziškasis pusiau prezidentizmas yra ne kas kita, kaip prezidentizmo 

(kai prezidento ir parlamento daugumos sutampa) ir parlamentarizmo 
(kai jos nesutampa) kaita. Pirmiausia prieštarauju dėl to, kad abu atve- 
jai pervertinami. Viena vertus, prezidento cum vyriausybe, t.y. valdan- 
čio su kita institucija bei per ją, negalima prilyginti „„grynajam“ prezi- 
dentui, kuris valdo vienas, kuris yra vyriausybė. Čia pusiau preziden- 
tizmas pernelyg sureikšminamas (o tai struktūriškai nepriimtina). Kita 
vertus (tai kitas kraštutinumas), neturinčio daugumos prezidento nega- 
lima prilyginti tipiškam parlamentinės sistemos prezidentui. Čia jau nu- 
vertinimas, ir jis perdėtas (o faktų požiūriu neteisingas). Prancūzijoje 
mažumos prezidentas nebegali naudotis „,uzurpuotomis galiomis“ (ky- 
lančiomis iš materialiosios konstitucijos), bet niekuomet netampa vien 
nominaliu vadovu; jis išlieka savąjį, tiesioginį legitimumą turintis pre- 
zidentas, be to - prezidentas, kuriam konstitucijos raidė suteikia tokias 
prerogatyvas, kokias parlamento išrinkti prezidentai retai kada turi, jei- 
gu apskritai kada turi. 

Antra, ir tai svarbiau, aš prieštarauju „kaitos“ interpretacijai. Su- 
vokti pusiau prezidentizmą kaip dviejų kitų rūšių kaitą reiškia suardyti 
sistemos integralią prigimtį bei iš tikrųjų tvirtinti, jog turime reikalą ne 
su tikra sistema. Manau, kad tai milžiniškas nesusipratimas, nes nepa- 
stebima to, ką perteikia manoji „svyravimo“ sąvoka. Kaita juk reiškia 
perėjimą nuo vieno dalyko prie kito, tuo tarpu svyravimas - tai judesiai 
sistemos viduje. Svyruodamas tas kažkas lieka savimi. 

Tad manoji interpretacija teigia, jog Prancūzijos pusiau preziden- 
tizmas išsirutuliojo į tikrai mišrią sistemą, grindžiamą lanksčia dualis- 
tinės valdžios struktūra, t.y. dvigalve vykdomąja valdžia, kurios „pir- 
moji galva“ keičiasi (svyruoja) kintant daugumos kombinacijoms. Kai 
dauguma yra vieninga, prezidentas aiškiai dominuoja ministro pirmi- 
ninko atžvilgiu, o konstitucija, kuri yra taikoma, - tai materialioji kon- 
stitucija (konstitucijos konvencijos). Ir atvirkščiai (bei priešingai), kai 
dauguma yra pasidalijusi, dominuoja būtent.savosios parlamento dau- 
gumos palaikomas ministras pirmininkas — taip pat ir dėl to, kad forma- 
lioji konstitucija (tai, kas joje parašyta) palaiko jo pretenzijas valdyti 
savarankiškai. 

Kai Mitterandas faktiškai pasidavė savo ministrui pirmininkui Chi- 
racui, jis kuo puikiausiai suprato, kad teisinės kovos laimėti neįsteng- 
tų“. O kai, priešingai, daugumos remiami ministrai pirmininkai gražiai 
elgiasi su savo prezidentu (kaip antai Balladuras su Mitterandu), gilu- 
minės šitokios elgsenos priežastys yra, pirma, tai, kad materialioji kon- 
stitucija yra įleidusi šaknis, o antra, jei ateitų jų eilė užimti prezidento 
postą (tokią viltį puoselėti jie turi teisę), jie taip pat norėtų būti „impe- 


130 Antroji dalis 


riniai“ prezidentai. Jau neminint, kad abi „galvos“ veikiausiai nutuo- 
kia, jog sistema veikia būtent per atsvaras, kurias teikia mano ką tik 
aprašytoji lanksčioji diarchija (flexible diarchy). 

Žinia, prieš save pačią pasidalijusi vykdomoji valdžia gali kon- 
frontacine paversti bei į pato situaciją įvaryti bet kurią dualistinę val- 
džios struktūrą. Nėra garantijų, kad tai negali ištikti ir Prancūzijos pu- 
siau prezidentizmo. Vis dėlto privalu pripažinti, jog šioje formulėje slypi 
išeitis iš padalytųjų daugumų problemos - tai „galvų pasislinkimas“, 
sustiprinimas valdžios to, kuris gauna daugumą". O tai ir yra pats nuosta- 
biausias, tegu ir neplanuotas, konstitucinio burtininkavimo pavyzdys. 


7.2. PANAŠŪS IR NEPANAŠŪS ATVEJAI 


Kokias dar valstybes, be Prancūzijos Penktosios Respublikos, ga- 
lima priskirti pusiau prezidentinėms? Istoriškai Vokietijos 1919— 1933 
m. Veimaro konstituciją galima pagrįstai vadinti (retrospektyviai) pir- 
mąja pusiau prezidentinės sistemos schema. Toliau turime dvi valsty- 
bes — Portugaliją ir Šri Lanką, savąsias konstitucijas sąmoningai su- 
konstravusias pagal prancūziškąjį modelį. Dar viena tikėtina kandidatė 
į šią kategoriją — Suomija. O Duverger (1980) į pusiau prezidentines 
sistemas dar įtraukė Austriją, Islandiją bei Airiją. Tad Duverger sąra- 
šas yra toks: Prancūzija, Veimaro Respublika, Portugalija, Šri Lanka, 
Suomija, Austrija, Islandija ir Airija. Jį dviem atžvilgiais pataiso Shu- 
gartas ir Carey's (1993): Airija priskiriama parlamentinėms sistemoms 
(manau, teisingai); o nauja kategorija - prezidentinė-parlamentinė (pre- 
sident-parliamentary) kategorija —- apima Veimarą ir Šri Lanką (ma- 
nau, netvarkingai ir be reikalo). 

Kaip matyti iš abiejų Šių sąrašų, pusiau prezidentizmas pasirodo 
besąs neįtikėtinų atsitiktinių pakeleivių sangrūda, kurios neįmanoma 
apibrėžti“. Todėl arba mums reikia sutrumpinti sąrašą, kad jame liktų 
tik tos valstybės, kurių politinės formos iš tikrųjų turi kažkokį bendrą 
branduolį, arba turime pavadinimą, kuris įvardija nieką, t.y. grynai li- 
kutinę kategoriją. 

Pirmuoju genėjimu siūlau iškart eliminuoti Airiją, Austriją ir Is- 
landiją. Jau esu pažymėjęs (supra 5.1), kad negalima šių valstybių pri- 
skirti prezidentinėms vien tuo pagrindu, jog jų prezidentai renkami vi- 
suotiniuose rinkimuose. Lygiai taip pat negalima jų laikyti ir pusiau 
prezidentinėmis, nes Austrijos ir Islandijos (bet ne Airijos) prezidentai 
stiprūs tik popieriuje, t.y. jie turi konstitucijos nustatytas galias, kurias 
iki minimumo sumenkina gyvoji konstitucija. Kalbant apie Prancūzijos 

atvejį, su prezidento „pridėtine galia“ („added power '') skaitytis rei- 
kia, nes ji iš tikrųjų yra įgyvendinama ir faktiškai yra tapusi materialio- 
sios konstitucijos dalimi. Bet kai materialioji konstitucija atima iš pre- 
zidento galias, kurios lieka tik negyva formaliosios konstitucijos raide, 
tada „negyvasis elementas“ tikrai negali lemti politinės formos prigim- 
ties bei rūšies, kuriai ši forma priklauso. Priešingu atveju galėtume An- 
gliją priskirti monarchijoms, o ne demokratijoms, nes niekuomet jokiu 
parlamento aktu nebuvo atšauktos galios, kuriomis Karūna naudojosi, 
tarkime, aštuonioliktajame amžiuje. 

Duverger pats pripažįsta, kad Austrijoje, Airijoje ir Islandijoje „„po- 
litinė praktika yra parlamentinė“ ir kad atitinkamai jų prezidentai tėra 
„nominalūs vadovai“ (1980, p.167 ir passim). Tai kokia gi prasmė rem- 
tis negyva raide ir šias šalis priskirti pusiau prezidentinėms? Ką gi, gali 
būti, kad prasmė ta, jog kitokiomis aplinkybėmis formalioji konstituci- 
ja vis dar turi šansą prisikelti. Iš tikrųjų teisės normos, kurios neįgyven- 
dinamos, vien dėl šios priežasties dar nėra mirusios normos. Kai kurios 
teisės normos snaudžia, bet vėliau grįžta į gyvenimą. Bet kai kurios 
teisės normos numiršta visiškai ir sugrįžti nebeturi jokios galimybės. 
Tad ar aptariamosios formaliosios konstitucijos turi šansą būti prikel- 
tos? Aš sakyčiau, kad Airijoje ir Islandijoje — ne, tikrai ne'; o Austrijai 
palikčiau menkutį šansą, bet tik menkutį. Austrijos atveju konstitucinė 
nuolankaus prezidento praktika susiklostė įkandin „didžiosios koalici- 
jos“ laikotarpio, kai bet kokiam įmanomam prezidento kišimuisi į vy- 
riausybės reikalus kelią mūru užtverdavo 90 procentų parlamento dau- 
guma. Austrija savo ankstesnįjį dvipartinį formatą šiandien yra pakei- 
tusi tripartine sistema; tačiau bet koks prezidento aktyvizmas (presi- 
dential activism) šitokioje situacijoje gali būti blokuojamas lygiai taip 
pat efektyviai, kaip ir ankstesnėje. Islandijos atveju konstituciją galima 
pakeisti paprasta 51 procento balsų dauguma, o tai reiškia, jog iš besi- 
kišančio prezidento galima lengvai atimti bet kokias galias, kurias jis 
arba ji bandytų įgyvendinti. Tad austriškoji pamoka rodo, kad stiprios, 
solidarios partijos visuomet geba pakirpti sparnus aktyvistiniam prezi- 
dentui; o islandiškoji pamoka - kad pernelyg lanksčios, t.y. lengvai kei- 
čiamos, konstitucijos atima iš aukščiausiojo įstatymo viršenybę. 

Atminkime: pavyzdžiai svarbūs dėl to, kad klaidingi priskyrimai 
neišvengiamai iškreipia reiškinio suvokimą. Kitaip tariant, iš pradžių 
nepašalinę iš pusiau prezidentizmo tų narių, kurie jai nepriimtini, šios 
rūšies mes niekuomet neapčiuopsime. Bet eliminavus Airiją, Islandiją 
1r Austriją, mums lieka apvalytas keturių valstybių — Veimaro Vokieti- 
jos, Portugalijos, Šri Lankos ir Suomijos - sąrašas, kuris jau ima dary- 

tis prasmingas. Kodėl eilės tvarka yra šitokia, paaiškės dėstant toliau. 
O nuo Veimaro pradedu ne tik dėl to, kad tai mūsų istorinis pirmtakas, 
bet ir dėl to, kad Veimaro patirtis yra tokia pat pamokanti, kaip ir (šiuo 
metu) Prancūzijos. 

Pusiau prezidentizmo sąvokos 1919 m. nebuvo. Todėl tuomet Vei- 
maro sistema buvo suprantama kaip parlamentinė sistema, atsveriama 
stiprios prezidento institucijos. Konstitucijos kūrėjai su baime žvelgė į 
Prancūzijos Trečiąją Respubliką, o jų didžiausias rūpestis buvo sutram- 
dyti asamblėjos valdymą. Pagal jų sumanymą tai ir buvo įgyvendinta 
suteikiant prezidentui (1) dekretinio valdymo teisę, t.y. teisę, esant ypa- 
tingajai padėčiai ir sutinkant kancleriui, leisti įstatymo galią turinčius 
dekretus (liūdnai pagarsėjęs Veimaro konstitucijos 48 straipsnis); (11) 
teisę vien savo nuožiūra skirti ir atleisti ministrą pirmininką, atleisti 
atskirus kabineto ministrus, taip pat sudaryti vyriausybes, nepriklauso- 
mas nuo parlamento pasitikėjimo votumo (vote of confidence); (ii) tei- 
sę paleisti parlamentą faktiškai vien tik savo nuožiūra; (iv) bet kurį 
Reichstago priimtą įstatymą teikti visuotiniam referendumui (užuot su- 
teikus veto teisę). O parlamentas — nors jis ir neturėjo teisės pasitikėji- 
mo votumu skirti vyriausybių, bet turėjo teisę jas nuversti nepasitikėji- 
mo votumu (bei priversti atsistatydinti atskirus ministrus); ir, tiesą sa- 
kant, normaliomis aplinkybėms didžioji įstatymų leidybos darbo dalis 
buvo patikėta Reichstagui. 

Beveik nebejotina, jog Veimaras pasižymėjo dualistine valdžios 
struktūra, kuri, mano manymu, yra būdinga pusiau prezidentinei for- 
mai. Kiek šiuo požiūriu Veimaras panašus į šių dienų Prancūziją arba 
kiek jis nuo jos skiriasi? Atsakymą apsunkina aplinkybė, kad formalio- 
ji Prancūzijos konstitucija išsirutuliojo į visiškai kitokią materialiąją 
konstituciją. Tad su kuria lyginti Veimarą? Pvz., vienas didelis šių dvi- 
ejų formulių skirtumas yra tas, kad Prancūzijos vyriausybių investitū- 
rai (investiture) reikia parlamento pasitikėjimo votumo, o Veimaro vy- 
riausybes nepasitikėjimo votumu galima buvo tik atleisti. Bet — ir taip, 
1r ne. Juk Prancūzijos konstitucijos 49 ir 50 straipsniuose nė neužsime- 
nama apie vykdomosios valdžios parlamentinę investitūrą ir ši proble- 
ma traktuojama maždaug taip pat, kaip ir Veimaro konstitucijoje. Ta- 
čiau 1lgėliau sustoti prie šių įžvalgų nėra reikalo, nes Veimaro Respub- 
likos žlugimas, mano manymu, menkai susijęs su konstitucinėmis ydo- 
mis. Šią konstrukciją išklibino — pirmiausia ir svarbiausia — labai frag- 
mentuota bei poliarizuota partinė sistema, kurią savo ruožtu subrandi- 
no „grynoji“ proporcinio atstovavimo sistema (su viena nacionaline rin- 
kimų apygarda). Pace Lijpharto, labiau nei kuris nors kitas atskiras veiks- 

nys Veimarą pakirto PA (trūkumas, kurį prancūzai kompensuoja dvipa- 
kopio balsavimo daugumos sistema). Kita silpna Veimaro struktūros 
vieta buvo ta, kad prezidentas buvo renkamas paprastąja balsų daugu- 
ma, nes antrajame rate varžytis galėjo trys asmenys, o tai užkirto kelią 
susiformuoti dviejų alternatyvų, taigi dvipolio modelio varžyboms dėl 
prezidentinio laimikio. 

Bet visa tai — daugiausia ekstrakonstituciniai elementai. Kai dėl 
pačios konstitucijos, tai tradiciniai „įtariamieji“ — 48 straipsnio ypatin- 
gosios galios ir paleidimo bei referendumo instrumentai - įtarinėjami 
per daug. Šiomis galiomis būdavo piktnaudžiaujama, bet tik tokiomis 
aplinkybėmis, kurios pateisindavo šį piktnaudžiavimą. Labai panašių 
nuostatų esti daugelyje kitų konstitucijų, bet jos nepadarė ypatingos 
žalos. Apskritai aš jokiu būdu nesakyčiau, girdi, dėl Vokietijos pirmo- 
sios respublikos nelaimingo ir trumpo gyvavimo, o ypač dėl to, kad ji 
žlugo, 1933 m. patekusi į Hitlerio nagus, kalta Veimaro konstitucija. 
Nepaisant netobulumų, tai buvo protingai ir novatoriškai sumanytas kon- 
struktas. Tiesą sakant, jei Vokietija 1919 m. būtų priėmusi parlamenti- 
nio tipo konstituciją, Veimaras, manau, būtų žlugęs gerokai anksčiau, 
nei tai iš tikrųjų įvyko, - tikriausiai dar 1923 m., kai markę į dulkes 
sutrynė pati didžiausia infliacija, kada nors ištikusi Europą. O mirtinai 
Veimarą sužeidė 1929 m. „didžioji depresija“, Vokietiją nusiaubusi kur 
kas labiau nei kurią nors kitą Vakarų šalį. 

Perėję prie Portugalijos atvejo, jį išsiaiškinti galime greit, nes jos 
pusiau prezidentinė patirtis buvo trumpalaikė: šešeri metai - nuo 1976 
m. iki 1982 m.* Kai dėl Portugalijos konstitucijos, ji sekė prancūziš- 
kuoju modeliu, tad iš naujo jos apibūdinti nėra reikalo. Tačiau Lisabo- 
nos pamoka parodė, jog pusiau prezidentinę sistemą apvainikuoti ma- 
žumos prezidentu, o dar blogiau — prezidentu, užnugaryje neturinčiu 
partijos, yra itin nesaugu. Jeigu vos tik užsimezgusio pusiau preziden- 
tizmo pamatams sutvirtinti nesuteikiamas ilgas nepadalytųjų daugumų 
laikotarpis, tai ankstyvas pasidalijusių daugumų susidarymas jau iš pat 
pradžių gali sukurti pernelyg stiprią įtampą trapioje sugyvenimo pu- 
siausvyroje. O iš esmės kaip tik tai ir įvyko Portugalijoje. 

Dabar apie Šri Lanką. Šri Lankos 1978 m. konstituciją taip pat įkvėpė 
Prancūzijos modelis (gyvasis), bet ji toliau pažengė, sustiprindama pre- 
zidento galias, o šios labai panašios į Veimaro pavyzdį. Kaip ir Veimaro 
prezidentas, Šri Lankos prezidentas turi teisę vienas pats ir savo nuožiū- 
ra apeiti legislatūrą, teikdamas referendumui tvirtinti bet kurį parlamen- 
to atmestą įstatymą (bi//). Galiausiai (čia lenkiama ir Prancūzija, ir Vei- 
maras) Šri Lankos prezidentas yra ir valstybės, ir vyriausybės vadovas. 

Tad įstatymų leidybą išties inicijuoja prezidentas, kuris arba kuri, be to, 
pasirenka savo ministrus (beveik taip pat kaip Amerikos prezidentas). 
Vadinasi, kyla klausimas, ar Šri Lanka yra labiau „visiškai prezidenti- 
nė“, ar pusiau prezidentinė sistema. Tačiau nurodomas kontrargumen- 
tas, kad Šri Lankoje nėra vieno asmens vykdomosios valdžios (one-per- 
son executive) (to reikalauja tikrosios prezidentinės sistemos) ir kad par- 
lamento nepasitikėjimo votumas sukelia kabineto žlugimą. 

Aišku, čia mes esame ant ribos — kažkur tarp prezidentizmo ir pu- 
siau prezidentizmo. Bet nemanau, kad išspręsti šį klausimą labai jau 
svarbu, — taip pat ir dėl to, kad tai daryti dar per anksti. Kadangi Šri 
Lankai dar tik teks patirti kartų „padalytosios daugumos“ išbandymą, 
tai sunku pasakyti, ar šitokiu atveju prezidentas pasiduos, ar kausis. 
Pagal rašytinę konstituciją galių kovoti jis arba ji tikrai turi daugiau nei 
Prancūzijos prezidentas, ypač referendumų srityje. Iš tikrųjų referen- 
dumas naudojamas jau taip plačiai, kad juo 1982 m. dar vienam visam 
šešerių metų laikotarpiui buvo pratęsta parlamento kadencija! Kita ver- 
tus, būtina pripažinti, kad šis bei kiti piktnaudžiavimai daromi vykstant 
pilietiniam karui, o tai padeda juos pateisinti. Tad apie šią sistemą bus 
galima spręsti, kai (ir jei) ji išplauks į ramesnius vandenis. 

Galiausiai Suomija — mūsų seniausias atvejis, nes jis siekia dar 
1919 m. Pagal suomiškąją formulę (čia atitinkančią 1919—1991 m. 
laikotarpį) netiesiogiai renkamas prezidentas pirmininkauja kabineto 
posėdžiams, kuriuose nagrinėjama tai, kas priklauso jam paliktai „„Suo- 
mijos santykių su užsienio valstybėmis“ sričiai (33 straipsnis). Tačiau 
jis nedalyvauja kabineto posėdžiuose, kuriuose nagrinėjami vidaus bei 
administravimo reikalai — jiems pirmininkauja ministras pirmininkas. 
Negana to, ministrą pirmininką iš tikrųjų (materialiosios konstitucijos 
pagrindu) pasirenka ir vyriausybinių koalicijų sudėtį išties lemia prezi- 
dentas. O visais kitais atžvilgiais Suomija veikia kaip normali parla- 
mentinė sistema, kur vyriausybės skiriamos ir atleidžiamos parlamento 
balsavimu. Tad, jei ne vienas aspektas — netiesioginiai prezidento rin- 
kimai, Suomiją būtų galima apibūdinti (buvo galima iki 1994 m.) kaip 
pusiau prezidentinę sistemą. Prie šito dar grįšime". 


7.3. PUSIAU PREZIDENTINIŲ SISTEMŲ APIBRĖŽIMAS 


Identifikavę atvejus, kuriems įtikinamai taikytina ši kategorija, da- 
bar jau galime grįžti prie nebaigto darbo — pusiau prezidentizmo api- 
brėžimo. Nors ir išvengėme uždaro rato, vis tiek susiduriame su sunku- 
mu apibūdinti dvigalvę konfigūraciją, irgi pasižyminčią didele atvejų 

įvairove. Kaip toli, nustatinėdami skiriamuosius bruožus, galime eiti, 
įtvirtindami, kas kieno atžvilgiu turi valdžią, kokiu būdu ir/arba aplin- 
kybėmis bei kada dualistinė valdžia liaujasi būti dualistinė? Jeigu steng- 
simės būti pernelyg skrupulingi, lengvai gausime rezultatą - rūšį, ap- 
1mančią viso labo vieną atvejį. Kita vertus, jeigu bandysime gelbėtis 
pernelyg aptakiomis formuluotėmis, tuomet nepasieksime pirminio api- 
brėžimo tikslo — nubrėžti ribas. Aš pabandysiu išvairuoti šiek tiek vin- 
giuotu vidurio keliu tarp labai griežto ir ne itin griežto apibrėžimo. Tu- 
rėdamas galvoje šias išlygas, tariu, kad politinė sistema yra pusiau pre- 
zidentinė, jeigu jai būdingos visos šios savybės arba bruožai: 


(1) Valstybės vadovas (prezidentas) yra nustatytai kadencijai ren- 
kamas — tiesiogiai arba netiesiogiai — visuotiniu balsavimu. 

(11) Valstybės vadovas vykdomąja valdžia dalijasi su ministru pir- 
mininku, šitaip būdamas dalis dualistinės valdžios struktūros, kurios 
trys skiriamieji kriterijai yra: 

(111) Prezidentas yra nepriklausomas nuo parlamento, bet neturi 
teisės valdyti vienas arba tiesiogiai, o dėl to jo valia privalo būti pareiš- 
kiama bei perteikiama tarpininkaujant vyriausybei. 

(1v) Ir atvirkščiai, ministras pirmininkas bei jo kabinetas yra ne- 
priklausomi nuo prezidento, nes jie priklauso nuo parlamento: jie pa- 
klūsta parlamento pasitikėjimui arba nepasitikėjimui (arba ir vienam, ir 
kitam) ir bet kuriuo atveju yra reikalingi parlamento daugumos paramos. 

(v) Pusiau prezidentizmo dualistinė valdžios struktūra vykdomo- 
joje valdžioje leidžia įvairias galių pusiausvyras bei dominavimo po- 
slinkius, griežtai laikantis sąlygos, kad yra išlaikytas vykdomosios val- 
džios kiekvienos sudedamosios dalies „autonomijos potencialas“. 


Aišku, mišri forma niekuomet nebūna tokia paprasta kaip gryna 
forma. Kad pusiau prezidentizmo apibrėžimas bus sudėtingesnis ir ne 
toks sklandus kaip prezidentizmo (supra 5.1), buvo ir taip aišku, todėl 
negali mūsų stebinti. Čia keliamas klausimas, kaip manasis apibrėži- 
mas lygintinas su kitais? Shugartas ir Carey's nusipelnė tuo, kad pir- 
mieji pabandė sistemiškai apibrėžti politines formas, o apibūdindami 
pusiau prezidentizmą atmetė bendrą etiketę ir šią rūšį suskaidė į du 
režimų tipus: (i) premjerinį-prezidentinį (premier-presidential) ir (1) 
prezidentinį-parlamentinį (president-parliamentary) (1992, p. 18—27 
ir passim). Pirmajam būdingas premjero pranašumas prieš prezidentą, 
antrajam — prezidento pranašumas. 

Bet pagal šį skirstymą Prancūzijos sistema (ir prototipas) skyla į 
dvi, nes jai būdingas minėto „pranašumo“ perėjimas iš prezidento prem- 

jerui — ir atvirkščiai!?. Jų skirstymo aš negaliu priimti dar ir kitais pa- 
grindais. Mano antrasis nuogąstavimas yra tas, kad pagal Shugarto— 
Carey'o kriterijus Austrija ir Islandija vis dar priskiriamos premjeri- 
nei-prezidentinei kategorijai (taigi iš esmės pusiau prezidentizmui); aš 
manau, kad tai rodo rimtą klasifikacinės galios stoką. Mano trečiasis 
nuogąstavimas — tas, kad jų prezidentinė-parlamentinė kategorija pasi- 
rodo besanti beveik tuščia rūšis — indas, kuriam beviltiškai stinga turi- 
nio!!. O reikalas, mano manymu, čia yra štai koks: bandyti kategoriją 
ekstrahuoti iš lakiojo smėlio nėra jokio reikalo. Tad ar jų siūlomas „pu- 
siau prezidentizmo“ išmetimas į sąvartyną bei iš to kylantis skirstymas 
Manau, kad ne. 

Grįžtant prie manojo apibrėžimo, dera paaiškinti du dalykus. Kai 
dėl pirmojo kriterijaus — leiskite priminti, kad grynojo prezidentizmo 
atveju buvo vartojama formuluotė, jog prezidentas atsiranda iš „tiesio- 
ginių arba beveik tiesioginių visuotinių rinkimų", o apie pusiau prezi- 
dentizmą aš sakau, jog prezidentas visuotiniu balsavimu yra renkamas 
„tiesiogiai arba netiesiogiai“. Šis performulavimas nėra atsitiktinis, — 
aš nedarau iš musės dramblio. Pagal pirmąją formuluotę Suomijos pre- 
zidento (iki 1991 m. konstitucinės reformos ir 1994 m. rinkimų) nega- 
lima buvo laikyti visuotinai išrinktu prezidentu, tuo tarpu pagal antrąją 
— galima. Žinoma, problema - ne Suomija. Problema — kokio griežto 
kriterijaus mes norime. Skirtumas tarp „beveik tiesioginių“ (arba kva- 
zitiesioginių (guasi-direct)) ir „netiesioginių“ yra tas, kad antroji for- 
muluotė leidžia manyti, jog valstybės vadovas, kuris nėra renkamas 
parlamento, laikytinas „tikru prezidentu“ (prezidentiniu prezidentu (pre- 
sidential president)) ir tuomet, kai jo rinkimai yra dvipakopiai. Pasta- 
ruoju atveju visuotiniu balsavimu išrenkama ad hoc rinkikų kolegija, 
kuri savo ruožtu laisvai pasirenka, taigi — iš tikrųjų išrenka preziden- 
tą'?. Gali atrodyti keista, kodėl aš dėl šio dalyko keliu tokį šurmulį. 
Kodėl gi neleidus Suomijai paprasčiausiai imti ir apleisti pusiau prezi- 
dentizmą, o jos politinės bendruomenės neapibūdinus kaip parlamenti- 
nės sistemos cum stipriu prezidentu? Ką gi, mano motyvus diktuoja į 
ateitį nukreiptas rūpestis — videopolitika (videopolitics) ir videovaldžia 
(videopower), kitaip tariant, tai, kokį radikalų poveikį politikai, o nag- 
rinėjamuoju atveju — prezidento atrankos procesui, daro televizijos ir 
žiniasklaidos amžius!*. 

Iš pat pradžių pasakykime, kad visiškai aišku, jog videopolitika ska- 
tina nežinia iš kur atsiradusius ir, tiesą sakant, ką tik sužibėjusius „aut- 
saiderius“. Prima facie tai gali atrodyti esąs geras dalykas. Bet šie prezi- 

dentai autsaideriai — tai prezidentai be kariuomenės. Imkime Fujimorį 
Peru ir Collorą Brazilijoje ir pamirškime, ar jie yra arba buvo gabūs 
prezidentai: vis tiek jų prezidentavimas neturi arba neturėjo partijų para- 
mos. Fujimori'o nėra kaip susieti su kokia nors partija; o Colloras — nors 
jis, vykdydamas savo rinkimų kampaniją, ir sukūrė kažką panašaus į par- 
tiją, pastaroji gavo mažiau nei 10 procentų balsų, taigi jam net iki nomi- 
nalios daugumos pritrūko 40 procentų. Žinoma, du atvejai dar nereiškia 
tendencijos. Bet simptomų ir užuomazgų esama. Peru abu Fujimori'o 
priešininkai buvo autsaideriai - romanų rašytojas Vargas Llosa, o vėliau, 
1995 m.,- buvęs JT generalinis sekretorius Perezas de Cuellaras; o Jung- 
tinėse Valstijose — jeigu Rossas Perot nebūtų padaręs poros kapitalinių 
klaidų (kaip antai pasitraukimas ir grįžimas kampanijai įpusėjus), labai 
nedaug tetrūko, kad jis 1992 m. būtų išrinktas prezidentu. 

Antroji — ir itin rizikinga — aplinkybė ta, jog videopolitika prezi- 
dento rinkimus paverčia labai neužtikrintu reikalu. Kuo toliau, tuo daž- 
niau Amerikos prezidentu tampa tas, kuris laimi videovaržybas, kurio- 
se lemia 10 sekundžių (1988 m. vidurkis) trunkantys žvilgtelėjimai bei 
„garsų nuotrupos“. Galvojama, kad videorinkimai (videoelections) už- 
tikrina skaidrumą, tikrai „matomą politiką“. Deja, ne. Tai, ką mums iš 
tikrųjų patiekia paslėptą po matomumo kauke, yra nereikšmingų pasi- 
rodymų demonstravimas, labiau nei bet kada užtemdantis tikruosius 
klausimus (issues). Žodžiu, reziumuoju: visuotiniai ir tiesioginiai pre- 
zidentų rinkimai — joks saugiklis ar amortizatorius, neleidžiantis pražū- 
tingai išrinkti (klaidingai pasirinkti) to, kuris spręs viską, — ir taip bus 
kuo toliau, tuo labiau. Videopolitika labiau nei bet kada anksčiau žada 
postus atiduoti nežinia iš kur išdygusiems diletantams ir/arba visuome- 
nės nuomonės apklausų kontroliuojamiems robotams (kurių tikrieji vei- 
dai niekuomet neatidengiami), apsikaišiusiems populistiniais priešrin- 
kiminiais pažadais. 

Visa tai turint galvoje, kodėl gi nepripažinti tokiu pat legitimiu 
prezidento rinkimų proceso, įgalinančio atlikti atidų ir kompetentingą 
patikrinimą, kokio anaiptol neleidžia atlikti videomonitoringo veikia- 
mi tiesioginiai rinkimai? Sugebėdama pasirinkti „teisingus preziden- 
tus“, itin daug nusipelnė Suomija: juk Suomijai ne tik teko susidurti su 
Sovietų Sąjungos grėsme (labai realia), bet dar ir turėti labai nevykusią 
„poliarizuoto pliuralizmo“ partinę sistemą. Tačiau problema, kaip mi- 
nėjau, - ne Suomija per se. Problema - ar mums pripažinti pusiau pre- 
zidentizmo forma suomiškąjį 1919—1994 m. „modelį“. Aš siūlyčiau 
pripažinti — galbūt ypač dėl to, kad tai būtų naudinga Rytų Europos ir 
buvusioms sovietinėms šalims. 

Mano antrasis pusiau prezidentizmo apibrėžimo paaiškinimas yra 
kuo paprasčiausias: trys paskutinieji mano nurodytieji kriterijai dualis- 
tinės valdžios struktūros išskyrimo problemą traktuoja, remdamiesi prie- 
laida, kad kaip tik ji yra aptariamosios rūšies skiriamasis bruožas. Kiti 
bruožai, kad ir kokie svarbūs jie būtų, sutinkami ir kitose politinėse 
formose. Pvz., „teisė paleisti parlamentą arba legislatyvinės galios“ (,, /e- 
gislative powers“) (Shugart and Carey, 1992, p. 24) - tai požymiai, 
kuriuos arba reikia apibūdinti kur kas smulkiau, arba, kaip sakyta, jie 
neturi skiriamosios vertės. Galima teigti, kad Britanijos ministras pir- 
mininkas turi (vienokia ar kitokia prasme) „legislatyvines galias“, kaip 
ir bet kuris ir „grynosios“, ir „negrynosios“ atmainos prezidentas; o 
teisė paleisti parlamentą (vienokia ar kitokia forma) suteikta beveik 
visiems parlamentiniams valstybių vadovams (parliamentary heads of 
state). Tuo tarpu pagrindinis skiriamųjų bruožų tikslas — nubrėžti aiš- 
kią takoskyrą tarp kažko bei to, ką laikome esant kažkuo kitu (Sartori, 
1984b, p. 28—34). 


7.4. KURI SISTEMA GERIAUSIA? 


Pirmosios dalies pabaigoje į klausimą „Kuri geriausia?“ atsakiau, 
nurodydamas, jog tarp rinkimų sistemų gal kiek apibendrinta preferen- 
cija teiktina kuriai nors dvipakopio balsavimo atmainai. Tačiau esu tik- 
ras, kad toks drąsus pareiškimas „sistemų visumos“ (,, whole systems “) 
atžvilgiu (tai antrosios dalies tema) būtų pernelyg rizikingas. Juk ge- 
riausia politinė forma yra ta, kuri geriausiai pritaikoma — išvada, reiš- 
kianti dar ir tai, kad nuo konteksto pabėgti nėra kur. 

Lotynų amerikiečiams patartina įsivesti parlamentarizmą, — užtat 
prancūzai mielai jį atmetė. Daugelis Britanijos Žmonių nusivylę savai- 
siais dvipartiniais tramdomaisiais marškiniais, — užtat dauguma italų 
galvoja, kad Britanijos sistema puiki. Mes paprastai esame teisūs, kriti- 
kuodami politinę bendruomenę, kurioje patys gyvename, tačiau dažnai 
klystame, vertindami jos alternatyvą bei, kaip tikima, pastarosios tei- 
kiamą naudą. Esu įsitikinęs, kad yra pagrįsta nuostata, priešinga minė- 
tiems dviem kraštutinumams — grynajam prezidentizmui ir grynajam 
parlamentarizmui. Tuo pačiu esu įsitikinęs, kad lygiai pagrįsta ir pozi- 
tyvi nuostata, palaikanti „mišriąsias sistemas“. Tačiau tvirtinti, esą miš- 
riosios sistemos geresnės už grynąsias, nėra tolygu tvirtinti, girdi, iš 
mišriųjų formų pati geriausia yra pusiau prezidentizmas. Tai - tolesnis 
žingsnis, kurio neketinu žengti, prieš tai neparengęs dirvos. 

Leiskite pradėti nuo tvirtinimo, kad pusiau prezidentizmas yra ge- 
riau nei prezidentizmas. Tiesą sakant, tokia ir buvo mano tezė - ypač 
tuo pagrindu, kad pirmoji sistema kur kas geriau už pastarąją tvarkosi 
su padalytosiomis daugumomis. Aš taip pat laikausi nuomonės, kad 
valstybėms, ketinančioms atsisakyti prezidentizmo, atsargumo sumeti- 
mais patartina pasirinkti pusiau prezidentizmą, turint galvoje aplinky- 
bę, kad prezidentinės valstybės šuolis į parlamentarizmą prilygtų šuo- 
liui į visišką kitoniškumą ir nežinomybę, tuo tarpu perėjimas į pusiau 
prezidentizmą vis dar leistų funkcionuoti jai pažįstamame - jos turi- 
mos patirties bei išmanymo - lauke. 

Ar tas pats patarimas — simetriškai ir iš kito spektro galo — adre- 
suotinas ir valstybėms, norinčioms atsisakyti savojo parlamentarizmo? 
Ar joms taip pat derėtų verčiau mąstyti apie pusiau parlamentarizmą 
(semi-parliamentarism), t.y. premjerines sistemas (premiership systems), 
nei apie pusiau prezidentizmą — kaip apie labiausiai tinkančią alterna- 
tyvą? Teoriškai gali atrodyti taip, bet praktiškai ne. Problema čia yra ta, 
kad premjerinių sistemų įdiegimas dažniausiai nepasiduoda konstituci- 
nei inžinerijai (supra 6.3). Britiškoji bei vokiškoji pažabotojo parla- 
mentarizmo atmainos funkcionuoja taip, kaip joms ir buvo numatyta 
funkcionuoti, tik esant palankių aplinkybių kompleksui. Jeigu britiško- 
ji sistema liautųsi buvusi dvipartinė sistema (kurioje trečiosioms parti- 
joms ligi šiol dar niekada nepavyko pralaužti vienpartinio valdymo) 
arba jeigu Vokietijos politinė bendruomenė taptų fragmentuotesnė ir 
poliarizuotesnė, negu iki šiol buvo, abu „modeliai“ išnyktų kaip dū- 
mas. O tai reiškia, kad valstybė, ieškanti sau kokio nors pusiau parla- 
mentinio sprendimo, leidžiasi į nepaprastai pavojingą kelią, nes labai 
jau daug prielaidų reikia, kad šis transplantas pasisektų. 

Pribaikime šį požiūrį galutinai: labiausiai savo patirtimi nepaten- 
kintos tos parlamentinės valstybės, kurios, ko gero, yra nedarbingiau- 
sios parlamentinės demokratijos, be to, greičiausiai dar ir linkusios į 
asamblėjas. Kas be ko, dar reikia daryti prielaidą, kad aptariamosios 
valstybės pasižymi fragmentuota partine sistema - tokios rūšies siste- 
ma, kurią vadinu „kraštutiniu pliuralizmu“. O jei yra taip, tai mes vei- 
kiausiai turime reikalą su PA valstybėmis, ilgą laiką pataikavusiomis 
„proporcinei politikai“. Bet šitaip startavus nuosekliai pereiti nuo gry- 
nojo parlamentarizmo prie premjerinio parlamentarizmo (premiership 
parliamentarism) — tai sunkiai kopti į kalną, nuo kurio labai lengva 
nusiristi. Iš šios išeities pozicijos lengviausias kelias — ne laipsniškai 
žengti į pusiau parlamentarizmą, bet ryžtingai pereiti į pusiau preziden- 

tizmą. Tai ne tik patvirtina Prancūzijos patirtis, bet ir paremia argu- 
mentas, kad konstitucinei inžinerijai pusiau prezidentizmas paklūsta kur 
kas labiau nei premjerinės sistemos“. 

Bet pažymėtina, jog manasis argumentas (parlamentarizmo kon- 
tekste) neteigia, kad pusiau prezidentizmas yra „geriausias“, o tik pa- 
brėžia, kad jis yra „pritaikomesnis“. Tad manoji bendroji rekomenda- 
cija (pokyčių šalininkams) — pusiau prezidentizmas, ir grindžiu aš ją 
dviem skirtingais pagrindais bei priėjau prie jos dviem skirtingais ke- 
liais. O dar toliau noriu pabrėžti, kad ši rekomendacija nėra primygti- 
nė. Pusiau prezidentizmas tikrai neišsprendžia visų problemų“. Taip 
pat neneigiu, kad pusiau prezidentizmas — tam tikra prasme trapi siste- 
ma. Pusiau prezidentizmą - tegu ir gerokai mažiau nei grynąjį prezi- 
dentizmą — vis dar persekioja padalytosios daugumos problema. Ar ga- 
lime nuveikti ką nors geresnio ir rasti tvirtesnę bei veiksmingesnę miš- 
rią sistemą? Tai klausimas, į kurį aš ketinu gilintis trečiojoje dalyje. 


PASTABOS 


1. Cf. contra Shugart and Carey (1993, p. 22 ir passim), kur „pusiau prezi- 
dentizmo“ atsisakoma, argumentuojant, esą „pusiau“ ("semi “) suponuo- 
ja „režimo tipą, esantį kažkokio kontinuumo pusiaukelėje“. Bet semi |o0- 
tyniškai reiškia „pusę“ ir - kaip bet kuriame žodyne būtų parodyta šimtų 
frazių atžvilgiu — nereiškia jokio kontinuumo, nes aplenkia kontinuumų 
maniją gerokai daugiau nei dviem tūkstančiais metų. 

2. Duverger, 1980, p. 171. Trumpai tariant (ir neminint 16 straipsnyje nu- 
statytų išimtinių galių) konstitucija suteikia prezidentui teisę inicijuoti 
(nors ir ne vienašališkai) referendumą, paleisti parlamentą bei palieka 
jam tam tikrą erdvę gynybos ir užsienio politikos srityse. Prezidentas taip 
pat gali efektyviai blokuoti veiksmus, naudodamasis savo pouvoir d 'em- 
pecher - arba vetuodamas, arba atsisakydamas pasirašyti dekretus. 

3. 1964 m. sausio 31 d. de Gaulle'is pareiškė, kad „prezidentą išrinkusių 
Žmonių jam visiškai patikėta nedaloma valstybės valdžia“ ir kad „aukš- 
čiausiosios valdžios domenas yra jo vieno“. Nieko panašaus Debrė kon- 
stitucijoje nėra; tačiau visi de Gaulle'io įpėdiniai, neišskiriant nė Mitte- 
rando, tam mielai pakluso. 

4. Pvz., ryškiausias prezidento galių „,uzurpavimas“ įvyko referendumų bū- 
du, tad de Gaulle'is ir jo įpėdiniai nutarė savo nuožiūra spręsti, ar konsti- 
tucija reikalauja referendumų (11 straipsnis), bendro veikimo su kabine- 
tu ar su abiem rūmais. Šiai praktikai niekas nesipriešino; bet jeigu refe- 
rendumą inicijuotų „mažumos Mitterandas“, jis galėtų būti arba išties 
būtų blokuojamas. Panašiai konstitucija nesuteikia prezidentui galios at- 

leisti ministrą pirmininką; prezidentas nesivaržydamas tai darė anksčiau, 
bet, kai dauguma pasidalijusi, vargu ar jis šitai bandytų. 

Jeigu šis aiškinimas teisingas, tai drįstu pareikšti, kad jame atsižvelgiama 
į Linzo prieštaravimą pusiau prezidentizmui (1990, p. 63), esą „nėra jo- 
kio demokratiško principo, padedančio išspręsti ginčus tarp vykdomo- 
sios valdžios ir legislatūros dėl to, kuri gi iš jų 1š tikrųjų reprezentuoja 
tautos valią". 

Atrodo, taip yra dėl to, kad aiškintojai niekaip neapsisprendžia, ar jų ob- 
jektas yra formalioji konstitucija, ar materialioji konstitucija, ar/ir kartais 
viena, o kartais kita. Šių elementų sąveika (kaip ją suprantu) išryškėja 
manojoje Prancūzijos atvejo analizėje, o toliau bus aptarta smulkiau. 
Airijos prezidentui jos konstitucija nesuteikia kokios nors ypatingos val- 
džios, tad čia nėra ko prikelti. O Islandijoje prezidento institucijos atrofi- 
ja pasiekė tokią ribą, už kurios nebėra kelio atgal — susiklostė praktika, 
kai prezidento kadencija automatiškai pratęsiama, jeigu joks kandidatas 
su juo arba ja nesivaržo. 

Portugalijos 1982 m. konstitucija panaikina prezidento teisę paleisti ka- 
binetus arba ministrus (nebent kiltų grėsmė demokratijos institutams, 198 
straipsnis) ir visas jo legislatyvines galias; ji taip pat apriboja prezidento 
galią paleisti parlamentą, kaip ir jo kišeninį veto (pocket veto) įstatymams. 
Tad apskritai nuo 1982 m. Portugalijos prezidentui palikta nė kažin kiek 
daugiau galių, negu paprastai turi normalūs parlamentiniai prezidentai. 
1993 m. gruodį Rusija su paskubomis referendumu priimta konstitucija 
taip pat pateko į pusiau prezidentinių sistemų kategoriją. Jelcino konsti- 
tucija laikytina pusiau prezidentine dėl to, kad ją įkvėpė prancūziškasis 
modelis. Bet, kaip ir Šri Lankos konstitucija, ji atsidūrė pačiame kraštu- 
tiniame šios kategorijos taške. Rusijos prezidentas skiria ministrą pirmi- 
ninką ir jo pavaduotoją; bet jeigu Dūma tris kartus atmeta jų teikimą, 
tuomet prezidentas gali paleisti žemuosius rūmus ir paskelbti naujus rin- 
kimus. Tas pat galioja dukart balsavimu pareikštam nepasitikėjimui vy- 
riausybe. Aš šiose nuostatose tarp eilučių įskaitau štai ką: prezidentas 
turi laimėti bet kokiu atveju. O rusiškai performulavus prancūziškosios 
formulės veiksmingąją paslaptį (svyruojančiąją diarchiją (oscillating diar- 
chy)), ji visiškai pradingsta. Jelcino konstitucija iš esmės monokratinė; 
kai prezidentas nekontroliuoja Dūmos daugumos, tada vykdomosios val- 
džios ir parlamento santykiai gali būti tik konfrontaciniai. Jeigu ši siste- 
ma yra pusiau prezidentinė, tai - prastai suvokta pusiau prezidentinė sis- 
tema. 

Bet kodėl tuomet Prancūzija priskiriama premjeriniam-prezidentiniam ti- 
pui? Didžiąją laiko dalį, be to, remiantis materialiąja konstitucija, Penk- 
toji Respublika turėtų būti priskiriama prezidentiniam-parlamentiniam 
tipui. 

Būtent, prezidentiniai-parlamentiniai atvejai yra Ekvadoras, Vokietija (Vei- 
maras), Korėja, Peru, Šri Lanka (žr. p. 56-57). Išskyrus Pietų Korėją, 
visi kiti atvejai yra be galo trumpalaikiai. Ekvadoras — vienas nepatva- 
riausių ir krizių krečiamų režimų pasaulyje; Šri Lanka, kaip matėme, - tai 
labai abejotinas atvejis; o Peru aprašomuoju metu išgyveno konstitucinę 
transformaciją ir dabar laikytina sustiprinta prezidentine sistema (rein- 
forced presidential system). Kai dėl Veimaro, tai aš negaliu rasti jokios 
rimtos priežasties jį priskirti šiai kategorijai. Jeigu tai 2 kriterijus (,,prezi- 
dentas skiria ir atleidžia kabineto ministrus“), tai kabineto narių Veimaro 
prezidentas pats neparinkdavo; o jeigu 3 kriterijus („kabineto ministrai 
priklauso nuo parlamento pasitikėjimo“), tai jis netikslus. 

Tam tikru mastu neturi reikšmės tai, kad Suomijoje rinkikų kolegijos rin- 
kimai iš tikrųjų buvo partijų kontroliuojami ir vyko pagal partines taisyk- 
les. Ir be partijų kontrolės netiesioginis pobūdis būtų toks pat, nors padi- 
dėtų galimybės išrinkti aiškios mažumos prezidentus. Shugartas ir Ca- 
rey's (1992, p. 221) tvirtina, kad Suomijoje į partijas orientuoti preziden- 
to rinkimai, be pažadėtų balsų, „ne taip jau labai ir skyrėsi nuo rinkimų 
parlamente“. Bet Suomijos ir Italijos — dviejų šalių, turinčių labai pana- 
šias partines sistemas, — palyginimas rodo labai reikšmingus skirtumus. 
O tuomet Shugartas ir Carey's nepastebi legitimumo skirtumo. 

Šį dalyką plėtoju ir su kontekstu sieju infra 8.3. 

Reikia aiškiai suvokti, kad visame šiame veikale „konstitucinė inžineri- 
ja“ — tai santrumpa, apimanti rinkimų sistemą, nors paprastai rinkimų 
sistemas nustato paprastieji įstatymai (ordinary Iegislation), tačiau ne vi- 
suomet, pvz., ne Austrijoje. Ir tam yra kuo rimčiausias pagrindas, nes 
kiekviena politinė forma nuo rinkimų tvarkos priklauso kaip nuo savo- 
sios architektūrinės (o tiksliau - konstitucinės) konstrukcijos. 

Kaip matysime trečiosios dalies 9 ir 10 skyriuose, jis nėra, pvz., patenki- 
namas atsakas į „legislatyvinio valdymo“ (governing by legislating) pro- 
blemą. 


Trečioji dalis 
KLAUSIMAI 
IR PASIULYMAI 


8. Politikos sunkumai 


8.1. PRIMITYVIZMAS IR NEGATYVIZMAS 


Stabtelėkime ir pamąstykime: tvarkytis politikoje buvo kur kas 
lengviau, išties nepalyginamai lengviau, sakykime, prieš kokį šimtme- 
tį. Politika darosi vis sunkesnė dėl daugelio priežasčių. Intelektualiai 
jos siekia septintojo dešimtmečio pabaigą, kai universitetų revoliucija į 
pirmąjį planą iškėlė naująjį demokratinį primityvizmą. Bet sunkiosios 
politikos užuomazgos glūdi dar ir technologijoje ir yra glaudžiai susi- 
jusios su videodemokratija (videodemocracy). Mes tuo tarpu susidu- 
riame su degeneraciniais procesais, ypač su politinės korupcijos pliti- 
mu, korumpuojančiu pačią politiką. 

Seniai žinoma tiesa, kad bandant dalykus vaizduoti paprastesnius, 
negu jie yra, jie iš tikrųjų tampa sudėtingesni. Menckenas kadaise pa- 
sakė: „Kiekviena žŽmogiškoji problema turi sprendimą, kuris yra pa- 
prastas, sklandus ir klaidingas“. O septintajame dešimtmetyje subren- 
do karta, įtikėjusi, jog ji beveik visa kam turi paprastus ir aiškius spren- 
dimus. Universitetų revoliucijos karta sau tarė, kad „tikroji demokra- 
tija“ paprasčiausiai reiškia vis didesnės valdžios suteikimą vis dides- 
niam Žmonių skaičiui. Sklandu - bet klaidinga. Demokratija negali būti 
tiesiog Žmonių valdžia, nes tai yra santrumpa ilgesnės formuluotės: 
„Žmonių valdžia žmonėms“. Valdžia - tai santykis, o turėti valdžią reiš- 
kia, kad kažkas kontroliuoja (tam tikru būdu arba mastu) kažką kitą. 
Dar daugiau, reali valdžia — tai valdžia, kuri įgyvendinama. Tad kaipgi 
gali visa tauta — dešimtys ar net šimtai milijonų Žmonių - įgyvendinti 
valdžią sau patiems? Į tai sklandaus atsakymo nėra. 

Panašiai ir septintojo dešimtmečio kultūrinė revoliucija (aišku, Va- 
karų) išugdė tikėjimą, esą tikroji demokratija privalanti būti „visiška 
demokratija“ — demokratija visame kame; o tai reiškia, kad politinę 
demokratiją reikia papildyti ekonomine demokratija. Lengva? Buvo pa- 
rodyta, neva tai lengva, nes šis argumentas (jo nemarksistinė atmaina) 
reikalavo, kad politinės demokratijos savivaldos mechanizmai papras- 
čiausiai išplistų į postindustrinės visuomenės įmones arba įstaigas. Bu- 

vo nepastebėta ir vis dar ignoruojama štai kokia komplikacija: ekono- 
minė demokratija vis dėlto turi būti „ekonominė“, ji turi reikalą su eko- 
nomika. Ir išties nelengva atsakyti, kaip demokratinis sprendimų pri- 
ėmimas dera su kaštais, produktyvumu, pelnu bei plaukiojimu pasauli- 
nėse konkurencinėse rinkose. 

Sudužusios į tikrovės rifus, didžiosios septintojo dešimtmečio maiš- 
tininkų viltys paliko — giliai giliai — stiprų nepasitenkinimą jų antpuolį 
atlaikiusiu pasauliu. Nors imagination au pouvoir padiktuoti simplisti- 
niai sprendimai išsisklaidė savaime, mes vis dar jaučiame jų palikimą, 
įgavusį „simplistinio negatyvizmo“ formą. Realiame pasaulyje tiek daug 
dalykų nuolat vyksta prastai, kad pasirinkęs „kritikavimo“ būdą nie- 
kuomet neapsiriksi. Puiku. Bet ar kritikavimas yra savitikslis? Negaty- 
vistui — taip. Negatyvistas niekuomet neklausia: kokio tikslo siekiama? 
Kur veda arba kuo baigsis manasis puolimas? Jis taip pat neklausia: 
kokios yra alternatyvos? Kad alternatyvos galėtų būti dar blogesnės 
arba kad apskrita nėra jokių alternatyvų, jam suvis neateina į galvą, o 
jei ateina, tai retai. 

Tad grynasis „simplistinio požiūrio“ — infantiliškos demokratijos 
1r grubaus negatyvizmo kombinacijos — rezultatas yra tas, kad senasis 
politikos suvokimas gerai gauna lazdų, bet jokio rimto patarimo, kaip 
ją būtų galima pataisyti ir/arba pakeisti geresne. Išties — kuo labiau ją 
sulaužome, tuo mažiau galime pataisyti. Tuo pačiu visą savo išradingu- 
mą skiriame „horizontaliajai demokratijai“, pagret ne tik paneigdami, 
bet iš tikrųjų nuvainikuodami „vertikaliąją demokratiją“. Kitais žodžiais 
tariant, jau daug dešimtmečių mes, atrodo, esame pamiršę, geriausiu 
atveju nepastebime, kad demokratija galų gale yra - ir negali nebūti — 
valdymo sistema. O paneigdami valdymo funkciją, mes susilpniname 
arba net sustabdome jos veikimą. 


8.2. KORUPCIJA IR POLITIKOS ATMETIMAS 


Politikai išpopuliarėja didvyriškais laikais, bet retai kada yra po- 
puliarūs rutinos laikotarpiais, kai demokratinės valstybės politika (po- 
litics of democracy) yra tik įprastinis, kasdienis krapštymasis. Prakeiks- 
mais politikams buvo užtvindyta devynioliktojo amžiaus pabaigos va- 
dinamoji antiparlamentinė literatūra; jų pasigirsta ir ligi šiol. Tad iliu- 
zijų praradimas ir nusivylimas politika — anaiptol ne naujas dalykas. 
Vis dėlto kai Lipsetas ir Schneideris (1983 m.) pranešė apie „pasitikė- 
jimo atotrūkį“ (confidence gap) tarp piliečių ir jų išrinktų atstovų, jie 
aptiko dar neturinčią precedento tendenciją. O kai kuriuose kraštuose 

nusivylimas ir nepasitikėjimas šiuo metu yra pasiekęs frustracijos, pyk- 
čio bei — galiausiai — visiško politikos atmetimo crescendo. Tad galų 
gale mus užplūdo antipolitikos (anti-politics) banga - tai, ką galėtume 
pavadinti antipolitikos politika (politics of anti-politics). 

Kaipgi tai atsitiko? Yra keli tokio atmetimo paaiškinimai. Vienas 
jJų- kątik mūsų aptartasis negatyvizmas!. Kitas - televizija (infra 8.3). 
Trečiasis veiksnys tikriausiai yra ideologijos cemento ištirpimas. Bet 
vienintelis ir pats teisingiausias šiandienos pykčio paaiškinimas, esu 
įsitikinęs, slypi politinėje korupcijoje. Politika niekuomet nebuvo ir vei- 
kiausiai niekuomet nebus skaisti; o politinė korupcija - jokia naujiena. 
Tačiau pastaruoju metu godulys ir korupcija pasiekė neregėtas aukštu- 
mas. Politinė korupcija išties jau priėjo ribą, kai ji korumpuoja pačią 
politiką. 

Leiskite čia pat sušvelninti tai, kas pasakyta. Sakydamas, kad ko- 
rupcija korumpuoja politiką, turiu galvoje, kad ji korumpuoja „demo- 
kratinę politiką“. Juk kitokiuose kontekstuose pinigų darymas iš politi- 
kos gali nebūti korupcija nei turėtų būti laikomas korupcija. Korupcija 
tampa korupcija tik tada, kai politiniai dariniai pasiekia tokį diferen- 
ciacijos laipsnį, kuris sąlygoja - Maxo Weberio žodžiais tariant — „ra- 
cionaliosios-teisinės“ biurokratijos (,,„rational-lIegal“ bureaucracy) at- 
siradimą. Konkrečiai, korupcija tampa korupcija tik tuomet, kai tarny- 
ba tampa „viešąja tarnyba“, atliekama išrinktų pareigūnų ir/arba vals- 
tybės lėšomis išlaikomų valstybės tarnautojų (civi/ servants), kurią pi- 
liečiai turi teisę gauti nemokamai. Afrika, Artimųjų Rytų didžiuma bei 
Azija paprastai apibūdinamos kaip totalinės korupcijos regionai. Bet 
tai pernelyg platus apibendrinimas, menkai tinkantis kraštams, kuriuo- 
se politiniai postai vis dar yra tik priedas prie turto bei kilmės ir kur yra 
normalu, jog politika yra turto šaltinis bei priemonė jį įgyti. Bet kai 
„korupcija“ vartojama tinkamai, tada ji turi dvi puses. Vienoje pusėje 
yra paperkamieji politikai, o valstybės tarnautojai - nuperkami, kad ką 
nors darytų arba nedarytų, kitoje pusėje - politikai, išlupantys pinigus 
savo politinei karjerai ir pakeliui juos pavagiantys. 

Apibendrindami čia ir vėl turime būti atsargūs. Korupcija tikrai 
siautėja didžiumoje Lotynų Amerikos valstybių. 1993 m. Brazilijos pre- 
zidentas Colloras, taip pat Venesuelos prezidentas Perezas buvo paša- 
linti iš pareigų apkaltinus korupcija. Korupcija taip pat yra rimta pro- 
blema Argentinoje ir daugelyje kitų Pietų Amerikos šalių. Europoje 
(vėl 1993 m.) su korupcija susiję skandalai tiesiog nušlavė Italijos par- 
tinę sistemą; 0 pastaraisiais metais politinių pinigų skandalai skaudų 
smūgį sudavė ir Japonijai. Leiskite pridurti, jog komunistiniai režimai 

taip pat buvo stipriai korumpuoti, o kad jau taip, tai komunizmo žlugi- 
mas korupciją dar labiau padidino. Tačiau iš tikrųjų esama šalių, besi- 
priešinančių korupcijai kur kas sėkmingiau už kitas. Manasis apiben- 
drinimas tik nubrėžia tendenciją — ir tai labai netolygią. Bet apskritai 
purvinos purvinų pinigų politikos per gana ilgą laiką vis daugėjo. Ir 
tam yra trys priežastys. 

Pirmoji priežastis — etikos, o konkrečiai — „viešosios tarnybos“ 
etikos sunykimas. Antroji grėsminga priežastis ta, kad aplink tiesiog 
per daug pinigų. Su tuo susijusi trečioji priežastis: politikos kaštai be 
saiko išaugo ir tapo beveik nekontroliuojami*. Svarbiausia yra štai kas: 
etiniams suvaržymams nykstant, pagundų daugėja dar ir dėl to, kad stul- 
binanti jų gausybė be paliovos beldžiasi į mūsų duris. Vienas iš daugy- 
bės pavyzdžių — narkotikų pinigai. Daugelis kainų yra ir turi būti kon- 
troliuojamos (vaistų kainos, komunalinių paslaugų kainos ir t.t.); vos 
ne begalei dalykų reikalingi leidimai, reguliavimas, tikrinimas. Tuo pa- 
čiu lygiai tiek pat be galo daug esti ir progų imti kyšius bei prievartauti 
juos duoti. Šitokių nešvarių pinigų dalis - tai „būtinieji pinigai“, pa- 
dengiantys tam tikro asmens išrinkimo kaštus; bet dalis jų dar ir paten- 
ka į leidimų dalintojų kišenes. 

Kaip būtų galima pasipriešinti politikos korumpavimui? Be abejo, 
galima ir reikia mažinti politikos kaštus. Be abejo, galima ir būtina ap- 
riboti rinkimų išlaidas*. Ir kuo labiau pavyks valstybę pašalinti iš eks- 
trapolitinių sričių, tuo mažiau liks progų bei pagundų politinei korupci- 
jai. Be to, sankcijas reikia sugriežtinti, imtis išties efektyvių kontrolės 
priemonių. Visa tai lengva pasiūlyti ir išdėstyti. Bet korupcija ir godu- 
lys — itin gajūs. Reikia šoko terapijos, — laimė, politinės korupcijos 
dangtis dabar jau nusviestas. Šiandien korupcija išvelkama į dienos švie- 
są ir griežtai smerkiama. Tiesą sakant, garsiausiai šiuo metu protestuo- 
jama dėl politinės korupcijos ir prieš ją. 

Aš nė kiek neabejoju, kad demokratijos turi apsivalyti, kad „poli- 
tikos išvalymas“ yra pirmaeilis dabarties uždavinys. Bet kai vyksta šis 
apsivalymas, politika labiau nei bet kada ima panėšėti į lenktynes su 
kliūtimis. Jeigu politikais paprastai (nors ne visuomet pelnytai) nepasi- 
tikima“ ir jeigu partijos, kaip tokios, yra save diskreditavusios?, tuomet 
mes žaidžiame žaidimą, kuriame trūksta figūrų. Pažymėtina, kad iliuzi- 
Jų praradimas bei nusivylimas taip pat gali stumti į apatiją, į nusišalini- 
mą nuo politikos, į tai, kas šeštajame dešimtmetyje buvo vadinama „de- 
politizacija“ (depoliticization). Tačiau šiandien išplitęs politikos atme- 
timas yra toli gražu ne pasyvus, bet - aktyvus, veiklus ir kerštingas. Ir 

jeigu abejingas pilietis politiką daro pernelyg lengvą, tai aktyviai kerš- 
tingas pilietis gali ją daryti pernelyg sunkią. 

Leiskite dar kartą pakartoti (nes nenoriu būti suprastas neteisin- 
gai): antipolitikos šluota — tiesiog būtina šluota. Įvertinus pusiausvyrą, 
jos privalumai nusveria jos trūkumus. Tačiau išpilant nešvarų korupci- 
jos vandenį kūdikį reikia išsaugoti. Antipatija partijoms bei bloga poli- 
tikų reputacija neišvengiamai atsiliepia institucijoms, kuriose jie dirba. 
O jeigu pačios atstovaujamosios institucijos, kaip tokios, laikomos de- 
mokratijos neatitinkančiais instrumentais, tuomet išsaugoti kūdikį pa- 
sidaro labai jau nelengvas uždavinys. 


8.3. VIDEOPOLITIKA IR VIDEODEMOKRATIJA 


Simplistinis negatyvizmas ir nepasitikėjimas politika gali praeiti — 
noriu tikėtis, kad taip ir bus. Užtat žiniasklaidos revoliucija bei ją ly- 
dinčios videopolitika ir videodemokratija atėjo pas mus visiems lai- 
kams. Tačiau pirmiausia — pati žiniasklaidos revoliucija, nes video ga- 
lia toli peržengia politikos srities ribas. Išties televizija šiuo metu kei- 
čia pačią mūsų būtį. 

Homo sapiens yra skaitantis gyvūnas (arba išsivystė tokiu), ge- 
bantis abstrahuoti, 0 jo protavimas (intelektas, intelligere) siekia kur 
kas toliau to, ką jis mato, ir faktiškai beveik nesusijęs su tuo, ką jis 
mato. Bet homo sapiens pradeda užleisti vietą jį išstumiančiam Ahomo 
videns — televizijos sukurtam gyvūnui, kurio sąmonę formuoja jau ne 
sąvokos, ne abstraktūs mentaliniai konstruktai, o vaizdai. Žomo videns 
tik mato (videre lotyniškai reiškia veiksmažodį „matyti“), o jo akiratį 
riboja vaizdai, kurie jam arba jai duodami matyti. Tad tuo tarpu, kai 
homo sapiens turi teisę kuo nekalčiausiai pareikšti „aš matau“, turėda- 
mas galvoje „aš suvokiu“, Aomo videns mato be jokios suvokimo pa- 
galbos. Juk daugelis jam rodomų dalykų yra beveik nereikšmingi, o tie, 
kurie reikšmingi, geriausiu atveju nevykusiai paaiškinami“. 

Grįžtu prie savosios temos: apie videopolitiką savuosiuose svars- 
tymuose jau probėgšmais esu užsiminęs, nurodydamas, kaip ji paveikia 
prezidentų parinkimą (supra 7.3); bet nėra reikalo nė sakyti, kad ji ly- 
giai taip pat paveikia bet kurio (ir kiekvieno) renkamo pareigūno parin- 
kimą. Maža to, videopolitika daro stiprią įtaką pasirinkimams (choi- 
ces), t.y. politikų priimamiems sprendimams. Juk politikai vis labiau ir 
labiau reaguoja ne į įvykius savaime, bet į žiniasklaidos įvykius, kitaip 
tariant, į tai, kas padaroma video (matomais) dalykais, ir netgi į Ži- 

niasklaidos inicijuotus (o didžiąja dalimi — žiniasklaidos sufabrikuo- 
tus) įvykius"'. Ir, žinoma, videopolitika keičia patį pilietį, kadangi vide- 
opilietis (videocitizen), „matantis politiką“ vaizdais, — tai visiškai nau- 
jas veikėjas politiniame procese (arba politinio proceso veikėjas). 

Televizijos amžiaus balanse, kaip ir visuose balansuose, matome 
aktyvus ir pasyvus. Videopolitika kuo puikiausiai „,„demaskuoja“ blo- 
gus darbus ir įstatymų pažeidimus (arba neveikimą). Jai taip pat kuo 
geriausiai sekasi įkaitinti žiūrovus ir paskatinti juos kovoti už garbin- 
gus (bet taip pat ir negarbingus) tikslus. Pvz., ji daro stebuklus, atskleis- 
dama politinę korupciją bei visų rūšių piktnaudžiavimus. Televizijai 
daro garbę ir tai, kad ji didesnį informacijos kiekį paskleidžia dides- 
niam žmonių skaičiui. Bet šičia aš imu abejoti; čia videopolitikos akty- 
vai užleidžia vietą pasyvams. Informacija — tai ne šiaip dienos „naujie- 
nų“ (to, kas yra nauja) pranešimas; juk informuota visuomenė, manyti- 
na, turėtų sugebėti priimti protingą sprendimą. Ar taip yra? Manau, kad 
ne. Televizijos penima visuomenė — tai visais požiūriais nepaprastai 
neinformuota arba klaidingai informuota visuomenė. Televizija išties 
pasiekia platesnę auditoriją negu spauda; bet jos vizualiniai praneši- 
mai, Žinių laidos simuliuoja informacijos esmę, o ne ją atskleidžia. Vis 
daugiau Žmonių penima mažesniu kiekiu ir vis lėkščiau. Tuo pat metu 
jie maitinami dirginančia informacija, vaizdais, sukeliančiais užuojautą 
arba pyktį, tačiau tokiais, kurie „įkaitina“ problemas kur kas daugiau, 
negu mes turime gebėjimų jas išspręsti. O čia aš neįžvelgiu nieko gero. 

Štai ir rezultatas: televizijos prioritetai yra sensacija, kadras (ge- 
ras vaizdas) ir reitingai (didžiausia įmanoma auditorija). O šie priorite- 
tai yra neteisingi — nes pernelyg sureikšminti ir sudėlioti ne ta tvarka. 
Politikas paprastai medžioja balsus kartą per ketverius metus. Televizi- 
ja savuosius balsus skaičiuoja kasdien. Vadinasi, tarpininkas noromis 
nenoromis darosi lengvabūdiškas, neatsakingas ir populistinis. Žino- 
ma, kaip ir masinė videopolitika, galima ir elito videopolitika. Bet elito 
televiziją mažai kas žiūri, o tuo tarpu masinė televizija pasiglemžia mi- 
nią, pinigus, sykiu — dar ir balsus. Atėjus naujienų valandai (arba pus- 
valandžiui), nuovokus televizijos prodiuseris sako žiūrovui: „mes lei- 
džiame pasisakyti tau (tokiems žmonėms kaip tu)“ ir/arba „tai jūs, visi 
žmonės, turite pasakyti mums, ką jaučiate ir kas jums patinka“. Dėl to 
ekrane gausu „atsitiktinių apklausų“, kuriose meistriškai sudėliotam vei- 
dų mišiniui suteikiamos penkios sekundės kalbėjimo šlovės arba dar 
kitaip — rodomas reporteris, pagarbiai pranešantis, girdi, apklausos ro- 
do tą ir aną. 

Ir viena, ir kita — dažniausiai farsas ir apgaulė. Atsitiktinis interviu 
davėjas nėra niekieno tipažas, jis niekam (statistiškai) „neatstovauja“, 
o kai dalykai yra rimti, šis žanras aiškiai tampa kvailysčių stiprintuvu 
bei multiplikatoriumi. Lygiai ir apklausos neatskleidžia, koks yra „tau- 
tos balsas“; veikiau jau jos atskleidžia žiniasklaidos balsą žmonėse, — 
didžiąja dalimi jos yra žiniasklaidos atspindžio efektas. Iš kur žmo- 
nėms žinoti, pvz., kuo tam tikru klausimu tikėti? Jie ir nežino - išskyrus 
tai, kad atsako į tai, ką girdi. O kadangi selektyvūs praleidimai (taip pat 
1r iškraipymai) į vizualinius pranešimus perkeliami tiesiog pribloškian- 
čiu mastu, galų gale išeina taip, kad žiniasklaidos amžiaus žmonės iš 
tikrųjų yra „žiniasklaidos sufabrikuoti“ žmonės. 

Bet tai, kas pasakyta, duoda startą svarstymams, kurių čia negali- 
me tęsti". O savąja santrauka aš tik siekiau parodyti, kokia sunki pasi- 
darė politika. Tad leiskite man baigti paprastai: videopolitika dirgik- 
liais mobilizuoja vis stiprėjantį dalyvavimą tokiomis sąlygomis, kai in- 
formacijos vis mažėja ir ji darosi vis skurdesnė. O jeigu taip, tai „poli- 
tikos darymas“ (geros politikos) tikrai yra patekęs į bėdą. Pasirūpinki- 
me bent tuo, kad politikos namai būtų užlaikomi tvarkingai ir kad de- 
mokratijai, kaip valdymo sistemai, talkintų naudingos struktūros, — tai 
užduotis, prie kurios aš dabar grįžtu. 


PASTABOS 


1. Žinia, „kritikavimas bet kokia kaina“ bei antipolitikos politika susipina ir 
vienas kitą sustiprina. Tačiau intelektualus neigimas yra vienas dalykas, 
o eilinių piliečių reakcija - kitas. 

2. Atitinkamai, neseniai vykusiuose rinkimuose Japonijoje viena LDP vieta 
vidutiniškai kainavo daugiau nei 7 milijonus JAV dolerių; Jungtinėse Vals- 
tijose sąskaita už vieną vietą Senate Kalifornijoje siekė 10 milijonų dole- 
rių (šalies vidurkis buvo 4 milijonai), o dvejų metų išlaidos Kongreso 
rinkimams sudaro maždaug 500 milijonų dolerių; o Italijoje 1992 m. rinki- 
mų kaštai vertinami apie 1500 milijardų lirų (apie 900 milijonų dolerių). 

3. Tai absurdas, bet JAV Aukščiausiasis Teismas nusprendė, kad sumų, ku- 
ras leidžiama išleisti kandidatams, apribojimas yra antikonstitucinis „Žo- 
džio laisvės“ pažeidimas. Bet ligi šių dienų šitoks žodžio laisvės sampra- 
tos išplėtimas tėra atskiras atvejis. 

4. Būdinga tokio nepasitikėjimo apraiška Jungtinėse Valstijose — ribotas ka- 
dencijų renkamose pareigose skaičius (paprastai mandatas suteikiamas 
dukart arba triskart), jau patvirtintas referendumu keliose valstijose. 

Daug ką pasako tai, kad naujai besikuriančios partijos yra linkusios pasi- 
vadinti kaip nors kitaip: sąjūdžiais, sąjungomis, lygomis, rassemblements. 
Pažymėtina, kad tai visai skirtingas dalykas, negu suprantamas žodžio 
„partija“ vengimas buvusiose komunistinėse šalyse. 

Išsakomas kontrargumentas, girdi Aomo sapiens ir homo videns vienas 
su kitu susilieja. Kol kas gal taip ir yra. Bet mes neabejotinai pereiname 
nuo vienokio dominavimo prie kitokio dominavimo; o laikyti tai susilie- 
jimu, vadinasi, užsimerkti prieš problemos rimtumą. 

Ne aš pirmasis pabrėžiu, kad Amerikos užsienio, politikos sprendimus 
kuo toliau, tuo labiau diktuoja jų videotransliacijos. Į Irangeito makalynę 
prezidentas Reaganas įsivėlė tikriausiai dėl to, kad visi ekranai nuolat 
rodė vaizdus, kaip rauda pagrobtųjų įkaitų tėvai. Ir kurių gi galų reikėjo 
1993 m. rengti intervenciją, pvz., į Somalį, o ne į Sudaną arba, jeigu jau 
taip, į kelias lygiai taip pat vargstančias Afrikos šalis? Šiais bei nesuskai- 
čiuojamais kitais atvejais politiniai sprendimai (policies) sekioja paskui 
televiziją. 

Tai aptariama ir plėtojama: Sartori, 1989, ir Sartori, 1992 (15 sk., p. 303— 
315). 


9. Pakaitinis prezidentizmas: 
pasiūlymas 
9.1. NUO VIENO VARIKLIO PRIE DVIEJŲ 


Prezidentizmas ir parlamentarizmas — tai vieno variklio mecha- 
nizmai. Pirmojoje sistemoje variklis yra prezidentas, antrojoje — parla- 
mentas. Ir labai jau dažnai prezidentinis variklis, leidžiantis nuokalnėn, 
užstringa parlamentinėse kryžkelėse, tuo tarpu parlamentinis variklis 
įkalnėse susilpnina valdymo funkciją. Užtat pusiau prezidentizmas yra 
dviejų variklių sistema. Tačiau kadangi abudu jos varikliai veikia vienu 
metu, kas atsitiks, jeigu jie pradės traukti į priešingas puses ir veikti 
vienas prieš kitą? Nors prancūziškoji sistema ir geba tvarkytis esant 
padalytajam valdymui, vis dėlto negalima garantuoti, kad du jos varik- 
liai netrauks į priešingas puses. 

Išsakytieji sumetimai skatina mane ieškoti dvimotorės sistemos, 
kurios varikliai veiktų ne vienu metu, bet būtų įjungiami paeiliui — sis- 
temos, kurią galima pavadinti arba pakaitiniu prezidentizmu, arba pa- 
maininiu prezidentizmu'. Pamatinė idėja yra štai kokia: reikia parla- 
mentinės sistemos, kurią skatintų arba, priešingai, baustų tai, kad par- 
lamentą išstumia ir pakeičia prezidentas. Tol, kol parlamentinė sistema 
veikia, jai leidžiama likti. Bet jeigu ji nebeatitinka tam tikrų standartų, 
tuomet parlamentinis variklis išjungiamas, o jo vietą užima prezidenti- 
nis variklis. Vadinasi, aš siūlau turėti - kiekvienos legislatūros kaden- 
cijos metu — morką, kuria apdovanojama už darbą, ir vėzdą, kuriuo 
baudžiama už blogą elgesį. 

Reikia iš pat pradžių suvokti, kad nors pakaitinio prezidentizmo 
siūlymas suponuoja, kaip savąjį pagrindą, parlamentinę sistemą, tai ne- 
reiškia, kad jo realizavimo sritis apsiriboja esančiomis parlamentinė- 
mis politinėmis bendruomenėmis. Įsivaizduokime beviltišką preziden- 
tinę sistemą, kurios neįmanoma priversti veikti jokiais patobulinimais. 
Tokiu atveju ją galima paversti parlamentine sistema, kurios vienas iš 
mechanizmų yra jos pačios koregavimo įtaisas. 

Lotynų Amerikos prezidentinės sistemos, ieškančios alternatyvių 
sprendimų, mano manymu, turi dvi galimybes. Viena — tai prancūziš- 
kojo tipo pusiau prezidentizmas; tai sprendimas, reiškiantis, jog pato- 
bulinamas amerikietiškojo tipo prezidentizmas; bet šitokio pataisymo 
nepakaktų tokioms šalims kaip Brazilija ir apskritai - jokiai politinei 
bendruomenei, kuriai būdinga parlamento atomizacija (parliamentary 
atomization) bei nepastovus arba perteklinis daugiapartiškumas (fluid 
or excessive multipartism). Užtat antroji galimybė - tai ne tipiškasis 
parlamentarizmas (supra 6.5), o save koreguojantis (self-redressing) 
parlamentarizmas. Man taip pat atrodo, kad pakaitinio prezidentizmo 
formulė kur kas geriau už pusiau prezidentinę formulę tiktų Meksikai — 
jos ilgame žygyje tolyn nuo pernelyg sukoncentruotos valdžios?. O ypač 
į akis man krenta tai, kad daugelyje buvusių komunistinių kraštų pasku- 
bomis iškeptos ir didžiąja dalimi neefektyvios konstitucijos neturi ko 
prarasti, bet galėtų daug laimėti, eksperimentuodamos su parlamenta- 
rizmo segmentu, kurį koreguotų ir/arba atsvertų jį lydintis prezidentiz- 
mo segmentas. 

Tęsiu toliau ir klausiu: kaip konstituciniai mechanizmai pagelbsti 
gerai vyriausybei ir kliudo blogai vyriausybei? Gerą vyriausybę api- 
brėžti (kiek tai reikia mūsų tikslui) galima paprastai - kaip vyriausybę, 
gebančią veikti ir skatinamą veikti atsakingai. Per contra, blogos vy- 
riausybės yra nestabilios, nekompetentingos, neveiksmingos ir/arba be- 
jėgės. Kad neužtrauktume per aukšta gaida, tai, kas pasakyta, papras- 
čiausiai reiškia, jog vyriausybės neturėtų būti nukirsdintos vien dėl to, 
jog parlamento nariams norisi tapti kabineto ministrais; kad kabinetų 
nederėtų sudarinėti iš frakcijų bosų, visiškai nepaisant gebėjimų ir kom- 
petencijos reikalavimų; ir kad nėra jokios prasmės bejėges vyriausybes 
taisyti jas keičiant kitomis bejėgėmis vyriausybėmis, t.y. vis lopant tą 
patį lopinį. 


9.2. STIPRI PAMAININĖ PREZIDENTO INSTITUCIJA 


Tad kaip galima vyriausybes įgalinti veikti bei paskatinti jas veikti 
atsakingai? Formulė, kurią turiu galvoje, - pakaitinis prezidentizmas — 
šio tikslo padeda siekti trejopai, kitaip tariant, trimis struktūrinėmis kom- 
binacijomis. 

Pirma, kiekvienam naujai išrinktam parlamentui leidžiama balsuo- 
jant skirti vieną vyriausybę, jeigu legislatūros kadencija trunka ketve- 
rius metus, arba dvi vyriausybes, jeigu kadencija trunka penkerius me- 
tus. Tai reiškia, kad valdant pirmajai vyriausybei arba dviems pirmo- 

sioms vyriausybėms politinė sistema veiks pagal įprastas normalaus par- 
lamentarizmo taisykles. 

Antra, jeigu (ir kai) parlamentiniu būdu paskirta(-os) vyriausybė(s) 
žlunga, tuomet vairą perima „stiprus“ prezidentinis mechanizmas ir vei- 
kia likusią legislatūros kadencijos dalį. Tai reiškia, kad prezidentas va- 
dovauja dar ir vyriausybei, kad jis arba ji savo nuožiūra skiria ir atlei- 
džia kabineto narius, kad vyriausybė nei priklauso nuo parlamento pa- 
sitikėjimo votumo, nei gali būti atleista parlamento nepasitikėjimo vo- 
tumu. Tuo pačiu parlamento vaidmuo dabar, priešingai, yra drastiškai 
apribotas, - jam paliktas tik kontrolės institucijos vaidmuo (infra 10.3). 

Trečia, prezidentas yra tiesiogiai arba netiesiogiai visuotinai ren- 
kamas absoliučia balsų dauguma, jo kadencija sutampa su parlamento 
(ketveri arba penkeri metai), o jis arba ji gali būti perrenkama(s) neri- 
bojant kadencijų skaičiaus. Būtina aiškiai suvokti, kad parlamentinėje 
fazėje prezidentas tėra paprastas parlamentinis prezidentas (kaip antai 
Austrijoje); jo tiesioginis ir nepriklausomas legitimumas iš pat pradžių 
tėra „atsarginis“ legitimumas, o prezidentiniu pakaitalu gali būti ir vi- 
siškai nepasinaudota. Bet jeigu taip, tai, matyt, reiškia, kad atgrasymo 
priemonė buvo veiksminga, jog jos tikslas buvo pasiektas. 

Tai platieji štrichai. Dabar — apie detales. Pirmoji bendra mintis 
yra ta, kad pakaitinio prezidentizmo kombinacijoje pradinės(-ių) pir- 
mosios(-ųjų) parlamentinės(-ių) vyriausybės(-ių) (parliamentary-based 
government(s)) valdžia itin sustiprinama, kadangi visos žaidime daly- 
vaujančios partijos turėtų suprasti, jog vyriausybės žlugimas kartu reiš- 
kia ir parlamento nuosmukį. Tuo pat metu ir dėl tų pačių priežasčių 
parlamento nariai jau negali į kasmetines vyriausybių skerdynes žvelg- 
ti kaip į galimybę nučiupti sau kokias nors pareigas kabinete. Kai legis- 
latūros kadencija yra ketveri metai, „krėslų medžiojimas“ prasideda ir 
baigiasi sulig pirmąja vyriausybe; kai legislatūros kadencija yra penke- 
ri metai, kėdžių medžiotojams lieka dar vienas šūvis, — bet žaidimas 
per trumpas, kad būtų verta žaisti. Tad abiem atvejais galima pagrįstai 
tikėtis, kad parlamentinė(s) vyriausybė(Ss) ne tik išsilaikys ilgiau, bet ir 
jų valdymas bus veiksmingesnis ir tvirtesnis negu priešingu atveju. 

Ši mano pasiūlymo dalis jau spėjo susilaukti dviejų prieštaringų 
kritinių pastabų. Kai kurie kritikai mano, kad koks nors antiprezidenti- 
nis aljansas galėtų pasiekti, jog prezidentinis variklis niekuomet nebū- 
tų įjungtas. O kitiems nuojauta, atvirkščiai, kužda, kad koks nors pro- 
prezidentinis sąmokslas nepateisinamai skubotai aktyvuotų prezidenti- 
nę alternatyvą. Kadangi abu šie scenarijai vienas kitą paneigia, tai pa- 
tvirtinamas mano spėjimas, kad mažiausiai trečdalis, o gal net pusė le- 

gislatūros kadencijos bus arba parlamentinė, arba prezidentinė. Mat aš 
neįsivaizduoju, kaip nieko nedaranti vyriausybė galėtų gyvuoti ketve- 
rius metus, kai į duris beldžiasi ką nors daryti žadanti alternatyva. Kita 
vertus, parlamentai labai jau mielai užkrauna kam nors kitam ant spran- 
do nepopuliarias priemones, kurių patys nenori imtis; 0 šiuo požiūriu 
tai, kad atsakomybė suverčiama tuoj tuoj vairą perimsiančiam prezi- 
dentui, yra (arba gali būti) didžiulis palengvėjimas. Kai dėl priešingos 
nuojautos, aš neįsivaizduoju jokio „prezidentinio sąmokslo“, kuris at- 
sirastų iš niekur, t.y. tokio, kuris sąmokslininkams nesiūlytų jokios nau- 
dos ar atlygio. 

Kalbant apie antrąjį pakaitinio prezidentizmo bruožą, esminis klau- 
simas yra štai koks: kiek „stiprus“ turėtų būti prezidentinis tarpuvaldis? 
Atsakymo esmė: mes iš tikrųjų turime reikalą su tarpuvaldžiu. Prezi- 
dentinėse sistemose pamaininiai prezidentai neįsivaizduojami, todėl jos 
negali sau leisti (per daug nerizikuodamos) turėti pernelyg galingų pre- 
zidentų. Bet pamaininis prezidentas, kurio kadencija baigiasi sulig nu- 
statyta kiekvienos legislatūros kadencija, kuris jokios legislatūros ka- 
dencijos pradžioje niekaip negali įsitvirtinti kaip prezidentinis prezi- 
dentas ir kurio realios valdžios ciklas trunka nuo dvejų iki daugių dau- 
giausia trejų metų, rizikos veiksnį labai sumažina. Tad manoji formulė 
leidžia atsirasti stipriems prezidentams. Bet — kiek būtent stipriems? 

Tipiškose prezidentinėse sistemose prezidentai paprastai esti stip- 
rūs vykdomosios valdžios srityje — jie iš tikrųjų kontroliuoja savąją 
vyriausybę bei su tuo susijusią naudą (spoils), bet paprastai esti silpni 
įstatymų leidybos arenoje — darydami poveikį parlamentui. Taigi tai 
jau įstatymų leidybos valdžios problema (ji bus nagrinėjama kitame 
skyriuje). Tačiau pakaitinio prezidento vykdomoji valdžia nekelia jo- 
kių problemų; vadovaudamas jis arba ji veikia visai kaip tikras prezi- 
dentas. Kadangi vyriausybė nepriklauso nuo parlamento pritarimo, pa- 
sirenkant ir atleidžiant kabineto narius jo arba jos rankos yra laisvos. 
Tačiau atminkime, kad pakaitiniam prezidentui arba prezidentei gali 
kilti pagunda sparčiau ateiti į valdžią. Dėl to būtina neleisti preziden- 
tui atsilyginti portfeliais tiems parlamento nariams, kurie „susimokė“ 
jo arba jos labui. Tad pakaitinis prezidentizmas reikalauja, kad pa- 
reigos parlamente būtų griežtai nesuderinamos su ministro pareigo- 
mis?. Šitoks nesuderinamumas yra ne tik būtina atsargumo priemonė, 
bet ir, mano įsitikinimu, geras dalykas per se, kadangi pravartu kart- 
kartėmis turėti autsaiderių vyriausybes (o dar geriau - specialistų vy- 
riausybes (governments of experts)), besivaržančias su politikų vyriau- 
sybėmis. 

Trečiasis pakaitinio prezidentizmo bruožas tas, kad prezidentas ir 
parlamentas turi būti išrenkami vienu metu ir kadencijas taip pat turi 
baigti kartu. Tai lemiama sąlyga, nes ji tvirtai nustato prezidento valdy- 
mo tarpsnius, pamaininio laikotarpio ribas. Kita vertus, lygiai taip pat 
svarbu neapriboti prezidento perrinkimo galimybės, nes gerai dirban- 
čiam prezidentui turi būti atlyginama. O jo arba jos visiškos valdžios 
nutrūkstamasis pobūdis pašalina priežastį, kuri kitokiomis aplinkybė- 
mis pateisina ribotą kadencijų skaičių. Galiausiai reikia, kad preziden- 
tas būtų išrenkamas absoliučia balsų dauguma, - geidautina, kad būtų 
taikomas dvipakopio balsavimo metodas. Ir dar galvoju, jog visas šis 
mechanizmas veiktų sklandžiau, jeigu parlamento rinkimai taip pat bū- 
tų grindžiami dvipakopiu balsavimu. Šiuo būdu gautume rinkiminio el- 
gesi0 „prezidentizavimą“ (,,presidentialisation“), palankų dvipoliam 
agregavimuisi (bipolar aggregations), kuris savo ruožtu padeda siste- 
mos parlamentiniam veikimui. Nors pakaitinio prezidentizmo atveju 
prezidentinis laimikis neduoda tiek daug, kiek Prancūzijos Penktojoje 
Respublikoje, panašumai pakankamai aiškūs, kad kuo plačiausiu mas- 
tu pateisintų tokias pačias rinkimų schemas. 


9.3. TAI, KAS GERIAUSIA ABIEJUOSE PASAULIUOSE? 


Įvertinę visą schemą, išvystame dar ir kitus privalumus. Visų pir- 
ma, priėmus manąjį pasiūlymą, nėra reikalo rengti pirmalaikių rinkimų 
(early elections) arba griebtis parlamento paleidimo. Kad tai yra priva- 
lumas, manau dėl dviejų priežasčių: dėl to, kad dažni rinkimai politiką 
pernelyg įkaitina ir skatina nežabotą neatsakingą rinkiminę politiką (ir- 
responsible electoral politics), taip pat dėl to, kad nėra jokių garantijų, 
jog nauji rinkimai leis rastis kitokiems parlamentams ir šitaip padės 
išspręsti problemas, paskatinusias jų išankstinį surengimą. Italijoje 
1968—1987 m. įvyko net penkeri neeiliniai rinkimai, po kurių viskas 
liko kaip buvę. O Veimaro Respublikai žlugti padėjo padėtį tik dar labiau 
pabloginęs Reichstago paleidimas 1930— 1933 m. keturiskart iš eilės. 
Taigi priešlaikiniai paleidimai dažnai yra nenaudingi arba net kontr- 
produktyvūs. Užtat sprendimas pakeisti — tam tikru legislatūros kaden- 
cijos momentu — variklį ir vairuotoją nieko nekainuoja ir, Žinoma, yra 
geresnis dalykas (bent jau už aklavietę). 

Lygiagretus pakaitinio prezidentizmo privalumas tas, kad jis su- 
stabdo priešrinkiminiam laikotarpiui būdingą biudžetą žlugdantį išlai- 
davimo siautulį. Inkumbentai neišvengiamai stengiasi „nusipirkti“ per- 
rinkimą. Bet esant pakaitiniam prezidentizmui parlamentas atėjus rin- 

kimams veikiausiai jau yra prispaustas, todėl negali nei reikalauti ko- 
kių nors biudžeto išlaidų, nei jas tvirtinti. Kai dėl prezidento, manau, 
kad jam arba jai daugiausia žadanti rinkiminė taktika būtų dalyvauti 
kaip atsvarą užtikrinančiam žaidėjui — tokiam, kuris „taiso“ parlamento 
silpnybes ir išlaidumą. 

Tačiau kodėl gi mūsų pamaininis prezidentas turėtų elgtis taip, kaip 
čia dėstydamas prognozuoju? Na, todėl, kad būtent šitokie vaidmens 
lūkesčiai (role expectation) yra užprogramuoti pačioje sistemoje, taip 
pat todėl, kad jo arba jos apdovanojimas bei atlygis proporcingas veik- 
los efektyvumui. Aišku, ir šįkart esama pavojaus, kad struktūros neat- 
stos asmenų. Netikęs asmuo pridarys bėdos, net kai struktūra yra gera. 
Bet blogos struktūros tikrai pavers niekais tai, ką darys tinkamas as- 
muo. Tarkime, kad mūsų prezidentas buvo pasirinktas nevykusiai; vis 
tiek galime guostis, kad ne visą kadenciją valdantis prezidentas (part- 
time president) pridarys mažiau žalos ar pavers niekais mažiau dalykų 
už visą kadenciją valdantį prezidentą (full-time president). Ir atvirkš- 
čiai, sakykime, kad tinkamas asmuo yra tinkamoje vietoje. Tokiu atve- 
ju turėsime tai, kas yra geriausia abiejuose pasauliuose, o būtent — visu 
pajėgumu dirbančią parlamentinę sistemą (nes jai rūpi išvengti baus- 
mės) bei arba parlamento darbą skatinančią, arba jį pavaduojančią pre- 
zidentinę alternatyvą. Leiskite tai apibūdinti šitaip: prezidentinė fazė 
ištaiso parlamentinio valdymo „minusus“, tuo tarpu parlamentinė fazė 
eliminuoja nepageidautiną prezidentizmo pašalinį poveikį. Dauguma 
politikos analitikų gieda ditirambus vyriausybių kaitai, viena kitą kei- 
čiančioms vyriausybėms. Pakeitus tai, ką reikia pakeisti, dėl panašių 
priežasčių tokių pačių pagyrų nusipelno ir pakaitinis prezidentizmas. 

Ar visa tai, kas išdėstyta, yra sunku suprasti, taip pat sunku įgy- 
vendinti? Ne, visiškai ne. Pamatinė mintis yra ta, kad gerai veikiančios 
parlamentinės sistemos atlygis — jos tęstinumas, tuo tarpu bausmė ne- 
veikiančiai parlamentinei sistemai yra jos veiklos nutraukimas. O tai 
tikrai lengvai suprantama idėja. Kai dėl įgyvendinimo, tai tiems, kas 
priims šią idėją, beliks įveikti tik pusę kelio, nes pamaininis preziden- 
tizmas suderina (pakaitomis) parlamentinę ir prezidentinę sistemas. Kad 
parlamentinė konstitucija būtų transformuota į pakaitinio prezidentiz- 
mo sistemą, jai tereikia papildomo prezidentinio komponento. Ir at- 
virkščiai, prezidentinei konstitucijai reikia ne ką daugiau nei parlamen- 
tinio pradmens. Žinoma, ir vienu, ir kitu atveju abidvi naujosios konsti- 
tucijos dalis reikės kažkaip suderinti, tačiau naujosios sistemos dvilypė 
prigimtis leidžia tobulinti kiekvieną sudedamąją dalį. Ir vis dėlto mes 
iš tikrųjų deriname dalis, priklausančias mechanizmams, kurie visi šiuo 

metu jau yra gerai žinomi ir daugybę kartų išbandyti. Drįstu tvirtinti, 
kad sunkumai, su kuriais susiduria pakaitinis prezidentizmas, — tai tie 
patys sunkumai, su kuriais susiduria bet kokia naujovė. Jei įveiksime 
naujovės sukeltą šoką, visa kita bus lengva. 

2. Šiandien Meksika aiškiai išgyvena hegemoninės partinės sistemos (he- 
gemonic party arrangement) palaikomo autoritarinio prezidentizmo (Sar- 
tori, 1976, p. 232—235) transformaciją į unikalų prezidentinės demokra- 
tijos eksperimentą, kurio formulė yra priešinga amerikietiškajai, t.y. grin- 
džiama nepadalytąja valdžia (undivided power). Kol kas šis perėjimas 
įvyko tik rinkimų srityje, 1989 m. ir 1993 m. įvykdžius rinkimų refor- 
mas. Manasis pasiūlymas šiame tekste yra susijęs su stadija, kuomet Mek- 
sika susidurs su parlamento sustiprėjimu (reinforcement of parliament) 
bei su vykdomosios valdžios lygmens transformacijomis. Taip pat žr. in- 
fra | sk. 

3. Griežtas nesuderinamumas reiškia, kad parlamento narys negali būti pa- 
skirtas į prezidento kabinetą net tada, kai jis arba ji atsistatydina. Kadan- 
gi prezidentinė fazė būtų kiekvienos legislatūros kadencijos baigiamoji 
fazė, išeiti iš parlamento reikštų nieko neprarasti, todėl (aptariamojoje 
hipotezėje) tai nebūtų atgrasymo priemonė. 


10. Legislatyvinio valdymo 
paradoksas 


10.1. INICIATYVA IR VETO 


Jau minėjau, kad prezidentizmo problemos glūdi ne vykdomosios 
valdžios srityje, bet įstatymų leidybos srityje. Todėl kol kas atsakiau tik 
į lengvąją klausimo dalį: kiek stipriam turėtų būti leidžiama būti pa- 
maininiam prezidentui? Sunkioji dalis prasideda, kai klausiama: kaip 
jo arba jos valdymas išvengia parlamentinio obstrukcionizmo? Tiks- 
liau: kiek legislatyvinių galių reikia prezidentams, kad jie pasiektų, jog 
parlamentas priimtų jų įstatymus? 

Pradėti reikia nuo legislatyvinio valdymo sąvokos!. Šiuo posakiu 
išryškinama, kad mūsų dienų demokratijoms būdinga, jog valdymas 
yra įgavęs įstatymo formą, kitaip tariant, jog politinius sprendimus (po- 
licy decisions) jos paverčia įstatymo tipo komandomis (law-like com- 
mands). Tai reiškia, kad valdyti neleidžiant įstatymų yra neįmanoma, 
vadinasi, valdymas negali apsieiti be parlamento paramos. Tad klausi- 
mas dabar jau štai koks: kaip galima sujungti valdymą ir įstatymų lei- 
dybą, kad suvedus balansą nei vykdomosios valdžios, nei parlamentinė 
pusė nepatirtų pernelyg didelių nuostolių? 

Įveikti parlamentą, t.y. parlamente prastumti įstatymą — tai, Žino- 
ma, problemiška ir parlamentinėms vyriausybėms, tačiau prezidentinei 
vyriausybei tai visų didžiausia problema*. O kadangi „įveikimo sunku- 
mai“ iškyla bet kokios rūšies prezidentizmui (įskaitant ir pusiau prezi- 
dentizmą), šį klausimą iš pat pradžių geriausia apibūdinti bendrais bruo- 
žais. Taigi apskritai prezidentų legislatyvinės-valdymo (/egislative-g0- 
verning powers) galios apima kuo plačiausią spektrą priemonių, kurios 
labai skiriasi įvairiose sistemose. Suskirstykime kaip žemiau pateikia- 
moje schemoje šį arsenalą į tris svarbiausias kategorijas. 


Kišeninis veto (pocket veto) 
1. Veto galios (veto powers): Dalinis veto (partial veto) 
Bendrasis veto (package veto) 

Paprastoji įstatymų leidyba 


2. Iniciatyvos galios (ordinary legislation) 

(initiative powers): Dekretinės galios (decree powers) 
Ypatingosios galios 
(emergency powers) 


3. Referendumo ir paleidimo galios 
(referendum and dissolution powers) 


Veto galios reiškia, kad parlamentas gali inicijuoti įstatymus ir/ 
arba daryti pataisas vykdomosios valdžios legislatyviniuose siūlymuo- 
se (Iegislative proposals). Jeigu parlamentas gali tik prieštarauti arba 
atmesti vykdomosios valdžios inicijuotus įstatymų projektus (bi/ls), jo- 
kios veto teisės prezidentui nereikia. Tačiau net prezidentinėse siste- 
mose dauguma parlamentų išlaiko tam tikrą įstatymų leidybos iniciaty- 
vą (Iegislative initiative), be to, man neteko girdėti, kad kuris nors par- 
lamentas visiškai neturėtų pataisų darymo teisės (modification powers). 
Vadinasi, veto teisė — tai priemonė, kuria prezidentas ginasi nuo parla- 
mento piktnaudžiavimo, ir tai yra būdingas prezidentinių sistemų bruo- 
žas. Tačiau veto nelygu veto. 

Kišeninis veto leidžia prezidentui paprasčiausiai atsisakyti pasira- 
šyti įstatymą. Tai galutinis veto, nes jo negalima įveikti (override). Jei- 
gu prezidentas nusprendžia neveikti, t.y. nepasirašyti įstatymo, su šiuo 
įstatymu baigta, ir niekas čia nieko nebegali padaryti. Kita vertus, kiše- 
ninis veto — tai absoliuti negatyvioji teisė. Užtat dalinis veto, Jungtinė- 
se Valstijose dar vadinamas atskirų straipsnių veto, yra, be abejo, akty- 
vioji teisė. Dalinis veto leidžia prezidentui įstatymą narstyti po kaulelį 
1r daryti jame dalinius išbraukymus, atmesti atskiras nuostatas, — o tai 
gali prilygti aktyviam šio įstatymo perdarymui. Nors dalinį veto galima 
įveikti, vis dėlto būtent šio veto prezidentams labiausiai reikia ir jo jie 
labiausiai trokšta. Atskirų straipsnių veto įgalina juos apriboti „legisla- 
tyvines abipuses paslaugas“ (,,/egislative logroll''), t.y. tokią praktiką, 
kai į įstatymo projektą, kol jis keliauja iš rūmų į rūmus, įspraudžiamas 
pluoštas protekcionistinių priedėlių (patronage riders), valstybės lėšų 
eikvojimo (išlaidų) punktų (pork-barrel (spending) items), paprasčiau- 
siai turinčių tenkinti vietos apygardų interesus. Amerikoje legislatyvi- 
nės abipusės paslaugos — tai papročiuose įsišaknijęs skandalingas pik- 
tnaudžiavimas; o ta aplinkybė, kad Amerikos prezidentai ilgą laiką (iki 
1995 m.) neturėjo dalinio veto teisės, gerokai apkarpė jų įstatymų lei- 
dybos iniciatyvą. Vietoj to Amerikos prezidentams buvo suteikta ben- 
drojo veto teisė — teisė atmesti visą bilį. Bet bendrasis veto — tai ma- 

žiausiai veiksminga veto teisė. Jį galima įveikti, tad prezidentai yra 
įspraudžiami į kampą ir turi arba atmesti visą paketą, arba praryti visą 
įstatymą su visomis jo abipusėmis paslaugomis. 

Žinoma, veto teisė yra funkcija, priklausanti nuo to, ar parlamen- 
tas savuoju priešveiksmiu gali jį įveikti lengvai ar sunkiai. Dauguma 
prezidentinių sistemų seka amerikietiškuoju reikalavimu: įveikimui rei- 
kia dviejų trečdalių daugumos. Bet galimos ir kitokios kvalifikuotos 
daugumos, o žemesni atšaukimo lygmenys yra gana įprasti?. Aišku, op- 
timalaus įveikimo lygmens nėra. Aiškios mažumos prezidentų (stron- 
gly minoritarian presidents) gali neapsaugoti net dviejų trečdalių rei- 
kalavimas, tuo tarpu daugumos prezidentai (majoritarian presidents) 
gali beveik nesibaiminti ir labai nedidelės daugumos įveikimo. 


10.2. DEKRETINĖS GALIOS 


Kol kas matėme, kam prezidentai gali kliudyti, o ne ką jie gali 
padaryti. Pereikime prie jų iniciatyvos galių. Paprastosios iniciatyvos 
galios (ordinary initiative powers) yra daugmaž tokios pačios visose 
demokratijose — ir prezidentinėse, ir parlamentinėse, ir esančiose tarp 
šiųdviejų, nes jos apima įprastinius legislatyvinio valdymo būdus: pre- 
zidentas arba vyriausybė rengia ir pateikia įstatymų projektus įstatymų 
leidybos institucijoms, kur jie yra arba patvirtinami, arba atmetami, ar- 
ba pataisomi, laikantis įprastinės procedūros. Šiuo požiūriu didžiausias 
skirtumas tarp prezidentinių ir neprezidentinių sistemų tas, kad pirmo- 
siose įstatymų inicijavimo įgaliojimai paprastai yra platesni negu pas- 
tarosiose, išskyrus biudžeto procesą (budgetary process), kuris bet ku- 
roje sistemoje priskiriamas vykdomosios valdžios iniciatyvai. 

Tačiau reikšmingiausias skirtumas — valdžių padalijimu grindžia- 
mos prezidentinės sistemos legislatyvinio valdymo srityje susiduria su 
problema, kuri neiškyla valdžios bendrumu grindžiamoms parlamenti- 
nėms sistemoms. Bendroji valdžia „sklandi“, padalytoji valdžia „„kon- 
fliktiška“ — ar bent taip atrodo. Parlamento sudaryta vyriausybė yra — 
bent jau pagal sumanymą ir kilmę - parlamento dalis, tuo tarpu prezi- 
dento suformuota vyriausybė yra jo papildinys. Žinoma, jeigu prezi- 
dentas yra užsitikrinęs nepadalytąsias daugumas bei drausmingos par- 
lamentinės partijos paramą, legislatyvinis valdymas jam nekelia pro- 
blemų. Bet mes žinome, kad tokie atvejai — didelė retenybė. Ir tai pa- 
aiškina, kodėl tokią didelę reikšmę daugumoje neparlamentinių siste- 
mų įgauna dekretinės galios. 

Parlamentinės vyriausybės taip pat turi teisę išeities ieškoti dekre- 
tuose; tačiau reikalaujama, kad jų „dekretinis valdymas“ būtų išimtinis, 
pateisinamas būtinumu, suvaržytas griežtų sąlygų. Užtat decretismo — 
dekretinis valdymas apeinant parlamentą - didžiumoje Lotynų Ameri- 
kos yra endemija, o dažnai — net epidemija“. Kraštutinis decretismo 
atvejis — Brazilija. Per savo kadenciją, galiojant 1988 m. konstitucijai, 
prezidentas Sarney'us išleido 142 ypatinguosius dekretus, o tai reiškia 
— po vieną per keturias dienas; o Colloro vyriausybė 1990 m. išleido 
150 dekretų, o tai reiškia - beveik po dekretą kas antrą darbo dieną". 
Tad Brazilijos atveju (supra 5.4) decretismo norom nenorom tapo įpras- 
tiniu valdymo įrankiu. Nesenos permainos Peru taip pat susijusios su 
decretismo. 1990 m. išrinktas prezidentu Fujimori's paveldėjo kraštą, 
nuvargintą narkotikų prekybos, sugriautą dešimtmečių pilietinio karo, 
karinio ir demagogiško blogo valdymo bei apimtą gilios ekonominės 
krizės. Įsitikinęs, kad iš jo konstitucijos nėra jokios naudos, radikalias 
reformas Fujimori's darė savo dekretais; o kai atėjo metas įveikti jo 
įsakus (taip ir būtų atsitikę), jis neteisėtai paleido parlamentą. Tad šiais 
kaip ir kitais atvejais dekretinis valdymas yra disfunkcinis sistemų ne- 
funkcionavimo padarinys arba atsakas į jį“. 

Prezidentams paprastai suteikiamos ir platesnės nei jų parlamenti- 
niam partneriui ypatingosios galios'. Tačiau kadangi ypatingosios ga- 
lios yra numatytos visose konstitucijose (ypatingų situacijų iš tikrųjų 
pasitaiko), aš šio dalyko per daug nepabrėšiu. Taip pat siūlyčiau ne- 
gaišti su paleidimo teise bei tokia priemone kaip referendumas. 

Iš principo valdžių padalijimu grindžiama prezidentinė sistema ne- 
turėtų suteikti prezidentui teisės paleisti parlamentą; tačiau pastangos 
sustiprinti prezidentinius režimus gali šį papildomą svertą prezidentui 
duoti. Aš jau minėjau, kad šis valdžių padalijimo principo pažeidimas 
prezidentinę sistemą mažai tepakeičia; taip pat nenoriu pernelyg su- 
reikšminti paleidimo teisės, nes jos efektyvumas slypi veikiau grasini- 
me, onejoįvykdyme. Parlamentas nemėgsta būti paleidžiamas, nes jo 
narius ne itin džiugina tai, kad jiems tenka kovoti dėl perrinkimo daž- 
niau nei būtina. Todėl paleidimas — gera atgrasymo priemonė. Bet kai 
parlamentas iš tikrųjų paleidžiamas, gali paaiškėti, kad tai nedavė jo- 
kios naudos arba net pridarė žalos. Tikrai garantuotas dalykas yra tas, 
kad valstybė, kurioje dažnai griebiamasi priešlaikinių rinkimų, - tai į 
bėdą patekusi valstybė, kurios nelaimių nepašalina čia atsirandantys, 
čia vėl išnykstantys „,„momentiniai parlamentai'*. Ir paskutinis dalykas: 
nors prezidentinėse sistemose paleidimo teisė yra anomalija, pusiau pre- 

zidentinėse — tai „normali“ teisė. Kita vertus, kaip jau esu pažymėjęs, 
pakaitinis prezidentizmas nenumato ir neturi numatyti paleidimo teisės. 

Galiausiai referendumai. Amerikos prezidentinė sistema nepripa- 
žįsta referendumų, bet Lotynų Amerikos prezidentai referendumo grie- 
biasi kaip parlamento obstrukcijos apėjimo priemonės — arba teisėtai 
(konstitucija suteikia jiems teisę rengti referendumus), arba de facto. O 
iš principo - nėra jokios priežasties, dėl kurios kokia nors netiesioginė, 
atstovaujamoji demokratija neturėtų turėti dar ir tiesioginio įgyvendi- 
nimo mechanizmo, ko nors panašaus į referendumą". Bet labai sunku 
nustatyti, kur (referendumų atveju) yra riba, skirianti teisėtą veiklą nuo 
piktnaudžiavimo. Prancūzijos Penktoji Respublika referendumus ren- 
gia apgalvotai (ir taupiai), užtat Šri Lanka yra pateikusi ligi šiol patį 
ryškiausią pavyzdį, kokiu mastu įmanoma šiuo mechanizmu piktnau- 
džiauti, - nes Šri Lankos prezidentas turi teisę teikti referendumui bet 
kurį parlamento atmestą įstatymą. Referendumai - tai dviašmenis kala- 
vijas, su kuriuo konstitucijų rengėjams derėtų elgtis atsargiai. 


10.3. EFEKTYVUS PARLAMENTO ĮVEIKIMAS 


Dabar pereinu pre įprastinio legislatyvinio valdymo proceso. Klau- 
simas yra toks: ar galime taip sukurti vykdomosios valdžios ir įstatymų 
leidybos valdžios santykius, kad nebūtų patenkama į aklavietę? Šis klau- 
simas labai rūpėjo Prancūzijos Penktosios Respublikos konstitucijos 
kūrėjams. Jie nusprendė drastiškai apriboti Nacionalinio Susirinkimo 
legislatyvinį vaidmenį ir sustiprinti vykdomosios valdžios galias, pa- 
naudodami du mechanizmus — „balsavimą už paketą“ („package vo- 
te) (44.3 straipsnis) ir guillotine (49.3 straipsnis). 

Balsavimas už paketą leidžia vyriausybei pasirinktinai grupuoti 
straipsnius bei pataisas (šitaip pašalinant nepageidautinas) bei reika- 
lauti, kad parlamentas visą paketą priimtų arba atmestų par un seul 
vote. Dauguma stebėtojų — aš irgi —- balsavimui už paketą pritaria. Iš- 
ties, jeigu Amerikos prezidentai būtų turėję (praeityje) atskirų straips- 
nių veto teisę, šiuo požiūriu jie būtų veikę taip kaip Prancūzijos vykdo- 
moji valdžia. 

Užtat giljotina - labai kritikuotinas mechanizmas. Pasitelkusi gil- 
Jotiną (prancūziškąją atmainą), vyriausybė „imasi atsakomybės“ už pro- 
Jet de loi (įstatymo projektą), o tai yra tarsi klausimo pateikimas pasiti- 
kėjimo votumui. Bet kai griebiamasi giljotinos, baigiasi visi iki tol vy- 
kę debatai ir, jeigu parlamentas per 24 valandas nepasiūlo ir nebalsuoja 
(reikalaujama absoliučios narių daugumos) dėl pasmerkimo pareiški- 

mo, įstatymas laikomas priimtu. Man tai kvepia pernelyg dideliu spau- 
dimu"“. Nieko negalima prikišti angliškajai giljotinos atmainai - deba- 
tų nutraukimui, nes vyriausybės turi turėti būdą užčiaupti flibustjerus 
(filibustering) bei pažaboti patį obstrukcionizmą. Bet prancūziškoji gil- 
jotina pernelyg plačiai atveria duris piktnaudžiavimui. 

Nors Prancūzijos 1958 m. konstitucija iš tikrųjų sprendžia proble- 
mą, kaip nepakliūti į aklavietę, nors iš Penktosios Respublikos patirties 
galima daug ko pasimokyti, vis dėlto man nepatinka procedūros, pagal 
kurias iš parlamento įsakmiai reikalaujama „visko arba nieko“ ir palie- 
kama mažai (jeigu apskritai paliekama) galimybių grįžtamajam ryšiui 
bei tarpusavio sąveikai. Todėl norėčiau panagrinėti iter legis procedū- 
ras, pagal kurias paskutinis žodis priklauso vykdomajai valdžiai, bet 
įstatymų leidybos institucija taip pat gali tarti pakankamai svarų „Žo- 
dy“. Tačiau šį nagrinėjimą geriausia apriboti pakaitinio prezidentizmo 
sfera, nes, esu įsitikinęs, būtent šis kontekstas leidžia optimaliai sutvar- 
kyti legislatyvinį valdymą. Tai, žinoma, nereiškia, kad pasiūlymas, kurį 
netrukus pateiksiu, tinka tik pakaitiniam prezidentizmui. Akivaizdu, kad 
jeigu pasiūlymas yra vertingas, jį galima svarstyti ir prezidentinių bei 
pusiau prezidentinių sistemų kontekste. 

Tad kaip galima nesusilpninant parlamentinės kontrolės išlaisvinti 
prezidento valdymą (presidential governing)? Pamaininio prezidentiz- 
mo atveju klausimas štai koks: kaip atsverti parlamentinės fazės blogy- 
bes? O pati pirmoji atsvara - įstatymų leidybos iniciatyva turi tapti vyk- 
domosios valdžios išimtine prerogatyva (exclusive prorogative) prezi- 
dentinėje fazėje. Bet visi žinome, kad tai per se yra atšipęs kalavijas, 
kuris prašyte prašosi išgalandamas. 

Įsivaizduokime dvejų rūmų parlamentą. Tokiu atveju prezidenti- 
niam prezidentui siūlau pirmiausia pasirūpinti, jog jo arba jos įstatymų 
projektams nereikėtų dvigubo pritarimo (double approval) ir kad jis 
arba ji turėtų teisę spręsti, kur (į kuriuos rūmus) pateks tas ar kitas įsta- 
tymo projektas. Tam yra dvi priežastys. Viena - tai leidžia prezidentui: 
apeiti abiejuose parlamento rūmuose galinčias susidaryti skirtingas dau- 
gumas. Antroji priežastis — ta, kad šitaip mažų mažiausiai padvigubina- 
mas parlamento pralaidumas (processing capacity of a parliament) ir 
dėl to išlaisvinamas įstatymų leidybos procesas. 

O dabar tarkime, kad prezidento įstatymo projektas patenka į pa- 
sirinktą bei tinkamą parlamento komitetą. Kokios to komiteto teisės? 
Jis, žinia, gali pritarti įstatymo projektui. Tačiau negali nei imti ir at- 
mesti įstatymo projekto, nei pritarti jo modifikuotam variantui. Komi- 
tetas, kurio pateiktasis įstatymo projektas netenkina, grąžins jį prezi- 

dentui drauge su siūlomomis pataisomis, kurios turi būti paaiškintos 
aiškinamajame rašte (accompanying document). Tuo remdamasis pre- 
zidentas gali daryti viena iš trijų: gali derėtis su komitetu dėl viso įsta- 
tymo projekto ir šitaip užsitikrinti komiteto pritarimą; arba gali komi- 
teto pataisas priimti iš dalies; arba gali būti linkęs laikytis pirminio teksto. 
Dviem pastaraisiais atvejais įstatymo projektas pateikiamas parlamen- 
to posėdžiui, kuris turi vienintelį pasirinkimą — pritarti arba atmesti. 
Tačiau ir vėl atmetimą būtina paaiškinti bei pagrįsti aiškinamajame raš- 
te. Ir tik tada, jeigu projektas atmetamas šioje proceso stadijoje, prezi- 
dentas gali imtis dekretinės įstatymų leidybos (decree legislation). Bet 
šitokiu atveju jau iš prezidento reikalaujama prie dekreto pridėti aiški- 
namąjį raštą, paaiškinantį, kodėl jis nepriima parlamento komiteto rei- 
kalaujamų pataisų. 

Akivaizdu, kad teikiu daug svarbos „paaiškinimų reikalavimui“; 
1r nesunku suprasti, kad tokių paaiškinimų paskirtis - pasipriešinti vals- 
tybės lėšų eikvojimo politikai. Įstatymų leidybos procesas - tai visiškai 
nepermatomas procesas, ir taip yra visose demokratijose. Nepaisant 
visų šnekų apie skaidrumą (transparency), įvairūs įstatymų leidybos 
proceso išeigą (legislative outputs) sąlygojantys gudravimai ir sandė- 
riai visada apgaubti tirštos miglos skraiste. Atskiri asmenys juos, Žino- 
ma, savo kalbose gali pasmerkti. Tačiau atskirų asmenų balsus lengvai 
paskandina ir nustelbia visuotinis parlamento debatų choras. Tad ben- 
dras sumanymas - atskleisti ir išvilkti į dienos šviesą manevrus, slypin- 
čius tarp įstatymo teksto eilučių. Valstybės lėšų eikvojimas, tampymas 
už virvelių, paslėpti interesai — visa tai turi išplaukti į paviršių ir būti 
atskleista formalizuotomis priešpriešinėmis procedūromis. 

Šioje schemoje vis dar yra spraga, kurią dabar privalau užpildyti. 
Parlamentas, norintis, kad prezidentinis prezidentas pralaimėtų, turi dar 
vieną ginklą: jis gali gaišinti laiką griebdamasis flibustjerinės ar kito- 
kios vilkinimo taktikos. Tad kai įstatymo projektai pateikiami parla- 
mento posėdžiui, prezidentas turi turėti teisę giljotinuoti debatus (an- 
gliškuoju būdu) ir pareikalauti, kad būtų nedelsiant balsuojama. Komi- 
tetai taip pat turi laikytis griežtų laiko apribojimų. Pvz., bet kuris įsta- 
tymo projektas, kuriam per mėnesį nei buvo pritarta, nei jis grąžintas 
prezidentui su siūlomomis pataisomis, turi būti laikomas priimtu omi- 
sijos (omission) būdu. Tačiau reikia apsaugoti ir komitetus, kadangi 
prezidentas gali bandyti palengvinti įstatymų priėmimą, užtvindyda- 
mas komitetą nepakeliama legislatyvinių pasiūlymų gausybe. Tad vi- 
suomet, kai parlamento komitetai gali pagrįstai įrodyti (kokiai nors ape- 

liacinei institucijai), jog jie neleistinai perkraunami, turi būti suteikia- 
mas papildomas laikas. 

Kalbant apie dekretinę įstatymų leidybą (/egislation by decree), 
aišku, kad šioje žaidimo stadijoje prezidento galios turi būti sustiprin- 
tos — juk vargu ar dekretus, kurie buvo išleisti faktiškai „prieš“ parla- 
mento valią, tas pats parlamentas vėliau pavers įstatymais. Bet kodėl 
jis turėtų tai daryti? Visų pirma manajame mechanizme dekretinė įsta- 
tymų leidyba — tai kraštutinė priemonė, nes iš pat pradžių prezidentas 
privalo išnaudoti visas bendrąsias procedūras ir joms paklusti. Be to, 
atminkime, kad pamaininio prezidentizmo atveju prezidentinio prezi- 
dento įgaliojimų laikas yra ypač trumpas, o tai reiškia, kad maždaug po 
poros metų kitas parlamentas galės dekretus panaikinti. Tačiau tvirtin- 
ti, kad įstatymo galią turintys dekretai (/egislative decrees) neturėtų vė- 
liau gauti parlamento pritarimo, nereiškia tvirtinti, kad jų negalima pa- 
naikinti. Dekretinis valdymas negali išvirsti į važinėjimąsi už dyką net 
1r pamaininio prezidentizmo sąlygomis. 

Tad dabar jau problema - įveikimo slenksčių (override thresholds) 
nustatymas,- o daugiskaitą vartoju dėl to, kad iš tikrųjų mums reikia 
kintamųjų slenksčių. Juk visuotinai išrinkti prezidentai gali būti autsai- 
deriai arba palaikomi tik santykiškai mažų partijų, tad iš anksto nusta- 
tyti fiksuotą daugumos lygmenį beprasmiška. Tarkime, kad prezidento 
partija parlamente yra gavusi tik 10 procentų vietų. Tokiu atveju, net 
jeigu įveikimo reikalavimas yra labai aukštas (pvz., net 75 procentų 
daugumos), jo įstatymo galią turintiems dekretams nuolat grės įveiki- 
mas. O dabar įsivaizduokime, kad parlamente prezidentas yra užsitikri- 
nęs saugią daugumą. Tokiu atveju 51 procento įveikimo dauguma pasi- 
rodo besanti per lengva kliūtis, sakykime, 60 procentų parlamento pa- 
ramą galinčiam sutelkti prezidentui. Dėl to manau, kad mums reikia ne 
fiksuoto įveikimo lygmens, bet įveikimo kriterijaus, pvz., tokio kaip 
šis: kiekvienoje legislatūroje įveikimo lygmuo yra gaunamas iš viso 
parlamento narių skaičiaus atėmus priklausančius prezidento partijai. 
Taigi prezidentą, kurio partija gauna 10 procentų vietų parlamente, įveik- 
ti gali tik 90 procentų dauguma. Ir atvirkščiai, prezidentą, kurio partija 
kontroliuoja 60 procentų vietų, galima įveikti 40 procentų balsų!!. Ben- 
dra mintis čia yra sulyginti visų pamaininių prezidentų galią įstatymų 
leidyboje nepriklausomai nuo parlamentinės paramos. O pamatinė idė- 
ja- prezidento partiją padaryti „atsakinga“ už jo veiklą. Čia remiamasi 
prielaida, kad jei prezidentas dirba gerai, jo partijai verta būti draus- 
minga ir jį remti. 

10.4. VYKDOMOSIOS IR ĮSTATYMŲ LEIDYBOS 
VALDZŽIŲ SANTYKIO SPRENDIMO LINK 


Būtina suvokti, kad tai, kas išdėstyta, yra tik pirmasis žingsnis — ir 
tik bandomasis. Išties įmanoma įsivaizduoti kitokius vykdomosios ir 
įstatymų leidybos valdžių santykio (executive—legislative nexus) su- 
tvarkymo būdus. Svarbu turėti galvoje, kad ši problema iškyla tik esant 
mažumų prezidentams ir padalytosioms daugumoms. Kol prezidentas 
(pamaininis arba ne) turi parlamento daugumos paramą ir kol jo arba 
jos dauguma yra reali (t.y. pakankamai drausminga), tuomet jo arba jos 
sėkmingai veiklai tereikia dviejų dalykų: prancūziškojo balsavimo už 
paketą ir angliškosios giljotinos. Bet kas, jeigu prezidento neremia par- 
lamento dauguma? Štai kur šuo pakastas. Ir kaip tik čia mums, šiaip ar 
taip, tenka susitaikyti su dekretinės įstatymų leidybos problema. 

Stabtelėkime ir pamąstykime: legislatyvinis valdymas yra labai keb- 
lus reikalas, nes dėl jo atsiranda „dvi vyriausybės“, dvi valdančiosios 
jėgos, - juk legislatyvinis valdymas iš tikrųjų reiškia, kad yra įstatymų 
leidėjai, kurie valdo. Iš pažiūros tai nekelia rūpesčio; vis dėlto dvi val- 
dančiosios jėgos — tai garantuotas blogo valdymo receptas. Tad mintis 
štai kokia: iš pat pradžių sudarykime tokias sąlygas, kad parlamentas 
nepradėtų valdyti blogai, o jei nepavyks, leiskime prezidentui valdyti 
prieš parlamento valią. Ar šitaip gausime pavojingai stiprų prezidentą? 
Jau sakiau, kad ne, nes ne visą laiką valdančiam prezidentui galima 
suteikti (vaizdžiai tariant) dvigubas galias (double powers), jeigu tik 
užtikrinta, kad jo ar jos galios bus nutrūkstamojo pobūdžio. Bet kokiu 
atveju tikiuosi, kad parlamentas, žinantis, jog nusprendęs kovoti su pa- 
kaitiniu prezidentu, negali laimėti, pasirinks ne kovą, o derybas. O tada 
kraštutinė priemonė - dekretinė įstatymų leidyba — pasidarys nereika- 
linga ir liks šiaip jau tik potencialia atgrasymo priemone. 

Leiskite prieš baigiant grįžti atgal ir suskaičiuoti taškus. Glaustai 
teigiau, kad pakaitinis prezidentizmas yra pranašesnis už pusiau prezi- 
dentizmą ir (dar daugiau) kad toks sprendimas optimalus bet kokioje 
nerezultatyvioje politinėje bendruomenėje (non-performing polity). Jei- 
gu esama būdo apskaičiuoti apskritimo kvadratūrą, kaip tik tai labiau- 
siai primena pakaitinis prezidentizmas. Kadangi du jo varikliai keičia 
vienas kitą, jie negali veikti vienas prieš kitą. O kadangi turi du varik- 
lius, vargu ar gali veikti prasčiau už vieno variklio sistemas. O manojo 
atvejo esmė ta, kad sendami ir prezidentizmas, ir parlamentarizmas su- 
brandina savųjų privalumų ydas. Tačiau jeigu abi formulės verčiamos 
tarp savęs varžytis kaitos mechanizme, esama ir akstinų privalumams 
didinti bei trūkumams mažinti. 

PASTABOS 


1. Čiaaš legislatyvinį valdymą laikau savaime suprantamu. Tačiau kituose 
veikaluose tokią praktiką apibūdinu kaip ydingą ir siūlau ją „delegifikuo- 
ti“ („delegification“) (žr.: Sartori, 1987, p. 321—328, o ypač: Sartori, 
1990, p. 182—191), kalbėdamas ir apie jau išleistus įstatymus, ir apie 
politikos formulavimą (policy formulation). 

2. Imkime, pvz., Čilę ir Urugvajų, dvi Lotynų Amerikos valstybes, kuriose 
(apskritai ir nepaisant nieko) demokratinio gyvenimo trukmė (tame re- 
gione) yra ilgiausia. Abi patyrė, kad vykdomoji valdžia be paliovos ban- 
do apeiti kongresą ir/arba padidinti prezidento galias. Čilėje tokie bandy- 
mai siekia dar prezidento Arturo Alessandri'o (1932— 1936) valdymo 
laikotarpį ir nuvedė į Allende'ės sprogimą 1973 m. O Urugvajuje vykdo- 
mosios valdžios pobūdis buvo visų penkių konstitucijos keitimų 1918— 
1967 m. centrinis klausimas. 

3. Kraštutinis pavyzdys - Venesuela, kur, įveikdama prezidento veto, įstatymą 
promulguoti gali net paprastoji dauguma (Konstitucijos 173 straipsnis). 

4. Formaliai decretismo apima įstatymo formos neturinčius vykdomosios 
valdžios aktus ir jais apsiriboja. Bet mūsų vartojama neformaliąja prasme 
decretismo rodo esant pernelyg dažną naudojimąsi, o iš tikrųjų piktnau- 
džiavimą legislatyviniu valdymu. 

5. Pagal Brazilijos 1988 m. konstitucijos raidę įstatymo galią turintiems dek- 
retams, kurių įvairovė išties ypatinga, nustatyti griežti apribojimai. Pre- 
zidentas turi teisę skelbti medidas provisorias — laikinąsias nuostatas, 
turinčias įstatymo galią, - tik esant išimtiniam, „neatidėliotinam“ reika- 
lui; tokias nuostatas per 30 dienų turi patvirtinti kongresas. Bet čia yra 
spraga: prezidento dekretu išleistos neatidėliotinos medidas gali būti kas 
mėnesį dekretu nustatytos iš naujo, o aplinkybių „neatidėliotinumas“ reiš- 
kia, kad taip pasakė prezidentas. 

6. Be to, Argentinos atvejis rodo, kad dažnai griebiamasi leisti dekretus, 
kuriems nėra nei tikro, nei neatidėliotino reikalo ir kurių konstitucinis 
legitimumas labai abejotinas. Ir vis dėlto paprastai šitokiai praktikai ne- 
prieštaraujama. 

7. Iš tikrųjų ypatingosios galios kai kada būna kraštutinės ir/arba jomis pik- 
tnaudžiaujama. Pvz., Kolumbijos konstitucija (iki pat 1991 m.) suteikė 
prezidentams teisę įvesti dalyje valstybės arba net visoje valstybėje ap- 
siausties padėtį (121 straipsnis); nuo 1968 m. iki 1989 m. Kolumbijoje 
75 procentus laiko iš tikrųjų galiojo apsiausties padėtis. 

8. Žinoma, manasis teiginys netaikytinas Anglijos praktikai rinkimų „laiką 
parinkti“ (,,timing “) tokį, kuris yra pats palankiausias valdančiai vyriau- 
sybei. 

9. Tai nereiškia, kad palaikau „referendumų demokratiją“ kaip atstovauja- 
mosios demokratijos pakaitalą. Tam griežtai prieštarauju: Sartori, 1987, 
p. 111—120 (5 skyrius, 7—8 skirsniai). Taip pat (apie sprendimų priėmi- 
mo technologiją apskritai) žr.: Sartori, 1987, 8 skyrių. 

10. Reikia sąžiningai pabrėžti, kad Prancūzijos vyriausybės giljotiną naudo- 
davo tik nenoriai, jeigu spręsime iš to, kad nuo 1959 m. iki 1990 m. 
balsavimas už paketą buvo pasitelktas 236 kartus, tuo tarpu giljotinos 
griebtasi tik 64 kartus. 

11. Galbūt iš pažiūros tai keista; bet vis dėlto man regis, kad tai yra netgi 
labai prasminga, kadangi 60 procentų daugumą turinčiam prezidentui ne- 
reikia griebtis dekretinės įstatymų leidybos; bet to, jį reikėtų skatinti vengti 
naudotis šiuo trumpesniuoju keliu. 


11. Prezidentinių sistemų 
problemos 


11.1. PREZIDENTŲ PERRINKIMAS 


Daugumoje prezidentinių sistemų karščiausi ginčai šiuo metu kyla 
dėl prezidentų kadencijų trukmės bei dėl jų perrenkamumo (re-electa- 
bility). Tad pradėsiu nuo šių dviejų klausimų. Tačiau pamatinis klausi- 
mas ir čia yra tas, kokios paramos prezidentai gali tikėtis sulauksią iš 
savųjų kongresų. Paramos problema jau buvo aptarta įvairiomis progo- 
mis, tačiau vienas požymių, padedančių ją įvertinti, - partinės sistemos 
prigimtis. Visus šiuos elementus sujungiu 11.1 lentelėje. Lentelė nėra 
baigtinė; joje kai kurios valstybės praleidžiamos — arba dėl to, kad jos 
yra labai mažos, arba dėl to, kad jų konstitucinės savybės kol kas dar 
neaiškios. Galiausiai pabrėžtina, kad šioje lentelėje griežtai apsiriboju 
„grynosiomis“ prezidentinėmis sistemomis. 

Ar ilgai prezidentams leidžiama eiti pareigas? Ilgiausia kadencija 
leidžiama Čilėje (aštuoneri metai, popinočetiniu pereinamuoju laiko- 
tarpiu pro tempore sutrumpinta iki ketverių), toliau seka Meksika, Fili- 
pinai ir Nikaragva - šešeri metai. Brazilijoje taip pat buvo šešerių metų 
kadencija, 1988 m. sutrumpinta iki penkerių metų. Argentinoje prezi- 
dento kadencija 1994 m. taip pat buvo sutrumpinta nuo šešerių iki ket- 
verių metų; už šį sutrumpinimą atlyginta perrenkamumu iškart pasibai- 
gus kadencijai (immediate re-electability). Bet pati lentelė aiškiai kal- 
ba už save. Joje parodyta, kad daugumoje prezidentinių valstybių nu- 
statyta kadencija yra nuo ketverių iki penkerių metų ir kad jose prezi- 
dento perrinkti iškart paprastai neleidžiama. Tačiau Bolivijoje, Brazili- 
joje, Kolumbijoje, Panamoje, Urugvajuje ir Venesueloje antroji kaden- 
cija yra leidžiama po pertraukos (t.y. po laiko, reikalingo įterpti vieną 
prezidentavimą; bet Panamoje ir Venesueloje - tik po dešimties metų). 

Ar kadencijos trukmė ir perrenkamumas yra susiję? Iš dalies taip. 
Kitaip tariant, tarp jų esama tam tikrų mainų (arba jie gali būti). Bet ne 
Meksikoje. Meksika yra išties labai specifinis atvejis — sistema, apie 

11.1 /entelė. Prezidentinių sistemų charakteristikos 


Valstybė 


Konstitucija 


Argentina 
1853 
1994 
Bolivija 
1967 
Brazilija 
1988 

Čilė 

1980 


Ekvadoras 
1978 


El Salvadoras 


1983 
Filipinai 
1987 
Gvatemala 
1985 
Hondūras 
1982 


Mandatas 


6 metai 
4 metai 


4 metai 
5 metai 


8 metai 


(4 metai 1990— 1994 m.) 


5 metai 
5 metai 
6 metai 
5 metai 


4 metai 


Jungtinės Valstijos 


1787 


Kolumbija 
1886 
Kosta Rika 
1949 
Meksika 
1917 


Nikaragva 
1986 
Panama 
1972/1983 
Paragvajus 
1967 

Peru 

1979 

1993 
Urugvajus 
1967 


Venesuela 
1965 


4 metai 


Perrinkimas 


Ne 
Taip 


Ne 
Ne 


Niekada 


Niekada 
Niekada 
Taip 

Niekada 
Niekada 


Taip 


(dvi kadencijos) 


4 metai 
4 metai 


6 metai 


6 metai 
5 metai 
5 metai 


S metai 
5 metai 


5 metai 


S metai 


Ne 
Niekada 


Niekada 


Taip 
Ne 
Taip 


Ne 
Taip 


Ne 


Ne 


Partinė sistema 


Dvipartinė 


Daugiapartinė 
Atomizuotoji 


Daugiapartinė 


Daugiapartinė 
Daugiapartinė 
Dvipartinė 
Daugiapartinė 
Dvipartinė 


Dvipartinė 


Dvipartinė (abejotina) 
Dvipartinė 


Hegemoninės/Superdo- 
minuojančios partijos 


Daugiapartinė 
Daugiapartinė 
Daugiapartinė 


Daugiapartinė 
Daugiapartinė 


Dvipartinė (abejotina) 
Tripartinė 


Dvipartinė 


Paaiškinimas: „Ne“ — ne iš eilės; „Niekada“ — tik viena kadencija. 


Klausimai ir pasiūlymai 173 


kurią ilgą laiką buvo kalbama, jog ji išradingai geba kas šešerius metus 
savuosius diktatorius pasiųsti į atsargą. Tačiau kadangi ši taisyklė be 
vienos vienintelės išimties pasitvirtina nuo pat 1917 m., po 75 metų 
minėtąjį aforizmą verta reviduoti. Jeigu diktatorius tikrai yra diktato- 
rius, jo neįmanoma pasiųsti į atsargą. Diktatoriai kaip tik ir yra diktato- 
riai dėl to, kad savo nuožiūra „diktuoja“ įstatymus: /egis habet vigorem 
tai, kas jiems patinka. Tad galima sakyti, kad Meksikos prezidentai turi 
beveik diktatoriškas galias (near-dictatorial powers), bet negalima jų 
vadinti diktatoriais. Juk diktatoriai lieka poste arba susigrąžina postą ir 
valdo tol, kol yra pašalinami jėga arba numiršta. Vadinasi, Meksikos 
atveju jos prezidentų neperrenkamumas (non-re-electability) (niekada) 
— tai lemiama sąlyga, nubrėžianti ribą tarp diktatūros ir nediktatūros. 
Čia negali būti jokių mainų tarp kadencijos trukmės ir grįžimo į postą. 
Užtat Argentinos perėjimas prie trumpesnės kadencijos trukmės (nuo 
šešerių prie ketverių metų) mainais už perrenkamumą iškart pasibaigus 
kadencijai daugeliu požiūriu atrodo esąs protingas kompromisas. 

Tačiau į perrenkamumą reikia žvelgti kaip į savarankišką klausi- 
mą. Svarbiausias argumentas prieš prezidentų kadencijos pratęsimą yra 
baimė, jog perrinkimas gali palengvinti virsti diktatoriais. Antrasis ar- 
gumentas — tas, kad prezidentai, galintys dar kartą imtis šių pareigų, 
savąją kadenciją baigia, vykdydami savo perrinkimo kampaniją, tuo 
tarpu vienos kadencijos prezidentai tiesiog dirba savo darbą. Į šiuos 
argumentus taikliai atkertama teigiant, kad, pirma, vienos kadencijos 
prezidentai greitai tampa nusilpusiomis šlubosiomis antimis (Tame ducks) 
(jie negali žadėti savo rėmėjams globos ateityje), o antra, prezidentai 
reformatoriai arba prezidentai, besirūpinantys, kas juos pakeis, perne- 
lyg skuba, jų „troškimas de vouloir conclure“ yra pernelyg stiprus (Al- 
berto Hirschmano žodžiais tariant). Bet pamatinis argumentas už pre- 
zidentų perrinkimą yra tas, kad gerai dirbantys prezidentai turi sulaukti 
atlygio ir kad neišnaudoti gero prezidento - tai iš tikrųjų didžiulis nuos- 
tolis. 

Nėra ko neigti, kad besiginčijančios šalys kalba apie reikšmingus 
dalykus. Šis klausimas - ne iš tų, į kuriuos galima atsakyti vienąkart ir 
visiems laikams. Jeigu diktatūros pasikartojimo baimė pagrįsta, - tuo 
ginčas ir baigiamas, nes jau vien šitos priežasties savaime pakanka atsi- 
sakyti perrenkamumo (bent jau perrenkamumo iškart pasibaigus ka- 
dencijai)'. Kita vertus, jeigu šioji baimė kyla ne tiek dėl dabarties sąly- 
gų, kiek dėl praeities prisiminimų, tuomet, mano nuomone, ima viršų 
argumentas, kad bet kurios pareigos be atlygio, be akstino „dirbk ge- 
rai“ — tai netinkamai sumanytos pareigos. Tiesa, perrenkamam prezi- 

dentui pirmosios kadencijos metu gali kilti pagunda būti demagogišku 
prezidentu. Bet lygiai tokia pati tiesa kad perminkimo atmetimas reiškia 
1r atlygio atsakymą; 0 tai — rimta yda“. 


11.2. DVIPARTINIS PREZIDENTIZMAS 
PRIEŠ DAUGIAPARTINĮ 


Pereikime prie prezidentinių sistemų sąsajos su savosiomis parti- 
nėmis sistemomis. Kaip matėme (supra 6 sk.), „funkcionuojanti demo- 
kratija“ negali būti įkalinta dvipartinių, mažoritarizmu grindžiamų de- 
mokratijų (majoritarian-based democracies) rėmuose. Daugiapartinės, 
PA grindžiamos demokratijos taip pat gali veikti ir būti gana funkcio- 
nalios. Bet šis argumentas taikytinas parlamentinėms sistemoms, jo ne- 
galima adresuoti prezidentinėms sistemoms. Mainwaringas visiškai tei- 
sus, nurodydamas, kad „vyraujanti nuomonė, esą lemiant stabilios de- 
mokratijos perspektyvą partijų skaičius reiškia labai nedaug... pro pirš- 
tus Žiūri į skirtumą tarp parlamentinių ir prezidentinių sistemų“. Išties 
„prezidentinėms sistemoms būdingas problemas, ypač imobilumu už- 
sibaigiantį vykdomosios valdžios ir legislatūros konfliktą, dar labiau 
užaštrina daugiapartiškumas“ (Mainwaring, 1993, p. 222—223). Fak- 
tai šią išvadą patvirtina, nes tik Čilė įstengė nuo 1933 m. (tačiau su ilga 
Pinocheto diktatūros pertrauka) veikti kaip daugiapartinė prezidentinė 
valstybė. Tačiau dėl kokių priežasčių prezidentizmas sunkiai dera su 
daugiapartiškumu? 

Parlamentinėje sistemoje ministras pirmininkas susikuria sau dau- 
gumą, į koalicinę vyriausybę įtraukdamas tiek partijų, kiek reikia. Pre- 
zidentai šito padaryti negali?; o jeigu jie yra mažumos prezidentai — tai 
1r lieka su savo vargais ir turi „dairytis“ daugumos kiekviename savo 
legislatyvinio veiksmo (/egislative action) vingyje. Tad parlamentariz- 
mas nesusiduria su padalytosios daugumos problema, tuo tarpu prezi- 
dentizmui ji neduoda ramybės. Todėl klausimas pakrypsta šitaip: kodėl 
„daugiau partijų“ šią problemą dar labiau apsunkina“? O atsakymas yra 
štai koks: prie susipriešinusių daugumų prezidentinėms vyriausybėms 
lengviau suklupti esant daugiapartinei, o ne dvipartinei situacijai. Bet 
šį argumentą reikia pagrįsti. 

Pirmiausia turime pabrėžti, kad, sakydami „dvi partijos“, privalo- 
me būti tikri, kad tos partijos, kaip žaidimo dalyviai, iš tikrųjų yra vie- 
ningi dariniai. Manojoje lentelėje Kolumbija ir Urugvajus vadinamos 
dvipartinėmis valstybėmis — iš dalies dėl to, kad toks yra įprastas klasi- 
fikavimas, bet labiausiai dėl to, kad negalėjau jų pagrįstai priskirti prie 

daugiapartinių. Tačiau šiuodu atvejai — tai netikro dvipartiškumo atve- 
jai. Urugvajuje partijos nėra tikrieji veikėjai?, o Kolumbijos dvipartiš- 
kumas — jeigu ir ne visiškai dirbtinis, tai beveik dirbtinis“. Tad apie 
dvipartinį prezidentizmą byloja tik penki atvejai - Jungtinės Valstijos, 
Venesuela, Argentina, Kosta Rika ir Filipinai; jais ir reikia apsiriboti. 

Su tuo susijęs ir antrasis momentas: rinkimų arenoje partijos gali 
veikti kaip iš tikrųjų vieningi dariniai, bet parlamento arenoje, kaip par- 
lamentinės partijos, dažnai praranda savo „vieningumą“. O tai mus ir 
vėl grąžina prie klausimo, ar valdymo pajėgumui geriau pasitarnauja 
drausmingos, ar nedrausmingos partijos. Parlamentinių sistemų atveju 
atsakymas aiškus: nedrausmingos partijos yra nefunkcionalios, jos kal- 
tos dėl prasto asamblėjos valdymo, kaip parlamentarizmo atmainos, 
veikimo (supra 6.5). Tačiau prezidentizmo atveju nedviprasmiško at- 
sakymo į šį klausimą nėra. Tvirtinimo, esą nedrausmingos partijos pa- 
lengvina prezidentizmą (žr., pvz., Riggs, 1988), negalima apibendrinti: 
jis teisingas padalytojo valdymo atžvilgiu, bet kitais atžvilgiais — klai- 
dingas. Kad ir kaip ten būtų, tebegalioja teiginys, kad partijos ką nors 
reiškia tik tuomet, kai jos laikosi bent truputėlio drausmės. O jeigu par- 
lamentinės drausmės nėra, nelabai turi reikšmės, ar partijos yra dvi, ar 
jų daugiau. Kaip rodo aptartasis Jungtinių Valstijų atvejis (supra 5.2), 
savosios partijos parama pasikliauti negalintis daugumos prezidentas 
rimtai susiduria su tomis pačiomis problemomis, kaip ir daugumos ne- 
turintis prezidentas. Ir vienu, ir kitu atveju prezidentams tenka „„pre- 
kiauti arkliais“ — pirkti atskirų parlamento narių balsus po vieną. 

Šios išlygos nepakeičia aplinkybės, kad prezidentinės sistemos tu- 
rėtų veikti geriau esant dvipartiškumui negu daugiapartiškumui ir kad 
„prezidentizmo ir daugiapartiškumo derinys sudaro sunkumų demokra- 
tijai išlikti stabiliai“ (Mainwaring, 1993, p. 199). O jei priimame šią 
išvadą, turime ir panagrinėti, kaip geriausia konstruoti ir stiprinti gerąjį 
derinį — dvipartinį prezidentizmą. 

Be abejo, daug paramos sulaukiama iš „stiprių“ rinkimų sistemų, 
besipriešinančių partijų fragmentacijai ir ją išties mažinančių (supra, 3 
sk.)'. Tai tolygu sakyti, kad prezidentizmo derinimas su PA yra klaida. 
Kaip žinome, stipri, t.y. tvirtai struktūruota partinė sistema jau pati sa- 
vaime gali užkirsti kelią partijų proliferacijai. Tačiau bendriausia tai- 
syklė yra ta, kad jeigu norima PA, tai nereikėtų norėti dar ir prezidenti- 
nės schemos. Net pusiau prezidentizmas, nepaisant jo gebėjimo prisi- 
taikyti prie padalytųjų daugumų, be mažoritarinės rinkimų sistemos (to- 
kios, kaip antai prancūziškasis dvipakopis balsavimas) rūpesčių vei- 
kiausiai turės daugiau nei reikia. Formulė, galinti veikti esant bet kuriai 

įmanomai rinkimų schemai, - tai pakaitinio prezidentizmo formulė. Ir 
atvirkščiai, prezidentizmas yra toji forma, kurią PA pakerta labiausiai. 


11.33. NESUTAMPANTYS RINKIMAI 
PRIEŠ SINCHRONIZUOTUS 


Paskutinysis manosios darbotvarkės klausimas yra toks: ar prezi- 
dento ir parlamento rinkimus reikėtų sinchronizuoti (synchronized), ar 
palikti, kaip paprastai ir būna, asinchroniškus (asynchronic). Aišku, skir- 
tingas abiejų rinkimų laiko parinkimas — tai atsvara, atsargumo priemo- 
nė (viso stabdžių ir atsvarų mechanizmo dalis). Šioji atsvarą užtikri- 
nanti atsargumo priemonė giliai persmelkia visą Amerikos sistemą. Jung- 
tinėse Valstijose prezidento kadencija trunka ketverius metus; Atstovų 
Rūmai iš dalies atnaujinami kas dvejus metus, o kadencija Senate, ku- 
ris triskart kas dvejus metus iš dalies atnaujinamas, yra šešeri metai. 
Čia viskas padalyta smulkiai ir asinchroniškai. Ar toks suskaidymas 
naudingas? Kokiam tikslui jis šiandien tarnauja“? 

Argumentas už nesutampančius rinkimus, dalinį Kongreso atnau- 
jinimą bei skirtingas įstatymų leidėjų ir prezidento kadencijas yra tas, 
kad nuolat vykstantys rinkimai leidžia politinei bendruomenei prisitai- 
kyti prie visuomenės nuomonės pokyčių, o politikus verčia labiau rea- 
guoti. Taip ir yra. Užtat kontrargumentas teigia, kad minėtas suskaidy- 
mas dar labiau apsunkina prezidentinių sistemų „daugumos poreikio“ 
patenkinimą. Ir tai teisybė. Pabrėžtina, kad nė nereikia daryti prielai- 
dos, jog sutampantys rinkimai (concurrent elections) sukelia frako skver- 
nų efektą (gana dažnai to nė nebūna). O teisinga prielaida paprasta: tą 
pačią daugumą lengviau gauti, kai rinkimai vyksta vienu metu, o ne 
skirtingu laiku. Vadinasi, ar pasirinkti sutampančius, ar asinchroniškus 
rinkimus, priklauso nuo mūsų prioritetų. Jeigu manome, kad valdymo 
pajėgumas ir nepadalytosios daugumos yra ne tokie svarbūs dalykai 
kaip atsižvelgimas į visuomenės nuomonę, tuomet pirmenybę vertėtų 
teikti asinchroniškumui. Tačiau jeigu mes, priešingai, manome, kad di- 
džiausias mūsų dienų reikalavimas — turėti veikiančias ir atsakingas vy- 
riausybes, tada turėtume rinktis sinchronizuotus rinkimus. Sutampan- 
tys rinkimai negali dirbtinai sukurti nepadalytųjų daugumų, kurių po- 
tencialiai dar nėra, bet nesutampantys rinkimai (staggered elections) 
tikrai palengvina atsirasti padalytosioms daugumoms. 

Baigiant leiskite man grįžti prie klausimo: kokiomis aplinkybėmis 
prezidentinės sistemos veikia geriausiai? Atsakymas, po kuriuo pasira- 
šyčiau, yra toks: dvipartinis prezidentizmas yra funkcionalesnis už dau- 

giapartinį, o nykstant ideologiniams skirtumams dvipolį? (gal net dvi- 
partinį) supaprastinimą skatina: (i) prezidento institucijos centrinė pa- 
dėtis, t.y. prezidento valdžios efektyvumas; (ii) tai, kad yra partijos, 
veikiančios kaip svarbiausios varžovės kovoje dėl prezidento instituci- 
jos; (111) absoliučios daugumos laimėtojo (dvipakopio balsavimo būdu) 
reikalavimas; (iv) parlamento ir prezidento rinkimų vienalaikiškumas. 
Bet ką daryti, jeigu viso šito nepavyksta įgyvendinti? Na, tuomet bevil- 
tiškas prezidentizmas turėtų rimtai pasvarstyti, kaip persitvarkyti arba į 
pusiau prezidentinę, arba į pakaitinio prezidentizmo sistemą. 


PASTABOS 


1. Šiuo požiūriu vienos kadencijos riba pasiteisina Kolumbijoje, Ekvadore, 
El Salvadore, Gvatemaloje ir Hondūre, bet, pvz., ne Kosta Rikoje. Neiš- 
mintingas atrodo kitas kraštutinumas — Nikaragvoje, Paragvajuje ir Fili- 
pinuose nenumatyta jokių ribų. 

2. Šia proga pabrėžtina, kad pusiau prezidentinėse sistemose (Suomija, Pran- 
cūzija, Šri Lanka) perrenkamumas nėra ribojamas. Ir nereikia nė sakyti, 
kad ir pakaitinio prezidentizmo atveju ši problema nekiltų. 

3. Atminkime, kad manasis argumentas yra struktūrinis. Biheviorizmo po- 
žiūriu, prezidentai gali (turi teisę) daryti, ką nori. Antai Čilės prezidentas 
Eduardo Frei'us jaunesnysis (išrinktas 1993 m.) paskyrė plataus spektro 
„vaivorykštės kabinetą“ („rainbow cabinet'') - visai kaip parlamentariz- 
me. Taip daroma prielaida, kad tam tikros partijos ministro paskyrimas 
užtikrina tos partijos ilgalaikį lojalumą balsuojant; ši prielaida dėl tam 
tikrų išskirtinių aplinkybių gali pro tempore pasitvirtinti Čilėje, bet nei 
struktūriškai, nei sistemiškai tai nėra jokia prognozė. 

4. Privalau pabrėžti, kad „dar labiau apsunkina“ — tai ne „padaro neįveikia- 
mą“. Daugiapartinės situacijos sukurtoji problema yra ta, kad preziden- 
tas, besidairantis, kaip gauti partijos A balsus, gali prarasti partijos B 
balsus. Kitaip tariant, nusipirkti įvairių partijų daugumą (koalicinę dau- 
gumą) yra gerokai sunkiau, negu nusipirkti atskirų tos pačios partijos 
narių balsus. 

5. Kitaip tariant, tikrieji politiniai vienetai Urugvajuje yra sub-/emas — Ie- 
mas (t.y. partijų) vidinės grupuotės. Dar daugiau, scenoje jau nebedomi- 
nuoja tik dvi /emas — Blanco ir Colorado partijos. Kairiosios orientacijos 
koalicinis trečiųjų partijų junginys, Fronte Amplio, tikrai suardė Urugva- 
jaus politikos tradicinę dvipolę konfigūraciją - 1971 m., taip pat ir vėliau 
— per 1984 m. ir 1989 m. rinkimus (po 1973—1984 m. karinio valdymo 
pertraukos). Taigi šiuo metu Urugvajus net iš esmės nominaliu /emas 
lygmeniu turi būti priskiriamas tripartinėms sistemoms. 

6. Kolumbijoje Violencia pilietinio karo laikotarpį užbaigęs Sitgeso susita- 
rimas nustatė (iki 1974 m.), kad nepaisant rinkimų rezultatų Liberalų ir 
Konservatorių partijos gaus paridad, t.y. vienodą vietų skaičių abiejuose 
rūmuose. Po to šis susitarimas buvo pratęstas iki 1978 m. Dar vėliau 
konstitucijoje (120 straipsnis) nustatyta, kad mažumos partija, kad ir kiek 
gautų balsų, skirstant vyriausybinius postus gauna „tinkamą ir teisingą 
dalį“. Be to, tikrieji rinkiminiai vienetai — prisidengę liberalų ir konser- 
vatorių pavadinimais — yra roscas, t.y. apie atskirus politikus susitelku- 
sios patronatinės organizacijos (patronage-based networks), pateikian- 
čios keletą skirtingų partijų sąrašų. Jeigu tai dvipartiškumas, tada tikrai 
nežinau, kas yra tas dvipartiškumas. 

7. Jonesas (1993, p. 67) Lotynų Amerikos atvejyje įžvelgia „stiprią pozity- 
vią koreliaciją tarp PA sistemų neproporcingumo ir daugiapartiškumo“ 
bei pažymi, kad „šis rezultatas prieštarauja ... Giovanni'o Sartori'o hipo- 
tezei apie šiųdviejų kintamųjų atvirkštinį santykį“. Jonesas tikriausiai ne- 
atkreipia dėmesio į lemtingą perspėjimą, kad manieji „dėsniai“ (supra 
3.3 1r 3.4), taip pat ir bet koks rinkimų sistemų įtakos nustatymas apskri- 
tai, yra grindžiami prielaida, kad partinės sistemos yra struktūruotos, — 
tai sąlyga, kuri retai kada randama aptariamajame regione. Dar pridurki- 
me, kad milžiniški apygardų dydžių skirtumai ne tik visoje Lotynų Ame- 
rikoje, bet ir daugumos Lotynų Amerikos valstybių viduje neleidžia šio 
kintamojo traktuoti statistiškai. 

8. Nesutampantys rinkimai taip pat - ir ypač - būdingi Australijos Aukštie- 
siems Rūmams, Japonijai bei Nyderlandams (kas treji metai atnaujinama 
pusė narių). Prancūzija kas trejus metus atnaujina trečdalį savo Senato, o 
Vokietijos ir Austrijos Bundesratams taip pat nustatyti specialūs ir nesu- 
tampantys, nors ir nevienodi, intervalai. 

9. Prancūzijos Penktojoje Respublikoje ši dvipolė konfigūracija vadinama 
guadrille bipolaire, nes bent iki 1993 m. rinkimų ją sudarė du partijų 
junginiai prieš du. 


12. Parlamentinių sistemų 
problemos 


12.1. BIKAMERALIZMAS AR NE? 


Kadangi visos demokratijos turi parlamentus, parlamentinėse sis- 
temose iškylančios problemos daugeliu atvejų nėra unikalios, t.y. bū- 
dingos tik toms politinėms bendruomenėms, kurių centre yra parlamen- 
tas. Tačiau parlamentinėse sistemose šios problemos ryškesnės — arba 
skaudesnės — nei kitose sistemose. 

Pradėsiu nuo tikriausiai visose parlamentinėse valstybėse paties 
prieštaringiausio klausimo: ar joms dar reikia vienerių rūmų struktūrų? 
Devyniose šalyse jau yra vienerių rūmų parlamentai. Be to, turime dvi 
anomalijas - Norvegijos ir Islandijos legislatūras, išrenkamas kaip vie- 
na institucija, bet paskui pasidalijančias į dvejus rūmus (Norvegijoje 
antruosius rūmus sudaro ketvirtis, o Islandijoje — trečdalis išrinktosios 
institucijos narių). Bet tai - tik vidinė unikameralizmo (unicameralism) 
modifikacija. Taigi, mano skaičiavimu, yra vienuolika vienerių rūmų 
valstybių: Danija, Suomija, Graikija, Izraelis, Liuksemburgas, Naujoji 
Zelandija, Portugalija, Švedija, Turkija plius Islandija bei Norvegija. 
Dauguma demokratijų vis dėlto turi dvejus rūmus. 

Pirmiausia reikia pažymėti štai ką: jeigu abeji rūmai turi nelygią 
galią, aukštieji rūmai (vadinami įvairiai - Lordų Rūmais, Senatu, Bun- 
desratu ir t.t.) visuomet yra silpnesni. Iš pradžių paskutinį žodį tardavo 
— ar bent buvo tikimasi, kad tars, — aukštieji rūmai. Bet šiandien pa- 
prastai dominuoja būtent žemieji rūmai (vadinami įvairiai - Bendruo- 
menių Rūmais, Atstovų Rūmais, Deputatų Rūmais, Bundestagu ir t.t.). 
Aukštųjų Rūmų galia nelygi, ir jie yra silpnesni dėl daugelio priežas- 
čių. Jeigu aukštieji rūmai suformuojami ne rinkimais (Anglijos Lordų 
Rūmai) arba renkami tik iš dalies (Kanados ministras pirmininkas gali 
skirti į Senatą net 108 narius), visai pagrįstas reikalavimas, kad aukš- 
tieji rūmai nusileistų išrinktajam organui. Mažesnio legitimumo ant- 
spaudu gali būti — bet gali ir nebūti - pažymėti tie aukštieji rūmai, kurie 


180 Trečioji dalis 


renkami netiesiogiai (pvz., Prancūzijos Senatas). Bet dažnai aukštieji 
rūmai yra mažesnės svarbos institucijos net tada, kai jie renkami tiesio- 
giai. Japonijos parlamentas yra dvejų rūmų, ir vieni, ir kiti rūmai renka- 
mi visuotiniu balsavimu - ir vis dėlto Atstovų Rūmai yra viršesni už 
Tarėjų Rūmus, nes antruosius, jei šie nepritarė įstatymui, pirmieji gali 
įveikti dviejų trečdalių balsų dauguma. Šių dienų pasaulyje nerasime 
nė vieno pavyzdžio, kur aukštieji rūmai būtų viršesni už žemuosius. 

Yra daug ir įvairių dvejų rūmų kombinacijų. Ką tik matėme, kad 
pirmasis skirtumas yra tas, ar abejų rūmų galia yra lygi, ar nelygi. Kitas 
skirtumas: ar abeji rūmai yra panašūs, ar nepanašūs savo prigimtimi ir 
sudėtimi. Kai dėl pirmojo skirtumo, kai jėgos labai nelygios, — turime 
silpnąjį (asimetriškąjį) bikameralizmą (asymmetric bicameralism), o 
kai jos daugmaž lygios, — turime stiprųjį (simetriškąjį) bikameralizmą 
(symmetric bicameralism). Taip pat susitarkime, kad kai visais galios 
požiūriais abeji rūmai yra lygūs, tuomet turime tobuląjį bikameralizmą 
(perfect bicameralism). Kai dėl antrojo skirtumo, jis paaiškinamas taip: 
abeji rūmai yra panašios prigimties, jeigu ir vieni, ir kiti renkami bei 
atstovauja gyventojams, o ne teritorijoms; 0 panašios sudėties jie vei- 
kiausiai yra, jeigu ir vieni, ir kiti renkami pagal analogiškas rinkimų 
sistemas (pvz., abeji pagal proporcinę arba abeji pagal mažoritarinę). 
Ir atvirkščiai, kai šios sąlygos netenkinamos, tikėtinas rezultatas — dife- 
rencijuotasis bikameralizmas (differentiated bicameralism). 

Nuojauta kužda, kad pirmasis kintamasis — Jygi—nelygi galia — 
yra svarbesnis. Bet antrojo kintamojo reikšmė ta, kad prigimties ir su- 
dėties panašumas palankus „panašioms daugumoms“, tuo tarpu nepa- 
našūs rūmai palankūs skirtingoms ir konfliktuojančioms daugumoms. 
Tad pasvarstę matome, kad abejų rūmų panašumo arba diferenciacijos 
laipsnis yra lygiai tiek pat svarbus. 

Pagal šiuos skirtumus problemą galima išspręsti sklandžiai. Bika- 
meralizmo pranašumas prieš unikameralizmą grindžiamas argumentu, 
kad dveji rūmai — tai apsauginis vožtuvas ir kad sutelkti visą įstatymų 
leidybos valdžią vienintelėje institucijoje yra ne tik pavojinga, bet ir 
neišmintinga: juk dvi akys geriau už vieną, o atsargumas reikalauja, 
kad bet kokį sprendimų priėmimo procesą kontroliuotų bei jame daly- 
vautų stabdžiai'. Tačiau jeigu abeji rūmai yra pernelyg panašūs, taigi — 
vienas kito dubleriai, tarnauti kokiam nors naudingam ir aiškiam tikslui 
jie negali. Kita vertus, kuo jie nepanašesni, tuo labiau gali atspindėti 
skirtingas daugumas, kurios savo ruožtu užmuša valdymo pajėgumą. 
Tai realus pavojus, tad šį dalyką verta apsvarstyti rimtai. 

Visuomet puiku turėti, kuo išmatuoti kintamuosius. Aptariamuoju 
atveju turime. Panašumo kintamąjį galima išmatuoti įvairiais būdais, 
bet mūsų reikalui reikšmingas vadinamasis „rezultato matas“, t.y. mas- 
tas, kuriuo vyriausybė užsitikrina harmoningas daugumas abejuose rū- 
muose. Čia matas toks paprastas, koks tik paprastas apskritai gali būti 
matas: pvz., +20/+50 daugumos paramos santykis (majority support 
ratio) pirmuosiuose/antruosiuose rūmuose. Ir atvirkščiai, +20/-50 san- 
tykis rodytų stiprų nepanašumą arba panašumo nebuvimą. Mūsų kitą 
kintamąjį - lygią —nelygią galią - taip pat lengva išmatuoti. Čia rodik- 
lis: ar aukštųjų rūmų galia tėra tik atidėjimo galia (delaying power) 
(pvz., Britanijos Lordų Rūmai), ar dar ir veto galia. Pastaruoju atveju 
veto gali būti: (1) absoliutus (absolute), t.y. neįveikiamas (without re- 
course); (ii) absoliutus tik tam tikrose srityse; (111) įveikiamas (overri- 
dable) kvalifikuota žemųjų rūmų balsų dauguma; (iv) įveikiamas pa- 
prastąja dauguma. Tačiau pastaruoju atveju vargu ar galima kalbėti apie 
veto galią, nes reikia manyti, jog įstatymo projektas, kuriam pritarė 
žemieji rūmai, jau turi daugumos paramą. Šiaip ar taip, įveikiančiosios 
daugumos (overriding majorities) yra įvairios, ir kuo aukštesnis įveiki- 
mo reikalavimas, tuo efektyvesnė veto teisė. 

Kita vertus, rūmai, turintys lygias galias įstatymų leidybos proce- 
se (stipriojo ar net tobulojo bikameralizmo atvejis), — tai faktiškai rū- 
mai, turintys veto galią vienas kito atžvilgiu. Parlamentinėse sistemose 
tokie atvejai yra trys: Australija, Belgija ir Italija; o Jungtinės Valstijos 
— tai stipriojo bikameralizmo prezidentinėje sistemoje pavyzdys. Taip 
šis klausimas tampa bendras. Be abejo, tobulasis bikameralizmas - pui- 
kus dalykas, jeigu abejuose rūmuose dauguma yra ta pati. O jeigu ne? 

Prezidentinėse sistemose - kaip antai Jungtinėse Valstijose — skir- 
tingos daugumos Atstovų Rūmuose ir Senate tikrai apsunkina padėtį, 
bet tai toks apsunkinimas, kurį prezidentizmas gali ir yra pratęs įveikti. 
Tačiau parlamentinėse sistemose padėtis yra visiškai kitokia, o proble- 
ma — kur kas rimtesnė. Imkime kad ir tai, kas įvyko Australijoje 1975 
m., kai Atstovų Rūmuose daugumą turėjo leiboristai, o Liberalų ir Ag- 
rarinės partijų aljansas daugumą turėjo Senate, ir Senatas atsisakė pri- 
imti vyriausybės asignavimų bilius (appropriation bills), siekdamas pri- 
versti leiboristų vyriausybę atsistatydinti. Išeitis iš aklavietės rasta pa- 
sinaudojus tuo, kad Australija — tai Sandraugos valstybė, o generalgu- 
bernatorius prisiėmė šią sprendimo naštą (mano manymu, abejotinais 
teisiniais pagrindais). Bet jeigu ne šis nusisekęs, ypatingas apsauginis 
vožtuvas, Australiją 1975 m. būtų ištikusi sunki konstitucinė krizė. 

Išdėsčius paraidžiui, problema yra štai kokia: stiprusis bikamera- 
lizmas - dveji rūmai, kurių galios lygios, - reiškia stiprų panašumą, t.y. 
galiausiai dvejus rūmus su tokiomis pačiomis (analogiškomis) daugu- 
momis arba mažų mažiausia tokius, kurių daugumos nėra nesuderina- 
mos bei priešiškos viena kitai. Ir nors prigimties bei sudėties panašu- 
mas - palankios sąlygos tokiam rezultatui, jos negali jo užtikrinti. Lijp- 
hartas tvirtina, kad „parlamentarizmas ir stiprusis bikameralizmas ne- 
suderinami, tik jeigu yra tendencija kabinetus sudaryti nedidelių dau- 
gumų (narrow majorities) pirmuosiuose rūmuose pagrindu. Jeigu kabi- 
netai yra plačiosios koalicijos, jiems problemų nekils. O iš tikrųjų aki- 
vaizdus „dviejų viena kitai priešiškų daugumų“ stiprioje dvejų rūmų 
legislatūroje problemos sprendimas - tai perteklinio koalicinio kabine- 
to (oversized coalition cabinet) sudarymas“ (1984, p. 104). Bet čia Lij- 
phartas problemą sumenkina ir, bijau, visiškai nesupranta, kokią ji yra 
nesuvaldoma. 

Galbūt plačioji koalicija ir yra išeitis, bet beveik visuomet tai — 
nevykusi išeitis. Juk minimalistinės koalicijos (minimal-sized coalitions) 
paprastai būna homogeniškesnės už perteklines; vadinasi, siekdami iš- 
vengti vyriausybės— parlamento aklavietės, galime sukurti aklavietę pa- 
čios vyriausybės viduje (tarp vienas kitam netinkančių ir besiginčijan- 
čių partnerių), — ir šioji bus tokia pat nedarbinga (supra 4.2). Kodėl tad 
šio žaidimo dalyviai turėtų norėti tvarkytis taip, kaip šito pageidautų 
Lijphartas? Australijoje vienas Žaidėjas norėjo išvaryti kitą (ir taškas), 
o ne pulti į platų glėbį. Tai paprasčiausiai ne tas atvejis, kai politiniai 
veikėjai gali susitarti ir valdyti drauge. Jeigu jų santykiai priešiški, jei- 
gu jie tikrai yra ideologiniai priešai arba jeigu jiems atrodo, kad „nesu- 
sidėti“ yra jų rinkiminis interesas, — visais Šiais atvejais pertekliniai 
koaliciniai kabinetai nėra nei akivaizdi, nei, tiesą sakant, įmanoma išeitis. 

Na ir ką gi mums daryti, jeigu drauge su lygiuoju bikameralizmu 
(egual bicameralism) gauname dvejus rūmus su nepanašiomis ir viena 
kitai priešiškomis daugumomis? Pripažinsiu, kad atsakymo į šį klausi- 
mą nėra, — nebent toks: tai neišsprendžiama problema arba, tiksliau, 
problema, kurios vienintelis sprendimas - neturėti stipriojo (simetriš- 
kojo) bikameralizmo. Dveji rūmai, kurie, kad galėtų veikti, privalo tu- 
rėti panašias daugumas — tai plika akimi matomas neteisingai suvokto 
konstitucionalizmo (constitutionalism) pavyzdys. Priėmę šią išvadą, eli- 
minuojame „blogąjį bikameralizmą“ ir ramia sąžine galime imtis gero- 
jo bikameralizmo analizės. 

Grįžkime prie įvairių asimetriškojo bikameralizmo atmainų; aš pa- 
lieku nuošaly atvejį, kai aukštųjų rūmų vienintelė galia tėra atidėjimo 

galia. Tai kraštutinis silpnojo, turbūt pernelyg silpno bikameralizmo 
atvejis, 0 jo naudingumas vertintinas ad hoc pagrindais. Mums dar liko 
daug ką veikti su aukštųjų rūmų vaidmenį ir svorį apibūdinančiais įvai- 
riais veto galios lygmenimis. Kaip matėme, šiuos lygmenis geriausia 
matuoti pagal tai, kaip galima įveikti veto. Veto galia yra minimali, kai 
ją galima įveikti paprasta žemųjų rūmų balsų dauguma (kaip Austrijo- 
je). Kitas kraštutinumas: aukštųjų rūmų veto galia yra maksimali, kai ji 
absoliuti, t.y. jos įveikti negalima (pvz., Nyderlandai). Tarp šių kraštu- 
tinumų yra absoliutaus ir įveikiamo veto kombinacijos (pvz., Vokieti- 
jos Bundesrate) ir, žinoma, skirtingi įveikimo žemuosiuose rūmuose 
lygmenys: kvalifikuotos 75 procentų daugumos, 60 procentų arba dar 
kokios nors kitos. 

Nors akivaizdu, kad aukštieji rūmai tuo stipresni, kuo daugiau jie 
turi absoliutaus veto galios ir/arba kuo jų veto sunkiau įveikiamas, įdo- 
mu pažymėti, kad kai kurių aukštųjų rūmų stiprumas nėra susijęs su 
tuo, ar jie yra renkami tiesiogiai, ar ne. Pvz., olandų bei vokiečių aukš- 
tieji rūmai yra gana galingi - ir vis dėlto jie nėra renkami visuotinai. 
Vadinasi, aukštųjų rūmų galia nebūtinai priklauso nuo jų tiesioginės 
demokratinės investitūros ir legitimumo. 

Leiskite apibendrinti. Abu kintamieji — tai, kiek dvejų rūmų me- 
chanizme lygi yra galia, ir tai, kiek panaši jų sudėtis, - sąveikauja taip: 
viena vertus, jeigu abeji rūmai yra pernelyg panašūs, jeigu jie yra dvy- 
niai, tai jie padidina valdymo pajėgumą, tačiau jokios naudingos kon- 
trolės funkcijos neatlieka; o kita vertus, jeigu jie yra skirtingi, tai užtik- 
rina geresnę kontrolę, kuri veda į paralyžių bei aklavietes. Tad klausi- 
mas dabar štai koks: kaip galima šiuos du kintamuosius optimaliai su- 
derinti? Blogiausią iš visų kombinacijų sukuria tobulasis bikameraliz- 
mas. Jos priešingybė: silpnasis bikameralizmas pastato mus prie ribos, 
kur bikameralizmas virsta unikameralizmu (kaip Britanijoje). O visur 
kitur tarp šių kraštutinumų nepanašus ir nelygus bikameralizmas eina 
ranka rankon. Kitaip tariant, mes galime sau leisti tuo daugiau nepana- 
šumo, kuo nelygesnė yra abejų rūmų galia, ir atvirkščiai, kuo bikamera- 
lizmas yra stipresnis, tuo didesnio panašumo turime siekti ir jį užtikrinti. 

O dabar koda. Kol kas aš kalbėjau apie unitarines valstybes, pali- 
kęs nuošaly federacines. O federalizmas susiduria su sui generis pro- 
blemomis. Kai struktūros yra federacinės (o juo labiau konfederaci- 
nės), vargu ar nekyla abejonių, kad reikalingi dveji rūmai (čia vienerių 
rūmų variantas — joks variantas), nes mums būtini aukštieji rūmai, ku- 
rie atstovauja valstijoms-narėms ir kurie dėl to grindžiami teritoriniu 
atstovavimu. Iš šio reikalavimo aiškiai matyti, kad stiprusis bikamera- 

lizmas federalizmą sustiprina. Tad optimaliai federalizmui reikia dvejų 
rūmų - lygios galios, bet nepanašių savo prigimtimi. Ar čia vėl grįžome 
prie starto linijos? Bijau, jog tam tikra prasme — taip. Sakau „tam tikra 
prasme“, kadangi prezidentinės sistemos (kaip rodo Jungtinių Valstijų 
atvejis) įgalina arba gali įgalinti prezidentus susidoroti su šia proble- 
ma. Bet kaip ją spręsti parlamentinėms sistemoms? 

Indija ir Vokietija byloja apie du galimus atsakymus. Indija spren- 
džia šią problemą, aukodama teritorinį atstovavimą bei įsivedusi sil- 
pnąjį bikameralizmą. Indijos aukštuosius rūmus, Raiya Sabba, renka 
valstijų legislatūros, tačiau jie tėra centrinės ir stipriai centralizuotos 
federalinės struktūros antraeilis elementas. Vokietija, priešingai, de- 
monstruoja, kaip iš tikrųjų spręstina ši problema. Bundesrato galia yra 
nelygi dviem požiūriais: jo nuomonės neklausiama, kai renkamas arba 
atleidžiamas kancleris (tai išimtinė Bundestago prerogatyva), o jo veto 
galia yra absoliuti tik tų įstatymų atžvilgiu, kurie liečia Lūnder. Ir vis 
dėlto Vokietijos Bundesratas — tai galinga institucija, nes jį sudaro Že- 
mių vykdomosios valdžios pareigūnai. Apskritai man atrodo, kad bū- 
tent Vokietija demonstruoja, kaip galima geriausiai sujungti federacinį 
bikameralizmą su parlamentine sistema. 


12.2. PARTINĖ DRAUSMĖ 


Dar vienas parlamentines sistemas esmingai paveikiantis klausi- 
mas — tai partinė drausmė. Žinia, prezidentinėse sistemose partinė draus- 
mė taip pat yra problema, tačiau mažesnė — bent jau tuo požiūriu, kad 
čia ji kerta į abi puses. Bet parlamentinėse sistemose kertama tik į vie- 
ną pusę, nes beveik neabejotina, kad „parlamentui tinkančios“ partijos 
(supra 5.4) gyvybiškai būtinos, o drausmingas partinis balsavimas yra 
šio „tinkamumo“ neatskiriama dalis. Apie partijų svarbą demokratiniam 
valdymui šiame veikale bendrais bruožais užsiminta jau ne kartą. Da- 
bar turiu šio reikalo imtis kaip reikiant. 

Šių dienų pasaulyje partijų yra ir per daug, ir per mažai. Kai kur 
partija — karalius; kai kur partija - niekas. Vienas kraštutinumas - tai 
(kaip aš ją vadinu) „partija-aštuonkojis“ (,,octopus party “), kurio čiup- 
tuvai įlenda visur; kitas kraštutinumas — tai vos ne vos apčiuopiama 
įsčių partija (womb-party), kuri dar tik turi gimti arba jau atrofavosi. 

Kai dėl partijų trūkumo, leiskite man paprasčiausiai nurodyti, kad 
partijų atrofija palieka politinėje bendruomenėje vakuumą, tuštumą, kuri 
visoje vertikaliojoje demokratijos konstrukcijoje (vertical construction 
of democracy) reiškiasi begalinėmis silpnybių sankaupomis (aggrega- 


Klausimai ir pasiūlymai 185 


tive failings)*. Kai Amerikos mokslininkai išgyvena dėl savųjų partijų 
sunykimo, jie jaudinasi ne be reikalo. O Brazilija niekuomet nesukli- 
juos savosios politinės sistemos, kol tenkinsis „atomizuotosiomis par- 
tijomis“ („„atomized party“) - tokia būkle, kai partijos yra ne kas dau- 
giau nei vardai politikų, kurie užsimano — susirenka, užsimano - išsi- 
skirsto. Užtat partijų perteklius — tai išsigimimas, partijos hipertrofija, 
kurio kraštutinė apraiška, kaip sakiau, yra partija-aštuonkojis ir/arba (ji 
vadinama dar ir taip) „partija-kolonizatorė“ (colonizing party). Kaip 
matyti iš pavadinimų, čia turime reikalą su partija, kuri, gerokai nutol- 
dama nuo politikos domeno, peržengia visų visuomenės gyvenimo sri- 
čių ribas, po to jas visas užplūsta ir persmelkia, taigi iš tiesų yra visaga- 
lė (viską galinti) partija. Italija ilgai, iki partitocrazia sugriuvimo ir 
kolapso 1993 m. buvo kraštutinis Parteinstaat pavyzdys, kur partijos 
jau yra tarsi vėžys, besiplečiantis ir sugraužiantis visą socialinį ir eko- 
nominį audinį. Bet Austrijos proporz, Izraelis ir kai kurios „konsoc1a- 
cinėmis“ tituluojamos šalys taip pat nepateisinamai toli nužengė parti- 
nės kolonizacijos keliu. 

O dabar grįžkime prie partinės drausmės. Kaip aiškiai matyti iš 
mano ką tik nubrėžtųjų kontūrų, partinės drausmės negalima ir nedera 
tapatinti su partijos visagalybe arba kildinti iš jos. Teisybė, jeigu parti- 
ja atrofavosi arba visiškai subyrėjo, tuomet ji - bergždžia sėkla, iš ku- 
rios niekas neišdygs. Bet atminkime, kad partinė drausmė, apie kurią 
kalbame, taikytina tik parlamente esančiai partijai ir balsuoti vieningai 
reikalaujama tik iš parlamentinės partijos. Tam nereikia didžiulės, visa 
persmelkiančios, aštuonkojį primenančios partijos, — reikia tik struktū- 
ruotai partinei sistemai priklausiančios bei ją kuriančios? konsoliduo- 
tos partijos (solid party), o konsoliduota ji turi būti tiek, kad kontro- 
liuotų savo narių balsavimą parlamente. 

Reikalavimas laikytis partinės drausmės kelia ir nemalonų sąskam- 
b;. Daug ašarų išlieta dėl žiauraus eilinių narių — parlamento peones 
(arba vandennešių) — likimo ir daug prakeiksmų paleista parlamento 
narių antspauduotojų adresu. Užjaučiu, nes ir man visa tai nepatinka. Ir 
vis dėlto buvo ir bus taip, kad parlamentinė vyriausybė negali valdyti 
be parlamento paramos; toji parama reiškia, kad vyriausybę palaikan- 
čios partijos gali iš tikrųjų užtikrinti savųjų parlamento narių balsus; o 
tai savo ruožtu reiškia gebėjimą primesti vieningą balsavimą. 

Dėmesio: balsavimo drausmę nebūtinai lemia (kaip galbūt atrodo 
Iš pavadinimo) prievarta ir bausmės. Drausmė gali būti primesta, bet 
taip pat gali būti ir savaiminė. Ideologinės bei religinės partijos, t.y. 
partijos, tvirtai grindžiamos tikėjimu, tuo pačiu yra ir susitelkusios par- 

tijos, — taigi jas drausmina jų vidinis susitelkimas. Išties galime skirti 
keturias partinio balsavimo atmainas: (i) priverstinę drausmę (enforced 
discipline) (iš partijos centro); (1i) savaiminę drausmę (spontaneous 
discipline), pvz., susitelkimą; (111) racionaliąją drausmę (rational dis- 
cipline), kylančią iš suinteresuotumo (savosios vienpartinės vyriausy- 
bės palaikymas)*; (iv) pavojingos įtakos arba grįžtamojo ryšio drausmę 
(discipline by contagion or feedback), kurią lemia poreikis drauge atsi- 
laikyti prieš kitas drausmingas partijas. 

Be abejo, šie skirtumai yra analitiniai. Daugumoje parlamentų eg- 
zistuoja bei jungiasi visos šios sudedamosios dalys - privertimas, susi- 
telkimas, suinteresuotumas ir pavojinga įtaka. Kabinetinėje sistemoje 
drausmė yra „racionali“, bet jeigu atsiranda reikalas — ir priverstinė; 
plataus ideologinio spektro daugiapartiniuose parlamentuose kai ku- 
rios partijos yra susitelkusios, o kitos, atvirkščiai, yra drausmingos dėl 
grįžtamojo ryšio, nes nedrausminga kariuomenė negali atsilaikyti prieš 
drausmingą, 1r t.t. Tačiau žodis „drausmė“ — su savuoju kažko primeta- 
mo atspalviu - tinka visoms (taip) „drausmės“ atmainoms. Jeigu parti- 
nis balsavimas yra „natūralus“ arba „racionalus“ — tai tik į gera. Vis 
dėlto yra riba, už kurios partija — jos sekretorius arba direktoratas — 
privalo sugebėti priversti laikytis drausmės. Pažymėtina, kad kuo dau- 
giau šios galios partija turi, tuo mažiau iš tikrųjų tenka ją panaudoti. 
Šiuo požiūriu mūsų neturėtų klaidinti „savaiminio paklusnumo“ apraiš- 
kos. Lengva sulaukti paklusimo įsakymams tada, kai alternatyva - ne- 
paklusimas - gali baigtis skaudžiomis bausmėmis. 

Minėjau, kad partinė drausmė suponuoja konsoliduotą partiją. Su 
kokiu konsoliduotumu (solidity) šiuo konkrečiu atveju turime reikalą? 
Šis klausimas veda mus prie sąlygų, dėl kurių partija atsiduria aukščiau 
už savo narį, kitaip tariant, dėl kurių ji gali kontroliuoti ir lemti savo 
narių elgesį. Kadangi čia kalbame apie politinių pareigų siekiančius 
asmenis, problema susiaurėja tiek, kad privalu Žinoti, ar parlamento 
narys gali būti išrinktas vien savo išgalėmis, ar jo arba jos išrinkimas 
esmingai priklauso nuo partijos paramos. Pirmuoju atveju partija ne- 
kontroliuoja; antruoju - tai „konsoliduota partija“. O aš sakyčiau, kad 
partija gali drausminti savuosius narius, jeigu tenkinama nors viena šių 
sąlygų: (1) jeigu yra apygardų lygmenį siekianti partinė organizacija, be 
kurios kandidatas nieko negali; (ii) jeigu politiniai pinigai keliauja dau- 
giausia partiniais (arba subpartiniais) kanalais ir nepatenka tiesiog kan- 
didatui. Atvirkščiai, parlamento narys, laimėjęs rinkimus savo jėgomis 
1r lėšomis, nėra kontroliuojamas partijos. 


Klausimai ir pasiūlymai 187 


Tačiau yra ir antrasis konsoliduotos partijos „veidas“ (arba pusė). 
Partija turi ne tik užtikrinti savo kontroliuojamus balsus, bet ir būti s/a- 
bili ta prasme, kad jos narių skaičius (t.y. narių skaičius parlamente) 
legislatūra po legislatūros beveik nesikeistų. Juk drausmingas balsavi- 
mas neturės didelės prasmės, jeigu „balsuojantieji vienetai“ dažnai ir 
lengvai keisis. Taip mes priartėjame prie išstojimo iš partijos ir partijų 
skilimo problemos. Šios problemos lengva nepastebėti stabiliose Va- 
karų demokratijose. Tačiau Japonijoje superdominuojančios partijos 
sistemos galą 1993 m. pagreitino LDP, superdominuojančios partijos, 
skilimas. O Indija jau nuo seno kamuojama amorfiškų ir dažniausiai 
nestabilių partijų. Išties Indijos parlamento nariai per kelis dešimtme- 
čius nepaprastai įgudo skaidytis ir persiorientuoti. Bet Indija gebėjo 
rasti ir apsauginių priemonių. Išstojęs iš partijos Tautos Rūmų (Lok 
Sabba) narys praranda vietą parlamente. Bet šitaip sutrukdoma tik pa- 
vieniams išstojimams, nes yra būdas išvengti bausmės — paskelbti apie 
partijos skilimą. Tai kada skilimas yra skilimas? Indijoje - kai partiją 
palieka trečdalis narių?. 
1mant jam vietą parlamente, atrodo, yra nebūtina ir per griežta bausmė. 
Bet kadangi šiuo metu irsta net struktūruotos partinės sistemos, partijų 
kaitaliojimo nereikėtų nei lengvinti, nei skatinti. Pvz., nors parlamento 
nariams turi būti leidžiama išstoti 1š juos išrinkusios partijos, jiems ne- 
turi būti leidžiama įstoti į kitą partiją; jie gali tik prisidėti prie nefrak- 
cionuotų parlamento narių junginio (nepriklausomos parlamentinės gru- 
pės). Žinia, „nepriklausomas“ parlamento narys visuomet gali elgtis kaip 
„priklausomas“ — bet tik savo valia, o ne kokios nors primestos draus- 
mės verčiamas, taigi per rinkimus jis neturės „drausmės alibi“. Kita 
vertus, Indijoje išrasti trukdžiai bei sankcijos — tai tikra pamoka tokiai 
šaliai kaip Brazilija, taip pat nepastovioms partijoms, žyminčioms kon- 
kurencinės politikos (competitive politics) pradžią postkomunistiniuo- 
se kraštuose. 

Derėtų suvokti, kad visa tai pasakyta norint ne išgarbinti parla- 
mento narių „priklausomybę“ nuo partijų, bet tik pabrėžti, jog jeigu tai 
ir yra blogis, tai — būtinas blogis. Smagu pašlovinti Burke'o pasekėją, 
nepriklausomą atstovą, besivadovaujantį vien savo protu, arba, prie- 
šingai, jo visišką priešingybę - nuo apygardos priklausomą atstovą. Bet 
tokių smagumų šalininkai pamiršta mums pasakyti, kaip atomizuotas, į 
šimtus apygardas aptarnaujančių delegatų fragmentuotas parlamentas 
gali būti - kokia nors prasme — „dirbantis parlamentas“. Kita vertus, 

reikia suvokti ir tai, kad partinė drausmė balsuojant per se nepaneigia 
vidinės partinės demokratijos. Tinkamai suvokiant sprendimų priėmi- 
mo procesą, partinė linija parlamentą siekiančiais klausimais iš pradžių 
turėtų būti demokratiškai, atvirai aptarta ir apsvarstyta partijos struktū- 
ros viduje. Pvz., Japonijoje itin stengiamasi (nors dėl to pernelyg gaiš- 
tama) užtikrinti konsensusu grindžiamą veiksmo vienybę. Aišku, kad 
tada, kai jau išnaudotos visos vidinės demokratijos procedūros, mažu- 
mų nuomonė(s) privalo nusileisti ir partija balsuodama turi kalbėti vie- 
nu balsu. Trumpai tariant, nuo parlamento priklausoma vyriausybė — 
tai partijos remiama vyriausybė; O ši parama savo ruožtu reikalauja par- 
tinio balsavimo drausmės. 

Čia ir sustosiu. Žinoma, esama daug kitų problemų, paprastai ky- 
lančių parlamentinėse sistemose. Viena svarbiausių — vyriausybių sta- 
bilumas ir veiksmingumas; bet ši problema jau aptarta anksčiau (supra 
6.6). Lygiai rimta kita parlamentarizmo problema — tai koalicinės vy- 
riausybės daugiapartinių kabinetų homogeniškumo ir heterogeniškumo 
požiūriu; bet šis klausimas irgi jau analizuotas anksčiau (supra 4.2). O 
dar yra problemų, vienodai svarbių ir parlamentinėms, ir prezidenti- 
nėms sistemoms, pvz., vykdomosios ir įstatymų leidybos valdžių san- 
tykiai, įstatymų leidybos procesas parlamente. Tačiau kadangi šios pro- 
blemos bendros, jos aptartos 9 ir 10 skyriuose. Čia aš tvarkiau tik liku- 
čius. O nesurinktų likučių lieka visada. 


PASTABOS 


1. Kitas argumentas yra tas, kad unikameralizmas tinka mažoms valstybėms, 
o bikameralizmas — didelėms valstybėms. Nuojauta kužda, kad kraštuti- 
niais atvejais šis teiginys, be abejo, yra šiek tiek pagrįstas. Pvz., aš su- 
prantu, kad Islandijai ir Liuksemburgui (atitinkamai su 250000 ir 370000 
gyventojų) iš dvejų rūmų maža naudos, tuo tarpu Indijai jų, galima saky- 
ti, reikia. Bet Airija, Austrija ir Belgija - santykiškai mažos valstybės. Ar 
dėl dydžio jos turėtų taip pat atsisakyti savųjų antrųjų rūmų? Neminint 
dydžio klausimo, aš jokiu būdu nepritariu apibendrintam požiūriui (pvz., 
Gordon Smith, 1976, p. 166), kad aukštieji rūmai — tai pasenusios ir 
„anachroniškos“ institucijos. 

2. Apie horizontaliosios ir vertikaliosios demokratijos skirtumus žr.: Sarto- 
ri, 1987, ypač 6 sk. Užtat silpnybių sankaupos sąvoka priartėja prie Gab- 
rielio Almondo standartinio skirtumo tarp interesų artikuliavimo ir agre- 
gavimo (articulation and aggregation of interests). 

3. Partinės sistemos konsolidacija (party system solidification) ir tuo pačiu 
konsoliduotų parlamentinių partijų atsiradimas jau gerai išnagrinėtas Eu- 

ropos demokratijos naujokių — ypač Ispanijos, Portugalijos ir Graikijos — 
kontekste. Žr.: Morlino (1980) ir Liebert and Cotta, eds (1990). Šiuose 
veikaluose yra įžvalgų, kaip partijų konsolidacijos geriausia siekti Rytų 
Europos bei buvusioms sovietinėms valstybėms. 

4. Ypač tai pasakytina apie dvipartines bei superdominuojančios partijos 
sistemas (supra 6.3 1r 6.4), bet taip pat (bendriau) ir apie premjerines 
sistemas. Esant bet kokiai vienpartinei vyriausybei nedrausmingumo kai- 
na — savosios partijos išvarymas iš vyriausybės. 

5. Kadangi šis indų manevravimas pasidarė labai įmantrus, žaidimas tuo 
nesibaigia. Kai partija pašalina kai kuriuos savo narius, pašalintieji ne- 
praranda savųjų vietų, bet bendras partijos dydis sumažinamas. Todėl 
norint patenkinti vieno trečdalio reikalavimą, reikia, kad atsiskirtų ma- 
žiau narių. Nors neįveikiamų kliūčių nebūna, vis dėlto kliūčių darymas 
padeda. 


13. Konstitucinė inžinerija 


„Konstitucionalizmo“ kildinimas dar iš graikų ir romėnų laikų, ma- 
no nuomone, neduoda jokios naudos. Graikiškasis žodis, žymintis tai, 
ką vadiname konstitucija, buvo polite?a (taip pat verčiamas „respubli- 
ka“), o lotyniškasis constitutio su tuo, ką vadiname „konstitucija“, ne- 
turėjo nieko bendra (Sartori, 1962). Ir pasiekus septynioliktojo amžiaus 
vidurį Cromwellio protektorato laikais konstitucijos sąvokos dar nebu- 
vo. Cromwellio laikai — tai laikotarpis, kai anglai ypač užsiėmė tuo, ką 
mes vadiname konstitucijos kūrimu. Vis dėlto tų laikų dokumentai bu- 
vo vadinami paktais (covenants), aktais (instruments), susitarimais (ag- 
reements) ir pagrindiniais įstatymais (fundamental law), tik ne „konsti- 
tucija“. „Konstitucijos“ terminas, o drauge su juos — ir „konstitucingu- 
mo“ sąvoka buvo nukalti aštuonioliktajame amžiuje, o ta prasme, kuria 
jį vartojame mes, buvo visuotinai pripažintas Amerikos konstitucijos 
kūrimo patirties dėka. 

Pirmosios rašytinės šių laikų konstitucijos — Virdžinijos, Merilen- 
do ir Pensilvanijos konstitucijos —- buvo priimtos 1776 m. Jose buvo ir 
teisių biliai (bills of rights), bet pagrindinę dalį sudarė valdymo „pla- 
nas“ arba „schema“. O 1787 m. Filadelfijos konventas įtvirtino tik val- 
dymo schemą — skyrė dėmesį tik pagrindinei daliai. Ir Madisonas, ir 
Hamiltonas Filadelfijoje priešinosi teisių bilio įtraukimui į konstituci- 
ją, remdamiesi tuo, kad teises saugo ne deklaracijos, bet pačios konsti- 
tucinio valdymo struktūros. Teisių bilis pasiūlytas pirmajame Kongrese 
tik po dvejų metų - 1789 m., o įgavęs pirmųjų dešimties pataisų formą, 
1791 m. buvo įtrauktas į Jungtinių Valstijų federalinę konstituciją. 

Ar konstitucija be teisių bilio — tai neužbaigta konstitucija? Aš 
pritarčiau Madisonui ir Hamiltonui, jog teisių deklaracijos nėra būtina 
konstitucijų sąlyga. Bet gyvybiškai svarbiais atvejais šioks toks pervir- 
šis nekenkia, o paskatinus įvairioms Prancūzijos žmonių ir piliečių tei- 
sių deklaracijoms teisių biliai — ir tai į gera — prasiskynė kelią į devy- 
nioliktojo ir dvidešimtojo amžiaus konstitucijas. Tačiau ankstyvosios 
teisių deklaracijos buvo tikri konstitucionalizmo, kaip bendro „apsau- 
ginio konstrukto“, papildymai bei pastiprinimai ta prasme, kad galų 

gale skelbė: „tau draudžiama" (,,thou shall not“) —- esama dalykų, kurių 
vyriausybėms negalima daryti'. Mūsų amžiuje teisių biliams išsiplėtus 
bei apėmus „pozityviąsias teises“ (,,affirmative rights '), socialines bei 
materialines teises, kaip antai teisė į mokslą, į darbą, į sveikatos apsau- 
gą II t.t., jų prigimtis bei vaidmuo visiškai persimainė. Šiandien „tei- 
sės“ yra svarbesnės nei bet kada, tačiau galima abejoti, ar jų transfor- 
mavimasis į materialines teises (material entitlements) vis dar priklau- 
so konstituciniam audiniui. 

Aš šį dalyką apibūdinčiau šitaip: konstitucija be teisių deklaraci- 
jos vis tiek yra konstitucija, o tuo tarpu konstitucija, kurios šerdis ir 
pagrindas yra ne valdymo schema,- tai ne konstitucija. Tikrai (šito nė 
nereikia sakyti), konstitucijos yra /aisvo valdymo planai arba schemos. 
Kalbėdami įpratome konstitucija neapdairiai vadinti bet kokią ir kiek- 
vieną valstybės formą. Bet suprasti reikia teisingai, tad turime suvokti, 
kad konstitucionalizmo požiūriu (o jau mano dėstyme kuo tikriausiai) 
konstitucijos yra tik tos valstybės formos, kur (kaip sakė Rousseau) 
esame laisvi dėl to, kad mus valdo įstatymai, o ne kiti žmonės. Rober- 
tas Filmenis, rojalistas ir Karolio I gynėjas, 1648 m. vis dar tvirtino, 
girdi, „kiekviena įstatymų leidimo galia turi būti savavališka: juk kurti 
įstatymą pagal įstatymą - tai contradicto in adiecto“. Ką gi, konstitu- 
cionalizmas reiškia, kad šis tariamas prieštaravimas paneigtas. O Ma- 
disonas nuostabiai apibendrino šią problemą Federaliste, Nr. 51: „Kon- 
struodami vyriausybę, kurią valdys žmonės, valdantys kitus žmones ... 
jūs pirmiausia privalote įgalinti vyriausybę kontroliuoti valdomuosius; 
O po to - įpareigoti ją kontroliuoti save“. Tad konstitucijos — visų pir- 
miausia ir visų svarbiausia, — tai valdymo instrumentai, apribojantys, 
suvaržantys ir leidžiantys kontroliuoti politinės valdžios įgyvendinimą. 
Ir aš primygtinai tvirtinu šį /e/os, šią konstitucionalizmo idėjos kvinte- 
senciją, nes šių dienų konstitucijų kūrėjai per maža dėmesio kreipia 
(jeigu apskritai nors kiek kreipia) į pačią konstitucijų buvimo priežastį. 

Iš maždaug 170 šių dienų pasaulyje konstitucijomis vadinamų ra- 
šytinių dokumentų daugiau nei pusė parašyta po 1974 m. Ar tai būtų 
naujų valstybių konstitucijos, ar perrašytos ankstesnės konstitucijos“, 
visais atvejais po kiekvieno rašymo jos darosi vis ilgesnės ir storesnės. 
Amerikos 1787—1791 m. konstitucija daugumoje vadovėlių užima maž- 
daug nuo penkiolikos iki dvidešimties puslapių ir susideda iš septynių 
straipsnių, padalytų į dvidešimt vieną skyrių (plius pirmosios dešimt 
pataisų). Devynioliktojo amžiaus Europos konstitucijos buvo šiek tiek 
11gesnės, bet saikingai. Konstitucinė grafomanija šiaip jau prasideda po 
Antrojo pasaulinio karo. 1977 m. Japonijos konstitucija buvo maždaug 

dvigubai ilgesnė už savo pirmtakę Meiji konstituciją ir vis dėlto, lygi- 
nant su dabartinėmis konstitucijomis, gana trumpa: ją sudarė preambu- 
lė, 11 skyrių ir 103 straipsniai. Kiekybinis šuolis įvyko sulig Indijos 
1950 m. konstitucija, apimančia 395 straipsnius plius keletą išsamių 
aprašymų (schedules). Bet visus rekordus tikriausiai sumušė ne kas ki- 
tas, o Brazilijos 1988 m. konstitucija: ji didelė kaip didmiesčio telefo- 
nų knyga — joje yra 245 griežti straipsniai ir 200 laikinųjų nuostatų 
(transitional items). Tai konstitucija, į kurią prigrūsta ne tik nereikš- 
mingų smulkmenų, bet dar ir pusiau savižudiškų nuostatų bei neįvyk- 
domų pažadų*. Lygiai taip pat plaukai šiaušiasi nuo Peru konstitucijų. 
1979 m. priimtojoje buvo 307 straipsniai, kurių dauguma dar nepa- 
prastai smulkiai suskirstyti“. 

Nebūsiu toks griežtas, kad imčiau tvirtinti, jog kuo ilgesnė konsti- 
tucija, tuo menkesnė jos konstitucinė vertė. Vis dėlto nemanau, kad 
konstitucijos turėtų nustatinėti tai, ką turi nustatyti paprastieji įstaty- 
mai; užtat tikrai manau, kad juo daugiau kuriame viską reguliuojančias 
1r viską žadančias konstitucijas, tuo labiau skatiname jas pažeidinėti ir 
daryti jovalą šalyje. Kad ir kaip ten būtų, šiame veikale dėmesį buvau 
sutelkęs tik į konstitucionalizmo pagrindinę dalį, o ypač į veiksmingą 
politinės bendruomenės „schemos konstravimą“, — ir čia vadovaus: 
dviem neatsiejamomis prielaidomis: kad dauguma naujausiųjų konsti- 
tucijų yra nevykę valdymo įrankiai ir kad būtent į šią silpnybę labiau- 
siai reikia atkreipti dėmesį. 

Konstitucijos nuėjo ne tuo keliu dar ir dėl to, kad ne tuo keliu 
patraukė konstitucijų ir konstitucionalizmo teorija. Pastaruosius dešimt- 
mečius mums nuolat buvo aiškinama, kad konstitucijos nieko nereiš- 
kia, kad laisvas visuomenes sukuria ne tiek konstituciniai sumanymai, 
kiek socialinis pliuralizmas. Štai kas ten buvo — bihevioristinės kvai- 
lystės. Laimė, dabar bihevioristai jau „iš naujo atranda valstybę“, pri- 
pažįsta, kad joje esama organizacinio pagrindo ir kad neteisinga su- 
vokti struktūras, o ypač konstitucines struktūras tik kaip „vaidmenų mo- 
delius“ (,,role patterns “). Bet kitos kvailystės dar gyvuoja, o galbūt net 
stiprėja — ypač konstitucijų, kaip teisingumo siekimo įrankio, samprata. 

Tokį požiūrį Jonas Elsteris dėsto šitaip: „tiksliai ar bent kiekybiš- 
kai tikimybiškai prognozuoti didelio konstitucinio pokyčio padarinius 
yra neįmanoma“, todėl „konstitucinius pakeitimus galima pateisinti tik 
remiantis teisingumu, bet ne konsekvenciniais argumentais (consegu- 
ential arguments)“ (1988, p. 304 ir 303—323 passim). Nesutinku nė 
už ką. Visų pirma, jeigu jau laikaisi nekonsekvencinio (non-consegu- 
entialist) požiūrio, tai būk visur ir visada nuoseklus. Jeigu institucinių 

struktūrų padarinių prognozuoti neįmanoma, tuomet tokia pati tamsa — 
o aš sakyčiau, kad net dar juodesnė, — gaubia ir teisingumo diktuoja- 
mas reformas. O kadangi teisingumas bei (Elsterio atveju) „lygybės 
argumentai“ atspindi gausybę įsipareigojimų, šimtus kartų pranokstan- 
čių normalius, žemiškuosius konstitucijų tikslus, nekonsekvencionalis- 
tas (non-conseguentionalist), remdamasis savo paties prielaidomis, ne- 
turi kaip įrodyti, kad jis siekia ne rojaus, kuris eventualiai pavirs praga- 
ru (o tai jam derėtų žinoti ne dėl to, kad jis tai prognozuoja, bet ex post, 
nes tai neseniai nutiko jam po pat nosimi). Taigi pats pirmasis perspėji- 
mas tas, kad nekonsekvencionalistas apskritai neturi teisės nei ko nors 
siekti, nei ką nors siūlyti. Negebėjimas prognozuoti praktiškai reiškia 
negebėjimą reformuoti. 

Tai buvo ginčas dėl ginčo. Bet kiek yra pagrįstas Elsterio priešta- 
ravimas konstituciniam prognozavimui, koks jo bien fondė? Jo priešta- 
ravimas grindžiamas dviem prielaidomis, - kad, viena vertus, mes ne- 
galime prognozuoti „svarbiausiųjų institucinių pakeitimų poveikio il- 
galaikiam globaliniam ekvilibriumui“, tuo tarpu, kita vertus, „,sporadiš- 
ka socialinė inžinerija (social engineering) ... menkai tepadeda taisyti 
šį teorijos trūkumą“ (1988, p. 308—309). Galbūt. Bet ar šitie sampro- 
tavimai yra bent iš tolo susiję su tuo, ką daro ir turi daryti konstituci- 
jos? Manau, kad ne. 

Žengiant nuo abstrakčios pompastikos prie konkrečių konstitucinių 
nuostatų, leiskite kaip pavyzdį pateikti Prancūzijos 1958 m. konstituci- 
jos 40 straipsnį, kuriame parašyta: „Parlamento narių teikiami pasiūly- 
mai bei pataisos negali būti svarstomi, jeigu jų priėmimas sumažintų 
valstybės pinigines pajamas arba finansiškai apsunkintų biudžetą“. Šios 
trumpos (bet labai konsekvencinės) nuostatos prognozuojamas tikslas — 
užkirsti kelią parlamentiniam biudžeto švaistymui, ir pasirodė, kad prog- 
nozavimas buvo visiškai teisingas. Išties, esant tokiai nuostatai, valstybė 
vis tiek gali leisti pinigus, rinkti mokesčius bei skolintis; tačiau pagal tą 
nuostatą vyriausybės jau nebegali ieškoti atpirkimo ožių ir kaltinti sa- 
vuosius parlamentus finansine demagogija; dabar mes tikrai — iš pačios 
konstitucijos - žinome, kad už šalies skolą (public debt) yra atsakinga 
būtent vyriausybė ir tik vyriausybė; o toks juk ir buvo tikslas. Taigi čia 
matome prognozuotą padarinį: jis buvo prognozuojamas ex ante ir, kaip 
žinome ex post, buvo prognozuotas gerai, o tai nieko bendra neturi su 
„poveikiu ilgalaikiam globaliniam ekvilibriumui“. 

Palieku smulkmenas nuošaly; visame šiame bandyme prognoza- 
vau rinkimų sistemų padarinius; be to, daug laiko skyriau „sąlygų ana- 
lizei“, t.y. apibūdinimui sąlygų, kuriomis tam tikros konstitucinės re- 

formos — taip pat ir didžiosios — turėtų „sukelti“ (arba ne) norimus pa- 
darinius. Visa tai, pasak Elsterio, neabejotinai yra neleistina ir/arba la- 
bai rizikinga. Bet aš, priešingai, manau, kad Elsterio prieštaravimas 
instituciniam konsekvencionalizmui (institutional conseguentialism) bei 
prognozuojamumui yra neproporcingai išpūstas ir visiškai klaidingas. 
Reikalas tas, kad savo argumentuose Elsteris, matyt, painioja formą su 
turiniu, procedūrą su tuo, kas pagal ją vyksta“. 

Konstitucijos — tai keliai. Jos nenustato, kad, tarkime, Elstonijos 
(Elstonia) piliečiai privalo visi koja kojon žygiuoti į dangiškąjį miestą, 
tarkime, Justopolį (Justopolis). Konstitucijos paprasčiausiai sako: jei- 
gu Elsteris nori, kad jūs pasiektumėte Justopolį, tai Elsteris turi „eiti 
keliu“, — ir pradėti jis turi laisvuose rinkimuose laimėdamas reikalingą 
daugumą. O dabar tarkime, kad Elsteris įveikė visus konstitucinius marš- 
rutus, kontrolės punktus ir kliūtis, kuriuos iš jo reikalaujama įveikti. Ir 
dar tarkime, kad nors ir žygiavo į Justopolį, jis ten nepateko. Ar tai 
būtų konstituciškai prognozuojama nesėkmė? Žinoma, kad ne; tai būtų 
politikos nesėkmė, kurią sukėlė Elsterio klaidos prognozuojant. 

O be juokų, tai konstitucijos yra „formos“, struktūruojančios ir 
drausminančios valstybės sprendimų priėmimo procesus. Konstituci- 
jos nustato, kaip turi būti kuriamos normos; jos nesprendžia ir neturi 
spręsti, kas turi būti nustatyta normose. O tai tolygu sakyti, kad konsti- 
tucijos yra — visų pirmiausia ir visų svarbiausia — procedūros, skirtos 
užtikrinti kontroliuojamą valdžios įgyvendinimą. Dėl to (ir kitaip ta- 
riant) konstitucijos turi būti neutralaus turinio (content-neutral). Kon- 
stitucija, užsikraunanti sau politikos — t.y. politikos turinio — nustaty- 
mą, užbėga už akių tautos valiai ir pamina politiką formuojančias insti- 
tucijas (parlamentus bei vyriausybes), kuriems politiniai sprendimai pa- 
tikėti konstituciškai. 

Todėl privalome sergėtis „aspiracinių konstitucijų“ (,,aspiratio- 
nal constitutions “). Kaip jau esame turėję tikslinių ekonomikų su jų 
pražūtingais padariniais (sovietinio pobūdžio centralizuotai planuoja- 
mos ekonomikos), taip dabar puoselėjame „tikslines konstitucijas“ (,, tar- 
get constitutions “), kurios, tikėtina, būsiančios tokios pat pražūtingos. 
Galų gale aspiracinės konstitucijos - tai nukrypimas nuo konstitucinių 
pajėgumų ir jų perkrova, o tai savo ruožtu baigiasi blogu funkcionavi- 
mu. Jei jau konstitucijų kūrėjai neįstengia atsispirti pagundai išskleisti 
savųjų taurių ketinimų apsiaustą, juos turėtų sutalpinti į „programinių“ 
ketinimų ir teisių preambulę“. Tačiau po to konstitucijos rengėjai priva- 
lėtų rimtai imtis to, ko iš jų rimčiausiai ir reikalaujama, - sukurti valdy- 
mo schemą, tenkinančią inter alia valdymo reikmes. 

Metas baigti šį veikalą, o baigti jį dera prisimenant pavadinimą — 
„konstitucinę inžineriją“. Aštuonioliktojo ir devynioliktojo amžiaus kon- 
stitucijų kūrėjai gerai suprato konstitucionalizmo telos (galutinį tikslą), 
o jų konstitucijos buvo sukonstruotos (pace Elsterio) „konsekvencio- 
nalistiškai susitelkus“ į tai, kaip jos veiks ir kaip turėtų veikti. Tad tie 
konstitucijų kūrėjai buvo inžinieriai „iš prigimties“. Bet teisinis pozity- 
vizmas ir analitinė jurisprudencija išugdė — ypač Europoje ir Lotynų 
Amerikoje - ištisas kartas teisininkų konstitucionalistų, kurių vieninte- 
lis rūpestis tebuvo teisinės visatos deduktyvus nuoseklumas 1r tik to jie 
buvo mokomi. Jiems konstitucija - tik sklandžiai suderinta nurodymų, 
komandų ir draudimų sistema; o bet kokia kitokia nuomonė yra ekstra- 
juridinė, dalykas, į kurį neverta kreipti dėmesio. Tačiau 1š tikrųjų tiesa 
yra tokia, kad jokia organizacija negali funkcionuoti vien tik pagal nu- 
rodymus, jeigu jie nėra papildyti derama paskatų sistema, — o šitai kuo 
puikiausiai tinka ir valdžios rūmams, ir „valdžios organizavimui“; juk 
čia mes pasiekiame ribą, už kurios nurodymai dideliu mastu jau yra 
adresuojami sau (jų gavėjai yra taip pat ir jų davėjai), todėl tai riba, už 
kurios įsakymus ir draudimus iškraipyti arba ignoruoti yra lengviau. 
Šitaip pabrėžiama, kad, norėdama neiškrypti iš kelio, valstybės organi- 
zacija labiau nei bet kokiai kita organizacija turi sukurti atlygio ir baus- 
mių sistemą - „gerų“ paskatinimų ir „bauginančių“ atgrasymo priemo- 
nių sistemą. 

Baigsiu šitokia pastaba: kuo labiau užmirštame, kad konstitucijos 
turi būti kontroliuojamos paskatų požiūriu ir stiprinamos paskatomis, 
tuo labiau privalu pabrėžti, kad konstitucijų konstravimas - tai nelygi- 
nant inžinerinis darbas. Prieš šimtmetį posakis „konstitucinė inžineri- 
ja“ būtų pleonazmas; bet tai sakyti šiandien, vadinasi, priminti kai ką, 
ką nuolat užmirštame. 


PASTABOS 


1. Tai nereiškia, jog čia neigiama, kad bet kuri teisė iš esmės yra pozityvi. 
Žodžio laisvė leidžia kalbėti; susivienijimų - kurti bei palaikyti susivie- 
nijimus ir t.t. Bet vis tiek „formalios“ teisės labai skiriasi nuo „„materiali- 
nių“ teisių. Pirmuoju atveju valstybė privalo susilaikyti nuo veiksmų; 
antruoju iš jos reikalaujama veikti. Žr.: Sartori, 1993, p. 321--324. 

2. Toks perrašinėjimas nesiliauja Lotynų Amerikoje, kur tapusios nepriklau- 
somomis maždaug 20 valstybių promulgavo apie 260 konstitucijų. Bra- 
zilijoje buvo aštuonios, Venesueloje - 25. Sąrašas ilgas. 

Gerovės ministras Antonio Britto mėgsta sakyti: ,1988 m. konstitucija 
žadėjo rojų žemėje, bet galiausiai nuskriaudė vargšus“. Jis tikriausiai Ži- 
no, nes ne tik padėjo ją rašyti, bet jo ministerijai daugiausia tenka mokėti 
už padarinius (išpūstas pensijas, ligoninių sąskaitas ir socialinio draudi- 
mo pašalpas) daugiau nei 100 milijonų žmonių šalyje, kurioje, bent ofi- 
cialiai, yra tik 23 milijonai gaunančiųjų atlyginimą (cituojama pagal The 
Economist, October 9, 1993, p. 45). 

Pateiksiu tik vieną pavyzdį iš šimtų: Peru 1979 m. konstitucijos 233 
straipsnis, skirtas „teisingumo administravimo garantijoms“, suskirstytas 
į 19 punktų, kurių vienas skelbia, kad kiekvienas asmuo turi teisę kalbėti 
savo kalba ir dėl to, „jeigu būtina, teisėjas arba teismas privalo užtikrinti 
vertėjo dalyvavimą“. Argi tai nėra paprastojo įstatymo arba - dar geriau — 
administracinio sprendimo dalykas? 

Elsteris išties yra įsitikinęs, kad jo argumentas skirtas instituciniams po- 
kyčiams, tuo tarpu iš tikrųjų jis skirtas politikos turiniui. Jis pasisako už 
nuosavybės teisių revidavimą, elgesio ir įtakos lygybę bei ekonominę de- 
mokratiją. Anglijos parlamentas galėtų nuspręsti padaryti visa tai (ir dar 
daugiau), ir niekas nepasakytų, kad Anglijos konstitucija buvo nors per 
plaukelį pakeista. 

Čia aš turiu galvoje itališkąjį teisinį skirtumą tarp „programinių“ (,,pro- 
grammatic “) ir „imperatyviųjų“ (,,imperative“) normų. Pirmosios, nor- 
me programmatiche, — tai vadinamosios tendencijos normos, tokios tei- 
sinės taisyklės, kurios taikytinos tik tada ir tik tuo mastu, kada ir kokiu 
mastu jas taikyti įmanoma. Visą konstitucinių komandų galią turi tik pas- 
tarosios — norme precettive. Todėl suprantama, kad kai Italijos konstitu- 
cija įtvirtina, jog, pvz., „Respublika saugo kraštovaizdį“, tai yra progra- 
minė norma, nesuteikianti milijonams italų teisės pareikšti valstybei ieš- 
kinį milijonais atvejų, kai kraštovaizdžiu nesirūpinama. 

rinkimų laiko parinkimas 169(8p.) 

Duverger dėsniai 47-48 

tiesiogiai renkamas premjeras 113 

struktūruotoji 54, 58, 64 

premjerinės sistemos 111, 112-115, 139, 140, 

premjerinės-prezidentinės sistemos 136 
Prancūzija 10, 11 
antisisteminės partijos 80) 
asamblėjos valdymas 20, 117, 132 
bikameralizmas 180 

cohabitation 125(15p.), 128 
daugumos persvara 28 
dvipakopio balsavimo sistema 32, 46, 
64(3p.), 74, 75, 80 

10p.), 165, 193 
legislatyvinis valdymas 164 
nesutampantys rinkimai 178(8p.) 
parlamentarizmas 104, 170 
pusiau prezidentizmas 121, 126-130, 135, 

rinkimų sistema 34(14p.), 50, 89(21p.), 

į apygardą orientuota politika 71-72 
Jungtinės Amerikos Valstijos 96-100 
legislatyvinis valdymas 165, 166 

problemos 171-178 
ir bikameralizmas 180, 182 

ir pusiau prezidentizmas 138-140 

mas 

proporcinis atstovavimas (PA) 19, 20, 25-27, 29- 

daugumos persvara 27-28, 62 
Duverger dėsniai 13, 47, 48, 64 
multiplikacinis poveikis 47, 49, 61, 62 
personalizavimas 38, 39 
preferencinis balsavimas 10, 33, 34, 37-39 
redukcinis poveikis 32, 49, 53, 58, 59, 61, 
79 
su dvipakopiu balsavimu 63, 75 
su prezidentizmu 176 
vertinimas 72-74, 81, 85-87 
vienas perkeliamas balsas 39 
ir dvipartinis formatas 56-57, 59, 61 
ir mažoritarizmas, palyginimai 68 
ir partinės sistemos 60-62 
ir pusiau prezidentizmas 133 

pusiau prezidentizmas 9, 10, 20, 95, 102, 126- 
141, 153, 154, 160, 168, 175 
apibrėžimas 134-138 
paleidimo galios 163-164 
Prancūzija 126-130 
proporcinis atstovavimas 133 
vertinimas 138-140 
ir pakaitinis prezidentizmas 164 


racionalusis balsavimas 76, 186 

Ramos, prezidentas 107 

ir santykiai su atstovais 70 

proporcinis atstovavimas 

mos sistema 
saugios rinkimų apygardos 37, 70, 71 
Sarney, prezidentas 163 
save iškėlę kandidatai 35 
sąlygų analizė 20, 193 
sinchronizuoti rinkimai 176-177 
slenksčiai, žr. atmetimo ribos 
socialinių mokslų dėsniai 48-49 
Sperrklausel 31, 34, 39, 44, 66, 113, 114, 115 
taip pat žr. atmetimo užkardos 
stabilumas 118-120 
strateginis balsavimas 68, 76, 86 
struktūralizmas 124 
struktūruota partinė sistema 54, 64, 175 
Suomija 17, 20, 29, 63 

137, 142(12p.) 
unikameralizmas 179 

Turkija 31, 67, 179 


unikameralizmas 179, 180, 183, 188 
Urugvajus 

